
Kelionė į fantazijos ir mokslo pasaulį 


Pirmojo savo romano „Penkios savaitės oro balionu" sėkmės paskatintas, 
Žiulis Vernas plačiai išskleidžia fantazijos sparnus ir sklando svaiginančiame 
nuotykių pasaulyje. Rašytojo galvoje, o netrukus ir popieriuje gimsta net trijų 
romanų apmatai: „Kelionė į Žemės centrą“, „Kapitono Hatero kelionė ir 
nuotykiai“ ir „Iš Žemės į Mėnulį". Žiulis Vernas sugeba pavergti skaitytoją, 
prikaustyti jo dėmesį, priverčia kartu leistis į nežinomus pasaulius ir drauge 
išgyventi nepaprastus nuotykius. 

Knyga „Kelionė į Žemės centrą" parašyta 1864 metais ir netrukus išleista. 
Kaip ir kitų romanų, svarbiausias veikėjas —- mokslininkas, šį kartą — vokiečių 
mineralogijos profesorius Otas Lidenbrokas. Į nepaprastąją kelionę taip pat 
išvyksta „šiek tiek neryžtingas jaunuolis" Akselis ir „ramybės įsikūnijimas“ 
islandas medžiotojas Hansas. Rašytojas, gana smulkiai aprašęs kelionės motyvus, 
Islandijos gamtą ir salos gyventojų papročius, veda skaitytoją į Žemės gelmes, 
pateikdamas daugybę geologijos, mineralogijos, paleontologijos, zoologijos, 
botanikos ir kitų mokslų žinių. Gerai žinome, kad Žiulis Vernas buvo ne tik 
puikus literatas, bėt ir mokslo propaguotojas. „Kelionė į Žemės centrą" iš pirmo 
žvilgsnio tarsi Žemės istorijos skerspjūvis - smalsiam rašytojui viskas įdomu ir 
tuo smalsumu jis užkrečia skaitytoją, kuriam anais laikais mokslo žinios dar 
nebuvo plačiau prieinamos. Tiesa, kai kurios išvados šių laikų Žmogui gali 
atrodyti gana keistos ir geologijos ar paleontologijos dalykus labiau išmanantis 
skaitytojas pateiktus faktus bei hipotezes gali pavadinti naiviomis. Tačiau dėl to 
rašytojo negalime smerkti: rašyta beveik prieš pusantro šimto metų, kai mokslo 
lygis buvo visai kitoks, o kita vertus, tai fantastinis romanas, bet ne vadovėlis. 

Manoma, kad imtis šios temos Žiulį Verną paskatino pašnekesiai su žinomu 
geologu Šarliu Sen Kleru Deviliu, kuris buvo nusileidęs į užgesusio Strombolio 
ugnikalnio kraterį. Vaizdingi geologo pasakojimai žadino rašytojo vaizduotę. 

Nėra abejonių, Žiulis Vernas skaitė ir apie kito mokslininko nepaprastą žygį. 
Senovės graikų filosofas Empedoklis, gyvenęs prieš 2500 metų, garsėjęs ir kaip 
poetas, oratorius, gydytojas ir stebukladarys. pabandė pateikti pirmąją materia- 
listinę Žemės sandaros teoriją. Jis teigė, kad Žemės viduje siautėja ugnies 
vandenynas (centrinės ugnies teorijos šalininkas — ir šio romano herojus Akselis). 


Norėdamas daugiau sužinoti apie ugnikalnius, Empedoklis tyrinėjo Etną. 
Manoma, kad šis mokslininkas — pirmasis žmogus, prasiskverbęs į Žemės gelmes 
per veikiančio ugnikalnio kraterį. Empedoklio ir Devilio bruožų, be abejo. galime 
rasti Oto Lidenbroko paveiksle. 

„Kelionė į Žemės centrą“ — ne tik poetiškas pasakojimas apie Žemės 
geologinę praeitį bei gamtos mokslo idėjų pateikimas fantastine forma. Tai taip 
pat pasakojimas apie Žmogaus nerimą, likimą, pasiaukojimą, ryžtą ir pasišventimą 
mokslui. Be to, šį romaną reikia skaityti truputį kitaip nusiteikus negu kitus 
Žiulio Verno romanus. Literatūros tyrinėtojai teigia, kad „Kelionę į Žemės centrą" 
rašytoją paskatino kurti ne tik minėtieji mokslininkai, bet ir Amerikos poeto ir 
prozininko Edgaro Po siaubo, nerimo ir paslaptingumo elementų kupini kūriniai. 
Juk ir Žiulio Verno romane daug paslapties, „stebuklingų“ įvykių, siaubo. 
Rašytojas mus atveda į keistą požemio jūrą, kurioje gyvena priešistorinės 
pabaisos. O mastodontų bandą ganančio piemens paveikslas sukurtas visiškai 
pagal Edgaro Po manierą. Tačiau vis dėlto Žiulio Verno veikėjai - realūs žmonės 
ir veikia ne mistinėje, o „realioje“ aplinkoje. 

Įdomu štai dar kas. Beveik tuo pačiu metu, kai Žiulis Vernas rašė romaną 
„Kelionė į Žemės centrą“, ir kiti rašytojai sukūrė panašios tematikos kūrinių. 
Tarp jų - Žorž Sand. Matyt, tuo laiku ši tema buvo gana populiari. 

Romanas, vos pasirodęs. sulaukė prieštaringų vertinimų. Atsirado ir tokių, 
kurie apkaltino Žiulį Verną plagijavimu. Antai kažkoks ponas Delma pareiškė, 
jog Žiulis Vernas nukopijavęs jo novelę „Minervos galva" ir pareikalavo iš Žiulio 
Verno 10 000 frankų. „Kodėl ne dešimt milijonų?“ — paklausė rašytojas. 

Šį faktą savo knygoje apie senelį pateikė Žanas Žiulis-Vernas. Jis cituoja ir 
„Kelionės į Žemės centrą" autoriaus žodžius: „Tarp šių siužetų nėra jokio ryšio, 
stebina tik vienas panašus dalykas: karsto vietą nurodo šešėlis. kurį meta lazdelė 
mėnulio šviesoje, 0 mano romane - kalno viršūnė saulės šviesoje nurodo angą, 
pro kurią galima nukeliauti į Žemės gelmes. Štai ir viskas!" 

1875 metais įvyko teismas. Ponas Delma bylą pralaimėjo. Jam buvo priteista 
sumokėti ir teismo išlaidas. 

Gyvenimo pabaigoje Žiulis Vernas rašė: 

„Mano gyvenimas buvo sklidinas tikrų ir įsivaizduotų įvykių. Mačiau daug 
nuostabių dalykų, bet dar nuostabesni gimė mano fantazijose". 

Žiulio Verno romanas „Kelionė į Žemės centrą" lietuviškai leidžiamas pirmą 
kartą. 

Laimonas Inis 

Pirmasis skyrius 


1863 metų gegužės 24 dieną, sekmadienį, mano dėdė profeso- 
rius Otas Lidenbrokas spėriai Žingsniuodamas artėjo prie savo 
namelio, esančio Karališkojoje gatvėje, 19, - tai viena seniausių 
Hamburgo senamiesčio gatvių. 

Mūsų tarnaitė Marta tikriausiai pamanė susivėlinusi su pietu- 
mis, nes sriuba ant krosnies tik buvo pradėjusi virti. 

„Na, — tariau pats sau, — jeigu dėdė alkanas, tai jis, nekantrus 
žmogus, sukels tikrą audrą". 

— O, jau ir ponas Lidenbrokas! — sutrikusi sušuko Marta, tyliai 
praverdama valgomojo duris. 

— Taip, Marta, bet sriuba dar gali truputį pavirti, juk dar nėra 
dviejų, šventojo Mikalojaus bažnyčioje tik ką išmušė pusę ant- 
ros. 

— Tai kodėl ponas Lidenbrokas jau grįžta? 

— Tikriausiai jis pats mums paaiškins priežastį. 

- Štai, jau jis čia pat! Aš einu į virtuvę, pone Akseli, o jūs jau 
jį nuraminkite. 

Ir Marta nuskubėjo į savo laboratoriją. 

Likau vienas. Nuraminti įpykusį profesorių man, šiek tiek 
minkštoko būdo žmogui, buvo ne pagal jėgas. Todėl jau taikiausi 
nieko nelaukdamas dumti į viršų, į savo kambarėlį. Tuo tarpu 
sugirgždėjo lauko durys; mediniai laiptukai subraškėjo po ilgo- 
mis kojomis; namo šeimininkas, perėjęs valgomąjį, skubėdamas 
nudrožė į savo darbo kabinetą. 

Beeidamas kampan nusviedė lazdą su bumbulu, primenančiu 

riešutų spaustukus, ant stalo nutėškė plačiabrylę pasišiaušusiais 
šeriais skrybėlę ir garsiai sušuko: 

— Akseli, eik čionai! 

Aš dar nespėjau nė žingsnio žengti, o profesorius, aiškiai ne- 
kantraudamas, vėl pašaukė: 

— Nagi, kur tu! 

Pulte įpuoliau į savo griežtojo dėdės kabinetą. Otas Lidenbro- 
kas buvo nepiktas žmogus - aš tai su malonumu galiu paliudyti, — 
tačiau jeigu jo būdas nepasikeis, o kad taip atsitiktų beveik nėra 
jokios vilties, tai ir mirs kaip nepaprastas keistuolis. 

Otas Lidenbrokas buvo Johaneumo profesorius, skaitė paskai- 
tas apie mineralogiją ir paprastai vieną ar du kartus per valandą 
prarasdavo savitvardą. Visiškai ne dėl to, kad būtų nerimavęs, ar 
studentai stropiai lanko paskaitas, ar atidžiai klausosi jo žodžių, 
ar yra pažangūs: dėl šitų smulkmenų jis nekvaršindavo sau gal- 
vos. Pasiremdami vokiečių filosofijos teiginiu, galime sakyti, kad 
Oto Lidenbroko paskaitos buvo „subjektyvaus“ pobūdžio: jis skai- 
tė sau, o ne kitiems. Tai — mokslininkas egoistas, neišsenkantis 
žinių lobynas, tačiau bent kiek besistengiantis ką nors iš jo išpeš- 
ti, teišgirsdavo vien įnirtingą nirtų gergždesį, - trumpai šnekant, 
jis buvo užkietėjęs šykštuolis! 

Vokietijoje nemažai yra tokių profesorių. 

Beje, dėdulė nepasižymėjo vaizdinga kalba, bent jau kai kal- 
bėdavo viešai, - o tai apgailėtinas oratoriaus trūkumas. Skaityda- 
mas paskaitą Johaneume, profesorius dažnai staiga nutildavo: jis 
kovodavo su nepaklusniu žodžiu, vienu iš tų, kurie priešinasi, 
išburksta, nė už ką nenorėdami nuslysti nuo liežuvio ir pagaliau 
išsiveržia pro lūpas kokiu nors - toli gražu ne moksliniu! - plūs- 
tamu žodeliu! Tada jis pasidarydavo begaliniai dirglus. 

Mineralogijoje apstu pusiau graikiškų, pusiau lotyniškų pava- 
dinimų, sunkiai ištariamų, drėbtinių terminų, kurie žeidžia poeto 
klausą. Aš visai nenoriu koneveikti šito mokslo. Tačiau, tiesą sa- 
kant, pats vinkliausias liežuvis gali susipainioti, kai tenka ištarti, 
pavyzdžiui, tokius pavadinimus, kaip romboedrinė kristalizacija, 

retinasfaltinė derva, gelenitai, fangazitai, švino molibdatai, man- 
gano tungstatai, cirkonijaus titanatai. 

Miestelėnai puikiai Žinojo šias mano dėdulės ne tokias jau 
dideles silpnybes ir nevengdavo papiktnaudžiauti: sulaukę pato- 
gaus momento, išvesdavo iš kantrybės ir pasišaipydavo iš jo, o 
tai net Vokietijoje nelaikoma gero tono požymiu. Lidenbroko pa- 
skaitose visuomet būdavo daug klausytojų tik todėl, kad daugu- 
ma ateidavo vien pasimėgauti tauriu profesoriaus pykčiu. 

Tačiau vis dėlto mano dėdulė — aš ypač tai pabrėžiu —- buvo 
tikras mokslininkas. Nors atlikdamas bandymus kartais jis ir su- 
naikindavo be galo branginamus uolienų pavyzdžius, vis dėlto 
geologo talentą puikiai suderindavo su įžvalgia mineralogo nuo- 
voka. Pasitelkęs plaktuką, plieninę adatą, kompasą, litavimo lempą 
ir buteliuką su azoto rūgštimi, šis žmogus buvo pasiekęs savo 
profesijos aukštumas. Iš išorinių požymių, lūžio vietos, tvirtumo, 
lydumo, garso, kvapo ar skonio jis atpažindavo bet kokį mineralą 
ir nustatydavo jo vietą šešių šimtų rūšių, kurios žinomos mūsų 
laikų mokslui, klasifikacijoje. 

Todėl Lidenbroko vardas pelnytai pagarbiai buvo tariamas gim- 
nazijose ir mokslo draugijose. Hemfris Devis, Humboldas, Frank- 
linas ir Sabinas, keliaudami pro Hamburgą, nepraleisdavo pro- 
gos jo aplankyti. Bekerelis, Ebelmenas, Briusteras, Diuma, Mil- 
nas Edvardsas, Sen Kleras Devilis noriai su juo tardavosi opiais 
chemijos klausimais. Chemijos mokslą profesorius praturtino 
reikšmingais atradimais — 1853 metais Leipcige išėjo Oto Li- 
denbroko knyga Aukštoji kristalografija — stambus kūrinys in f0- 
lio (Per pusę sulenkto lapo formato. — /lot./ Aut.) su piešiniais; 
beje, knyga nepadengė leidybos išlaidų. 

Be to, mano dėdulė buvo Rusijos pasiuntinio Struvės minera- 
logijos muziejaus vedėjas; muziejus turėjo vertingą, visoje Euro- 
poje žinomą kolekciją. 

Štai koks buvo šis, taip nekantriai mane šaukęs žmogus. Da- 
bar įsivaizduokite, kaip jis atrodė: maždaug penkiasdešimties metų 
amžiaus, aukšto ūgio, prakaulus, geležinės sveikatos, šviesiaplau- 

kis, 1š pažiūros — bent dešimčia metų jaunesnis negu buvo iš tik- 
rųjų. Didelės jo akys taip ir lakstė už masyvių akinių stiklų; ilga 
ir plona profesoriaus nosis priminė smailų durklą; pikti liežuviai 
pliauškė, kad toji nosis esanti įmagnetinta ir pritraukianti gele- 
žies drožles... Gryni niekai! Ji pritraukdavo tik tabaką ir, atvirai 
šnekant, didelius jo kiekius. 

O jeigu pridursime, kad dėdulės žingsnis, tiksliai matematiš- 
kai apibūdinant, buvo lygus pusei tuazo (Tuazas — 194,9 cm. — 
Čia ir toliau vert. past.) ir pastebėsime, kad eidamas jis stipriai 
sugniauždavo kumščius — tai akivaizdus smarkaus būdo požy- 
mis, — šių Žinių visiškai pakaks, kad praeitų bet koks noras su juo 
bendrauti. 

Lidenbrokas gyveno Karališkojoje gatvėje, pusiau iš medžio, 
pusiau iš plytų pastatytame nuosavame namuke su dantytu fron- 
tonu; namas stovėjo vieno kanalo kilpoje - kanalai raižo seniau- 
sią Hamburgo miesto dalį, laimingai išlikusią per 1842 metų 
gaisrą. 

Senasis namas truputį pasviręs į šoną, sakytum, tyčia atkišęs 
pilvą praeivių akims. Stogas pakrypęs kaip kepuraitė ant studen- 
to, Tugendbundo nario, galvos; sienos buvo ne visai vertikalios, 
tačiau namas stovėjo gana tvirtai senos guobos dėka, kuri rėmėsi 
į jo fasadą, o pavasarį savo žydinčiomis šakelėmis lytėdavo langus. 

Lyginant su kitais vokiečių profesoriais, dėdulė buvo gana tur- 
tingas. Namas ir viskas, kas jame buvo, — visiška Lindenbroko 
nuosavybė. Prie šio turto dar reikia pridėti ir jo krikštaduktę 
Grauben, septyniolikametę merginą iš Firlando (Vietovė prie Ham- 
burgo.), tarnaitę Martą ir mane. Aš, jo brolėnas našlaitis, tapau 
svarbiausiu profesoriaus padėjėju atliekant mokslo bandymus. 

Prisipažinsiu, man buvo malonu gilintis į geologijos paslap- 
tis; mano gyslomis tekėjo mineralogo kraujas, ir aš niekada ne- 
nuobodžiaudavau mano brangiųjų akmenų draugijoje. 

Apskritai, tame Karališkosios gatvės namelyje buvo galima 
laimingai gyventi, nepaisant ūmaus namo savininko būdo, - nors 
profesorius elgėsi šiek tiek šiurkštokai, vis dėlto mane mylėjo. 

Bet šis žmogus buvo nekantrus ir skubino net gamtą. 

Balandžio mėnesį dėdulė paprastai savo svetainėje į fajansi- 
nius puodukus sodindavo razetų ir vijoklių ūglius, o paskui kas 
mielą rytą, neduodamas jiems ramybės, tampydavo lapelius, no- 
rėdamas pagreitinti gėlyčių augimą. 

Gyvenant su tokiu originaliu žmogumi, nieko kito nelieka, tik 
paklusti jo valiai. Todėl aš nedelsdamas nuskuodžiau į jo kabi- 
netą. 


Antrasis skyrius 


Kabinetas priminė tikrą muziejų. Čia buvo visi mineralų kara- 
lystės pavyzdžiai su etiketėmis, tvarkingai išdėlioti pagal tris svar- 
biausius mineralų skyrius: degantieji, metaliniai ir akmeniniai. 

Aš kuo geriausiai buvau susipažinęs su visais tais moksliniais 
niekučiais! Užuot tuščiai leidęs laiką su draugais, dažnai rasda- 
vau pasitenkinimą šluostydamas dulkes nuo grafitų, antracitų, lig- 
nitų, akmens anglies ir durpių gabalėlių! Bitumus, asfaltą, orga- 
nines druskas be galo kruopščiai reikėjo saugoti kad ir nuo men- 
kiausios dulkelės! O ką jau sakyti apie metalus, pradedant geleži- 
mi ir baigiant auksu, — sąlyginė jų vertė buvo tiesiog niekis, ta- 
čiau mokslo pavyzdžių vertė - neįkainojama! Kokia daugybė čia 
buvo visokiausių akmenų! Jų visiškai būtų pakakę naujam namui 
Karališkojoje gatvėje pastatyti, namui su puikiu papildomu kam- 
bariu, kuriame aš būčiau galėjęs kuo geriausiai įsikurti! 

Tačiau įėjęs į kabinetą, mąsčiau ne apie stebuklinguosius mi- 
neralus. Mano mintys nerimastingai sukosi tik apie dėdulę. Jis 
sėdėjo savo talpiame Utrechto aksomu apmuštame krėsle ir laikė 
rankose knygą, kurią Žiūrinėjo su nepaprastu susižavėjimu. 
(Utrechtas - miestas Olandijoje.) 

— Kokia knyga, kokia knyga! —- sušuko jis. 

Tas šūksnis man priminė, kad profesorius Lidenbrokas kartais 
tapdavo bibliomanu; tačiau knyga jo akyse turėdavo vertę tik tuo 
atveju, jeigu būdavo tikra retenybė ir ją per vargą surasdavo, arba 
bent jau tokia, kurios turinys slėpdavo kokią nors mokslo mįsslę. 

— Na, — tarė jis, — argi tu nieko nematai? Tai neįkainojama 

brangenybė. Šį rytą aš ją aptikau ant žydo Heveliuso prekystalio. 

— Puiku! - atsakiau apsimestinai žavėdamasis. 

Iš tikrųjų, ko jau čia taip džiūgauti dėl kažkokios senos kny- 
gelės odiniais viršeliais, dėl senos pageltusios knygiūkštės išblu- 
kusiomis raidėmis? 

Tuo tarpu profesorius nesiliovė džiaugsmingai šūkčiojęs: 

— Pažiūrėk! Štai, argi ne puiku? - klausė jis ir tuoj pat atsakė: 
— Tiesiog žavinga! O kaip įrišta? Ar lengvai atverčiama? Taip, 
žinoma! Ją galima laikyti atverstą bet kurioje vietoje! O ar gra- 
žiai atrodo užversta? Puikiai! Dailūs viršeliai, knyga labai gerai 
subrošiūruota, viskas, kaip ir dera, lapai tiesiog prigludę vienas 
prie kito! O kokia nugarėlė! Knyga jau egzistuoja septynis am- 
žius, o nė menkiausio įtrūkimo! Tai bent įrišimas! Galėtų didžiuotis 
net Bozerianas, Klosas ar Piurholdas! 

Šitaip samprotaudamas, dėdulė čia atskleisdavo, čia užvers- 
davo senąją knygą. 

Aš nesugalvojau nieko kito, tik paklausti, kas tai per knyga, 
nors ji menkai mane domino. 

— O kaip vadinasi toji nepaprastoji knyga? — veidmainiauda- 
mas paklausiau. 

— Šis kūrinys, — įkvėptai atsakė dėdulė, - vadinasi „Heimsas 
Kringlas", jos autorius - Snorė Turlesonas, žymus dvyliktojo am- 
žiaus islandų rašytojas. Tai norvegų konungų, viešpatavusių Is- 
landijoje, istorija. (Konungas - ankstyvųjų viduramžių skandina- 
vų gimininės diduomenės karo vadas. ) 

— Nejaugi? — šūktelėjau kiek įstengdamas džiaugsmingiau. — 
Tikriausiai išversta į vokiečių kalbą? 

— Kątu! - guviai paprieštaravo profesorius. - Vertimas!.. Kam 
man reikalingas vertimas? Tai originalus kūrinys islandų kalba — 
nuostabia, turtinga idiomų ir tuo pačiu labai paprasta, kuria, ne- 
pažeidžiant gramatikos struktūrų, galima sukurti nuostabius Žo- 
džių derinius. 

— Kaip ir vokiečių kalba, — prisigerindamas pridūriau. 

— Taip, - gūžtelėjęs pečiais, atsakė dėdulė. - Skirtumas tik tas, 

kad islandų, kaip ir graikų, kalboje egzistuoja trys gramatikos 
giminės, o tikriniai vardai linksniuojami kaip lotynų. 

— Ak, —- sušukau, nugalėdamas savo abejingumą, — koks nuo- 
stabus šriftas! | 

— Šriftas? Apie kokį šriftą kalbi, nelaimingasis Akseli? Svar- 
biausia čia ne šriftas! A, tikriausiai manai, kad knyga spausdinta? 
Ne, kvaileli, tai manuskriptas, runų manuskriptas!.. 

-— Runų? 

— Taip! Gal dar paprašysi paaiškinti, ką reiškia šitas žodis? 

— Visiškai nebūtina, — atsakiau įžeisto žmogaus tonu. 

O dėdulė prieš mano valią dar uoliau ėmė mokyti dalykų, apie 
kuriuos aš nė Žinoti nenorėjau. 

— Runos, - tęsė jis, — tai rašto ženklai, kuriuos kažkada vartojo 
Islandijoje. Padavimas byloja, kad juos išrado pats Odinas! (Odi- 
nas - skandinavų mitologijoje vyriausiasis dievas.) Tik pažvelk, 
pasigrožėk, nedorėli, šitais rašmenimis, sukurtais paties dievo fan- 
tazijos! 

Užuot atsakęs, aš buvau pasirengęs pulti ant kelių, — juk toks 
atsakymas patinka ir dievams, ir karaliams, nes turi didelį prana- 
šumą — niekada nieko neįžeidžia. Ūmai vienas netikėtas įvykis 
mūsų pašnekesiui suteikė visai kitą pobūdį. 

Nelauktai iš knygos iškrito pusiau sudūlėjęs pergamentas. 

Dėdulė aistringai puolė prie to mažmožio, ir tai visiškai su- 
prantama. Jo akyse palaikis dokumentas, galbūt nuo neatmena- 
mų laikų trūnijęs senojoje knygoje, be abejo, turėjo labai svarbią 
reikšmę. 

— Kas čia? — sušuko dėdulė. 

Jis atsargiai išskleidė ant stalo kokių penkių colių ilgio ir trijų 
colių pločio pergamento skiautelę; joje į skersines eilutes buvo 
surašyti kažkokie ženklai, turintys prasmę nebent raganaujant. 

Štai tikslus rankraščio atspaudas. Tuos paslaptingus rašmenis 
aš būtinai turiu pateikti dėl to, kad jie paskatino profesorių Li- 
denbroką ir jo brolėną atlikti pačią nuostabiausią XIX amžiaus 
kelionę. 

Profesorius keletą minučių žiūrėjo rankraštį; kilstelėjęs aukš- 
čiau akinius, tarė: 

— Tai runų rašmenys ir šie ženklai visiškai panašūs į Snorės 
manuskripto ženklus. Bet... ką gi jie reiškia? 

Kadangi man atrodė, jog runų rašmenys - tik mokslininkų iš- 
sigalvojimas paprastiems žmonėms mulkinti, todėl visai nesiel- 
vartavau, kad dėdė ničnieko neįstengė suprasti. Šitą aš kuo pui- 
kiausiai mačiau iš nervingai judančių jo pirštų. 

— Bet juk vis dėlto parašyta senovės islandų kalba, - murmėjo 
jis sau po nosimi. 

Profesorius Lidenbrokas, be abejo, turėjo Žinoti, kokia tai kal- 
ba, juk ne šiaip sau jis buvo laikomas įžymiu kalbininku. Tvirtinti, 
kad jis mokėjo du tūkstančius kalbų ir keturis tūkstančius dialektų, 
kurie žinomi Žemės rutulyje būtų pervertinimas, tačiau profesorius 
kalbėjo didžiąja jų dalimi. 

Susidūrus su netikėta kliūtimi, profesoriaus kraujas užkaito, 
ir aš jau laukiau audringos scenos, bet tuo laiku ant židinio sto- 
vintis laikrodis išmušė antrą valandą. 

Tą pačią akimirką atsidarė kabineto durys, ir Marta pranešė: 

— Pietūs patiekti! 

— Velniop pietus, — sušuko dėdulė, - ir tą, kas juos verda, ir tą, 
kas valgys! 

Marta persigandusi nubėgo į virtuvę. Aš — iš paskos ir nė pats 
nepajutau atsidūręs įprastinėje savo vietoje prie stalo. 

Šiek tiek palaukiau. Profesorius nesirodė. Pirmą kartą jis ne- 
atėjo pietauti! O kokie nuostabūs buvo pietūs! Sultinys, pagar- 
dintas petražolėmis, omletas su kumpiu ir muskatiniais riešutais; 

karštas patiekalas — veršiena slyvų padaže, o desertui - cukrumi 
apibarstyti vaisiai; prie viso to — dar nuostabus Mozelio vynas. 

Ir visa tai dėdulė pražiūrėjo dėl kažkokio seno popiergalio! 
Beje, kaip ištikimas giminaitis, aš jaučiau pareigą papietauti ir už 
jį, Ir už save; tą geranoriškai ir padariau. 

— Nematyta, negirdėta! — stebėjosi Marta. - Ponas Lidenbro- 
kas nesiteikė ateiti pietų! 

— Neįtikėtinas atsitikimas! 

— Tai blogas ženklas, - linguodama galva, tęsė senoji tarnaitė. 

Mano nuomonė, tai, kad dėdulė nesiteikė sėstis prie pietų sta- 
lo, nieko nereiškė, nebent tik audringą sceną, kurią jis sukels, 
išvydęs, kad jo pietūs suvalgyti. 

Aš godžiai kramčiau paskutinį kasnelį, kai ūmai lyg griausti- 
nis nuskambėjęs dėdės balsas privertė mane pašokti nuo stalo. 

Vienu šuoliu atsidūriau jo kabinete. 


Trečiasis skyrius 


— Žinoma, tai runų rašmenys, - raukydamas kaktą, tarė profe- 
sorius. - Bet paslaptį, kurią jie slepia, aš atskleisiu kitu būdu... 

Ryžtingu kumščio smūgiu, jis baigė savo mintį. 

— Sėsk prie stalo, — tęsė jis, — ir rašyk. 

Akimirksniu pasiruošiau. 

— Dabar diktuosiu mūsų abėcėlės raides, atitinkančias šiuos 
islandų ženklus. Pažiūrėsim, kas iš to bus. Tik jau, susimildamas, 
nesuklysk! 

Dėdė ėmė diktuoti. Aš iš paskutiniųjų stengiausi nesuklysti. 
Profesorius tarė vieną raidę po kitos, ir tokiu būdu nuosekliai gi- 
mė nesuprantamų žodžių lentelė: 

Kai darbą baigėme, dėdulė plėšte išplėšė iš mano rankų lape- 
lį, kuriame buvau surašęs raides, ir ilgai atidžiai jas tyrinėjo. 

— Ką gi tai reiškia? — mašinaliai kartojo jis. 

Ir labai norėdamas, nebūčiau galėjęs atsakyti į tą klausimą. 
Beje, profesorius nė neklausė manęs, o po senovei kalbėjosi pats 

su savimi. 

— Čia tai, ką mes vadiname šifru, - garsiai svarstė jis. — To, 
kas čia parašyta, prasmė sąmoningai paslėpta po netvarkingai iš- 
barstytomis raidėmis, bet jeigu jas sudėliotume reikiama seka, tai 
sudarytų suprantamą frazę. Galimas daiktas, čia kokio nors nepa- 
prasto atradimo pavadinimas arba nuoroda į jį! 

O aš maniau, kad toje raizgalynėje niekas neslypi, tačiau bau- 
ginausi pasakyti savo nuomonę. 

Tuo tarpu profesorius ėmė lyginti knygos ir pergamento raš- 
menis. 

— Rašyta ne ta pačia ranka, — tarė jis, — užšifruotasis raštelis 
vėlyvesnės kilmės nei knyga, ir nepaneigiamas to įrodymas man 
iš karto krito į akis. Štai slaptaraščio pirmoji raidė - dviguba M. 
Turlesono knygoje jos neaptinkame, nes į islandų abėcėlę buvo 
įtraukta tik keturioliktajame amžiuje. Vadinasi, manuskriptą ir 
pergamentą skiria mažiausiai du šimtmečiai. 

Šie samprotavimai man atrodė gana logiški. 

— Tai kužda man mintį, - toliau kalbėjo dėdulė, - kad paslap- 
tingąjį raštelį parašė vienas iš buvusių knygos savininkų. Bet kas, 
velniai griebtų, buvo tas savininkas? O gal jis įrašė savo vardą 
kuriame nors rankraščio puslapyje? 

Dėdulė kilstelėjo aukščiau akinius, paėmė smarkiai didinan- 
čią lupą ir kruopščiai apžiūrinėjo pirmuosius knygos puslapius. 
Antrojo lapo kitoje pusėje užtiko kažką panašaus į dėmę, prime- 
nančią rašalo tiškalą; atidžiau įsižiūrėjus, buvo galima pastebėti 
keletą pusiau nutrintų ženklų. Dėdė suprato — kaip tik į šią vietą ir 
reikia atkreipti didžiausią dėmesį; jis ėmėsi nepaprastai kruopš- 
čiai žiūrinėti dėmę ir pagaliau pro savo didinamąjį stiklą išvydo 
runų rašmenis, kuriuos sugebėjo be vargo perskaityti: 


AAM M1FANMMAtA 


— Arnė Saknusemas! - džiaugsmingai sušuko. - Juk tai šešio- 

liktojo amžiaus mokslininkas, garsusis islandų alchemikas! 

Aš šiek tiek nustebęs žvelgiau į dėdę. 

— Alchemikai, - tęsė jis, - Avicena, Bekonas, Liulis, Paracel- 
sas buvo vieninteliai tikri anų laikų mokslininkai. Jie padarė atra- 
dimus, kuriais mes galime tik stebėtis. Gal Saknusemas šiais raš- 
menimis užšifravo kokį nors nuostabų atradimą? Neabejoju, taip 
ir yra! Taip turi būti! 

Ši hipotezė įaudrino profesoriaus vaizduotę. 

— Galbūt, - išdrįsau pasakyti, — tačiau kokį tikslą turėjo moks- 
lininkas, laikydamas paslaptyje nepaprastą atradimą? 

— Kokį? Kokį? Iš kur aš žinau! Argi ne lygiai taip pasielgė 
Galilėjus, atradęs Saturno Žiedus? Bet ko čia tuščiai liežuviu malti? 
Aš sužinosiu šio dokumento paslaptį. Nei valgysiu, nei miegosiu, 
kol jos neįminsiu. 

„Kažin, kažin..." —- pamaniau. 

— Nei aš, Akseli, nei tu! — pridūrė jis. 

„Velniai rautų! - tariau pats sau. — Kaip gerai, kad pavalgiau 
už du!" 

— Pirmiausia, - tarė dėdulė, — reikia išsiaiškinti šį šifrą. Tai 
visiškai įmanoma. 

Išgirdęs tuos žodžius, žvaliau kilstelėjau galvą. O dėdulė jau 
kalbėjosi pats sau savimi: 

— Nieko nėra lengvesnio! Dokumente šimtas trisdešimt dvi 
raidės: septyniasdešimt devynios priebalsės ir penkiasdešimt trys 
balsės. Panašus santykis ir pietiečių kalbose, tuo tarpu šiauriečių 
dialektai Žymiai turtingesni priebalsių. Vadinasi, mums teks šif- 
ruoti kažkokią pietiečių kalbą. 

Išvados buvo teisingos. 

— Bet kokia toji kalba? Saknusemas, - toliau svarstė dėdė, — 
buvo mokslininkas, todėl jeigu rašė ne gimtąja kalba, tai, supran- 
tama, turėjo atiduoti pirmenybę kalbai, labiausiai populiariai tarp 
šešioliktojo amžiaus išsilavinusių Žmonių, o būtent - lotynų. Jei- 
gu ne, tada teks išbandyti ispanų, prancūzų, italų, graikų ar žydų. 
Bet šešioliktojo šimtmečio mokslininkai paprastai rašydavo loty- 

niškai. Taigi aš turiu teisę pripažinti d priori — tekstas parašytas 
lotyniškai! 

Aš pašokau nuo kėdės. Kadangi buvau lotynistas, mane tie- 
siog papiktino teiginys, kad toji keverziškų ženklų eilė gali būti 
kažkaip susijusi su melodingai skambančia Vergilijaus kalba. 

— Taip, lotynų, — tęsė dėdulė, - tik parašyta supainiota lotynų 
kalba. 

„Puiku! - pamaniau. - Jeigu išpainiosi, mielasis dėdule, pasi- 
rodysi esąs labai nuovokus!" 

— Gerai įsižiūrėkime, - tarė jis, vėl paėmęs mano primargintą 
lapelį. — Šiose eilutėse šimtas trisdešimt dvi raidės išdėstytos vi- 
siškai be jokios tvarkos. Štai žodžiai, sudaryti tik iš priebalsių, 
kaip, pavyzdžiui, pirmasis „m.rnl/l/s'; kituose vyrauja beveik vien 
balsės, pavyzdžiui, penktame ,„unteief“, arba priešpaskutiniame 
— „oseibo''. Tikriausiai toks grupavimas nėra atsitiktinis; grupuota 
matematiškai, pasinaudojant mums nežinomu dviejų dydžių san- 
tykiu, nulėmusiu raidžių seką. Neabejoju, kad pirmiau frazė bu- 
vo parašyta teisingai, o paskui, laikantis kažkokio principo, kurį 
dar turime atrasti, raidės jau surašytos kita tvarka. Tas, kas ras šio 
šifro raktą, lengvai perskaitys tekstą. Bet koks gi tas raktas? Ak- 
seli, gal tu Žinai? 

Į šį klausimą aš negalėjau atsakyti — ir dėl gana svarbios prie- 
žasties: mano žvilgsnį buvo prikaustęs ant sienos kabojęs puikus 
portretas — Grauben portretas. Dėdulės globotinė tuo laiku buvo 
Altone pas savo giminaitę, ir aš labai jos ilgėjausi, kadangi - da- 
bar galiu prisipažinti — dailutė profesoriaus augintinė ir jo brolė- 
nas mylėjo vienas kitą — stipriai, su vokiečiams būdingu santūru- 
mu. Mes susižiedavome be dėdės žinios - jis buvo iki kaklo atsi- 
davęs mokslui ir neįstengė suprasti panašių jausmų: Grauben bu- 
vo žavi blondinė, mėlynakė, gana tvirto būdo, protinga ir mylėjo 
mane; 0 aš ją tiesiog dievinau, jeigu tik ši sąvoka egzistuoja se- 
nojoje vokiečių kalboje. Jaunosios firlandietės paveikslas akimoju 
perkėlė mane iš tikrovės pasaulio į atsiminimų ir svajonių pa- 
saulį. 

Aš užsigalvojau apie savo ištikimą draugę. Grauben diena iš 
dienos padėjo man tvarkyti dėdulės neįkainojamą akmenų kolek- 
ciją; mudu klijuodavome etiketes ant mineralų pavyzdžių. Grauben 
labai puikiai nusimanė mineralogijoje. Kaip sakoma, ji galėjo už- 
sikišti už juostos bet kokį mokslininką. Grauben mėgo gilintis į 
mokslo paslaptis. Kiek nuostabių valandų mudu praleidome kar- 
tu mokydamiesi! Ir kaip dažnai aš pavydėdavau bejausmiams ak- 
menims, kuriuos liesdavo švelni jos ranka! 

Baigę darbą, mudu su Grauben eidavome pavėsinga Alstero 
alėja iki senojo malūno, nuostabiai gražiai atrodančio ežero pa- 
krantėje. Eidavome laikydamiesi už rankų ir tarkšdavome, kas 
ateidavo į galvą; aš pasakodavau įvairiausias linksmas istorijas, 
kurios priversdavo ją nuoširdžiai kvatotis; kelias nuvesdavo mus 
prie Elbės; atsisveikinę su gulbėmis, plaukiojančiomis tarp baltų 
vandens lelijų, sėsdavome į garlaivį ir grįždavome namo. 

Tą akimirką, kai aš savo svajonėse jau lipau su Grauben iš 
garlaivio į krantinę, dėdė, trenkęs kumščiu stalan, bemat grąžino 
mane į tikrovę. 

— Pažiūrėsime, — tarė jis. — Juk stengiantis nuslėpti sakinio 
prasmę, pirmiausia galvon ateina mintis žodžius rašyti vertika- 
liai, o ne horizontaliai. Reikia pabandyti, pamatysime, ar ką lai- 
mėsime! Akseli, parašyk kokią nors frazę, bet užuot rikiavęs rai- 
des į eilutę, rašyk vieną po kitos ta pačia seka, tik vertikaliai, po 
penkias arba po šešias stulpelyje. 

Aš supratau, ko iš manęs norima, ir tuoj pat parašiau iš vir- 
šaus į apačią: 

— Gerai, — tarė profesorius, net neperskaitęs, ką parašiau. — 
Dabar stulpelio raides surašyk į eilutę. 
Aš paklusau. Frazė atrodė taip: 


Atidea šasilu mvoeob yessje liš, in išimG! uvrir 


— Puikiai! — pareiškė dėdulė, išplėšdamas lapelį iš mano ran- 
kų. - Tai jau panašu į senąjį dokumentą; balsės ir priebalsės išsi- 
dėsčiusios netvarkingai, net didžioji raidė ir kablelis atsidūrė Žo- 
džio viduryje. Visai kaip Saknusemo pergamente! 

Aš negalėjau nesutikti, kad dėdės pastabos - giliamintiškos. 

— O dabar, — toliau kalbėjo dėdulė, jau betarpiškai kreipdama- 
sis į mane, —- norėdamas perskaityti frazę, kurią tu parašei, ir su- 
prasti turinį, kurio aš nežinau, iš pradžių sujungsiu pirmąsias kiek- 
vieno žodžio raides, paskui antrąsias, tada trečiąsias ir taip to- 
liau. 

Ir dėdė, pats nustebęs ir mane baisiausiai nustebindamas, per- 
skaitė: 


Aš myliu tave iš visos širdies, mieloji Grauben! 


— Oho! - tarė profesorius. 

Kaip koks įsimylėjęs kvailys aš nesusimąstęs parašiau tą fra- 
Zę ir išsidaviau! 

— Ta-aip!!! Vadinasi, tu myli Grauben? - tęsė dėdulė rūpes- 
tingo globėjo tonu. 

— Taip... Ne... - sumurmėjau aš. 

— Ta-aip, tu myli Grauben! - automatiškai pakartojo jis. - Ką 
gi, gerai... pasinaudosime mano metodu tirdami dokumentą. 

Ir dėdulė vėl susimąstė: jį visiškai užvaldė tyrinėtojo aistra. 
Bemnat pamiršo mano neapdairiai parašytus žodžius. Sakau „ne- 
apdairiai parašytus“, nes mokslininko galva nebuvo pajėgi su- 
prasti širdies dalykų. Laimei, domėjimasis dokumentu privertė 
dėdę visa kita pamiršti. Profesorius Lidenbrokas ryžtingai ruošė- 

si atlikti bandymą; jo akys už akinių stiklų mėtė žaibus; virpan- 
čiais pirštais dėdė vėl paėmė senąjį pergamentą. Profesorius bu- 
vo baisiausiai susijaudinęs. Pagaliau garsiai atsikrenkštė ir iški!- 
mingu tonu ėmė man diktuoti, iš pradžių ištardamas kiekvieno 
žodžio pirmąsias raides, po to - antrąsias; raides jis diktavo tokia 
tvarka: 


mmessunkaSenrA. isefdoK. segnittamurtn 
ecertserrette, rotaivsadua, ednecsedsadne 
lacartnijiluJsiratracSarbmutabiledmek 
meretarcsilucolsleffenSnI 


Prisipažinsiu - baigdamas rašyti, nejuokais susijaudinau; jung- 
damas vieną su kita ištartas raides, nesugebėjau suvokti absoliu- 
čiai jokios prasmės, todėl nekantraudamas laukiau kada iš profe- 
soriaus lūpų nuostabia lotynų kalba išsiverš reikšmingi žodžiai. 

Bet kas būtų galėjęs laukti šito? Stiprus kumščio smūgis su- 
drebino stalą. Visko laukiau, tik ne to! Rašalas tikštelėjo, plunks- 
na iškrito iš mano rankos. 

— Ne tai, ne tai! —- sušuko dėdulė. - Išėjo visiška nesąmonė. 

Ir lyg patrankos sviedinys, perskridęs kabinetą nugarmėjo laip- 
tais tarsi lavina, išpuolė į Karališkąją gatvę ir nudūmė kiek kojos 
nešė. 

Ketvirtasis skyrius 


— Jis išėjo? — paklausė Marta, išgąsdinta laukujų durų bilsmo 
— dėdulė jas užtrenkė su tokia jėga, kad sudrebėjo visas namas. 

— Taip, - atsakiau, — visai išėjo! 

— Kaip gi taip? O pietūs? — sunerimo senoji tarnaitė. 

— Jis nepietaus! 

— O ar vakarieniaus? 

— Ir nevakarieniaus! 

— Kaip gi šitaip? — Marta net rankomis skėstelėjo. 

— Taip, mieloji Marta, jis daugiau nebevalgys, ir niekas nebe- 
valgys šiuose namuose! Dėdulė mus visus nori priversti pasnin- 
kauti iki tol, kol išnarplios šitą painiavą, atkakliausiai nesiduo- 
dančią iššifruojama. 

— Jėzau Kristau! Vadinasi, mums nelieka nieko kito, tik nu- 
mirti iš bado? 

Aš neišdrįsau pripažinti, kad, gyvenant su tokiu užsispyrusiu 
žmogumi, koks buvo mano dėdė, mūsų neišvengiamai laukia liūd- 
nas likimas. 

Senoji tarnaitė atsidususi nupėdino į virtuvę. 

Kai likau vienas, man šovė į galvą mintis kuo greičiau dumti 
pas Grauben ir papasakoti jai visą šią istoriją. Bet argi turėjau 
teisę išeiti iš namų? Juk profesorius galėjo grįžti kiekvieną aki- 
mirką ir vėl mane pasišaukti. Gal jis panorės tęsti darbą įspėjant 
logogrifą, kurio nepajėgtų įveikti net pats Edipas? Sunku ir įsi- 
vaizduoti, kas būtų, jeigu aš neatsiliepčiau šaukiamas. 

Protingiausia buvo pasilikti ir laukti. Neseniai vienas minera- 

logas iš Bezansono mums atsiuntė tuščiavidurių akmenų su žyb- 
sinčiais mažyčiais kristalais kolekciją. Akmenis reikėjo suklasi- 
fikuoti. Ėmiausi darbo. Rūšiavau, klijavau etiketes, dėjau į stiklo 
dėžę. 

Tačiau niekaip neįstengiau visiškai atsiduoti šiam darbui. Iš 
galvos neišėjo senasis dokumentas. Smilkiniai degė, kankino keis- 
tas nerimas. Nujaučiau neišvengiamą katastrofą. 

Po valandos visi akmenys buvo sudėlioti pagal profesoriaus 
nustatytą tvarką. Aš atsisėdau į „Utrechto“ krėslą, atsilošiau ir 
nukoriau rankas. Po valandėlės prisidegiau pypkę, kurios ilgas 
išlenktas kandiklis buvo papucštas najadės figūrėle, ir mėgavau- 
si, stebėdamas, kaip pamažu mano najadė, smilkstoma dūmais, 
virsta tikra negriuke. (Graikų mitologijoje najadės — vandenų, 
upių, upelių, versmių nimfos. ) Kartais pastatydavau ausis ir klau- 
sydavausi, ar laiptuose neišgirsiu žingsnių, bet visur viešpatavo 
spengi tyla. Kur gi dabar galėjo būti dėdė? Įsivaizdavau jį du- 
miantį gražiąja Altono alėja, įniršusį, lazda daužantį medžių la- 
pus, braižantį ant sienų kažkokius ženklus, kapojantį dagių gal- 
veles ir trukdantį mieguistų gulbių ramybę. 

Ar jis grįš triumfuodamas, ar prislėgtas? Ar pavyks jam įspėti 
paslaptį? Šitaip pats sau vienas svarstydamas, mašinaliai paėmiau 
popieriaus lapą, kuriame rikiavos: paslaptingosios eilutės, para- 
šytos mano ranka. 

Vis kartojau: 

„Ką gi tai reiškia?" 

Stengiausi taip surikiuoti raides, kad jos sudarytų žodį. Tuš- 
čios pastangos! Jungiau jas kaip panorėjęs, po dvi, po tris, po 
penkias ar po šešias, tik iš to nebuvo jokios naudos. Tačiau vis 
dėlto iš keturioliktos, penkioliktos ir šešioliktos raidžių susidėjo 
angliškas žodis „ice“, o iš aštuoniasdešimt ketvirtos, aštuonias- 
dešimt penktos ir aštuoniasdešimt šeštos — žodis „sir“. Pagaliau 
pačiame dokumento viduryje, trečioje eilutėje, aš užtikau loty- 
niškus žodžius „ro/a“, „mutabile“, „ira“, „nec“, „atra“. 

„Velniai rautų! — pamaniau. —- Iš tų žodžių dėdė spręstų apie 

dokumento kalbą. O ketvirtoje eilutėje yra Žodis „„/uco“, kuris 
reiškia „šventoji giria“; tiesa, trečioje eilutėje galima perskaityti 
„tabiled“', visai žydišką Žodį, o paskutinėje - „mer“, „„arc“, „„mėrė“, 
grynai prancūziškus žodžius. 

Buvo dėl ko pamesti galvą! Keturi skirtingi dialektai vienoje 
beprasmiškoje frazėje! Koks galėjo būti žodžių „ledas“, „ponas“, 
„pyktis“, „Žiaurus“, „šventoji giria“, „permainingas“, „motina“, 
„lankas“, „jūra“ ryšys? 

Tik paskutinį ir pirmąjį žodžius lengvai buvo įmanoma su- 
jungti vieną su kitu; nieko nuostabaus, kad dokumente, parašyta- 
me Islandijoje, rašoma apie „ledinę jūrą“. Tačiau likusią šifro 
dalį buvo ne taip jau lengva suprasti. 

Aš kovojau su neįveikiama kliūtimi; smegenys įkaito; tankiai 
mirkčiodamas žvelgiau į popieriaus lapą; atrodė, visos tos šimtas 
trisdešimt dvi raidės šokčiojo prieš mane lygiai, kaip kraujui su- 
plūdus į galvą, užmerktose akyse žybsi šviečiantys taškeliai. 

Aš atsidūriau savotiškų haliucinacijų valioje; dusau, trūko oro. 
Visiškai mašinaliai ėmiau vėdintis tuo popieriaus lapu; geroji ir 
atvirkščioji lapelio pusės pakaitomis atsidurdavo prieš mano akis. 

Labai nustebau - staiga pasirodė, kad mano akyse sušmėžavo 
pažįstami, puikiai suprantami lotyniški žodžiai: „craterem“, „Ier- 
restre"! 

Tarsi šviesos spindulys nušvietė mano sąmonę; tie menki pėd- 
sakai išvedė į tiesos kelią: radau šifro paslaptį! Norint suprasti, 
kas parašyta dokumente, nebuvo jokio reikalo skaityti jį per 1š- 
virkščiąją lapo pusę. Ne, paslaptinguosius rašmenis kuo puikiau- 
siai buvo galima perskaityti taip, kaip jie buvo parašyti, kaip teks- 
tas buvo padiktuotas. Visi giliamintiški profesoriaus teiginiai pa- 
sirodė esą teisingi; jis neapsiriko nei dėl raidžių išdėstymo, nei 
dėl dokumento kalbos! Perskaityti tą lotynišką sakinį nuo pra- 
džios iki galo jam trukdė tik „šis bei tas“, ir tą „šį bei tą" man 
atskleidė atsitiktinumas! 

Suprantama, aš buvau labai susijaudinęs. Mano akys apniuko, 
beveik nieko nebemačiau. Pergamentą padėjau ant stalo. Pakako 

tik mesti žvilgsnį į šifrą, ir būčiau įspėjęs rašto paslaptį. 

Pagaliau vargais negalais numalšinau jaudulį. Norėdamas ap- 
raminti nervus, prisiverčiau du kartus pereiti kambarį, o tada vėl 
atsisėdau. 

— Dabar perskaitysime! — garsiai tariau ir atsidūsėjau visa krū- 
tine. 

Palinkau prie stalo, pirštu iš eilės braukiau per raides ir skam- 
biu balsu, nesustodamas, neužsikirsdamas nė mažiausiai valan- 
dėlei, perskaičiau visą frazę. 

Baisiausiai apstulbau ir mane apėmė baimė. Iš pradžių jau- 
čiausi lyg žaibo trenktas. Kaip! Nejaugi tai, ką dabar sužinojau, 
jau padaryta? Nejaugi atsirado toks drąsuolis, kuris prasiskver- 
bė... 

— Ak! - įsiutęs sušukau. — Ne, ne, dėdė šito neturi žinoti! Ki- 
taip jis būtinai leisis į kelionę. Jis irgi panorės visa tai patirti! 
Niekas neįstengs tokio drąsaus geologo sulaikyti! Jis būtinai ke- 
liaus, į nieką neatsižvelgdamas, nieko nepaisydamas! Ir drauge 
pasiims mane, ir mes niekada nebesugrįšime! Niekada, niekada! 

Aš buvau neapsakomai susijaudinęs. 

— Ne, ne, šito nebus! - ryžtingai tariau. - Ir jeigu mano valioje 
neleisti, kad tokia mintis ateitų į galvą mano tironui, aš neleisiu! 
Tačiau vartydamas dokumentą, jis atsitiktinai gali rasti šifro rak- 
tą! Todėl dokumentą aš sunaikinsiu! 

Židinyje dar žėravo anglys. Čiupau ne tik lapą, kurį pats bu- 
vau prirašęs, bet taip pat ir Saknusemo pergamentą; virpančia 
ranka jau rengiausi prakeiktuosius popierius sviesti į ugnį ir to- 
kiu būdu nuslėpti pavojingą paslaptį. 

Tuo metu kabineto durys atsidarė ir įėjo dėdė. 


Penktasis skyrius 


Vos spėjau nelemtąjį dokumentą padėti ant stalo. 

Profesorius Lidenbrokas atrodė pavargęs ir buvo labai susi- 
mastęs. Užvaldžiusi mintis nė akimirkai nedavė jam ramybės; be- 
vaikščiodamas jis, matyt, įtempęs visas savo vaizduotės jėgas, 
nagrinėjo ir analizavo kankinusią mįslę ir sugrįžo, trokšdamas 
išbandyti kažkokį naują metodą. 

Iš tikrųjų, vos atsisėdęs į savo mėgiamą krėslą, čiupo plunks- 
ną ir ėmė rašyti formules, primenančias algebros skaičiavimus. 

Aš žvilgsniu sekiau drebančią dėdės ranką; neišleidau iš akių 
nė mažiausio judesio. Kas bus, jeigu jis atsitiktinai suras šifrą? 
Jaudinausi, ir visiškai be reikalo: juk jeigu suradau „vienintelį“ 
teisingą perskaitymo būdą, tai bet koks kitoks tyrinėjimo meto- 
das turėjo būti nesėkmingas. 

Dėdulė be pertraukos triūsė tris valandas, neištardamas nė vie- 
no žodžio, nepakeldamas galvos, čia perbraukdamas, ką buvo pa- 
rašęs, čia atstatydamas ir vėl užtepdamas, ir tūkstantąjį kartą pra- 
dėdamas iš naujo. 

Aš puikiai Žinojau — jeigu jam pasisektų iš tų raidžių sudaryti 
visus įmanomus žodžių junginius, tai galų gale ieškomąją frazę 
surastų. Bet aš taip pat Žinojau, kad iš dvidešimties raidžių gali- 
ma gauti du kvintilijonus (Skaičius, išreikštas vienetu su 18 nu- 
lių, ty. 10", kai kuriose šalyse — 109".), keturis šimtus trisdešimt 
du kvadrilijonus (Skaičius, išreikštas vienetu su 15 nulių, t.y. 10.), 
devynis šimtus du trilijonus, aštuonis milijardus, šimtą septynias- 
dešimt šešis milijonus, šešis šimtus keturiasdešimt tūkstančių žo- 

džių junginių! O tame raštelyje buvo šimtas trisdešimt dvi raidės, 
iš tų šimto trisdešimt dviejų raidžių buvo galima sudaryti tokį 
neįtikėtiną žodžių junginių kiekį, kad ne tik suskaičiuoti, bet net 
ir įsivaizduoti neįmanoma! 

Aš galėjau nesibaiminti, kad tokiu didvyrišku būdu profeso- 
riui pasiseks išspręsti problemą. 

O laikas bėgo; atėjo naktis; nutilo gatvių triukšmas; dėdulė 
vis dar sprendė uždavinį ir nieko nematė, nepastebėjo net duris 
pravėrusios Martos; jis nieko negirdėjo, net šitos ištikimos tar- 
naitės balso, kai ji paklausė: 

— Pone, ar šiandien vakarieniausite? 

Martai teko išeiti, neišgirdus atsakymo. O jeigu kalbėsime apie 
mane... Nors iš visų jėgų kovojau su snauduliu, vis dėlto, įsi1- 
spraudęs kanapos kampelyje, užmigau kietu miegu; tuo tarpu dė- 
dulė Lidenbrokas atkakliai tęsė apskaičiavimus, vis iš naujo tik- 
rindamas savo formules. 

Kai rytą pabudau, nenuilstantysis tyrinėtojas vis dar dirbo. Rau- 
donos akys, nervingos rankos sutaršyti plaukai, raudonomis dė- 
mėmis išpiltas blyškus veidas gana vaizdžiai bylojo apie tą baisią 
kovą, kurią jis kovojo, iš paskutiniųjų stengdamasis pasiekti ne- 
įmanoma, ir apie tai, kaip, įtempus mintis ir visas proto galias, 
prabėgo nakties valandos. 

Atvirai šnekant, man buvo jo gaila. Nors paslapčiom aš jam 
priekaištavau, ir priekaištavau visai teisingai, vis dėlto atkaklios 
dėdės pastangos mane sujaudino. Vargšelį taip buvo užvaldžiusi 
jo paties susikurtoji idėja, kad pamiršo pykti. Visas savo gyvybi- 
nes jėgas jis sutelkė vienam tikslui, o kadangi nerado išeities, aš 
ėmiau būgštauti, kad tik dėl begalinės proto įtampos neskiltų ma- 
no dėdulės galva. 

Vienu rankos judesiu, vienu vieninteliu žodžiu galėjau jį išva- 
duoti iš geležinių gniaužtų, veržiančių jo kiaušą! Bet aš šito ne- 
dariau. 

O juk esu geros širdies. Tai kodėl likau nebylys ir kurčias su- 
siklosčius tokioms aplinkybėms? Ogi to paties dėdės labui! 

„Ne, ne! Aš nieko nepasakysiu! - įtikinėjau pats save. - Aš jį 
pažįstu — panorės keliauti, ir niekas neįstengs jo sulaikyti. Profe- 
soriaus vaizduotė - lyg ugnikalnis, ir jis rizikuos gyvybe, kad tik 
padarytų tai, ko neįstengė padaryti kiti geologai. Aš tylėsiu; aš 
išlaikysiu paslaptį, kurią atsitiktinai sužinojau! Pasakyti paslaptį 
jam — vadinasi, pasmerkti profesorių Lidenbroką mirčiai! Tegu 
pats atspėja, jeigu sugeba! Aš neturiu nė mažiausio noro kada 
nors prikaišioti sau už tai, kad stumtelėjau jį į pražūtį!" 

Šitaip nutaręs, sunėriau rankas ir laukiau. Bet aš neįvertinau 
kai kurių aplinkybių. 

Kai Marta susiruošė eiti į turgų, paaiškėjo, jog užrakintos lau- 
kujos durys, o raktas iš spynos ištrauktas. Kas galėjo jį paimti? 
Tikriausiai iš pasivaikščiojimo grįžęs dėdė. 

Šitaip pasielgė, turėdamas kokį tikslą, ar atsitiktinai? Nejaugi 
jis nori mus pasmerkti bado kančioms? To jau būtų per daug! Kur 
matyta! Priversti mane ir Martą kentėti dėl to, kad jam nesiseka? 
Juk mes čia nieko dėti! Žinoma, jis padarė mus savo įkaitais! Ir aš 
prisiminiau kitą panašų, šiurpą keliantį atsitikimą. O buvo taip. 
Prieš keletą metų, kai dėdė triūsė prie mineralogijos klasifikaci- 
jos, vieną kartą be maisto jis išbuvo keturiasdešimt aštuonias va- 
landas, ir visiems namo gyventojams drauge su juo teko laikytis 
dietos mokslo labui. Tada man prasidėjo pilvo traukuliai - labai 
nemalonus dalykas velnionišką apetitą turinčiam jaunuoliui. 

Beregint supratau — pusryčių šiandien nebus. Kaip ir vakar 
nebuvo vakarienės. Tačiau nutariau laikytis didvyriškai ir nepa- 
siduoti pilvo norams. Marta, ne juokais sunerimusi, sutriko. O 
mane labiausiai neramino tai, kad negalėsiu išeiti iš namų. Prie- 
žastis buvo aiški. 

Dėdė vis dirbo: vaizduotė jį nunešė į aukštas silogizmų sfe- 
ras; jis skrajojo virš Žemės ir iš tikrųjų buvo abejingas žemiš- 
koms reikmėms. 

Apie vidudienį alkis ėmė mane ne juokais kankinti. Per savo 
naivumą išvakarėse Marta sunaudojo visas atsargas, kurios tik 
buvo podėlyje; namuose neliko visiškai nieko valgomo. Bet vis 

dėlto aš narsiai laikiausi; pasiduoti man atrodė negarbinga. 

Išmušė antrą valandą. Padėtis jau ėmė atrodyti juokinga, net 
nepakenčiama. Mano pilvas urzgė lyg piktas šuo. Ėmiau svarsty- 
ti, ar tik nebūsiu perdėjęs dokumento svarbos; tikriausiai dėdė 
nepatikės tuo, kas jame parašyta, pavadins tai paprasčiausia mis- 
tifikacija; blogiausiu atveju, jeigu jis panorėtų leistis į Žygį, įsteng- 
tume prievarta sulaikyti; pagaliau dėdė ir pats gali surasti šifro 
raktą, ir tada paaiškės, kad aš tuščiai pasninkavau. 

Šios prielaidos, kurias vakar pasipiktinęs būčiau atmetęs, da- 
bar man pasirodė esančios nuostabios; man atrodė net juokinga, 
kad taip ilgai dvejojau; nusprendžiau tuoj pat viską pasakyti. 

Tik laukiau patogaus momento pradėti pokalbį. Staiga profe- 
sorius atsistojo, užsidėjo skrybėlę ir jau rengėsi išeiti. 

Kaip gi šitaip? Išeis iš namų, o mus ir vėl užrakins? Nė už ką! 

— Dėdule, - tariau. 

Atrodė, jis neišgirdo. 

— Dėde Lidenbrokai! - pakėlęs balsą, pakartojau. 

— Ką? - paklausė jis kaip paklausia staiga pažadintas žmogus. 

— Kaip tai - ką? O raktas? 

— Koks raktas? Ar nuo laukujų durų? 

— Ne, - sušukau aš, - dokumento šifro raktas! 

Profesorius pažvelgė į mane per akinių viršų; matyt, mano vei- 
de pastebėjo kažką neįprasta, nes stipriai nutvėrė mano ranką ir, 
nepajėgdamas ištarti nė žodžio, įsmeigė klausiamą žvilgsnį. Kuo 
puikiausiai supratau, kas jam rūpi. 

Aš linktelėjau. 

Jis užjausdamas palingavo galvą, tarsi kalbėtųsi su pamišėliu. 

Aš linktelėjau dar išraiškingiau. 

Dėdės akys sublizgo, ranka grėsmingai pakilo. 

Tas nebylus pašnekesys būtų sudominęs net apatiškiausią žmo- 
gų. Atvirai šnekant, aš iš tikrųjų neišdrįsau ištarti nė vieno žo- 
džio, bijodamas, kad dėdė iš džiaugsmo manęs neuždusintų savo 
glėbyje. Tačiau pasakyti vis dėlto reikėjo. 

— Taip, tą raktą... atsitiktinai... 

— Kątu sakai? - sušuko profesorius neapsakomai susijaudinęs. 

— Štai! — tariau ir padaviau jam popieriaus lapelį. - Skaitykite. 

— Bet juk tai neturi jokios prasmės! — pareiškė jis, glamžyda- 
mas popierių. 

— Neturi, jeigu pradėsime skaityti nuo pradžių. O jeigu nuo 
pabaigos... 

Aš dar nespėjau baigti sakinio - profesorius suriko, teisingiau 
sakant, suriaumojo. Tarsi apreiškimas būtų apšvtetęs jo protą; jis 
nepaprastai pasikeitė. 

— Ak, gudragalvis Saknusemas! — sušuko jis. — Vadinasi, frazę 
parašei atvirkščiai, Akseli? 

Dėdė čiupo popierių ir, įsmeigęs į jį apkvaitusias akis, dre- 
bančiu balsu perskaitė visą dokumentą nuo paskutinės iki pirmos 
raidės. 

Dokumentas skelbė: 


„In Sneffels Yoculis craterem kem delibat umbra Scarta- 
ris Julii intra calendas descende, audas viator, et terrestre 
centrum attinges. Kod feci. - Arne Saknussemm“"". 


Išvertus tai reiškė: 


„Nusileisk į Jokulio Snefelso kraterį, kurį Skartario šešėlis 
glamonėja prieš liepos kalendą, narsusis keliauninke, ir tu pa- 
sieksi Žemės centrą. Aš tai padariau. - Arnė Saknusemas. (Ka- 
lenda romėnai vadino pirmąją kiekvieno mėnesio dieną. - Aut.)" 


Perskaitęs tas eilutes, dėdė pašoko tarsi netyčia būtų palietęs 
Leideno stiklinę (Ci/indro formos elektrinis kondensatorius.) Ku- 
pinas džiaugsmo, pasitikėjimo ir ryžto jis atrodė nuostabiai. Žings- 
niavo pirmyn ir atgal vis rankomis griebdamasis už galvos, stum- 
dė kėdes, kilnojo iš vienos vietos į kitą knygas, lyg kamuoliukais 
— kas galėtų tuo patikėti! — žaidė savo brangiaisiais mineralais, 
stukseno kumščiu į stalą arba plekšnojo ranka krėslą. Pagaliau 

dėdės nervai aprimo ir jis išsekęs atsisėdo į krėslą. 

— Vis dėlto kelinta dabar valanda? — paklausė po valandėlės. 

— Trečia, — atsakiau. 

— Kaip greitai atėjo pietų metas. Aš mirštu iš bado. Prie stalo! 
O paskui... 

— Paskui?.. 

— Sukrausi mano lagaminą. 

— Gerai! —- sušukau aš. 

— Ir savo taip pat! - žengdamas į valgomąjį, pridūrė kietašir- 
dis profesorius. 


Šeštasis skyrius 


Išgirdus tuos žodžius, drebulys perbėgo visą mano kūną, ta- 
čiau susitvardžiau. Nutariau nė už ką neišsiduoti. Tik mokslo įro- 
dymai galėtų sulaikyti profesorių Lidenbroką. O apie tokios ke- 
lionės absurdiškumą bylojo gana rimti argumentai. Keliauti į Že- 
mės centrą! Kokia beprotybė! Aš nutariau paprieštarauti palan- 
kesniu metu, o tuo tarpu papietauti. 

Nėra reikalo aprašinėti mano dėdulės įtūžį, išvydus nepadengtą 
stalą! Netrukus jis sužinojo priežastį. Marta bemat atgavo laisvę 
ir išdūmė į turgų. Ji taip mikliai paruošė valgį, kad po valandos 
alkį jau buvau numalšinęs ir vėl kuo aiškiausiai įsivaizdavau visą 
padėtį. 

Per pietus dėdulė atrodė beveik linksmas; laidė juokelius, ku- 
rie mokslininkų lūpose skamba visai nekaltai. Po deserto davė 
man ženklą sekti paskui jį į kabinetą. 

Aš paklusau. Dėdė atsisėdo viename stalo gale, aš - kitame. 

— Akseli, — tarė jis gana švelniu balsu, — tu esi gana protingas 
jaunuolis; šiandien, kai aš, galutinai nusikamavęs, jau buvau be- 
atsisakąs savo tyrinėjimų, padarei man didelę paslaugą. Nežinia, 
kur dar mane būtų nuvedusios pastangos įminti neįmenamą mįs- 
lę! Aš šito niekada nepamiršiu, ir tu prisidėsi prie šlovės, kurią 
pelnysime. 

„Va, - pamaniau, — dabar jis puikiai nusiteikęs; kaip tik tinka- 
mas momentas pasikalbėti kad ir apie tą pačią garbę". 

— Visų pirma, — toliau kalbėjo dėdė, - aš primygtinai tavęs 
prašau išsaugoti visišką paslaptį. Neabejoju, supranti kodėl. Moks- 

lo pasaulyje tiek ir tiek pavyduolių, ir daugelis panorėtų dalyvau- 
ti kelionėje, apie kurią jie sužinos tik po mūsų sugrįžimo. 

— Nejaugi manote, kad daug atsirastų tokių narsuolių? 

— Be abejo! Kas gi ilgai svarstytų, sužinojęs apie galimybę 
pelnyti tokią šlovę? Jeigu tik šis dokumentas taptų Žinomas, visa 
geologų armija dumtų Arnė Saknusemo pėdomis! 

— Štai dėl to tai aš abejoju, dėde, juk dokumento tikrumas dar 
neįrodytas. 

— Kaip! O knyga, kurioje jį radome? 

— Gerai! Aš sutinku, kad šios eilutės parašytos Saknusemo 
ranka, bet ar iš to galima daryti išvadą, jog jis atliko ir tą kelionę? 
Argi senasis dokumentas negali būti mistifikacija? 

Ir tuoj beveik gailėjausi, ištaręs tuos šiek tiek aštrokus žodžius. 
Profesorius suraukė antakius; aš bijojau, kad mūsų pokalbis ne- 
pakryptų į blogąją pusę. Laimei, taip neatsitiko. Mano griežtasis 
pašnekovas, kurio veide sušvito kažkas panašaus į šypseną, atsakė: 

— Tai mes patikrinsime. 

— Ak, - tariau šiek tiek suglumęs, - leiskite man pasakyti vis- 
ką, ką manau apie šį dokumentą. 

— Sakyk, mano berniuk, nesivaržyk. Duodu tau visišką laisvę 
pareikšti savo nuomonę. Dabar tu jau ne tik mano brolėnas, o 
kolega. Taigi, tęsk. 

— Gerai, pirmiausia aš jūsų paklausiu, kas tie Jokulis, Sne- 
felsas ir Skartaris, apie kuriuos niekada nieko negirdėjau? 

— Mielai atsakysiu. Kaip tik neseniai mano draugas Augustas 
Petermanas iš Leipcigo atsiuntė žemėlapį; antai jis. Iš bibliotekos 
didžiosios spintos antrojo skyriaus Z eilės ketvirtos lentynos paimk 
trečiąjį atlasą. 

Aš atsistojau ir, laikydamasis tikslių dėdės nurodymų, be var- 
go radau reikalingąjį atlasą. Profesorius jį atskleidė ir tarė: 

— Štai vienas geriausių Islandijos žemėlapių. Tai Hendersono 
žemėlapis, ir aš manau, kad su jo pagalba mes išsiaiškinsime vi- 
sus neaiškumus. 

Aš palinkau prie žemėlapio. 

— Pažvelk į šią vulkaninės kilmės salą, - tarė profesorius, — ir 
atkreipk dėmesį, kad visi ugnikalniai vadinasi vienu ir tuo pačiu 
vardu — Jokul. Islandų kalba tas žodis reiškia „ledynas“; kadangi 
kalnų viršūnės Islandijos platumose daugiausia padengtos amži- 
nu sniegu ir, ugnikalniams išsiveržus, lava neišvengiamai brau- 
nasi per ledo dangą. Todėl ugnimi alsuojantys salos kalnai ir va- 
dinami Jokuliais. 

— Gerai, — tariau, nė neketindamas pasiduoti, —- o kas tas 
Snefelsas? 

Aš tikėjausi, kad į šį klausimą dėdė neįstengs atsakyti. Kaip 
apsirikau! Dėdė toliau aiškino: 

— Pakeliaukime vakarine Islandijos pakrante. Žiūrėk! Štai di- 
džiausias miestas Reikjavikas. Matai? Puiku. Pasikelk jūros kran- 
tus išraiŽžiusiais nesuskaičiuojamais fiordais ir stabtelk truputį že- 
miau šešiasdešimt penkių laipsnių platumos. Ką tu ten matai? 

— Kažką panašaus į pusiasalį, primenantį apkrimstą kaulą. 

— Palyginimas teisingas, mano berniuk; dabar sakyk, ar tame 
pusiasalyje nieko nepastebi? 

— Taip, matau kalną, kuris atrodo išaugęs tiesiog iš jūros. 

— Puiku! Tai ir yra Snefelsas. 

— Snefelsas? 

— Taip. Penkių tūkstančių pėdų aukščio kalnas, vienas nuosta- 
biausių saloje ir, be abejo, vienas gražiausių visame pasaulyje, — 
juk jo krateris — tai įėjimas į Žemės rutulio centrą! 

— Bet šito negali būti! - sušukau, gūžčiodamas pečiais ir neig- 
damas tokį spėjimą. 

— Negali būti? — rūsčiai perklausė profesorius Lidenbrokas. — 
Kodėl? 

— Todėl, kad tas krateris tikriausiai sklidinas lavos, uolos įkai- 
tusios ir, be to... 

— O jeigu tai užgesęs ugnikalnis? 

— Užgesęs? 

— Taip. Mūsų laikais Žemės paviršiuje yra apie trys šimtai vei- 
kiančių ugnikalnių, o užgesusių ugnikalnių žymiai daugiau. Prie 

pastarųjų priskiriamas ir Snefelsas; per visą istorinį periodą jis 
išsiveržė tik vieną kartą, tūkstantis du šimtai devynioliktais me- 
tais; po to pamažu geso ir jau nebepriskiriamas prie veikiančiųjų 
ugnikalnių. 

Šių tikslių duomenų aš negalėjau paneigti, todėl griebiausi ki- 
tų, dokumente minimų gana neaiškių duomenų. 

— O kas tas Skartaris? — paklausiau. - Ir kuo čia dėta liepos 
kalenda? 

Dėdulė susimąstė. Akimirką atgavau viltį, bet tik akimirką, 
nes netrukus jis man taip atsakė: 

— Tu nežinai, o man visiškai aišku. Visi šie duomenys tik įro- 
do, kaip tiksliai Saknusemas stengėsi aprašyti savo atradimą. Jo- 
kulį Snefelsą sudaro keletas kraterių, todėl islandų mokslininkas 
nurodė būtent tą, kuris veda į Žemės centrą. Jis pastebėjo, kad 
prieš liepos kalendą, kitaip sakant, birželio pabaigoje viena kalnų 
viršūnių, o būtent Skartaris, meta šešėlį ant minėto kraterio Žio- 
čių, ir šį faktą pabrėžia dokumente. Tai labai tikslus nurodymas 
ir, pasiekus Snefelso viršūnę, nebėra ko abejoti, kurį kelią pasi- 
rinkti. 

Regis, mano dėdė žinojo atsakymus į visus klausimus. Supra- 
tau, kad užklupti jį iš netyčių nepavyks. nes kalbėjome apie seno- 
jo pergamento tekstą. Todėl lioviausi kvaršinti jį klausimais šia 
tema, o kadangi aš labiau už viską norėjau atkalbėti dėdulę nuo 
kelionės, tai griebiausi mokslinio ginčo, man atrodžiusio kur kas 
esmingesnio. 

— Gerai! - tariau. — Turiu sutikti, kad Saknusemo frazė tiksli ir 
jos esmė nekelia jokių abejonių. Aš net galiu pritarti, kad doku- 
mentas yra tikras. Islandų mokslininkas nusileido į Snefelso žio- 
tis, regėjo, kaip Skartario šešėlis prieš liepos kalendą slenka kra- 
terio kraštais; iš tuo metu populiarios legendos jis taip pat suži- 
nojo, kad tas krateris veda į Žemės centrą; bet kad jis pats būtų 
atlikęs tą kelionę, tenai prasiskverbęs ir vėl sugrįžęs, tuo aš neti- 
kiu! Ne, tūkstantį kartų ne! 

— O kuo remiesi, šitaip teigdamas? — neįprastai pašaipiai pa- 


44 


klausė dėdė. 

— Remiuosi mokslo teorijomis, kurios byloja, kad panašūs 
tyrinėjimai neįmanomi! 

— Sakai, tai byloja teorijos? — nutaisęs geraširdišką miną, pa- 
klausė profesorius. — Taip, tai apgailėtinos teorijos! Ir šitos teori- 
jos tave trikdo? 

Mačiau - jis tyčiojosi iš manęs, bet, nieko nepaisydamas, tę- 
siau: 

— Taip, visiškai įrodyta — kuo giliau prasiskverbsime į Žemės 
gelmes, tuo temperatūra bus aukštesnė; temperatūra kyla maž- 
daug po vieną laipsnį kas septyniasdešimt pėdų; jeigu tarsime, 
kad temperatūra kyla nuolat, tai turėdami omenyje Žemės spindulį 
— pusantro tūkstančio Ijė (Ljė - senovinis Prancūzijos ilgio vie- 
netas, sausumoje jis prilygsta 4,452 km, jūroje — 5,556 km.), — 
Žemės centre visos medžiagos egzistuoja tik karšto skysčio ir du- 
jų pavidalu; kadangi net metalai, tokie kaip auksas ar platina, o ir 
patys tvirčiausi akmenys tokios temperatūros neišlaiko, todėl ir 
klausiu: ar įmanoma prasiskverbti į tokią terpę? 

— Kaip regiu, Akseli, tu nerimauji dėl temperatūros? 

— Žinoma. Pakanka mums nusileisti dešimt Ijė ir pasiekti Že- 
mės plutos kraštutinę ribą, ir ten temperatūra jau sieks per tūks- 
tantį tris šimtus laipsnių. 

— Ir tu bijai ištirpti? 

— Šį klausimą leidžiu jums spręsti, - apmaudžiaudamas atsa- 
kiau. 

— Tada aš tau išdėstysiu savo kategorišką nuomonę, - išdidžiai 
tarė profesorius Lidenbrokas. — Nei tu, nei kas kitas tiksliai neži- 
no, kas vyksta Žemės rutulio viduje, kadangi ištirta vos dvylika- 
tūkstantoji jo spindulio dalis; todėl mokslo teorijos apie tempera- 
tūrą dideliame gylyje gali būti nuolat papildomos ir keistis, ir 
kiekviena nauja teorija paneigia senąją. Juk iki Furjė buvo mano- 
ma, kad tarpplanetinių erdvių temperatūra visą laiką krenta, o da- 
bar žinome, kad minimali temperatūros riba pasaulio eteryje svy- 
ruoja tarp keturiasdešimties ir penkiasdešimties laipsnių žemiau 

nulio. Kodėl lygiai taip negali būti ir Žemės viduje? Gal tempera- 
tūra, pasiekusi aukščiausią ribą tam tikrame gylyje, liaujasi kilu- 
si ir nepasiekia tokio lygio, kai ima tirpti labiausiai ugniai atsparios 
uolienos? 

Kadangi dėdė jau metėsi į hipotezių sritį, aš negalėjau prieš- 
gyniauti. 

— Ir dar tau pasakysiu štai ką. Tikri mokslininkai, tokie kaip, 
pavyzdžiui, Puazonas ir kiti, įrodė: jeigu Žemės rutulio viduje 
karštis pakiltų iki dviejų tūkstančių laipsnių, tai dujos, susidariu- 
sios nuo medžiagų, įkaitintų iki tokios neįtikėtinos temperatūros, 
susprogdintų Žemės plutą lygiai kaip nuo dujų slėgio sprogsta 
katilas. 

— Tokia yra Puazono nuomonė, dėde, ir tik tiek. 

— Sutinku, bet ir kiti žymūs geologai mano, kad Žemės rutulio 
viduje nėra nei dujų, nei vandens, nei sunkesnių akmenų už mums 
žinomus, nes tokiu atveju Žemė būtų du kartus lengvesnė arba du 
kartus sunkesnė. 

— O! Skaičiais galima įrodyti viską, ką tik norime! 

— O argi faktai byloja ne tą patį, mano berniuk? Argi nežino- 
me, kad ugnikalnių skaičius nuo pat pirmųjų pasaulio egzistavi- 
mo dienų nepaliaujamai mažėja? Argi tuo remiantis negalima pa- 
daryti išvadą, kad centrinis ugnies Židinys, jeigu jis apskritai eg- 
zistuoja, po truputį gęsta? 

— Dėdule, jeigu jūs jau nuklydote į spėlionių sferą, tai man 
neverta nė ginčytis. 

— Turiu pasakyti — pačių kompetentingiausių žmonių nuomo- 
nės sutampa su manąja. Ar prisimeni, antai tūkstantis aštuoni šim- 
tai dvidešimt penktaisiais metais mane aplankė garsus anglų che- 
mikas Hemfris Devis? 

— Ne, neatsimenu, nes aš šiame pasaulyje atsiradau devyntoli- 
ka metų vėliau. 

— Tiek to. Tai va, Hemfris Devis užsuko pas mane važiuoda- 
mas pro Hamburgą. Mudu ilgai šnekėjomės, taip pat ir dėl įkaitu- 
sios skystos Žemės branduolio būklės hipotezės. Mūsų abiejų nuo- 


47 


monės sutapo - Žemės gelmių skystas būvis neįmanomas dėl vie- 
nos priežasties, kurios mokslas dar negali paaiškinti. 

— Kokia gi toji priežastis? — šiek tiek nustebęs, paklausiau aš. 

— Visai paprasta: ištirpusią masę, panašią į vandenyną, veiktų 
Mėnulio traukos jėga; vadinasi, du kartus per dieną Žemės viduje 
įvyktų potvyniai ir atoslūgiai; Žemės pluta, stipriai slegiama skys- 
tos ugninės masės, imtų lūžinėti ir periodiškai vyktų Žemės dre- 
bėjimai! 

— Bet vis dėlto netenka abejoti, kad Žemės rutulio apvalkalas 
kažkada buvo karšto skysčio būvyje, ir galima manyti, jog pir- 
miausia ataušo viršutiniai Žemės plutos sluoksniai, tuo tarpu karš- 
tis susitelkė dideliame gylyje. 

— Klaidinga nuomonė, - atsakė dėdė. - Žemė ėmė skeldėti 
įkaitus jos paviršiui, o ne atvirkščiai. Žemės paviršių sudarė di- 
delis kiekis metalų, kaip antai kalis ir natris, kurie užsiliepsnoja 
vos susilietę su oru ir vandeniu; šie metalai užsiliepsnojo, kai 
atmosferos garai lietaus pavidalu nusileido ant Žemės; ir palaips- 
niui vandeniui ėmus skverbtis į Žemės vidų per plyšius, atsiradu- 
sius sueižėjus akmeninei plutos masei, prasidėjo masiniai gaisrai 
su sprogimais ir išsiveržimais. To pasekmė - vulkaniniai dariniai 
Žemės paviršiuje, tokie gausūs pasaulio egzistavimo pradžioje. 

— Gana pramani hipotezė! - nevalingai sušukau. 

— Hemfris Devis šį reiškinį man paaiškino, atlikdamas gana 
paprastą bandymą. Jis padarė metalinį rutulį. visiškai panašų į 
mūsų planetą, daugiausia naudodamas tuos metalus. apie kuriuos 
tik ką kalbėjau; kai rutulį mažumėlę apipurškėme vandeniu, jo 
paviršius ėmė pūstis, oksiduotis, iškilo nedidelė kalvelė ir jos vir- 
šūnėje atsivėrė krateris; įvyko išsiveržimas, ir rutulys taip įkaito, 
kad jo nebeįstengėme išlaikyti rankose. 

Tiesą sakant, profesoriaus argumentai ėmė mane veikti; EaIp 
visuomet jis aiškino aistringai, užsidegęs. 

— Matai, Akseli, — pridūrė dėdė, - apie Žemės vidinę būseną 
įvairias hipotezes kūrė ir geologai; apie Žemės rutulio branduo- 
lio įkaitusią būklę nėra jokių įrodymų, ir aš atmetu šią teoriją, nes 

to negali būti. Tačiau ko čia tuščiai ginčytis? Mes patys viską 
pamatysime ir lygiai kaip Arnė Saknusemas sužinosime, kokios 
nuomonės turime laikytis šiuo svarbiu klausimu. 

— Na, žinoma, - atsakiau, jau šiek tiek užkrėstas dėdulės entu- 
ziazmo. — Na, žinoma, pamatysime, jeigu ten apskritai galima ką 
nors pamatyti. 

— Kodėl gi ne? Tikriausiai Žemėje vyksta elektriniai reiški- 
niai, kurie mums pasitarnaus, kaip apšvietimo priemonė. O gal 
dėl aukšto slėgio Žemės gilybėje atmosfera tampa šviečianti? 

— Taip, — tariau, — taip! Galų gale ir tai įmanoma. 

— Be abejo, — išdidžiai atsakė dėdė, — bet laikyk prikandęs 
liežuvį, girdi? Apie visa tai — nė žodžio! Kad niekam nešautų į 
galvą anksčiau už mus atrasti Žemės centrą. 


Septintasis skyrius 


Taip baigėsi tas nepamirštamas ginčas. Besikalbėdamas su dė- 
dule aš gerokai įkaitau. Išėjau iš kabineto visiškai suglumęs. Ham- 
burgo gatvių oras buvo per slogus, kad galėčiau atsitokėti. Pasi- 
leidau prie Elbės, prie kelto, kuris jungė miestą su geležinkeliu. 

Ar mane įtikino dėdės argumentai? Gal jau pasidaviau jo įtai- 
gai? Nejaugi rimtai reikia Žiūrėti į profesoriaus Lidenbroko už- 
mačią keliauti į Žemės centrą? Ką aš išgirdau? Bepročio kliede- 
sius ir fantazijas ar genialaus Žmogaus išvadas, paremtas mokslo 
duomenimis? Kaip nubrėžti ribą, skiriančią tiesą nuo klaidingų 
pažiūrų? 

Aš kūriau daugybę prieštaringiausių hipotezių, negalėdamas 
apsistoti ties kuria nors viena. 

Vis dėlto reikia pasakyti: nors mano entuziazmas pamažu blė- 
so, aš beveik sutikau su dėdės teiginiais. Net buvau pasišovęs 
nedelsiant leistis į kelionę, kad neliktų laiko apmąstymams. Taip, 
tuo metu man būtų užtekę ryžto suveržti savo lagamino diržus! 

Tačiau turiu prisipažinti, kad po valandos toji nepaprasta susi- 
jaudinimo būsena išblėso, nervai nurimo, ir iš Žemės gelmių aš 
vėl išnirau į paviršių. 

„Juk tai kvailystė! — tariau pats sau. - Nesąmonė! Juk tai ne- 
paaiškinama sveiku protu! Visa tai nesąmonė. Aš blogai miego- 
jau ir regėjau bjaurų sapną!" T 

Šitaip svarstydamas žingsniavau Elbės pakrante ir, aplenkęs 
uostą, patekau į Altonos kelią. Keista nuojauta tarsi liepė man 
eiti tuo keliu — netrukus išvydau savo mieląją Grauben, pargrįž- 

tančią į Hamburgą. 

— Grauben! — sušukau iš tolo. 

Mergina stabtelėjo; matyt, truputį sutriko, išgirdusi kažką ją 
šaukiant vardu. Tą pačią akimirką aš atsidūriau priešais ją. 

— Akseli! — nustebusi tarė ji. — Tu ėjai manęs pasitikti? Kaip 
malonu! 

Tereikėjo tik jai į mane pažvelgti - bemat išvydo, koks aš ne- 
ramus ir sutrikęs. 

— Kas atsitiko? — paklausė, ištiesdama man ranką. 

— O, daug kas, Grauben! - sušukau. 

Ir keliais žodžiais papasakojau žaviajai firlandietei apie tai, 
kas įvyko. Ji truputį patylėjo. Kažin, ar Grauben širdis daužėsi 
taip, kaip manoji? Šito nežinau, bet jos ranka manojoje nesuvir- 
pėjo. 

Mes tylėdami nuėjome šimtą žingsnių. 

— Akseli, - pagaliau prabilo ji. 

— Ką, mieloji Grauben? 

— Tai bus nuostabi kelionė! 

Išgirdęs tuos žodžius, aš net krūptelėjau. 

— Taip, Akseli, kelionė, verta mokslininko brolėno. Vyras turi 
pasižymėti kokiame nors nepaprastame žygyje. 

— Grauben, argi tu manęs neatkalbinėji nuo tokios kelionės? 

— Ne, mielasis Akseli, ir aš mielai eičiau kartu, jeigu silpna 
mergina nebūtų jums tik kliuvinys. 

— Ar rimtai šitaip kalbi? 

— Rimtai. 

Ak, argi galima suprasti moteris, jaunas merginas, žodžiu, mo- 
ters širdį! Jeigu moteris ne iš bailiųjų, tai jos drąsa neturi ribų! 
Sveikas protas moteriai visiškai bereikšmis... Ką aš girdžiu? Mer- 
gina pataria keliauti! Jos visai nebaugina toks romantiškas nuo- 
tykis. Ji skatina mane vykti su dėdule, nors ir myli mane... 

Aš buvau sutrikęs ir, atvirai kalbant, sugėdintas. 

— Grauben, - kalbėjau aš. — Kažin ar ir rytoj tu taip kalbėsi? 

— Rytoj, mielasis Akseli, aš pasakysiu tą patį, ką ir šiandien. 

Laikydamiesi už rankų, tylėdami, mes tęsėme savo kelionę. 
Dienos įvykiai kėlė man liūdesį. 

„Apskritai, — mąsčiau, - iki liepos kalendos dar toli, ir iki to 
laiko dar gali atsitikti kas nors tokio, kas atbaidys dėdulę nuo 
beprotiško noro keliauti į Žemės gelmes". 

Į Karališkąją gatvę parėjome jau vėlai. Maniau, kad mūsų na- 
muose viešpataus visiška tyla, dėdulė kaip paprastai jau miegos, 
o Marta tvarkysis valgomajame. 

Tačiau buvau išleidęs iš galvos nerimastingą profesoriaus bū- 
dą. Jis bruzdėjo kartu su būreliu nešikų, kraunančių koridoriuje 
visokiausius ryšulius ir pakus; po visą namą skambėjo šeiminin- 
ko šūksniai; sumišusi senoji tarnaitė nebeišmanė ko griebtis. 

— Nagi, eik šen, Akseli! Greičiau, nelaimingasis! — išvydęs 
mane pareinantį, ėmė šūkauti dėdė. - Tavo lagaminas dar nesu- 
krautas, mano užrašai nesutvarkyti, sakvojažo raktas kažkur pra- 
šapo, nerandu savo getrų... 

Aš taip nustebau, kad apmiriau vietoje. Neįstengiau ištarti nė 
vieno žodžio. Po valandėlės vargais negalais išspaudžiau: 

— Ar mes išvykstame? 

— Taip, nelaimingasis, o tu vaikštinėji užuot man padėjęs! 

— Mes išvažiuojame? — paklausiau dar kartą visai silpnu bal- 
seliu. 

— Taip, poryt, auštant. 

Daugiau nieko nenorėjau girdėti ir nukūriau į savo kambariuką. 

Abejonės išgaravo. Dėdulė, užuot po pietų prigulęs, bėginėjo 
po miestą, pirkdamas viską, kas būtina kelionei. Alėja priešais 
namą buvo užversta virvinėmis kopėčiomis, deglais, kelioninė- 
mis gertuvėmis, kirstukais, kauptukais, lazdomis su geležiniais 
antgaliais, kastuvais, — visą tą turtą paneštų nebent dešimt žmo- 
nių. 

Aš praleidau baisią naktį. Kitą dieną, anksti rytą, kažkas mane 
pašaukė vardu. Buvau nusprendęs durų neatidaryti, bet argi galė- 
jau atsilaikyti, išgirdęs tokį švelnų, mane šaukiantį balselį: „Mie- 
lasis Akseli!" 

Išėjau iš kambario manydamas, kad mano sutrikusi išvaizda, 
blyškus veidas, paraudusios akys Grauben padarys įspūdį ir ji 
pakeis savo nuomonę apie kelionę. 

— O, mielasis Akseli, - tarė ji, — regiu, jautiesi geriau ir per 
naktį nusiraminai. 

— Nusiraminau! — sušukau. 

Aš puoliau prie veidrodžio. Še kad nori! Mano išvaizda toli 
gražu nebuvo tokia bjauri, kaip maniau. Sunku net patikėti! 

— Akseli, - tarė Grauben, - aš ilgai kalbėjausi su globėju. Tai 
drąsus mokslininkas, atkaklus žmogus, ir tu neturi pamiršti, kad 
jo kraujas srūva ir tavo gyslomis. Jis man papasakojo apie savo 
planus, apie savo viltis, kaip ir kodėl tikisi pasiekti tikslą. Aš ne- 
abejoju, kad pasiseks. Ak, mielasis Akseli, kaip tai nuostabu — 
šitaip pasišvęsti mokslui! Kokia šlovė laukia profesoriaus Li- 
denbroko ir jo palydovo! Sugrįžęs tapsi žmogumi, lygiu jam, įgy- 
si teisę kalbėti, veikti, žodžiu — laisvę... 

Mergina tiesiog degte degė ir neįstengė baigti sakinio. Jos Žo- 
džiai vėl man suteikė žvalumo; tačiau vis dar nenorėjau patikėti, 
kad mes iš tikrųjų išvykstame. Aš tempte nutempiau Grauben į 
profesoriaus kabinetą. 

— Dėdule, - tariau, — vadinasi, jau galutinai nuspręsta ir mes 
keliaujame? 

— Še tau! Nejaugi dar abejoji? 

— Ne, - atsakiau nenorėdamas vėl priešgyniauti. - Tik norėjau 
paklausti, ar reikia taip skubėti? 

— Laikas nelaukia! Laikas bėga nepaprastai greitai! 

— Bet juk dabar tik gegužės dvidešimt šeštoji ir iki birželio 
pabaigos... 

— Hm, nejaugi manai, neišmanėli, kad į Islandiją taip jau pa- 
prasta nukakti? Jeigu nebūtum nuo manęs pabėgęs kaip beprotis, 
tai būčiau tave drauge nusivedęs į Kopenhagos biurą, į „Lifende- 
rą ir kompaniją". Savo ausimis būtum išgirdęs, kad garlaivis iš 
Kopenhagos į Reikjaviką plaukia tik vieną kartą per mėnesį, o 
būtent - dvidešimt antrą dieną. 

— Na? 

— Kas — na? Jeigu mes lauktume iki birželio dvidešimt antros, 
tai tenai būtume pernelyg vėlai ir negalėtume matyti, kaip Skar- 
tario šešėlis uždengia Snefelso kraterį. Todėl į Kopenhagą turime 
išplaukti kaip galima greičiau. O iš ten dar laukia kelionė į Islan- 
diją. Eik ir susidėk savo lagaminą! 

Paprieštarauti neradau nė vieno žodžio. Grįžau į savo miega- 
mąjį. Grauben atsekė iš paskos ir rūpestingai dėjo į lagaminą vis- 
ką, kas reikalinga kelionei. Ji atrodė rami, tarsi būtų kalbama apie 
išvyką į Liubeką ar į Helgolandą; mažos jos rankelės ramiai dir- 
bo savo darbą. Grauben be perstojo tauškėjo. Žėrė man įvairiau- 
sius argumentus, įrodinėdama, kad kelionė pasiseks. Ji man darė 
kažkokią stebuklingą įtaką, ir aš negalėjau ant jos širsti. Keletą 
kartų jau buvau beužpykstąs, bet ji į tai nekreipė jokio dėmesio ir 
ramiai dėliojo mano daiktus. 

Pagaliau ir paskutinis lagamino dirželis buvo užsegtas; aš nu- 
lipau žemyn. 

Visą dieną be perstojo į namus nešė įvairiausius instrumen- 
tus, ginklus, elektros aparatus. Marta ne juokais sunerimo. 

— Ar tik ponas neišsikraustė iš proto? — klausė manęs. 

Aš ryžtingai papurčiau galvą. 

— Ar jis 1ma ir jus su savimi? 

Vėl linktelėjau. 

— Tai kur išvykstate? — rūpėjo Martai. 

Aš dūriau pirštu į žemę. 

— Į rūsį? — sušuko senoji tarnaitė. 

— Ne, - pagaliau pravėriau lūpas, - dar giliau! 

Atėjo vakaras. Aš net nepastebėjau, kaip prabėgo laikas. 

— Rytoj rytą, - tarė dėdė, - lygiai šeštą valandą mes išvažiuo- 
jame. 

Dešimtą valandą, visai nusivaręs nuo kojų, griuvau į lovą. 

Naktį mane kankino košmarai. 

Sapnavau žiojėjančias bedugnes. Aš krausčiausi iš proto. Aš 
jaučiau, tarytum mane nutvėrė stipri profesoriaus ranka, kilstelė- 

jo ir sviedė į prarają! Lėkiau bedugnėn vis didėjančiu krentančio 
kūno greičiu. Mano gyvenimas virto nepabaigiamu kritimu že- 
myn. 

Penktą valandą pabudau sukiužęs nuo nuovargio ir jaudulio. 
Nulipau į valgomąjį. Dėdė sėdėjo prie stalo ir kuo ramiausiai pus- 
ryčiavo. Pažvelgiau į jį su siaubu akyse. Grauben irgi pusryčiavo. 
Aš neįstengiau kalbėti. Negalėjau praryti nė kąsnio. 

Pusę šešių gatvėje pasigirdo ratų bildesys. Atitrinksėjo talpi 
karieta, kuria mes turėjome važiuoti į Altonos stotį. Karieta ne- 
trukus iki viršaus buvo prikimšta dėdulės ryšulių. 

— O kur tavo lagaminas? — paklausė ir įsmeigė į mane akis. 

— Viršuje, — atsakiau, vos išsilaikydamas ant kojų. 

— Tai kuo greičiau nešk čia! Per tave, ko gero, dar pavėluosime 
į traukinį! 

Aš visiškai aiškiai supratau — su likimu neįmanoma kovoti. 
Palipau į savo kambarį ir, stumtelėjęs lagaminą laiptais žemyn, 
nulipau iš paskos. 

Tą valandėlę dėdė perdavė Grauben namo „valdymo vairą". 
Mano žavioji firlandietė kaip visuomet buvo rami. Ji apkabino 
globėją, bet nebeįstengė sulaikyti ašarų, kai savo švelniomis lū- 
pomis palietė mano skruostą. 

— Grauben! - sušukau aš. 

— Važiuok, mielasis Akseli, važiuok, — tarė ji, — tu palieki su- 
žadėtinę, o sugrįžęs rasi žmoną. 

Dar kiek palaikęs Grauben savo glėbyje, įlipau į karietą. Sto- 
vėdamos prie namo slenksčio, Marta ir jaunoji mergina siuntė 
mums paskutinius sudie. Arkliai, vežiko paraginti, šuoliais nukū- 
rė Altonos keliu. 

Aštuntasis skyrius 


Iš Altonos, Hamburgo priemiesčio, geležinkelis eina į Kylį, 
link Beltų sąsiaurių. Po kokių dvidešimties minučių mes jau bu- 
vome Holštinijoje. 

Pusę septynių karieta sustojo prie stoties; daugybę pakų ir gau- 
sius kelionės reikmenis iškrovė, pernešė, pasvėrė, prisegė korte- 
les ir sukrovė į bagažo vagoną; septintą valandą mudu jau sėdė- 
jome vienas priešais kitą vagono kupė. Pasigirdo švilpukas, gar- 
vežys pajudėjo. Mes išvažiavome. 

Ar aš susitaikiau su neišvengiamybe? Dar ne! Bet vis dėlto 
gaivus ryto oras, vis nauji kelionės įspūdžiai truputį išsklaidė mano 
būgštavimus. 

O jeigu kalbėsime apie profesorių... Dėl nekantraus būdo jo 
mintys tikriausiai pralenkė pernelyg lėtai ėjusį traukinį. Kupė mes 
buvome tik dviese, bet vienas kitam neištarėme nė žodžio. Dėdu- 
lė atidžiai apžiūrinėjo ir tikrino, ką turi savo kišenėse ir kelioni- 
niame maišelyje. Puikiai mačiau - nepamiršo nė vieno daikto, be 
kurio neišsiverstų įgyvendindamas užsibrėžtąjį tikslą. 

Be viso kito, jis vežėsi ir kruopščiai sulankstytą popieriaus 
lapą su Danijos konsulato herbu ir pono Christijenseno, Danijos 
konsulo Hamburge, parašu; konsulas buvo profesoriaus bičiulis. 
Turint tokį svarbų dokumentą, Kopenhagoje mums neturėjo iš- 
kilti sunkumų gaunant rekomendacijas Islandijos gubernatoriui. 

Aš taip pat pastebėjau ir nepaprastąjį pergamentą, rūpestingai 
įkištą į slapčiausią piniginės skyrių. Visai nuoširdžiai jį prakei- 
kiau ir ėmiau žvalgytis pro vagono langą. Pro šalį bėgo akimis 

neaprėpiamos nykios, nuobodžios, dumblotos, bet gana derlin- 
gos lygumos; vietovė buvo visai patogi geležinkeliui nutiesti, ka- 
dangi lygus paviršius lengvino darbą. 

Tačiau nykus gamtovaizdis nespėjo man įkyrėti; nepraėjo nė 
trys valandos nuo išvykimo, o traukinys jau atpūškavo į Kylį. 
Stotis buvo už kelių žingsnių nuo jūros. 

Savo bagažą buvome atidavę nugabenti į Kopenhagą, todėl su 
juo nereikėjo tampytis; tačiau profesorius vis dėlto atidžiai ste- 
bėjo, kaip jo daiktus pernešė į garlaivį ir sukrovė į triumą. 

Beskubėdamas dėdulė blogai apskaičiavo traukinio atėjimo ir 
garlaivio išplaukimo laiką, todėl mums teko tuščiai praleisti visą 
dieną. Garlaivis „Eleonora“ turėjo išplaukti tik naktį. Devynios 
laukimo valandos atsiliepė profesoriaus nuotaikai. Įdūkęs keliau- 
ninkas siuntė prakeiksmus garlaivių kompanijai, geležinkelio ad- 
ministracijai ir vyriausybėms, kurios pakenčia tokią netvarką. Aš 
parėmiau dėdulę, kai jis prispyrė „Eleonoros" kapitoną, reikalau- 
damas pasiaiškinti dėl gaišaties. Dėdulė vertė tuoj pat užkurti garo 
mašinas, bet kapitonas, žinoma, atsisakė nesilaikyti tvarkaraščio. 

Priversti Kylyje praleisti visą dieną, mes be jokio noro klajo- 
jome žaluma apsipylusiomis užutėkio pakrantėmis; tolumoje ply- 
tėjo miestelis; vaikštinėjome po aplinkines giraites, kurios supo 
miestą kaip tankios šakos supa paukščio lizdą; grožėjomės vilo- 
mis - prie kiekvienos buvo įrengta sava maudyklė. Taip bevaikš- 
čiojant ir besiginčijant atėjo ir devinta valanda vakaro. 

Iš „Eleonoros“ kaminų į orą kilo dūmų kamuoliai; denis dre- 
bėjo nuo garo mašinos bildesio; mums garlaivyje davė du gultus, 
įrengtus vieną ant kito vienintelėje kajutėje. 

Penkiolika minučių vienuoliktos pakėlėme inkarą, ir garlaivis 
sparčiai nuplaukė tamsiais Didžiojo Belto vandenimis. 

Naktis buvo tamsi, pūtė gaivus jūros vėjas, jūra audrojo; pro 
tamsą skverbėsi reti pakrantės Žžiburėliai; vėliau, gerai nežinau 
kurioje vietoje, virš jūros bangų ryškiai blykstelėjo švyturys; štai 
ir viskas, kas liko mano atmintyje iš kelionės jūra. 

Septintą valandą ryto išlipome Korsiore, mažame miestelyje 

vakariniame Zelandijos krante. (Zelandija, arba Šelanas - sala 
Baltijoje, Danijos dalis.) Čia persėdome iš garlaivio į naujai nu- 
tiesto geležinkelio vagoną; mūsų kelias ėjo vietove, visai panašia 
į Holštinijos lygumas. 

Po trijų valandų turėjome būti Danijos sostinėje. Dėdė nesu- 
merkė akių visą naktį. Man atrodė, kad iš nekantrumo jis buvo 
pasiryžęs pasispirdamas stumti vagoną. 

Pagaliau dėdė išvydo už lango sutviskusią jūrą. 

— Zundas! - sušuko jis. 

Dešinėje matėsi milžiniškas, į ligoninę panašus pastatas. 

— Pamišėlių gydykla, - paaiškino vienas mūsų bendrakeleivis. 

„Puiku, - pamaniau, - štai čia mums ir derėtų baigti savo die- 
nas! Kad ir kokia didelė šioji ligoninė, vis dėlto ji pernelyg maža, 
kad tilptų didžioji profesoriaus Lidenbroko beprotybė!" 

Pagaliau, dešimtą valandą ryto, mes išlipome Kopenhagoje; 
turėjome apsistoti Bred Gale, „Fenikso“ viešbutyje; ten gabeno 
ir mūsų bagažą. Sugaišome pusę valandos, kadangi stotis buvo 
už miesto. Kai dėdulė sutvarkė savo tualetą, mudu išėjome į gat- 
vę. Viešbučio durininkas kalbėjo vokiškai ir angliškai, bet profe- 
sorius. mokėjęs daugybę kalbų. į jį kreipėsi taisyklinga danų kal- 
ba. ir durininkas ta pačia kalba paaiškino, kur yra Šiaurės senienų 
muziejus. 

Šio nuostabaus muziejaus vedėju dirbo žinomas mokslinin- 
kas profesorius Tomsonas, Hamburgo konsulo draugas. Muzie- 
juje buvo sukaupta daugybė nuostabių daiktų - akmeninių ginklų, 
keramikos ir papuošalų, - iš jų buvo galima atkurti šalies istoriją. 

Dėdulė profesoriui Tomsonui įteikė solidų rekomendacinį laiš- 
ką. Reikia pasakyti, mokslininkai gana nenoriai bendrauja vieni 
su kitais, tačiau profesorius Tomsonas, paslaugus žmogus, 
džiaugsmingai priėmė profesorių Lidenbroką ir net jo brolėną. 
Turbūt nereikia nė sakyti —- mielajam muziejaus vedėjui dėdulė 
vis dėlto neatskleidė paslapties. Oficialus mūsų kelionės tikslas — 
Islandijos aplankymas, o mes - tik paprasčiausi turistai. 

Ponas Tomsonas mielai sutiko mums pagelbėti, ir mes drauge 

apėjome visas krantines, ieškodami į Islandiją plaukiančio laivo. 

Aš vyliausi, kad mūsų pastangos rasti jūros transportą bus ne- 
sėkmingos, bet apsirikau. Nedidelis danų jūrinis korvetas ,,Valki- 
rija“ birželio antrą dieną turėjo išplaukti į Reikjaviką. Kapitoną 
poną Bjarnė radome laivo denyje. Būsimasis jo keleivis labai ap- 
sidžiaugė ir kuo stipriausiai spaudė kapitono ranką. Šaunusis ka- 
pitonas, nepratęs prie tokio nuoširdumo, šiek tiek nustebo. Plau- 
kimas į Islandiją ponui Bjarnė buvo įprastas darbas, o dėdulė už 
tai galėjo atiduoti kad ir pusę gyvenimo. Gerbiamasis kapitonas, 
pasinaudodamas dėdulės atviraširdiškumu, už kelionę nuplėšė dvi- 
gubą kainą. Bet dėl to mes nė kiek nesigraužėme. 

Ponas Bjarnė, įsikišęs kišenėn padorią sumelę, tarė: 

— Būkite laive antradienį, septintą ryto. 

Mes padėkojome ponui Tomsonui už vargą ir grįžome į „Fe- 
nikso“ viešbutį. 

— Viskas gerai klostosi! Viskas klostosi labai gerai! - pakarto- 
jo dėdulė. - Koks laimingas atsitiktinumas, kad pakliuvome į lai- 
vą, jau pasirengusį išplaukti! Dabar papusryčiausime, o paskui 
apžiūrėsime miestą. 

Mes patraukėme į Naująją Karaliaus aikštę. Ji buvo netaisyk- 
lingos formos. Prie dviejų romių, niekam pavojaus nekeliančių 
patrankų buvo išrikiuota garbės sargyba. Šalia, name Nr. 5, buvo 
įsikūręs prancūziškas restoranas - jis priklausė virėjui Vensenui. 
Už pakenčiamą kainą, sumokėję aštuonias markes už abu, mes 
sočiai papusryčiavome. 

Po to, džiaugdamasis kaip kūdikis, vaikščiojau po miestą ir 
žvalgiausi; dėdulė nuolankiai sekė iš paskos; tačiau jis nieko ne- 
matė, nei karaliaus rūmų, beje, niekuo neišsiskiriančių, nei gar- 
saus septynioliktojo amžiaus tilto, nutiesto per kanalą prieš pat 
muziejų, nei didžiulio, klaikiai ištapyto antkapinio Torvaldseno 
paminklo, kurio viduje saugomi šio įžymaus skulptoriaus kūri- 
niai, nei nuostabios Rosenborgo pilies, nei gana gražaus parko 
prie jos, nei nuostabaus renesansinio biržos statinio, nei jo bokš- 
to — keturių bronzinių drakonų uodegų raizginio pavidalu, nei ant 

žemės pylimo pastatytų malūnų, kurių platūs sparnai išsigaubę 
lyg laivo burės pučiant jūros vėjui. 

Kaip nuostabiai su savo žaviąja Grauben paiškylautume po 
įlanką ir pasigrožėtume ramiai snaudžiančiais dviejų denių laivais 
ir fregatomis; žaliomis užutėkio pakrantėmis nueitume iki pat ūks- 
minguose medžiuose slypinčios citadelės, kurios ilgų juodų pa- 
trankų vamzdžiai kyšojo pro šeivamedžių ir ievų šakas... 

Deja, mano vargšelė Grauben buvo toli, ir ar galėjau viltis dar 
kada ją pamatyti? 

Dėdulė visai nepastebėjo tų vietovių grožio; tačiau vis dėlto 
Amagerio saloje, kuri sudaro rytinę Kopenhagos miesto dalį, su- 
sižavėjo garsiosios varpinės architektūra. 

Dėdė panoro persikelti į kitą pusę; mes įsėdome į mažytį, ka- 
nalais plaukiojantį garlaiviuką, ir po kelių minučių priplaukėme 
prie Admiraliteto krantinės. 

Siauromis gatvelėmis, kuriose pusiau geltonomis, pusiau pil- 
nams pliauškant, išėjome prie Išgelbėtojo šventyklos. Ji niekuo 
ypatingu nepasižymi. Tačiau profesoriaus dėmesį prikaustė gana 
aukšta varpinė; spirale sukdamiesi apie bokštą, į padebesius kilo 
išoriniai laiptai. 

— Lipkime, - tarė dėdė. 

— Ar neapsvaigs galva? — priešinausi. 

— Tai kas? Reikia pratintis. 

— Tačiau... 

— Einam! Sakau tau — einam, nėra ko gaišti. 

Teko paklusti. Sargas, gyvenęs priešais bažnyčią, davė mums 
raktą, ir mes ėmėme kopti į varpinę. 

Dėdė žvaliai lipo pirmas. Aš sekiau iš paskos būgštaudamas, 
nes greitai pajusdavau svaigulį. Negalėjau pasigirti nei atsparia 
galva, nei stipriais nervais. 

Kol kopėme vidiniais laiptais, jaučiausi visai gerai, tačiau pa- 
lipus maždaug šimtą penkiasdešimt pakopų, staiga oras mušė man 
į veidą: mes išėjome į varpinės aikštelę; laiptai jau vijosi po atvi- 

ru dangumi, ir vienintelė atrama tebuvo ploni turėklai; be to, kuo 
aukščiau kopėme, tuo laiptai darėsi siauresni ir, atrodė, vedė į 
begalybę. 

— Aš nebegaliu! — sušukau. —- Nebegaliu! 

— Nejaugi esi toks bailys? Lipk drąsiau! - atrėžė negailestin- 
gasis profesorius. 

Norom nenorom teko sekti iš paskos, įsikibus turėklų. Gryna- 
me ore man ėmė suktis galva; jaučiau, kaip stipriam vėjo šuorui 
pūstelėjus, siūbuoja varpinė; kojos liovėsi klausiusios; netrukus 
ėmiau ropštis keturiom, dar po valandėlės — šliaužiau pilvu; užsi- 
merkiau, ėmė pykinti. 

Pagaliau, dėdės padedamas - jis tempte tempė mane už apy- 
kaklės, - pasiekiau pačią smailę. 

— Dabar pažvelk žemyn, — tarė dėdė, — ir žiūrėk nemirksėda- 
mas. Tu privalai įprasti žiūrėti į bedugnės gelmes! 

Aš atmerkiau akis. Pro rūko šydą namai atrodė suslėgti, tarsi 
pritrėkšti. Virš mano galvos lėkė debesys, bet dėl optinės apgau- 
lės atrodė, kad debesys nejuda, o juda varpinė, jos kupolas, o mes 
tarsi nepasakomu greičiu skrendame į tolį. Vienoje pusėje, toly- 
bėje, matėsi žaliuojantys laukai, kitoje - saulės spinduliuose žai- 
žaruojanti jūra. Už Elsinoro iškyšulio driekėsi Zundas, horizonte 
baltavo burės, o rytuose pro rūką vos vos regėjosi Švedijos kran- 
tai. Visa tai mirguliavo mano akyse. 

Nepaisant nieko, teko stovėti išsitiesus ir žiūrėti. Mano pir- 
moji svaigesio pamoka tęsėsi visą valandą. Kai pagaliau nulipau 
žemyn ir kojomis paliečiau tvirtą gatvės grindinį, buvau visiškas 
bejėgis. 

— Rytoj mes pakartosime pamoką, — tarė mano profesorius. 

Penkias dienas tęsėsi tos pratybos, ir norom nenorom aš da- 
riau pastebimą „žiūrėjimo iš viršaus žemyn" pažangą. 

Devintasis skyrius 


Atėjo išplaukimo diena. Išvakarėse paslaugusis ponas Tom- 
sonas perdavė mums svarbius rekomendacinius laiškus Islandi- 
sonui ir Reikjaviko burmistrui ponui Finzenui. Dėdė nuoširdžiai 
padėkojo, stipriai paspausdamas ranką. 

Birželio antrąją, šeštą valandą ryto, mūsų vertingasis bagažas 
jau buvo „Valkirijoje“. Kapitonas nuvedė mus į nepaprastai ankštą 
kajutę, panašią į mažutę kabiną. 

— Ar vėjas palankus? — paklausė dėdė. 

— Vėjas nuostabus, — atsakė kapitonas Bjarnė, - pietryčių. Iš 
Zundo į atvirą jūrą išplauksime iškeltomis burėmis. 

Neilgai trukus mūsų tristiebė škuna atsišvartavo nuo kranto ir, 
iškėlusi visas bures, įplaukė į sąsiaurį. Po valandos Danijos sosti- 
nė jau dūlavo tolyje, tarsi paskendusi bangose; „Valkirija“ plau- 
kė palei Elsinoro krantus. Mano nuotaika buvo be galo pakili — 
senosios pilies terasoje tikėjausi pamatysiąs net Hamleto šešėlį. 

„Kilniadvasi beproti! - murmėjau sau po nosimi. — Tu, be abe- 
jo, pritarsi mūsų žygiui! O gal keliausi drauge su mumis ir kartu 
leisies į Žemės rutulio gelmes, ieškant atsakymo į klausimą, kurį 
pats kėlei: „Būti ar nebūti?" 

Tačiau ant senųjų sienų nieko neišvydau... Tarp kita ko pri- 
dursiu, kad pilis kur kas jaunesnė už narsųjį Danijos princą. Mū- 
sų laikais tame didingame statinyje gyvena budėtojai, reguliuo- 
jantys į Zundą įplaukiančių laivų srautą. Pro pilį kasmet praplau- 
kia penkiolika tūkstančių įvairiausių šalių laivų. 


5. 65 


Netrukus Kronborgo pilis išnyko rūke, kaip ir Helsinboro bokš- 
tas Švedijos krante; pūstelėjo Kategato vėjas ir škuna truputį pa- 
krypo. 

„Valkirija“ sparčiai plaukė su iškeltomis burėmis, tačiau buri- 
niu laivu niekada negalima pasikliauti. Mūsų laivas gabeno į Reik- 
javiką anglį, namų apyvokos reikmenis, molio indus, vilnonius 
drabužius ir grūdus; ekipažą sudarė penki žmonės - jie visi buvo 
danai. 

— Ar ilgai plauksime? — domėjosi dėdulė. 

— Apie dešimt dienų, - atsakė kapitonas, - jeigu tik prie Fare- 
rų salų nesutrukdys priešinis šiaurės vakarų vėjas. 

— Jeigu taip ir atsitiktų, tikiuosi, nelabai užgaišite'? 

— Ne, pone Lidenbrokai, būkite ramus, mes nuvyksime laiku. 

Vakarėjant škuna aplenkė Skageno kyšulį - šiauriausią Dani- 
jos sausumos dalį, o naktį jau plaukėme Skagerako sąsiauriu, prie 
Lindneso kyšulio apiplaukėme pietinį Norvegijos kraštą, ir šku- 
na atsidūrė Šiaurės jūroje. 

Po dviejų dienų išvydome Škotijos krantus prie Piterhedo; 
„Valkirija“ plaukė tarp Orknio ir Šetlando salų Farerų salų link. 

Netrukus mūsų škuna jau slydo Atlanto vandenyno bangomis; 
teko laviruoti pučiant šiaurės vėjui; Farerų salas pasiekėme per 
didelį vargą. Birželio aštuntąją kapitonas pamatė Miugenesą, to- 
liausiai vakaruose esančią Farerų salą, ir nuo to laiko jau plaukė- 
me tiesiai link Portlando kyšulio, esančio pietinėje Islandijos pa- 
krantėje. 

Plaukiant nieko ypatinga neįvyko. Aš gana lengvai pakėliau 
jūros ligą; o dėdė, liedamas apmaudą ir baisiausiai gėdydamasis, 
visą laiką nesveikavo. Todėl jis negalėjo paklausinėti kapitono 
Bjarnė nei apie Snefelso ugnikalnį, nei apie susisiekimo priemones 
bei krovinių pervežimo būdus. Taigi jam teko apsiprasti su minti- 
mi, kad paklausinėti galės tik nuplaukęs į vietą, o kol kas visą 
laiką turėjo praleisti gulėdamas kajutėje, kurios pertvaros braš- 
kėjo nuo bangų smūgių. Tiesa, jis dalinai nusipelnė tokio likimo. 

Birželio vienuoliktąją kapitonas nustatė, kad mes esame netoli 

Portlando kyšulio. Tyras oras leido mums pamatyti Mirdals Jo- 
kulį. Kyšulys — vieniša plyna ir stati pakrantės uola vienišai 
stūksanti kyšulio pakraštyje. „Valkirija“ laikėsi tolėliau nuo krantų. 

Aplenkdami iškyšulį, mes plaukėme vakarų linkui pro ryklių 
ir banginių guotus. Netrukus išvydome uolą su skyle, pro kurią 
baisiausiai ūždamos į sausumą veržėsi putotos jūros bangos. Vest- 
mano salelės kūpsojo vandenyno paviršiuje lyg sėjėjo rankos pa- 
berti akmenys. Toliau škuna plaukė atvira jūra, norėdama iš tolo 
apsukti Reikjaviko kyšulį — vakarinę Islandijos dalį. 
čius veidą aštriam pietvakarių vėjui, pasigrožėti nepaprastai 
įmantriai išraižytais Islandijos krantais. 

Po keturiasdešimt aštuonių valandų, kai audra, privertusi nu- 
leisti bures, nurimo, rytų pusėje netoli Skageno pakraščio išvy- 
dome bują; toje vietoje vandenynas nusėtas povandeninėmis uo- 
lomis, labai pavojingomis jūrininkams. Į laivą pribuvo islandų 
Ilocmanas, ir po trijų valandų „Valkirija“ išmetė inkarą Fachsafloui 
įlankoje prie Reikjaviko. 

Pagaliau profesorius išėjo iš savo kajutės; šiek tiek išblyškęs, 
šiek tiek sulysęs, bet vis dėlto kaip paprastai kupinas entuziazmo 
ir aiškiai patenkintas. Miesto gyventojai, susidomėję krovininio 
laivo atvykimu, plūste plūdo į krantinę. 

Dėdulė skubinosi palikti savo plaukiojantį kalėjimą, teisin- 
giau sakant, ligoninę. Bet prieš išlipdamas iš laivo, jis nusivedė 
mane į laivo priekigalį ir šiaurinėje įlankos dalyje parodė aukštą 
kalną dvišaka viršūne, padengtą amžinu sniegu. 

— Snefelsas! — sušuko jis. —- Snefelsas! 

Paskui, davęs man ženklą tylėti, įlipo į valtį; aš irgi įšokau į ją 
ir netrukus mes įkėlėme koją į Islandijos žemę. 

Tą pačią akimirką mus pasitikti žengė generolo mundurą vil- 
Kįs stuomeningas vyras. Tai buvo salos gubernatorius, baronas 
Trampė. Profesorius įteikė jam Kopenhagoje gautus laiškus, ir 
jiedu lyg Žirnius ėmė berti daniškus žodžius; dėl suprantamų prie- 
žasčių tame pokalbyje aš nedalyvavau. Pašnekesio rezultatas bu- 

vo toks: baronas Trampė pažadėjo visapusiškai padėti. 

Džiaugsmingai dėdę priėmė ir burmistras Finzenas, kuris, kaip 
ir gubernatorius, nors vilkėjo karišką uniformą, buvo visai neka- 
ringo būdo. 

Vyskupo padėjėjas Piktursonas tuo laiku lankėsi šiaurės apy- 
gardoje, ir pažintį su juo laikinai teko atidėti. Tuo tarpu neįkaino- 
jamą paramą mums suteikė nepaprastai malonus žmogus, Reik- 
javiko mokyklos gamtos mokytojas ponas Fridriksonas. Šis kuk- 
lus žmogus kalbėjo tik islandiškai ir lotyniškai; jis pasiūlė man 
kalbėtis Horacijaus kalba ir pažadėjo kuo galėdamas padėti; mu- 
du maloniai bendravome. Iš tikrųjų, Fridriksonas buvo vieninte- 
lis žmogus, su kuriuo aš galėjau maloniai šnekučiuotis visą Islan- 
dijoje praleistą laiką. 

Mokytojas gyveno trijų kambarių bute; malonus šeimininkas 
mums užleido du; juose ir įsikūrėme, parsitempę visą bagažą. Gau- 
si mūsų manta šiek tiek stebino Reikjaviko gyventojus. 

— Ką gi, Akseli, — tarė dėdulė, — reikalai klostosi gerai, di- 
džiausi sunkumai jau įveikti. 

— Jau įveikti didžiausi sunkumai? — nustebau. 

— Dabar mums telieka tik nusileisti! 

— Jeigu jūs taip Žiūrite į kelionės tikslą, man atrodo, kad nusi- 
leidę turėsime sugebėti ir išsiropšti! 

— O, tai manęs visai nejaudina! Na, gerai! Nėra kada! Aš tuoj 
pat einu į biblioteką. Gal rasiu kokį Saknusemo manuskriptą. Su 
didžiausiu malonumu perskaityčiau. Gal ką nors daugiau sužino- 
čiau. 

— O mane labiau domina miestas. Argi nenorite kartu pake- 
liauti? 

— Miestas manęs nevilioja. Islandija įdomi ne tuo, kas Žemės 
paviršiuje, o kas slypi jos gelmėse. 

Išėjęs iš mokytojo namų, patraukiau nosies tiesumu. 

Pasiklysti dviejose Reikjaviko gatvėse būtų sunku. Todėl man 
nereikėjo klausinėti kelio, nes, kalbantis gestais, tik ir lauk nesu- 
sipratimų. 

Miestas nusidriekęs palei žemą ir gana pelkėtą įklonį. Iš vie- 
nos pusės atitvertas chaotiškai sustingusios lavos sluoksnyno, nuo- 
laidžiomis terasomis nusileidžiančio prie jūros. Kitoje pusėje plyti 
plati, šiaurėje su dideliu Snefelso ledynu besiribojanti Fachsaf- 
loui įlanka - "Valkirija" buvo vienintelis laivas, išmetęs joje in- 
karą. Paprastai reide stovi daugybė anglų ir prancūzų žvejų laivų, 
tačiau tuo laiku jie glaudėsi rytinėje salos pakrantėje. 

Viena iš dviejų Reikjaviko gatvių — šiek tiek ilgėlesnė — nu- 
tiesta palei krantą; ten, mažuose mediniuose nameliuose, pasta- 
tytuose iš raudonai nudažytų sijų, gyvena smulkūs prekeiviai ir 
pirkliai; kita gatvė — tolėliau vakaruose - atsiremia į nedidelį eže- 
rą; joje spiečiasi vyskupo ir Žmonių, nesusijusių su prekyba, namai. 

Spėriu Žingsniu perėjau tas abi nykias, niūrias gatves; tik ret- 
karčiais žvilgsnis užkliūdavo už gazono - nuskurdusi žolė primi- 
nė seną nušiurusį kilimą, arba kažką panašaus į daržą - augo skur- 
džios salotos, bulvės ir kopūstai, ir jų buvo taip apgailėtinai ma- 
žai, kad užtektų nebent liliputų stalui; į saulę stiebėsi kelios glež- 
nos leukonijos. 

Beveik pačiame antrosios, ne prekybinės, gatvės viduryje už- 
tikau dideles kapines, apjuostas žemės pylimu. Dar už kelių Žings- 
nių išvydau gubernatoriaus namą - palyginus su Hamburgo rotu- 
še, tai buvo tik pirkelė, tačiau šalia islandų miestelėnų namelių 
atrodė kaip tikri rūmai. 

Tarp ežero ir miesto stūksojo bažnyčia, panaši į protestantų 
kirkę, pastatytą iš akmenų, per išsiveržimus išmestų iš ugnikal- 
nių Žiočių; pučiant stipriam vakarų vėjui atrodė, kad raudonų čer- 
pių bažnyčios stogas subyrės į šipulius, suteikdamas parapijie- 
čiams didelį materialinį nuostolį. 

Ant artimiausios kalvos išvydau Nacionalinę mokyklą, kurio- 
je, kaip vėliau papasakojo mūsų šeimininkas, mokė žydų, anglų, 
prancūzų ir danų kalbų; visomis šiomis keturiomis kalbomis aš, 
savo gėdai, nemokėjau nė žodžio. Būčiau buvęs pats prasčiausias 
iš keturiasdešimties to nedidelio koledžo mokinių ir net neturėčiau 
garbės pernakvoti kartu su jais vienoje iš kamarėlių su dviem 

skyriais, nes silpniausiems ten grėsė pavojus uždusti jau pirmą 
naktį. 

Per tris valandas apžiūrėjau ne tik miestą, bet ir jo apylinkes. 
Nepaprastai liūdnas vaizdas! Nei medžio, nei augmenijos. Vien 
nuogos vulkaninių uolų briaunos. Islandų pirkelės pasvirusiomis 
sienomis nudrėbtos iš žemės ir durpių. Atrodo, kad stogai guli 
tiesiog ant žemės. Be to, tie stogai — tik įsivaizduokit! - žaliuoja 
lyg vešlios pievos. Iš židinių sklindant šilumai, ant namų žolė 
auga gana greitai ir ją kruopščiai nupjauna per šienapjūtę, kad 
naminiams gyvuliams nereikėtų ganytis tiesiog šitose savitose na- 
mudinėse ganyklose. 

Bevaikštinėdamas sutikau tik vieną kitą žmogų. Grįždamas 
namo prekybine gatve išvydau —- didžioji gyventojų dalis užimta 
menkių vytinimu, sūdymu ir pakrovimu; menkės - svarbiausia 
eksporto prekė. Vyrai tvirto sudėjimo, bet kažkokie negrabūs. Is- 
landai priklauso germanų genčių skandinavų šakai, jie šviesiaplau- 
kiai, mąslių akių; islandai čia jaučiasi tarsi gyveną už žmonių 
bendruomenės ribų, savo noru išsitrėmę į ledų šalį, sukurtą eski- 
mams, pačios gamtos pasmerktiems gyventi prie poliarinio rato. 
Ašatidžiai stengiausi pamatyti jų veiduose bent menkiausią šyps- 
nį; kartais jie nevalingai šypteldavo susitraukus veido raumenims, 
bet niekada nuoširdžiai nenusijuokdavo. 

Islandų drabužiai — striukės, pasiūtos iš šiurkščios juodos vi|- 
nonės medžiagos, Skandinavijos šalyse vadinamos „vadmel“", pla- 
čiabrylės skrybėlės, kelnės, papuoštos raudonu klostėtu apsiuvu, 
ir sulankstyti odos gabalai, atstojantys batus. 

Moterų veidai liūdni, nors gana malonūs, bet neišraiškingi; 
jos dėvi tamsios „vadmeP' korsažus ir sijonus; merginos plaukus 
pina į kasas ir galvas prisidengia rudomis megztomis kepuraitė- 
mis; ištekėjusios ryši spalvotas skareles, o ant jų dar užsideda 
baltos drobės galvos aptaisą. 

Po įdomios iškylos grįžęs į pono Fridriksono namus, dėdulę 
radau besišnekučiuojantį su mūsų šeimininku. 

Dešimtasis skyrius 


Pakvietė pietų; profesorius Lidenbrokas valgė su didžiausiu 
apetitu, nes jo skrandis po priverstinio pasninkavimo laive virto 
bedugne praraja. Pietūs buvo labiau daniški nei islandiški ir ne- 
buvo kuo nors ypatingi, o mūsų šeimininkas, labiau islandas nei 
danas, priminė man seną svetingumo paprotį: svečias namuose — 
svarbiausias asmuo. 

Jiedu šnekėjosi vietine kalba; kad ir aš šį bei tą suprasčiau, 
dėdė įterpdavo vokiškus žodžius, o ponas Fridriksonas — lotyniš- 
kus. Kaip ir dera mokslininkams, kalbėjosi mokslo temomis. Ta- 
čiau profesorius Lidenbrokas buvo be galo santūrus; beveik kas 
minutę perspėdavo mane žvilgsniu — gink Dieve, neprasitark apie 
mūsų planus! 

Visų pirma ponas Fridriksonas pasidomėjo, ką įdomaus dėdė 
radęs bibliotekoje. 

— Jūsų bibliotekoje, - atsakė dėdė, — vos vienas kitas kūrinys, 
lentynos kone tuščios. 

— Na ką jūs, - prieštaravo ponas Fridriksonas. — Biblioteka 
turtinga, joje aštuoni tūkstančiai tomų, tarp jų — daug vertingų ir 
retų kūrinių senovės skandinavų kalba, o taip pat visos naujie- 
nos, kuriomis kasmet mus aprūpina Kopenhaga. 

— Kur gi tie aštuoni tūkstančiai tomų? Man pasirodė... 

— O! Pone Lidenbrokai, knygos paplitusios po visą šalį. Mūsų 
senojoje ledinėje saloje žmonės mėgsta skaityti! Nėra nė vieno 
fermerio, nė vieno Žvejo, kuris nemokėtų skaityti ir neskaitytų. 
Mes manome, kad knygos, užuot pelėjusios lentynose, toli nuo 

smalsių akių, turi duoti naudą, visą laiką būti pas žmones. Todėl 
pas mus knygos eina iš rankų į rankas, skaitomos po kelis kartus, 
ir dažnai knyga metus ar net dvejus nesugrįžta į savo lentyną. 

— Tačiau, - kiek apmaudžiaudamas atsakė dėdė, - kaip gi už- 
sieniečiai... 

— Užsieniečiai? Užsieniečiai savo tėvynėse turi savas biblio- 
tekas, o mums svarbiausia, kad valstiečiai lavintųsi. Kartoju, po- 
linkis mokytis glūdi islandų kraujyje. Todėl tūkstantis aštuoni šim- 
tai šešioliktais metais mes įkūrėme Literatūros draugiją, kuri da- 
bar klesti. Užsienio mokslininkai laiko sau garbe jai priklausyti; 
draugija leidžia knygas, skirtas mūsų tėvynainių auklėjimui ir la- 
vinimui, ir tai duoda šaliai didelę naudą. Jeigu jūs, pone Lidenbro- 
kai, pageidautumėte irgi tapti mūsų draugijos nariu korespondentu, 
suteiktumėte mums didelį pasitenkinimą. 

Dėdulė, jau esąs šimtų mokslo draugijų nariu, nuoširdžiai pa- 
reiškė sutinkąs, ir ponas Fridriksonas liko visai patenkintas. 

— O dabar, - toliau kalbėjo namų šeimininkas, - būkite toks 
malonus, išvardinkite knygas, kurias jūs tikėjotės rasti mūsų bib- 
liotekoje — galbūt aš galėsiu ką nors apie jas pasakyti. 

Pažvelgiau į dėdę. Jis neskubėjo atsakyti, kadangi tai betar- 
piškai buvo susiję su jo planu. Tačiau kiek pamąstęs, jis vis dėlto 
prabilo. 

— Pone Fridriksonai, - tarė dėdė, - aš norėjau sužinoti, ar tarp 
jūsų senųjų knygų yra ir Arnė Saknusemo kūrinių. 

— Arnė Saknusemo? — perklausė Reikjaviko mokytojas. — Jūs 
kalbate apie šešioliktojo amžiaus mokslininką, apie žymųjį gam- 
tos tyrinėtoją, garsųjį alchemiką ir keliautoją? 

— Taip, apie jį! 

— Apie Islandijos mokslo ir literatūros pasididžiavimą? 

— Teisingai. 

— Apie visam pasauliui žinomą Žmogų? 

— Visiškai jums pritariu. 

— Kuris narsa nenusileidžia genialumui? 

— Matau, viską apie jį žinote. 

Dėdulė susižavėjęs klausėsi malonių atsiliepimų apie savo he- 
rojų. Jis nenuleido akių nuo Fridriksono. 

— Žinoma! — tarė dėdė. — O kur jo kūriniai? 

— Jo kūrinių pas mus nėra. 

— Kaip? Islandijoje nėra Saknusemo kūrinių? 

— Jų nėra nei Islandijoje, nei kur nors kitur. 

— Kodėl? 

— Todėl, kad Arnė Saknusemas buvo persekiojamas kaip ere- 
tikas, o jo kūrinius tūkstantis penki šimtai septyniasdešimt tre- 
čiais metais Kopenhagoje sudegino budelis. 

— Puiku! - sušuko dėdė; žinoma, gamtos mokytojas, tai išgir- 
dęs, labai pasipiktino. 

— Ką?.. - sušuko mokytojas. 

— Taip! Viskas paaiškinama, viskas tarpusavyje susiję ir dabar 
aš suvokiu, kodėl ėmus persekioti Saknusemo kūrinius, moksli- 
ninkas buvo priverstas slėpti savo genialius atradimus, savo pa- 
slaptį, užšifruoti ją... 

— Kokią paslaptį? - guviai paklausė Fridriksonas. 

— Paslaptį... kuri... - užsikirsdamas ėmė aiškinti dėdė. 

— Gal turite kokį ypatingą Saknusemo dokumentą? 

— Ne... tai tik mano spėlionės. 

— Gerai, - atsakė ponas Fridriksonas, kuris, pastebėjęs sumi- 
šusį dėdę, buvo toks malonus, jog neėmė primygtinai kamantinė- 
ti, - tikiuosi, — tęsė jis, - kad jūs nepaliksite mūsų salos, neištyręs 
jos mineraloginių turtų? 

— Be abejonės, — atsakė dėdė, - bet aš šiek tiek pavėlavau; čia 
jau, žinoma, lankėsi kiti mokslininkai. 

— Taip, pone Lidenbrokai; Olafsenas ir Povelsenas triūsė ka- 
raliaus pavedimu; Troilio tyrinėjimai, Haimaro ir Roberto moks- 
lo ekspedicijos prancūzų korvete „Ieškojimai“ ir neseni moksli- 
ninkų, plaukiojusių fregata „Karalienė Hortenzija“ stebėjimai, 
daug prisidėjo prie Islandijos tyrinėjimų. (Korvetę ,,„Recherche' 
1835 m. admirolas Diuperė pasiuntė ieškoti de Blosevilio ekspe- 
dicijos, be žinios dingusios su laivu „Lilloise“. — Aut.) Bet, tikė- 

kite manimi, ir jums nemažai liko. 

— Taip manote? — nuoširdžiai paklausė dėdė, stengdamasis, 
kad pašnekovas nepastebėtų jo Žvilgančių akių. 

— O, taip! Tyrinėtojų dar laukia daugybė beveik visai netirtų 
kalnų, ledynų, ugnikalnių! Toli pavyzdžių nereikia ieškoti. Pa- 
žvelkite kad ir antai į tą, horizonte stūksantį ugnikalnį. Tai — 
Snefelsas. 

— Taip! — tarė dėdė. - Snefelsas. 

— Vienas nuostabiausių ugnikalnių, kurio kraterį retai kas ap- 
lankė. 

— Jis užgesęs? 

— Taigi! Prieš penkis šimtus metų. 

— Na, tai va, - atsakė dėdė, iš susijaudinimo užmetęs koją ant 
kojos, kad nepašoktų, — aš manau savo geologinius tyrinėjimus 
pradėti kaip tik nuo Sefel.. Fesel... kaip jūs sakėte? 

— Snefelsas, - atsakė mielasis ponas Fridriksonas. 

Ši pokalbio dalis vyko lotynų kalba; aš supratau viską ir, žvelg- 
damas į dėdulę, besistengiantį nuslėpti savo džiaugsmą, kuris ver- 
žėsi per kraštus, vos įstengiau nutaisyti rimtą miną; vaizduoda- 
mas nekaltą kūdikį, profesorius darėsi panašus į seną velnią. 

— Taip, - toliau kalbėjo dėdė, - jūsų žodžiai lemia mano pasi- 
rinkimą! Mes pabandysime įsiropšti į tą Snefelsą ir galbūt net 
patyrinėti jo kraterį! 

— Labai apgailestauju, — atsakė ponas Fridriksonas, — kad ne- 
galiu atitrūkti nuo savo darbo; su malonumu jus palydėčiau ir 
kiek galėdamas pagelbėčiau. 

— O, ne, ne! - guviai paprieštaravo dėdė. - Mes nenorėtume 
jūsų trukdyti, pone Fridriksonai; iš visos širdies dėkoju. Tokio 
mokslininko, koks esate jūs, dalyvavimas būtų labai naudingas, 
bet jūsų profesinė pareiga... 

Aš esu linkęs manyti, kad mūsų šeimininkas dėl savo tyros 
islandiškos širdies nesuprato subtilių mano dėdulės gudrybių. 

— Aš visiškai pritariu, pone Lidenbrokai, jūsų pasirinkimui — 
pradėti tyrinėjimus nuo šito ugnikalnio, - tarė mokytojas. - Jūs 

ten surinksite gausų nepaprastų stebėjimų derlių. Tik sakykite, 
kaip manote nusigauti į Snefelso pusiasalį? 

— Jūra, per įlanką. Tai pats trumpiausias kelias. 

— Žinoma, bet tai neįmanoma. 

— Kodėl? 

— Todėl, kad šiuo metu Reikjavike nerasite nė vienos valties. 

— Ak, velniai rautų! 

— Jums teks keliauti sausuma, pakrante. Tiesa, lankas didelis, 
bet kelias įdomus. 

— Gerai. Aš pasistengsiu susirasti palydovą. 

— Kaip sykis galiu pasiūlyti labai tinkamą. 

— O ar jis patikimas, sumanus žmogus? 

— Taip, pusiasalio gyventojas. Labai sumanus gagų medžioto- 
jas; liksite juo patenkintas. Jis laisvai kalba daniškai. 

— O kada galiu jį pamatyti? 

— Jeigu norite — rytoj. 

— Kodėl ne šiandien? 

— Todėl, kad jis čia bus tik rytoj. 

— Gerai, jei rytoj, tai rytoj, — atsakė dėdė ir atsiduso. 

Netrukus labai naudingas pokalbis baigėsi, ir vokiečių profe- 
sorius karštai padėkojo islandui. Per pietus dėdulė gavo svarbių 
duomenų, sužinojo Saknusemo istoriją; supratau priežastį, kodėl 
reikėjo nutylėti apie jo dokumentą; dėdulė taip pat užsitikrino 
pažadą gauti gerą vedlį. 

Vienuoliktasis skyrius 


Vakare šiek tiek pasivaikščiojau jūros pakrante prie Reikjavi- 
ko, ankstėliau grįžau namo, atsiguliau ir užmigau giliu miegu. 

Rytą pabudęs išgirdau dėdę su kažkuo gyvai besikalbantį gre- 
timame kambaryje. Tučtuojau pašokau ir nuėjau pas jį. 

Dėdė daniškai kalbėjosi su nepažįstamu aukštaūgiu, tvirto su- 
dėjimo žmogumi. Vaikinas, matyt, buvo labai stiprus. Šiurkšto- 
kame ir atviraširdiškame veide spindėjo protingos akys. Jos buvo 
mėlynos, o žvilgsnis — mąslus. Ilgi plaukai, kuriuos net Anglijoje 
vadintų rudais, krito ant atletiškų pečių. Nors vyriškio judesiai 
buvo miklūs, rankos karojo lyg pagaliai: kas tai yra šnekučiuo- 
jant gestikuliuoti, jis nežinojo. Viskas bylojo. kad šis žmogus — 
santūrus, ramus, tačiau toli gražu ne apatiškas. Matėsi, kad jis 
nuo nieko nepriklausomas, dirba pagal savo norą ir kad niekas 
šiame pasaulyje negali pakeisti jo filosofinio požiūrio į gyvenimą. 

Aš perpratau islando būdą iš to, kaip jis reagavo į audringą 
savo pašnekovo žodžių srautą. Sukryžiavęs rankas, nejudėdamas, 
jis tylėdamas klausėsi profesoriaus, be perstojo mosikuojančio 
rankomis; kai norėdavo prieštarauti, islandas pasukdavo galvą iš 
kairės į dešinę, o jei sutikdavo su pašnekovu, vos vos ją palenk- 
davo, bet taip lengvai, kad plaukai neužkrisdavo ant kaktos. Ju- 
desius jis taupė iki šykštumo. 

Žvilgtelėjęs į nepažįstamąjį, aš, žinoma, nebūčiau atspėjęs, 
kad jis — medžiotojas; savaime aišku, jis nepabaidydavo medžio- 
jamo paukščio ar žvėries, tik niekaip negalėjau suprasti, kaip su- 
geba prie jų prisėlinti? 

Viskas paaiškėjo iš pono Fridriksono sužinojus, kad šitas ra- 
mus žmogus temedžiojąs tik gagas. Iš tikrųjų, gagų plunksnų, va- 
dinamų gagų pūkais, — tai yra didžiausias salos turtas, - gavyba 
nereikalauja didelio vikrumo. 

Pirmosiomis vasaros dienomis gagos patelė, panaši į gražią antį, 
fiordų uolose krauna lizdą, o paskui iškloja jį minkštais pūkais, išpe- 
šiotais iš savo krūtinėlės. Netrukus atslenka medžiotojas, arba, teisin- 
giau sakant, prekiautojas pūkais, ir pasiima lizdą, o patelė savo darbą 
pradeda iš naujo. Paukščio vargai tęsiasi iki tol, kol patelė visiškai 
nusipešioja. Tada ateina patinėlio eilė. Tačiau jo šiurkščios plunksnos 
neturi jokios vertės ir todėl medžiotojai jau nebekiša nagų prie lizdų; 
patelės netrukus padeda kiaušinius ir išperi jauniklius. Kitais metais 
gagų pūkai vėl renkami tokiu pat būdu. 

O kadangi gagos savo lizdams pasirenka ne stačias, o lengvai 
pasiekiamas nuolaidžias, į jūrą besileidžiančias uolas, islandų narų 
medžiotojai savo verslu gali verstis be didelio vargo. Gagų me- 
džiotojas — savotiškas fermeris, kuriam nereikia nei sėti, nei pjauti, 
o tik surinkti derlių. 

Tą rimtą, flegmatišką ir tylų žmogų vadino Hansu Bjelke; jis 
atėjo pono Fridriksono rekomenduotas. Tai buvo būsimasis mū- 
sų vedlys. Savo manieromis jis labai skyrėsi nuo dėdulės, tačiau 
tai nebuvo kliūtis gana greitai susibičiuliauti ir susitarti dėl kai- 
nos: vienas buvo pasirengęs imti tiek, kiek pasiūlys, kitas - duoti 
tiek, kiek paprašys. Paprasčiau ir lengviau dar nebuvo sudaromas 
joks sandoris. 

Hansas įsipareigojo nuvesti mus į Stapio kaimą, esantį Snefelso 
pusiasalio pietiniame krante, ugnikalnio papėdėje. Iki kaimo bu- 
vo maždaug dvidešimt dvi mylios ir šį kelią dėdulė ketino įveikti 
per dvi dienas. 

Bet sužinojęs, jog danų mylia — dvidešimt keturi tūkstančiai 
pėdų, šios minties turėjo atsisakyti, o kadangi kelias labai prastas, 
susitaikė, kad kelionėje teks sugaišti septynias ar aštuonias dienas. 

Reikėjo pasirūpinti keturiais arkliais — du jojimui, dėdei ir man, 
ir du bagažui. Hansas, kaip buvo pratęs, keliaus pėsčias. Jis pui- 

kiai pažinojo vietovę ir pažadėjo išrinkti trumpiausią kelią. 

Atvykus į Stapį, tarnybinės Hanso pareigos nesibaigs; jis mus 
ir toliau lydės; už visą mokslinės kelionės laiką dėdė jam pažadė- 
jo kas savaitę mokėti po tris reichstalerius. Taip pat susitarė, kad 
atlyginimas vedliui bus išmokamas kartą per savaitę, šeštadienių 
vakarais. 

Sutarėme išvykti birželio šešioliktą dieną. Dėdulė norėjo duo- 
ti medžiotojui rankpinigius dar prieš iškeliaujant, bet jis atsisakė 
imti pinigus iš kalno. 

— Efter, - pasakė jis. 

— Vėliau, - išvertė man profesorius. 

Viską sutarus, Hansas išėjo. 

— Nuostabus žmogus! — džiaugėsi dėdė. - Jis net nenutuokia, 
kokį vaidmenį jam lemta suvaidinti. 

— Tikiuosi, jis lydės mus iki... 

— Taip, Akseli, iki pat Žemės centro. 

Iki išvykimo dar liko dvi paros. Didžiausiam mano apmaudui, 
tą laiką teko skirti pasirengimui. Dieną naktį tik ir sukome gal- 
vas, kaip patogiau sudėti savo mantą; prietaisus į vieną vietą, 
ginklus - į kitą, instrumentus į tą ryšulį, maisto atsargas - į aną. 
Daiktus suskirstėme į keturias grupes. Turėjome šiuos prietaisus: 

1) Šimto laipsnių Eiglio termometrą su 1507 skale, rodantį iki 
150 laipsnių, o tai, mano manymu, buvo arba pernelyg daug, arba 
nepakankamai: pernelyg daug. jeigu temperatūra pakyla taip aukš- 
tai, nes mes tada vis tiek iškepsime. Nepakankamai, jeigu turėsi- 
me omenyje požemio šaltinių arba bet kokios ištirpusios materi- 
jos temperatūros matavimą. 

2) Manometrą atmosferos slėgiui, didesniam už atmosferos 
slėgį vandenyno lygyje, matuoti. Paprastas barometras šiam rei- 
kalui netiktų, nes, giliau leidžiantis ir tolstant nuo Žemės pavir- 
šiaus, atmosferos slėgis turėjo didėti. 

3) Buasono jaunesniojo Ženevos chronometrą, nustatytą pa- 
gal Hamburgo laiką. 

4) Du kompasus nuokrypiui ir nuolydžiui nustatyti. 

5) Naktinius žiūronus. 

6) Du Rumkorfo aparatus - patikimus portatyvinius elektrinius 
šviestuvus, nepavojingus ir užimančius mažai vietos. 

Taip pat pasiėmėme du „Perdlio Moro ir K“" sistemos karabi- 
nus ir du Kolto revolverius. Tačiau kam tie ginklai? Man atrodė, 
mums nėra ko bijoti nei laukinių, nei plėšrūnų žvėrių. Bet dėdulė, 
atrodo, brangino savo arsenalą ne mažiau už prietaisus, 0 ypač 
nemenką piroksilino kiekį, kurio nereikėjo saugoti nuo drėgmės; 
griaunamoji piroksilino jėga - gerokai didesnė nei paprasto parako. 

Instrumentai buvo šie: du kirtikliai, du kapliai, šilko virvių 
kopėčios, trys geležinės lazdos, kirvis, plaktukas, tuzinai geleži- 
nių pleištų, sraigtų ir ilgų virvių su mazgais. Visa tai sudarė gana 
didelį paką, nes vien tik kopėčios buvo trijų šimtų pėdų ilgio. 

Pagaliau dar turėjome ir maisto atsargų: nedideliame, bet labai 
naudingame maiše tilpo koncentruotos mėsos ir džiūvėsių šešių 
mėnesių atsarga; kadugių degtinė buvo vienintelis gėrimas, kurį 
ketinome pasiimti su savimi; vandens visiškai atsisakėme, tik ap- 
sirūpinome moliūgų gertuvėmis, nes dėdė tikėjosi papildyti jas 
pakeliui iš šaltinių. Nors aš ir priešgyniavau, abejodamas šaltinių 
vandens skaidrumu, temperatūra ir net apskritai dėl jų egzistavi- 
mo, visas mano abejones dėdulė nuleido negirdomis. 

Norėdamas pateikti pilną mūsų kelionės daiktų sąrašą, dar pri- 
dursiu apie kelioninę vaistinėlę; joje buvo chirurginės žirklės, įtva- 
rai kaulų lūžių atvejui, šiurkščios medžiagos raiščiai, bintai, pleist- 
rai, dubuo kraujo nuleidimui — trumpai sakant, baisūs daiktai; 
taip pat daugybė buteliukų su dekstrinu, spiritu žaizdų praplovi- 
mui, švino kompresais, eteriu, actu ir amoniaku; ir pagaliau me- 
džiagos, reikalingos Rumkorfo aparatams. 

Dėdulė nepamiršo tabako, parako bei pinčių; liemenį apsijuo- 
sė odiniu diržu su gana didele aukso, sidabro ir popierinių pinigų 
atsarga. Tarp daiktų taip pat buvo šešios poros stiprių batų tvir- 
tais guminiais padais. 

— Su tokiais įrankiais ir apranga, - tarė dėdė, - tolimos kelio- 
nės mums nėra ko baimintis. 

Visą birželio keturioliktąją sugaišome kruopščiausia: tvarkyda- 
mi savo daiktus. Vakare svečiavomės pas baroną Trampė. Čia bu- 
vo ir Reikjaviko burmistras, daktaras Hualtalinas, vyriausiasis ša- 
lies gydytojas. Pono Fridriksono svečių būryje nesimatė; vėliau su- 
žinojau, kad jo ir gubernatoriaus santykiai esą įtempti dėl kažkokio 
administracinio klausimo ir jie vienas pas kitą nesilanką. Todėl aš 
nesupratau nė vieno žodžio, kas buvo kalbama toje pusiau oficia- 
lioje vakarienėje. Tik mačiau —- dėdulė tarškė neužsičiaupdamas. 

Kitą dieną, birželio penkioliktąją, visi pasiruošimo darbai bu- 
vo baigti. Mūsų šeimininkas labai pamalonino profesorių, įteik- 
damas jam Islandijos žemėlapį, kur kas detalesnį nei Henderso- 
no, o būtent žemėlapį, sudarytą Olafo Nikolo Olseno; žemėlapio 
mastelis — 1:480000, jį išleido Islandijos literatūros draugija, pa- 
sinaudojusi Šelio Frizako geodeziniais tyrimais ir Bjerno Gum- 
laugsono topografinėmis nuotraukomis. Mineralogui tai buvo 
brangus dokumentas. 

Paskutinį vakarą praleidome draugiškai šnekučiuodamiesi su 
ponu Fridriksonu, kuriam aš jaučiau nuoširdžią simpatiją; po to 
pašnekesio gana neramiai miegojome - bent jau aš. 

Penktą valandą ryto mane pažadino keturių žirgų, kanopomis 
daužiusių žemę po pat mano langu, žvengimas. Vikriai apsiren- 
giau ir išėjau į gatvę. Hansas jau buvo čia ir, netardamas nė Žo- 
džio, nepaprastai sumaniai krovė ant arklių kuprų mūsų bagažą. 
Dėdulė daugiau triukšmavo nei padėjo, ir vedlys mažai kreipė 
dėmesio į jo nurodymus. 

Šeštą jau buvome visiškai pasirengę kelionei. Ponas Fridrik- 
sonas paspaudė mums rankas. Dėdulė islandiškai nuoširdžiai jam 
padėkojo už svetingumą. O aš, stengdamasis iš paskutiniųjų, už- 
sidegęs lotyniškai išrėžiau atsisveikinimo kalbą; po to mes sėdo- 
me ant arklių, ir ponas Fridriksonas atsisveikindamas mus paly- 
dėjo Vergilijaus eilėmis: 


„Et guacumgue viam dederit fortuna seguamur" 
(,, Drąsiai leisimės į kelią, ir tegu mus veda fortūna. '' - /lot./) 

Dvyliktasis skyrius 


Mums išjojant oras buvo apniukęs, tačiau barometras permai- 
nų nerodė. Todėl nereikėjo būgštauti nei alsinančios kaitros, nei 
varginančio lietaus. Oras kaip tik tinkamas turistui! 

Malonumas, kurį patyriau jodamas, padėjo man susitaikyti su 
rizikinguoju dėdės sumanymu. Aš buvau palaimos viršūnėje, mė- 
gavausi savo laisve ir jau ėmiau ne taip niūriai žvelgti į padėtį. 

„Iš tiesų, — svarsčiau, — kuo gi aš rizikuoju? Mūsų laukia ke- 
lionė po nuostabią šalį, kopimas į garsųjį kalną, blogiausiu atveju 
— nusileidimas į jo užgesusį kraterį! Tikriausiai ir Saknusemas 
nieko kito nenuveikė. O požeminis įėjimas, vedantis į Žemės cent- 
rą, — gryna fantazija! Visiška nesąmonė! Taigi, nesukdami gal- 
vos, pasimėgausime maloniąja ekspedicijos dalimi, negalvojant 
apie visą kitą!" 

Man taip besvarstant, išjojome iš Reikjaviko. 

Hansas žengė priekyje greitu, tolygiu, ramiu žingsniu; paskui 
jį pėdino du arkliai su mūsų bagažu — jų nereikėjo ginti. Po jų 
jojau aš su dėdule, ir, tiesą sakant, mūsų figūros ant žemaūgių, 
bet stiprių arklių gana šauniai atrodė. 

Islandija — viena didžiausių Europos salų. Jos paviršius — tūks- 
tantis keturi šimtai kvadratinių mylių, tačiau gyventojų tik še- 
šiasdešimt tūkstančių. (Pagal! dabartinius duomenis Islandijos plo- 
tas 103 tūkst. km“) Geografai ją dalija į keturias dalis; mums teko 
kirsti tą jos dalį, kuri vadinasi „Pietvakarių vėjų šalys": „,Sud- 
vestr Fjordungr . 

Išėjęs iš Reikjaviko, Hansas pasuko jūros pakrante. Mes jojo- 

me Žmonių neapgyvendintomis skurdžiomis ganyklomis, apau- 
gusiomis skurdžia, ne žalios, o greičiau geltonos spalvos žole. 
Rytų pusėje trachitinių kalnų dantytas viršūnes gaubė ūkanos; tai 
vienur, tai kitur tolimų kalnų šlaituose baltavo sniego laukymės, 
blausiai mirgėjusios išsklaidytoje migloto ryto šviesoje. Tai čia, 
tai ten drąsiai į dangų kilo kalnų smailės, perrėždamos švininius 
debesis ir vėl atsirasdamos virš mūsų, tarsi rifai virš jūros bangų. 

Kalnų grandinės dažnai priartėdavo prie pat jūros, užgriozdin- 
damos ganyklas, bet vis dar rasdavome vietos prajoti. Reikia pa- 
sakyti, mūsų arkliai instinktyviai išsirinkdavo patogiausią taką ir 
nė kiek nesulėtindavo žingsnio. Dėdulei taip ir neteko paraginti 
savojo arklio šūksniu ir rimbu: jis neturėjo dėl ko ant gyvulio 
rūstauti. Žiūrėdamas į jį, neištvėriau nenusišypsojęs: ant nedide- 
lio arklioko dėdė atrodė tikras milžinas, jo ilgos kojos kone vil|- 
kosi žeme, ir jis priminė savotišką šešiakojį kentaurą. 

— Geras gyvuliukas, geras gyvuliukas! — kalbėjo dėdė. - Pats 
įsitikinsi, Akseli, nėra gyvūno, protingesnio už Islandijos arklį. 
Niekas jo nesustabdys: nei sniegas, nei audra, nei prasti keliai, 
nei uolos, nei ledynai; jis drąsus, atsargus, patikimas; niekada 
nesitrauks atatupstas, niekada neužsiožiuos. Jeigu kelią pastos 
upė ar fiordas, nesispyriodamas šoks į vandenį ir tarsi kokia am- 
fibija plauks į kitą krantą! Mes jų neraginsime, leisime eiti savo 
nuožiūra, ir nujosime vidutiniškai po dešimt Ijė per dieną. 

— Žinoma, mes tai jau nujosime, - atsakiau, — o ar vedlys įstengs 
nueiti tokį kelią? 

— Dėl jo tai aš nė kiek nesibaiminu! Šitie žmonės eina, patys 
to nejausdami. Mūsų vedlys žingsniuoja automatiškai kilnoda- 
mas kojas, todėl, matyt, visai nepavargsta. O prireikus aš jam 
perleisiu savo arklį; jeigu visai liausiuosi judėjęs, mane ims trau- 
kyti mėšlungis. Rankos kruta juda, bet negalima pamiršti ir kojų! 

Mes gana sparčiai judėjome pirmyn. Vietovė jau labiau pri- 
minė dykynę. Prorečiai užtikdavome kokią fermą ar boėr (Islan- 
do valstiečio pirkelė. — Aut.), pastatytą iš medžių, žemės, lavos 
gabalų, — tos sukežusios lūšnelės styrojo lyg kokie elgetos kel- 

kraštyje! Jos tarsi šaukėsi praeivio gailesčio ir, tiesą sakant, kil- 
davo pagunda bent šiek tiek vargšus sušelpti. Šioje šalyje visai 
nėra kelių, net takų; kad ir kokia skurdi augmenija, vis tiek ji 
bemat nustelbia retų keliauninkų pėdsakus. 

Ir vis dėlto šioji provincijos dalis, esanti visai šalia sostinės, 
priskiriama prie Islandijos apgyvendintų, dirbamos žemės vieto- 
vių. Kažin kaip atrodo nykesnės nei ši dykynės? Mes jau nujojo- 
me pusę mylios, tačiau nepamatėme nė vieno fermerio savo pir- 
kelės tarpduryje, nė vieno piemens, ganančio bandą, tokią pat 
laukinę, kaip ir žmonės; į mūsų akis pakliuvo tik kelios karvės ir 
avinai, palikti savo valiai. Jeigu čia šitaip, tai kaip atrodo vieto- 
vės, kurioms nuolat gresia ugnikalnių išsiveržimai ir žemės dre- 
bėjimai? 

Su jomis tikriausiai vėliau susipažinsime; bet patyrinėjęs Ol- 
seno žemėlapį pamačiau, kad jų išsilenktume, jeigu keliautume 
vingiuota jūros pakrante. Juk plutoniniai procesai daugiausia vyks- 
ta vidurinėje salos dalyje; ten kaip tik ir stūkso tie horizontalūs 
vieni ant kito suversti sluoksniai, skandinaviškai vadinami tra- 
pais, susidarę iš trachito, bazalto, vulkaninio tufo, sustingusių la- 
vos srautų ir porfyro, ir visa tai salai suteikia antgamtišką, kraupų 
vaizdą. Tada aš dar negalėjau nė įsivaizduoti, koks reginys mūsų 
laukia Snefelso pusiasalyje, kur gamtos šėlsmas sukurė šiurpų 
chaosą. 

Po dviejų valandų atsidūrėme Gufuno miestelyje, vadinama- 
me „Aoalkirkja“, arba „Didžioji bažnyčia". Ten nėra nieko įdo- 
maus. Vos keli namai. Vokietijoje tokį miestelį vargu ar vadintų 
net kaimu. 

Čia Hansas pusvalandžiui sustojo; jis kartu su mumis pavalgė 
kuklius pusryčius, į dėdės klausimus apie kelio būklę atsakė tik 
„taip“ arba „ne“, o kai jo paklausė, kur ketinąs sustoti nakvynei, 
trumpai atsakė: 

— Gardare. 

Aš pažvelgiau į žemėlapį, norėdamas sužinoti, kur yra tas Gar- 
daras; suradau Hvalo fiordo pakrantėje, už keturių mylių nuo Reik- 

T KI 


javiko, — taip vadinosi mažytė gyvenvietė. Kai atkreipiau į tai 
dėdės dėmesį, jis tarė: 

— Tik keturios mylios! Keturios mylios iš dvidešimt dviejų! 
Puikus pasivaikščiojimas! 

Jis davė vedliui kažkokią pastabą, bet šis, nieko neatsakęs, vėl 
leidosi į kelią, Žygiuodamas arklių priekyje. 

Po trijų valandų, kaip ir pirma jodami tokiomis pat išdegusios 
žolės ganyklomis, mes aplenkėme Kolafiordą; aplinkinis kelias 
buvo lengvesnis nei keltis per įlanką. Atvykome į Ejulbergo mies- 
telio „pingstaoer“ — apygardos teismo rezidenciją; jeigu Islandi- 
jos bažnyčios turėtų pakankamai pinigų bokštų laikrodžiams nu- 
pirkti, tuo metu varpinėje būtų išmušę dvyliktą. Beje, parapijie- 
čiai irgi nenešioja laikrodžių dėl paprasčiausios priežasties — jų 
neturi. 

Čia pašėrėme arklius; toliau jojome siauru pakrantės keliu, tarp 
kalvų grandinės ir jūros, nesustodami iki pat Brantaro svarbiausios 
bažnyčios ir dar mylią toliau, iki Zaurbojoro „Annexia“, sunyku- 
sios bažnyčios, esančios Hvalfiordo pietiniame krante. 

Buvo ketvirta valanda. Mes įveikėme tik keturias mylias. 

Toje vietoje fiordas buvo mažiausiai pusės mylios pločio, jū- 
ros bangos triukšmingai daužėsi į stačias aštriagales uolas: įlanka 
įsispraudusi tarp skardingų uolų, iškilusių į dangų per tris tūks- 
tančius pėdų; jos įstabios, nes rudi akmens sluoksniai sugulę pa- 
kaitomis su rausvoko tufo klodais. Nors ir labai nuovokūs buvo 
mūsų arkliai, aš jais visiškai nepasiklioviau: kažin kuo baigtųsi, 
jeigu bandytume persigauti per tą įlanką ant keturkojų nugarų? 

— Jeigu jie protingi, — raminau save, - nė nebandys persikelti 
plaukte. Šiaip ar taip, aš pasistengsiu būti protingesnis už juos. 

Bet dėdulė dėl to nesuko sau galvos ir nė už ką nenorėjo gaiš- 
ti. Sudavė arkliui pentinais ir nurisnojo prie kranto. Gyvulys, pa- 
jutęs vandens artumą, sustojo, o dėdulė, kuris visada darė savaip, 
ėmė dar smarkiau raginti gyvulį. Arkliukas mostagavo galva, ta- 
čiau nežengė nė žingsnio. Dėdė ėmė laidyti prakeiksmus, plakti 
arklį vytiniu, bet tas tik spardėsi, matyt, ketindamas nusviesti rai- 

telį. Pagaliau jis parietė kojas ir slyste išslydo pro ilgas profeso- 
riaus kojas; dėdė liko stovėti ant dviejų pakrantės akmenų lyg 
Rodo kolosas. 

— Ak tu, prakeiktas gyvuly! — sušuko raitelis, netikėtai atsidū- 
ręs ant žemės ir susigėdęs kaip kavalerijos karininkas, priverstas 
pereiti į pėstiją. 

— Fūrja, - tarė palydovas, paliesdamas jo petį. 

— Kaip tai - keltas? 

— Der. (Ten. - /dan./), - pasakė Hansas, rodydamas keltą. 

— Iš tikrųjų! — sušukau aš. - Antai keltas. 

— Reikėjo apie tai anksčiau pasakyti! Et, tiek to, jojam! 

— Tidvatten, - pridūrė palydovas. 

— Kąjjis sako? 

— Ji sako — potvynis, — dėdė išvertė man danišką žodį. 

— Šiaip ar taip, mums teks palaukti potvynio. 

— Forbida? (Ar ilgai? — /dan./) - paklausė dėdė. 

— Ja (Taip. - /dan./), - atsakė Hansas. 

Dėdulė treptelėjo koja, o arkliai jau Žingsniavo prie kelto. Man 
buvo visiškai aišku, kad, norint persikelti per fiordą, reikia pa- 
laukti, kol vanduo pasieks ribą ir daugiau jau nei kils, nei slūgs; 
vanduo nurims ir keltui negrės pavojus būti nuneštam į įlankos 
gilumą ar į atvirą vandenyną. 

Toji palaimingoji valanda atėjo tik šeštą vakaro. Gana men- 
koje plokščioje barkoje tilpo dėdulė, aš, mūsų vedlys, du kelti- 
ninkai ir keturi arkliai. Aš buvau pratęs prie garinių Elbės keltų, 
todėl valtininkų irklai man atrodė kaip apgailėtinas variklis. Su- 
gaišome daugiau kaip valandą, kol persikėlėme per fiordą, bet 
vis dėlto laimingai atsidūrėme kitoje pusėje. 

Po pusvalandžio atvykome į Gardaro „Aoalkirkja“. 

Tryliktasis skyrius 


Atėjo metas, kai turėjo sutemti, bet šešiasdešimt penkių laips- 
nių platumoje šviesios naktys manęs nestebino... Birželio ir liepos 
mėnesiais saulė Islandijoje nenusileidžia. 

Tačiau temperatūra nukrito. Aš sušalau ir dar labiau išalkau. 
Labai apsidžiaugiau, kai užtikome „boer ''; čia mus svetingai sutiko. 

Tai buvo valstiečių namas, tačiau jo gyventojų nuoširdumas 
nenusileido karaliaus svetingumui. Vos prijojus, šeimininkas tuoj 
ištiesė mums ranką ir be ilgų ceremonijų pakvietė sekti paskui jį. 

Sekti pilna to žodžio prasme, nes eiti greta nebuvo įmanoma. 
Ilgas, siauras, tamsus praėjimas vedė į pastogę, pastatytą iš gru- 
biai aptašytų rąstų, o iš jos patekome tiesiai į kambarius; jų buvo 
keturi: virtuvė, audykla, miegamasis ir Iš Visų geriausias — svečių 
kambarys; statydami namą, nepagalvojo apie mano dėdulės ūgį, 
ir jis kelis kartus stuktelėjo galva į lubas. 

Mus nuvedė į didįjį kambarį, beveik salę, su plūktos žemės 
grindimis ir vienu langu — vietoj stiklo buvo įtempta dulsva avino 
pūslė. Lovą atstojo Žžiaudrūs šiaudai, numesti tarp dviejų medinių 
pertvarų, nudažytų raudona spalva ir aprašinėtų islandų posakiais. 
Tokio komforto aš nesitikėjau; po visą namą sklido aitrus džio- 
vintos žuvies, sūdytos mėsos ir rūgusio pieno kvapas, nesuteikęs 
mano uoslei ypatingo pasitenkinimo. 

Kai parsinešėme savo kelionės reikmenis, namų šeimininkas 
pakvietė užeiti į virtuvę — vienintelę apšildomą patalpą; net per 
didžiausius šalčius tik čia kūrena krosnį. 

Maloniai paprašytas, dėdulė nesispyriojo. Aš nusekiau jam iš 


90 


paskos. 

Virtuvėje ugniakuras buvo įrengtas pagal senovišką paprotį: 
kambario viduryje gulėjo plokščias akmuo, ant kurio kurdavo ugnį, 
o stoge virš jo buvo palikta anga dūmams išeiti. Virtuvė buvo tuo 
pačiu ir valgomasis. 

Kai įėjome, šeimininkas puolė mus sveikinti, tarsi anksčiau 
nė nebūtume matęsi, tardamas „sac//vertu“, kas reiškia „būkite 
laimingi", ir pabučiavo dėdulę ir mane į abu skruostus. 

Tuoj ir žmona ištarė tą žodį ir atliko tas pačias apeigas; tada, 
dešinę ranką spausdami prie širdies, šeimininkai žemai mums nu- 
silenkė. 

Skubu pasakyti, kad islandė buvo devyniolikos vaikų motina, 
kurie visi, nuo mažiausio iki didžiausio, knibždėjo dūmuose ir 
smalkėse, kylančiose nuo židinio ir pripildančiose kambarį. Kas 
akimirką tai viena, tai kita baltaplaukė guvi galvelė išnirdavo iš 
to debesio. Galėjai palaikyti, kad tai ne vaikai, o murzini angelai. 

Su tuo „jauniklių pulkeliu" mes elgėmės labai meiliai ir ne- 
trukus trys ar keturi lyg beždžionėlės užsikorė mums ant pečių, 
kitą tiek įsitaisė ant kelių, likusieji trynėsi apie kojas. Tie, kurie 
jau kalbėjo, visokiausiais būdais kartojo „„sael/veriu“, tie, kurie 
nemokėjo kalbėti, šūkaliojo dar pašėliau. 

Koncertas liovėsi tik pakvietus pietauti. Tą akimirką įėjo mū- 
sų vedlys, jau pasirūpinęs, kad paėstų arkliai, paprasčiau kalbant, 
juos išžabojo ir paleido pasiganyti į lauką; vargšai gyvuliai turėjo 
pasitenkinti skurdžiom samanom, augančiom ant uolų, ir menka 
pajūrio žole, o auštant grįžti namolei ir atstatyti nugaras balnui. 

— Saellvertu! - įėjęs tarė Hansas. 

Poto išvydome tas pačias ramias, automatiškai atliekamas apei- 
gas — bučiuodami į abu skruostus, Hansą sveikino šeimininkas, 
šeimininkė ir devyniolika mažylių. 

Kai ceremonija baigėsi, sėdome prie stalo, iš viso dvidešimt 
keturi žmonės, ir, Žinoma, sėdėjome vienas ant kito tiesiogine šių 
žodžių prasme; kam ant kelių užsiropštė tik du vaikai, tai tam dar 
gerai pasisekė! 

Kai tik ant stalo padėjo sriubą, visi tie žmogeliukai nurimo, 
įsivyravo tyla, nors šiaip islandų berniukai nėra tyleniai. Šeimi- 
ninkas įpylė mums gana skanios sriubos, išvirtos iš garsiosiųjų 
islandiškų samanų, tada padalijo po didoką porciją džiovintos žu- 
vies aliejuje, kuris apkarto gal prieš dvidešimtį metų ir, islandų 
nuomone, esantį kur kas geresnį už šviežią. Dar patiekė „„skyr“, 
kažką panašaus į rūgpienį su džiūvėsiais ir kadugio uogų padažu. 
Galiausiai kažkokį gėrimą iš išrūgų, atskiestų vandeniu - tai jie 
vadino „b/anda“. Ar geras buvo tas neįprastas maistas, ar ne, ne- 
galiu spręsti. Aš buvau išalkęs ir vietoj saldaus patiekalo iki pas- 
kutinės kruopelės sušveičiau tirštą grikių košę. 

Po pietų vaikai išsibėgiojo; suaugusieji susėdo apie židinį, ku- 
riame degė durpės, žabai, karvių mėšlas ir džiovintų žuvų kaulai. 
Paskui, sušilę, visi išsiskirstėme po savo kambarius. Šeimininkė, 
laikydamasi papročio, norėjo numauti mums kojines ir nuvilkti 
kelnes, bet, išgirdusi mandagų prieštaravimą, neįkvrėjo, Ir aš pa- 
galiau galėjau prigulti savo kietame guolyje. 

Kitą rytą, penktą valandą, mes atsisveikinome su islandų vals- 
tiečiu; dėdulė per vargą įkalbėjo jį paimti gan dosnų atlyginimą, 
ir. tada Hansas davė ženklą išvykti. 

Per šimtą žingsnių nuo Gardaro vaizdas ėmė keistis: žemė ta- 
po pelkėta ir joti jau nebebuvo taip lengva. Dešinėje plytėjo be- 
galinės kalnų grandinės, tarsi pačios gamtos sukurta rūsčių tvir- 
tovių eilė; dažnai kelią kirsdavo vandens srautai ir tekdavo juos 
perbristi, tačiau bagažas nesušlapo. 

Apylinkės darėsi vis nykesnės. Kartais atrodė išvysdavome 
tolumoje šmėstelint žmogaus figūrą. O kai kelio vingyje nejučia 
akis į akį susidūrėme su vienu iš tų vaiduoklių, mane nevalingai 
apėmė pasišlykštėjimas, matant ištinusią beplaukę galvą bliz- 
gančia oda, baisias žaizdas, regimas pro apgailėtinus skarmalus. 

Nelaimingoji būtybė neištiesė rankos pasveikinimui, atvirkš- 
čiai, nudūmė taip greitai, kad Hansas nespėjo nė sušukti savo 
pamėgtojo žodžio „saellvertu“. 

— Spetelsk, - tarė jis. 

— Raupsuotasis, — pakartojo dėdulė. 

Jau vien tas žodis kėlė pasibjaurėjimą. Ši baisi liga Islandijoje 
gana paplitusi; ji neužkrečiama, tačiau paveldima, todėl šiems 
nelaimingiesiems draudžiama tuoktis. 

Šie vaiduokliai neįstengė pagyvinti liūdno landšafto. Vargana 
žolė keipo po mūsų kojomis: nesimatė nė vieno medžio, žėlė vien 
nykštukinių berželių brūzgynai, jokio gyvūno, išskyrus keletą ark- 
lių, klajojusių nykiomis lygumomis, kadangi šeimininkai neįstengė 
jų pašerti. Kartais pilkuose debesyse praskrisdavo sakalas - šal- 
tas vėjas paukštį ginė į pietus. Tas laukinis gamtos nykumas man 
kėlė graudulį, o atsiminimai nešė į gimtuosius kraštus. 

Netrukus mums ir vėl teko persikelti per kelis nedidelius fior- 
dus ir galiausiai per nedidelę įlanką; jūroje kaip sykis buvo 
atoslūgis, todėl galėjome tęsti kelionę negaišuodami, ir netrukus 
atsidūrėme Alftaneso kaimelyje, esantį per mylią nuo jūros. 

Persikėlę per du upelius, Alfą ir Hetą, kuriuose knibždėte 
knibždėjo upėtakių ir lydekų, naktį praleidome apleistame, su- 
kiužusiame namelyje, galinčiame būti gera prieglauda skandina- 
vų mitologijos išdaigininkams koboldams. Ką ir sakyti, čia lyg 
savo namuose viešpatavo tūžminga šalčio dvasia ir kankino mus 
visą naktį. 

Kitą dieną naujų įspūdžių nepatyrėme. Vis toji pati pelkėta 
žemė, ta pati vienodybė, tas pats liūdnas peizažas. Vakarėjant jau 
buvome įveikę pusę kelio; pernakvojome Kriozolbto „annexia“. 

Birželio devynioliktą dieną maždaug vieną mylią jojome nuo- 
gais lavos laukais, kuriuos vietiniai vadina „Araun“. Raukšlės ant 
jų paviršiaus buvo panašios į inkarų lynus, tai ištemptus, tai 
susuktus į ritinius. Milžiniški sustingusios lavos srautai leidosi 
nuo dabar užgesusių vulkanų, bylodami apie kažkada buvusią 
audringą veiklą. Vietomis pro lavos luobą dar prasimušdavo karštų 
požemio šaltinių garai. Netrukus po mūsų arklių kojomis vėl ply- 
tėjo klampi marmalynė; šen bei ten matėsi nedideli ežerėliai. Mūsų 
kelias ėjo į vakarus; ir kai aplenkėme Fachsafloui įlanką, dvišaka 
Snefelso viršūnė kilo tik už kokių penkių mylių nuo mūsų. Nebo- 

dami prasto oro, arkliai žengė gana greitai; aš ėmiau jausti stiprų 
nuovargį, tuo tarpu dėdulė tvirtai ir tiesiai sėdėjo balne kaip ir 
pirmąją dieną; aš nesilioviau juo stebėjęsis, lygiai kaip ir mūsų 
medžiotoju, kuriam toji kelionė tebuvo paprasčiausias pasivaikš- 
čiojimas. 

Šeštadienį. birželio dvidešimtąją, šeštą valandą vakaro mes 
atvykome į Budirą, mažą gyvenvietę, įsikūrusią jūros pakrantėje, 
ir čia vedlys pareikalavo sutarto atlyginimo. Dėdulė su juo atsi- 
skaitė. Hanso šeima, teisingiau sakant, jo dėdės ir pusbroliai, sve- 
tingai mus priėmė; aš mielai būčiau pas tuos malonius Žmones 
pailsėjęs po varginančios kelionės, nebijodamas papiktnaudžiau- 
ti jų gerumu. Bet dėdulė, kuriam poilsis nebuvo reikalingas, į 
viską žvelgė kitaip, ir kitą rytą vėl teko sėsti balnan. Jau regėjo- 
me netoli esančių kalnų pėdsakus, uolotos atšakos kyšojo iš že- 
mės kaip seno ąžuolo šaknys. Apjojome ugnikalnio papėdę. Pro- 
fesorius nenuleido akių nuo jo kūgio formos viršūnės; jis mosi- 
kavo rankomis, sakytum, mesdamas ugnikalniui iššūkį ir tarsi 
šaukdamas: „Štai tas milžinas, kurį aš įveiksiu!"' 

Pagaliau, po keturių valandų, arkliai patys sustojo Stapyje prie 
pastoriaus namų vartų. 

Keturioliktasis skyrius 


Stapis, maža gyvenvietė, kurioje apie trisdešimt lūšnelių, įsi- 
kūrusi vidury plyno lavos lauko, visiškai neapsaugota nuo akinan- 
čių saulės spindulių, atsimušančių nuo snieguotų ugnikalnio vir- 
šūnių. Nedidelis fiordas, prie kurio glaudžiasi gyvenvietė, suspaus- 
tas tarp pačių įmantriausių formų bazalto uolų. 

Žinome, kad bazaltas — vulkaninės kilmės sunkioji kalnų uo- 
liena. Islandijoje bazaltas stebina savo savitumu. Gamta čia tvar- 
kėsi kaip geometras ir triūsė tarsi žmogus, apsiginklavęs kampa- 
mačiu, skriestuvu ir svambalu. Jeigu kokioje nors kitoje vietoje 
gamta parodė savo meną, kurdama chaotiškas granito masyvų san- 
grūdas ir neįprastų linijų derinius, neišbaigtas kūgio formas ir 
piramides, tai čia, anksčiau už pirmųjų amžių architektus, ji su- 
kūrė taisyklingų formų pavyzdį, nepralenktą nei nuostabiojo Ba- 
bilono, nei Graikijos meno stebuklų. 

Aš buvau girdėjęs apie Islandijoje esančią „Milžinų užtvanką" 
ir apie Fingalo olą vienoje Hebridų saloje, bet iki tol dar nebuvo 
tekę matyti bazalto statinių. 

Stapyje išvydau nepaprastą jų grožį. 

Sieną, juosiančią fiordą, kaip ir nutįsusią palei visą pusiasalio 
pakrantę, sudaro trisdešimties pėdų aukščio kolonų eilė. Šitos 
grakščios, nepriekaištingai proporcingos kolonos palaiko viršuti- 
nės dalies ornamentą; arkos čia sudaro skliautą, sudarytą iš 
horizontalių stulpų. Jis kybo virš jūros nuostabiai išraižytos arkos 
pavidalu. Po tuo natūraliu impluvium (Vandentakiu. - /lot./) prieš 
akis iškilo nuostabios formos smailių arkų angos, pro kurias į 

sausumą veržiasi putotos bangos. Įsiaudrinusio vandenyno išmes- 
tos bazalto nuolaužos gulėjo ant žemės tarytum kokios antikos 
šventyklos griuvenos — amžinai jauni griuvėsiai, virš kurių pra- 
ūžia amžiai, neįveikdami jų didybės. 

Tai buvo paskutinis kelionės etapas. Hansas vedė labai suma- 
niai, ir aš net truputį apsiraminau, žinodamas, kad jis lydės mus ir 
toliau. 

Kai prijojome pastoriaus namus - žemą pirkelę, kuri buvo nei 
geresnė, nei patogesnė už greta esančias, išvydau žmogų odine 
prijuoste su plaktuku rankoje - jis kaustė arklį. 

— Saellvertu, - tarė medžiotojas. 

— God dag (Laba diena. - /dan./), - atsakė kalvis taisyklinga 
danų kalba. 

— Kyrkoherde, - Hansas paaiškino dėdulei. 

— Parapijos šventikas, — išvertė šis. —- Akseli, ar girdi, pasiro- 
do, tas šaunus žmogus - pastorius. 

Tuo tarpu palydovas paaiškino „kyrkoherde“, kas ir kaip, ir 
šis, metęs darbą, suriko tokiu balsu, kokiu, matyt, mėgdavo rė- 
kauti arklių pardavėjai. Bemat iš namuko išėjo milžinė moteris, 
tikra furija. Gal ji ir nesiekė šešių pėdų aukščio, bet iki to trūko 
labai nedaug. 

Aš bijojau, kad tik ji nepultų keliauninkų apdovanoti bučiniu, 
kaip priimta Islandijoje, bet be reikalo būgštavau: moteris, nela- 
bai apsidžiaugusi nelauktais svečiais, įsivedė mus į vidų. 

Svečių kambarys man atrodė esąs pats prasčiausias visuose 
pastoriaus namuose - ankštas, nešvarus ir pridvokęs; bet teko pa- 
sitenkinti ir tokiu. Pastorius, matyt, visiškai nesilaikė nuo seno- 
vės įprasto svetingumo. Dar daugiau — visiškai jo nepripažino! 
Jau vakarėjant aš supratau, kad mes turime reikalą su kalviu, žve- 
ju, medžiotoju, dailide, tik ne su dvasininku. Tiesa, tai buvo eili- 
nė darbo diena; galbūt sekmadienį mūsų šeimininkas tampa pas- 
toriumi. 

Aš nenoriu juodinti dvasininkų vardo. Jų padėtis, iš visko 
sprendžiant, yra labai varginga; Danijos vyriausybė jiems sutei- 

kia be galo menką paramą. Dvasininkai naudojasi iš parapijiečių 
surenkamos bažnyčios dešimtinės rinkliavos ketvirtadaliu, o tai 
nesiekia nė šešiasdešimties markių; todėl jie priversti dirbti ir 
užsidirbti maistui. Bet jeigu tenka būti ir medžiotoju, ir Žveju, ir 
kalviu, tai, savaime suprantama, reikia perimti ir medžiotojo, žve- 
jo, žodžiu, fizinio darbo Žmonių įpročius ir gyvenimo būdą. Va- 
kare aš pastebėjau, kad mūsų šeimininkui nebuvo žinoma ir blai- 
vininko dorybė... 

Dėdė bemat suprato su kokios rūšies žmogumi turi reikalą; 
užuot sutikęs garbingą mokslininką, susidūrė su netašytu tam- 
suoliu. Jis nutarė kuo greičiau palikti nesvetingą pastogę ir leistis 
į kelią. 

Nepaisydamas nuovargio, dėdulė buvo linkęs verčiau keletą 
dienų praleisti kalnuose. 

Taigi kitą dieną mes jau rengėmės išvykti iš Stapio. Hansas 
pasamdė tris islandus, kurie turėjo atstoti arklius ir nešti mūsų 
bagažą; sutarėme — kai tik pasieksime kraterį, mūsų palydovai 
bus laisvi. 

Ta proga dėdulė Hansui pasakė, kad jis ketinąs tyrinėti ugni- 
kalnį, nusileidus kiek įmanoma giliau į jo kraterį. 

Hansas tik linktelėjo galva; jam buvo vienas ir tas pats, kur 
eiti: pirmyn ar atgal, likti Žemės paviršiuje ar leistis į jos gelmes. 
O jeigu kalbėsime apie mane, tai, ryte rydamas kelionės įspū- 
džius, aš buvau pamiršęs, kas laukia ateityje, užtat dabar nebega- 
lėjau atsikratyti neramių minčių apie mūsų laukiančius kankinan- 
čius pavojus. Ką daryti? Jeigu apskritai buvo įmanoma pasiprie- 
šinti Lidenbroko fantazijoms, tai reikėjo pabandyti šito griebtis 
Hamburge, o ne Snefelso papėdėje. 

Labiausiai mane graužė viena baisi mintis, kuri sukrėstų net 
pačius stipriausius nervus. 

„Mes įkopiame į Snefelsą, - svarsčiau aš. - Gerai! Mes nusilei- 
džiame į kraterį. Puiku! Kiti tai jau išbandė ir nežuvo. Bet juk tuo 
viskas nesibaigs! Jeigu atsivers kelias į Žemės gelmes, jeigu ne- 
lemtasis Saknusemas neapsimelavo, mes žūsime ugnikalnio pože- 

mio tuneliuose. Juk gerai net nežinome, ar Snefelsas užgesęs, ar 
negresia ugnikalnio išsiveržimas! O jeigu... kas tada mūsų laukia?" 

Dėl to vertėjo susimąstyti, ir aš susimąsčiau. Vos užmigau, 
tuoj prasidėjo košmarai: sapnavau ugnikalnio išsiveržimą! Atsi- 
durti šlako vietoje man atrodė pernelyg bjaurus juokas. 

Nebeiškenčiau ir nutariau pasikalbėti su dėde, pasiryžęs kuo 
sumaniau išdėstyti savo nuomonę, kad ir gana paikos hipotezės 
forma. 

Atsargiai dėdulei išdėsčiau savo būgštavimus pačiu diploma- 
tiškiausiu būdu ir dėl visa ko šiek tiek atsitraukiau atgal. 

— Aš jau pats apie tai mąsčiau, - abejingai atsakė profesorius. 

Ką tai reiškia? Nejaugi jis išgirdo proto balsą? 

Truputį patylėjęs, dėdė tęsė: 

— Aš mąsčiau apie tai; nuo pat tos dienos, kai atvykome į Sta- 
pį, aš mąsčiau šiuo klausimu, nes beatodairiška drąsa — ne mano 
būdui. Štai jau penki šimtai metų, kaip Snefelsas tyli, bet vis dėl- 
to jis gali prabilti. Tačiau prieš išsiveržimą visuomet vyksta tam 
tikri reiškiniai. Aš išklausinėjau šios vietovės gyventojus, ištyriau 
žemę tr galiu tau pasakyti, Akseli, kad išsiveržimo nėra ko būgštauti. 

Šis teiginys mane pribloškė ir aš neradau žodžių paprieštarauti. 

— Abejoji? — paklausė dėdė. - Ką gi, eikš su manim! 

Aš mašinaliai paklusau. Išėjus iš pastoriaus namelio, profeso- 
rius pasuko keliu, kuris, išniręs pro angą bazalto sienoje, vingu- 
riavo tolyn nuo jūros. Netrukus atsidūrėme atvirame lauke, jeigu 
tik galima taip vadinti vulkaninių uolienų sankaupą. Visa toji vie- 
tovė atrodė suplūkta milžiniškų akmenų, vulkaninių pelenų, ba- 
zalto, granito ir pirokseninių uolienų liūties. 

Kuo aiškiausiai mačiau: ir vienur, ir kitur iš vulkaninio grunto 
plyšių kilo garas; tas baltas garas, islandiškai vadinamas „reykir“, 
sklinda iš karštų požemio šaltinių; šauna į Žemės paviršių su bai- 
sia jėga, kuri byloja apie vulkaninę Žemės veiklą. Atrodė, tai tik 
patvirtina mano būgštavimus. Kaip nustebau, kai dėdulė tarė: 

— Ar matai tuos garus, Akseli? Jie įrodo, kad išsiveržimo mums 
nėra ko baimintis. 


100 


— Nejaugi? — sušukau aš. 

— Gerai įsidėmėk, — toliau kalbėjo profesorius, — kad prieš 
išsiveržimą vandens garų veikla sustiprėja, o paskui, visu išsiver- 
žimo laiku, garai visiškai išnyksta. Todėl jeigu garai lieka savo 
pirmykštėje būsenoje, jeigu jų veikla nesustiprėja, jeigu vėjas ir 
lietus netampa slogiu ir sustingusiu atmosferos būviu, - gali drą- 
siai teigti, kad artimiausiu laiku jokio išsiveržimo nebus. 

— Bet... 

— Gana! Kai savo nuosprendį paskelbia mokslas, telieka tik 
tylėti. 

Nukabinęs nosį, grįžau į pastoriaus namelį. Dėdulės moksli- 
niai argumentai privertė mane užsičiaupti. Tačiau dar liko viena 
viltis — pasiekę kraterio dugną, nerasime jokio įėjimo į Žemės 
vidų, taigi nebus įmanoma toliau prasiskverbti, nepaisant viso 
pasaulio Saknusemų teiginių. 

Kitą naktį vėl be perstojo kamavo košmarai; sapnavau, kad 
esu ugnikalnio viduje, Žemės gelmėse; pajutau — mane lyg ko- 
kios uolos nuolaužą baisi jėga išmetė į visatos erdvę. 

Kitą rytą, birželio dvidešimt trečiąją, Hansas mūsų laukė su 
savo draugais, kurie turėjo nešti maisto atsargas, instrumentus ir 
prietaisus. Dvi lazdos su geležiniais antgaliais, du šautuvai ir dvi 
šovininės buvo paliktos dėdei ir man. Hansas nuovokiai prie mū- 
sų bagažo pridėjo ir kailiamaišį su vandeniu — mūsų gertuvės irgi 
buvo pilnos, taigi vandens turėjo pakakti aštuonioms dienoms. 

Buvo devinta valanda ryto. Pastorius ir jo furija mūsų laukė 
prie vartų; pamaniau — nori tarti keliautojams paskutinį sudie. 
Bet tas „sudie“ netikėtai įgavo apstulbinusios sąskaitos formą, 
pagal kurią turėjome užmokėti net už užkrėstą orą. Garbioji pora, 
aukštai įvertinusi savo svetingumą, apiplėšė mus labiau negu koks 
prabangus Šveicarijos viešbutis. 

Dėdulė užmokėjo nesiderėdamas. Keliaujant į Žemės centrą, 
nėra ko sukti galvos dėl vieno kito reichstalerio. 

Atsiskaičius Hansas davė ženklą žygiuoti, ir po kelių minučių 
mes palikome Stapį. 

Penkioliktasis skyrius 


Snefelso aukštis siekė penkis tūkstančius pėdų. Ugnikalnio 
dvigubas kūgis užbaigia trachitinę grandinę, atsiskyrusią nuo sa- 
los kalnų sistemos. Iš tos vietos, iš kurios mes išvykome, pilkame 
dangaus fone nesimatė dviejų smailiagalių viršūnių siluetų. Aš 
tik regėjau milžinišką sniego kepurę, pūpsinčią ant giganto gal- 
vos. 

Gagų medžiotojo vedami, mes ėjome žąsele; mūsų vedlys ve- 
dė siaurais takeliais —- du Žmonės greta netilpo. Kelionė buvo sunki, 
ir žingsniavome tylėdami. 

Už Stapio fiordo bazalto sienos prasidėjo durpinga pelkė, su- 
sidariusi iš senovėje pusiasalyje vešėjusios augmenijos nuosėdų; 
durpių, šių degių naudingų iškasenų, užtektų visos Islandijos būstų 
apšildymui kokiam šimtmečiui. Milžiniškus durpių klodus suda- 
ro augalų liekanų ir korėto tufo besikaitaliojantys sluoksniai, daž- 
nai siekią septyniasdešimties pėdų storį. 

Kaip uolus profesoriaus Lidenbroko brolėnas, aš, įveikęs būgš- 
tavimus, susidomėjęs stebėjau mineralogijos įdomybes, kurių gau- 
su buvo šiame milžiniškame, natūraliai istoriškai susiformavu- 
siame muziejuje. Tuo pačiu atmintyje atkūriau visą geologinę Is- 
landijos istoriją. 

Šita nuostabi sala, matyt, iškilo iš vandenų geimių palyginti 
ne taip seniai. Galbūt ji ir dabar vis dar kyla virš vandenyno Ily- 
gio? Jeigu taip yra iš tikrųjų, tai Islandijos atsiradimą galima pri- 
skirti tik požemio ugnies veiklai. Tokiu būdu Hemfrio Devio teori- 
ja, Saknusemo dokumentas, mano dėdulės teiginiai — viskas išsi- 

sklaido kaip dūmas. Kosmogoninė hipotezė privertė mane kruopš- 
čiai tirti dirvožemio kilmę, ir aš tuoj įsivaizdavau visus šios salos 
atsiradimo etapus. 

Tolimoje geologinėje epochoje sala buvo vientisas kalnų ma- 
syvas, pamažu iškilęs virš vandenyno, spaudžiamas Žemės rutu- 
lio viduje veikiančių jėgų. Tada ugnikalniai dar neegzistavo, iš 
Žemės gelmių ugnis dar nesiveržė. 

O vėliau saloje atsirado milžiniškas plyšys, įstrižai — iš piet- 
vakarių į šiaurės rytus, kuris išaižė visą salą. Pro jį pradėjo srūti 
ištirpusios trachito masės. Tai nebuvo audringas reiškinys. Plyšys 
buvo toks didelis, jog ištirpusi masė, išsiveržusi iš Žemės rutulio 
gelmių, ramiai liejosi plačiomis skraistėmis arba banguotomis ma- 
sėmis. Šioje epochoje susiformavo lauko špatas, sienitas ir pro- 
fyras. 

Tačiau išsiliejusiai ugningai skystai masei atauštant ir kietė- 
jant Žemės paviršiuje, Žemės plutos storis žymiai padidėjo, o 
reiškia padidėjo ir jos pasipriešinimo jėga. 

Tokiu būdu susiformavęs trachitinis sluoksnis nebeleido išsi- 
veržti Žemės rutulio gelmėse susikaupusiai ištirpusiai masei. Ir 
štai atėjo momentas, kai mechaninė slėgio jėga tapo tokia didelė, 
jog sunki Žemės pluta nebeatlaikė ir į Žemės paviršių ėmė kilti 
kūgio formos iškilimai, kuriuose susidarė gilios kiaurymės. To- 
kiu būdu keičiantis Žemės plutai, atsirado ugnikalniai, o jų viršū- 
nėse susidarė įdubimai, vadinamieji krateriai. 

Po šių reiškinių prasidėjo kiti vulkaniniai reiškiniai. Pirmiau- 
sia per susiformavusius ištekėjimo kanalus išsiveržė bazalto srau- 
tai, nugulė Žemės plutoje pačiomis keisčiausiomis formomis — 
nuostabius jų pavyzdžius regėjome bekeliaudami. Mes lipome 
pilko bazalto uolomis, kurios vėsdamos įgavo šešiakampio pa- 
grindo prizmės formą. Toliau regėjosi daugybė tarsi peiliu nu- 
pjautų kūgių - kažkada tai buvo ugnimi alsuojančios kalnų žiotys. 

Tuoj po bazalto srautų iš ugnikalnių, kurių aktyvumas vėl pa- 
didėjo užgesus krateriams, ėmė lietis lavos, vulkaninių pelenų ir 
šlako srautai; aš savo akimis mačiau tuos išsiveržimo pėdsakus, 

primenančius ant galvos išsidraikiusius plaukus. 

Tokia buvo Islandijos atsiradimo įvykių seka. Visi tie reiški- 
niai susiję su ugninės materijos veikla Žemės rutulio gelmėse, ir 
būtų klaidinga manyti, kad po išoriniu apvalkalu nebėra medžia- 
gų, nuolat esančių virimo ir lydymosi būsenoje. Taigi tik beprotis 
gali viltis pasiekti Žemės centrą. 

Bekopdamas į Snefelsą, aš truputį apsiraminau. 

Kelias vedė į kalną, akmenys sprūdo iš po kojų, ir eiti darėsi 
vis sunkiau; reikėjo būti nepaprastai budriam, kad nenugarmė- 
tum į bedugnę. 

Hansas kuo ramiausiai žingsniavo priekyje, tarsi eitų lygia vie- 
tove; kartais jis dingdavo už didžiulių luitų, ir mes akimirką pa- 
mesdavome jį iš akių; tada garsiai švilpdamas Hansas paskelbda- 
vo apie savo buvimo vietą, tarsi nurodydavo kryptį, kuria turime 
eiti. Retkarčiais Hansas sustodavo, pakeldavo uolos nuoskilą ir 
padėdavo ją kaip gairę - grįžtant lengviau rasime kelią. Vėlyves- 
ni įvykiai parodė, kad toks apdairumas buvo bereikalingas. 

Po trijų varginančio ėjimo valandų mes pasiekėme tik ugni- 
kalnio papėdę. Hansas davė ženklą sustoti; mes kukliai papusry- 
čiavome. Dėdulė valgė labai skubėdamas, kad tik galėtų negaiš- 
damas žygiuoti toliau; bet sustojome ne vien užkąsti, 0 ir pailsėti, 
ir jam teko nusileisti vedliui, kuris tik po valandos davė ženklą 
tęsti kelionę. Trys islandai, gagų medžiotojai, tokie pat tyleniai 
kaip ir jų draugas, neištarė nė žodžio ir valgė saikingai. 

Mes jau pradėjome kopti Snefelso šlaitais. Snieguota ugni- 
kalnio viršūnė dėl kalnuose būdingos optinės apgaulės atrodė stūk- 
sojo visai čia pat, o kiek dar valandų sugaišime, kol ją pasieksi- 
me! Ir kaip sunkiai! Akmenys slydo mums iš po kojų ir ritosi į 
lygumą lavinos greičiu. Kai kuriose vietose nuokalnės buvo tris- 
dešimt šešių laipsnių; ropštis tiesiai į viršų neįstengėme, su di- 
džiausiu vargu tekdavo aplenkti tokias vietas, be to mes visaip 
padėjome vienas kitam. Dėdulė stengėsi būti kuo arčiau manęs; 
jis neišleisdavo manęs iš akių, o kartais ir prilaikydavo mane. O 
jeigu kalbėsime apie dėdulę, jis, matyt, turėjo įgimtą lygsvaros 

pojūtį, todėl nė karto nesuklupo. Islandai, nors ir tempė bagažą, 
kopė vikriai kaip kopia kalnų gyventojai. Žvelgdamas į Snefelso 
viršūnę, aš buvau įsitikinęs, kad neįmanoma jos pasiekti lipant 
tokiu stačiu skardžiu. Laimei, po kankinančio valandos žygio ug- 
nikalnio viršūnę gaubiančioje sniego paklotėje netikėtai išvydo- 
me savotiškus laiptus. Tie gamtos sukurti laiptai labai palengvi- 
no mūsų žygį. Pakopos susiformavo iš akmenų, išmestų per ugni- 
kalnio išsiveržimą. Jeigu akmenų srauto nebūtų sulaikę dirvos 
raukšlės, jie būtų nuriedėję į jūrą ir sudarę naujas salas. Ką ir 
sakyti, tie improvizuoti laiptai labai mums pagelbėjo, nes šlaitas 
darėsi vis statesnis, o akmeniniai laiptai palengvino žygį, ir mes 
jau ėjome taip spėriai, kad aš, vos tik valandėlę atsilikęs nuo pa- 
lydovų, išvydau juos šmėžuojant jau gana toli, ir jų figūrėlės at- 
rodė visai mažutėlės. 

Septintą valandą vakaro, įveikę du tūkstančius pakopų, mes 
atsidūrėme kalno iškyšulyje, kuris buvo tarsi kraterio kūgio pa- 
matas. 

Apačioje, už trijų tūkstančių dviejų šimtų pėdų, plytėjo jūra. 
Mes įveikėme amžinų sniegynų ribą, kuri Islandijoje dėl drėgno 
klimato yra nelabai aukštai. Buvo šalta. Pūtė stiprus vėjas. Aš 
jaučiausi visiškai išsimušęs iš jėgų. Nors profesorius ir labai ne- 
kantravo, tačiau įsitikinęs, kad mano kojos nė kiek nebeklauso, 
nutarė sustoti poilsiui. Jis davė ženklą medžiotojui, bet šis papur- 
tė galvą ir tarė: 

— Ofvanfor! 

— Nesutinka, - tarė dėdulė, - reikia kopti dar aukščiau. 

Vėliau jis paklausė Hanso, kodėl nesutikęs sustoti ir pailsėti. 

— Mistour, —- atsakė mūsų palydovas. 

— Ja, mistour, — pakartojo vienas islandas aiškiai persigandu- 
siu balsu. 

— Ką reiškia tas žodis? — sunerimęs paklausiau. 

— Pažvelk! — tarė dėdulė. 

Aš žvilgtelėjau žemyn. 

Lyg viesulas sukosi, kilo milžiniškas smulkių kalnų uolienų, 

smėlio ir dulkių stulpas; jis nešėsi į tą Snefelso pusę, kur buvome 
mes. Tas milžiniškas dulkių debesis kybojo lyg tamsi užuolaida, 
užstodama saulę ir mesdama ant kalno šešėlį. Jeigu viesulas už- 
kluptų, pašėlęs sūkurys nušluotų mus nuo žemės paviršiaus. 

Šis reiškinys, regimas gana dažnai, kai vėjas pučia nuo ledy- 
nų, islandiškai vadinamas „mistour“'. 

— Hastigt, hastigt! - šaukė mūsų vedlys. 

Nors aš nesupratau daniškai, vis dėlto iš karto suvokiau, kad 
turime sekti paskui Hansą, ir kuo greičiau. Tuo tarpu Hansas jau 
lenkė kraterio kūgį, bet istrižai, kad palengvintų mums kelią. 

Netrukus viesulas užgriuvo kalną, kuris net sudrebėjo; akme- 
nys, sūkurio pagauti, byrėjo lyg išsiveržus ugnikalniui. Laimei, 
mes jau buvome kitoje kalno pusėje ir pavojus nebegrėsė. Jeigu 
ne palydovo įžvalgumas, sumaigyti ir sumaitoti mūsų kūnai būtų 
buvę nusviesti žemyn tarsi kokio meteorito nuolaužos. 

Tačiau Hansas manė, kad būtų neprotinga praleisti naktį išori- 
niame kalno šlaite. Zigzagais kopėme dar aukščiau. Sugaišome 
beveik penkias valandas, kol įveikėme tūkstančio penkių šimtų 
pėdų kelią, nes apeinant neįveikiamas kliūtis ir gūrinant zigza- 
gais mums teko papildomai sukarti mažiausiai tris Ijė. Aš visiš- 
kai nebeturėjau jėgų; alpėjau nuo žvarbos ir alkio. Oro, jau gero- 
kai praretėjusio, nepakako mano plaučiams. Pagaliau, vienuolik- 
tą valandą vakaro, visiškoje tamsoje, mes pasiekėme Snefelso 
viršūnę; prieš pasislėpdamas kraterio viduje, spėjau žvilgtelėti į 
šviečiančią „pusiaunakčio saulę“, kuri buvo Žemiausiame savo 
kelio taške ir metė blyškius spindulius ant salų, snaudžiančių po 
mano kojomis. 

Šešioliktasis skyrius 


Skubėdami pavakarieniavome, ir mūsų mažasis būrys kaip įma- 
nydamas geriau pasiruošė miegoti. Guolis buvo kietas, stogas — 
nelabai patikimas, apskritai, padėtis ne iš linksmųjų. Mes buvo- 
me penkių tūkstančių pėdų aukštyje virš jūros lygio. Tačiau tą 
naktį aš miegojau labai ramiai; taip gerai jau seniai nebebuvau 
miegojęs. Net nieko nesapnavau. 

Kitą rytą pabudome gerokai sustirę. Nors saulė švietė nepa- 
prastai skaisčiai, buvo labai šalta. Aš pakilau iš savo akmeninio 
gulto, norėdamas pasigrožėti nuostabiu reginiu, atsivėrusiu prieš 
mano akis. 

Buvau Snefelso pietinio kūgio viršūnėje. Iš tos aukštybės ma- 
no akys aprėpė didžiąją salos dalį. Stebint iš didelio aukščio, dėl 
optinės apgaulės salos krantai atrodė tarsi pakilę, 0 centrinė jos 
dalis lyg įdubusi. Galima sakyti, kad po mano kojomis buvo pa- 
klotas Helbesmero žemėlapis. Priešais plytėjo slėniai, visomis 
kryptimis kertą salą, prarajos atrodė lyg šuliniai, ežerai — kaip 
tvenkiniai, upės — tik upokšniai. Dešinėje pusėje glūdėjo nesu- 
skaičiuojami ledynai ir į dangų kilo kalnų smailės; virš kai kurių 
iš jų dūlavo lengvi dūmų kamuoliai. Begalinių kalnagūbrių ban- 
guotos keteros, padengtos amžinu sniegu tarsi bangų skiauterės 
putomis, man priminė jūrą per audrą. O vakaruose, tarsi tų putotų 
skiauterių tęsinys, didingai plytėjo vandenynas. Vos vos įsten- 
giau atskirti žemės ir jūros ribą. 

Mane užvaldė džiaugsmas, kurį paprastai patiri, būdamas di- 
deliame aukštyje, ir šį kartą visiškai nesvaigo galva, nes jau įpra- 

tau su didžiausiu malonumu iš aukštybių žiūrėti į Žemę. Pamir- 
šau, kas aš ir kur esu. Gyvenau elfų ir silfų, legendinių skandina- 
vų mitologijos veikėjų, gyvenimą. Mano susižavėjęs Žvilgsnis 
skendo perregimoje saulės spindulių šviesoje. Svaigau nuo to 
reginio, negalvojau apie prarają, į kurią netrukus turėjo mane nu- 
blokšti likimas. Bet vos tik išvydau profesorių ir Hansą, kurie jau 
manęs ieškojo kalno viršūnėje, grįžau į tikrovę. 

Dėdulė, pasisukęs veidu į vakarus, parodė man virš jūros iš- 
kylančius, rūko gaubiamus, vos įžvelgiamus žemės kontūrus. 

— Grenlandija, - tarė jis. 

— Grenlandija? —- sušukau aš. 

— Taip, mes nuo jos tik per trisdešimt penkias Ijė. Per atly- 
džius baltosios meškos į Islandiją atplaukia ant ledo lyčių, srovių 
nešamų iš šiaurės. Bet tai nesvarbu! Dabar mes esame Snefelso 
viršūnėje; štai dvi jo smailės — pietų ir šiaurės. Hansas mums 
pasakys, kaip islandiškai vadinasi toji, ant kurios stovime. 

Medžiotojas atsakė: 

— Skartaris. 

Dėdulė triumfuojančiai pažvelgė į mane. 

— Prie kraterio! — pasakė jis. 

Snefelso krateris yra apversto kūgio formos, kurio Žiotys — 
apie pusę Ijė skersmens. O gylis maždaug du tūkstančiai pėdų. 
Galime įsivaizduoti, kas dėtųsi tokiame didžiuliame rezervuare, 
jeigu ugnikalnis sumanytų pasisvaidyti griausmais ir žaibais. Ug- 
nikalnio krateris vargu ar buvo didesnis nei penki šimtai pėdų 
apsukui, ir gana nuolaidžiais jo šlaitais lengvai buvo galima nusi- 
leisti į patį kraterio dugną. Aš nevalingai palyginau kraterį su mil- 
žiniškos patrankos žiotimis, ir tas palyginimas mane išgąsdino. 

„Įsiropšti į Žiotis patrankos, kuri, galimas daiktas, užtaisyta ir 
kiekvieną akimirką gali iššauti, — tikra beprotybė!" — pamaniau. 

Bet trauktis jau buvo vėlu. Hansas abejingu veidu žingsniavo 
mūsų būrio priekyje. Aš tylėdamas pėdinau paskui jį. 

Kraterio viduje Hansas suko dideles spirales — šitaip buvo leng- 
viau leistis. Teko eiti tarp stambių vulkaninės kilmės akmenų, 

kurie kartais virsdavo nuo mažiausio sukrėtimo ir nugarmėdavo į 
bedugnę; duslus aidas dar ilgai skambėdavo ausyse. 

Pakeliui susidurdavome su vidiniais ledynais; tada Hansas ėjo 
ypatingai atsargiai, grabinėdamas žemę lazda su geležiniu antga- 
liu ir tokiu būdu patirdamas, ar nėra plyšių. Įtartinose vietose mes 
tarpusavyje susirišdavome ilga virve, ir tas, kuris netekdavo 
pusiausvyros, galėdavo atsišlieti į bendrakeleivius. Toks atsargu- 
mas buvo būtinas, tačiau nebuvome garantuoti, kad, šitaip elgda- 
miesi, išvengsime pavojų. 

Tuo tarpu, nepaisydami kliūčių, kurių negalėjo numatyti net 
mūsų vedlys, leidomės sėkmingai, jeigu neimsime galvon pamesto 
virvių ryšulio — iškritęs iš islando rankų, ryšulys tiesiausiu keliu 
nugarmėjo į prarają. 

Vidudienį atsidūrėme kraterio dugne. Aš pažvelgiau į viršų ir 
per kūgio Žiotis lyg pro aparato objektyvą išvydau dangaus gaba- 
lėlį. Viename pakraštyje akys pagavo Skartario smailę, išnyks- 
tančią begaliniame tolyje. 

Kraterio dugne buvo trys angos, pro kurias išsiveržus ugnikal- 
niui, centrinis židinys išversdavo lavą ir garus. Kiekviena kiaurymė 
buvo maždaug šimto pėdų skersmens. Žiojėjantys nasrai glūdėjo 
prie pat mūsų kojų. Man neužteko drąsos pažvelgti į jų vidų. Profe- 
sorius Lidenbrokas mikliai ištyrė angų išsidėstymą; jis uždusęs bė- 
giojo nuo vienos prie kitos, mojavo rankomis ir šūkčiojo kažkokius 
nesuprantamus žodžius. Hansas su savo draugais, sėdėdami ant la- 
vos atplaišos, sunerimę žvilgčiojo į jį; matyt, palaikė bepročiu. 

Staiga dėdulė baisiausiai suriko. Aš pamaniau — paslydo ir 
krenta į bedugnę. Bet ne! Išskėtęs rankas, išsižergęs jis stovėjo 
priešais granito uolą, stūksinčią pačiame kraterio viduryje lyg mil- 
žiniškas Plutono statulos pjedestalas. Visa dėdulės povyza bylo- 
jo — jis begaliniai nustebęs; toji nuostaba netrukus virto neapra- 
šomu džiaugsmu. 

— Akseli, Akseli! — šaukė jis. — Eikš šen, eikš šen! 

Aš puoliau prie jo. Hansas ir islandai nepajudėjo iš vietos. 

— Pažvelk, - pasakė profesorius. 

Nustebęs lygiai kaip dėdulė, bet be jokio džiaugsmo, toje uo- 
los pusėje, kuri buvo nukreipta į vakarus, aš išvydau įrėžtus, per 
laiką pusiau išnykusius runų rašmenis ir perskaičiau tūkstantį kartų 
prakeiktą vardą: 


AAM MIYNMMATA 


— Arnė Saknusemas! — sušuko dėdulė. - Nejaugi dar ir dabar 
abejoji? — kreipėsi jis į mane. 

Nieko neatsakiau; sutrikęs nuėjau ir atsisėdau ant lavos at- 
plaišos. Mane pribloškė akivaizdi tiesa. 

Neprisimenu, ar ilgai buvau paskendęs savo apmąstymuose. Ži- 
nau tik viena - kai tarsi iš miego pabudęs kilstelėjau galvą, krate- 
rio dugne teišvydau tik dėdulę ir Hansą. Islandams dėdė leido grįž- 
ti namo, ir jie jau leidosi Snefelso išoriniu šlaitu, gūrindami į Stapį. 

Hansas ramiai miegojo uolos papėdėje, sustingusios lavos lo- 
vyje, kur buvo įsirengęs improvizuotą gultą; dėdulė blaškėsi po 
kraterį kaip laukinis žvėris vilkduobėje. Aš neturėjau nei jėgų, 
nei noro stotis; ir, sekdamas palydovo pavyzdžiu, pabandžiau už- 
migti; kankindamasis snaudžiau, bijodamas išgirsti požeminį gau- 
desį ir pajusti drebėjimą ugnikalnio gelmėse. 

Taip praėjo pirmoji naktis krateryje. 

Kitą rytą virš kraterio kybojo pilkas, švino debesimis aptrauk- 
tas dangus. Mane nustebino ne tiek visiška tamsa, kiek baisus 
dėdulės įniršis. Supratau jo pykčio priežastį, ir mano galvoje švys- 
telėjo neaiški viltis. Ir štai kodėl. 

Iš trijų kelių, atsiveriančių priešais mus, Saknusemas išskyrė 
vieną. Islandų mokslininkas rašė, kad tą kelią galima atsekti pa- 
gal šifre nurodytą ženklą, o būtent — iš Skartario šešėlio, krentan- 
čio ant kraterio krašto paskutinėmis birželio mėnesio dienomis. 

Iš tikrųjų, Skartario viršūnę buvo galima palyginti su milži- 
niško saulės laikrodžio rodykle, kuri lemtingąją dieną, mesdama 
savo šešėlį, nurodo kelią į Žemės centrą. Vadinasi, jeigu nepasi- 
rodys saulė, nepamatysime ir šešėlio! Vadinasi, nebus nuorodos! 
Jau birželio dvidešimt penktoji. Jeigu debesys dengs saulę šešias 

dienas, mums teks atidėti tyrinėjimus kitiems metams. 

Nenoriu aprašinėti profesoriaus Lidenbroko bejėgišką įniršį. 
Diena praėjo, bet nė menkiausias šešėlis nesušmėžavo kraterio 
dugne; Hansas nepajudėjo iš vietos, nors turėjo stebėtis, ko gi 
mes laukiame, jeigu tik jis apskritai sugebėjo stebėtis! Dėdulė 
neištarė man nė vieno žodžio. Jo žvilgsnis visą laiką buvo nu- 
kreiptas į dangų ir klajojo po pilką ūkanotą tolį. 

Birželio dvidešimt šeštoji — ir jokių permainų! Visą dieną kri- 
to šlapias sniegas. Hansas iš lavos nuolaužų surentė pašiūrę. Aš 
sugalvojau šiokią tokią pramogą, stebėdamas tūkstančius impro- 
vizuotų kaskadų, susidariusių kraterio šlaituose ir su baisiausiu 
kauksmu sudūžtančių, atsitrenkus į kelią pastojančius akmenis. 

Dėdulė jau nebetvėrė savo kailyje. Susiklosčius tokioms ap- 
linkybėms, net kur kas kantresnis žmogus neišlaikytų: juk tai tas 
pats, kas patirti katastrofą įplaukus į uostą! 

Tačiau dangaus malonė begalinė: po didelio sielvarto ateina ir 
didelio džiaugsmo valanda. ir profesorius Lidenbrokas patyrė ma- 
lonumą, kuris nustelbė išgyventąją neviltį. 

Kitą dieną dangus vis dar buvo užgožtas debesų; bet sekma- 
dienį, birželio dvidešimt aštuntąją, priešpriešpaskutinę mėnesio 
dieną, pasikeitus mėnulio fazei pasikeitė ir oras. Saulė užliejo 
kraterį šviesos srautais. Kiekviena kalvelė, kiekviena uola, kiek- 
vienas akmuo, kiekvienas kupstas, gavęs savo saulės spindulių 
dalį, tuoj pat metė ir šešėlį. Tolyje šmėkščiojo Skartario šešėlio 
aštri briauna ir atkakliai sekė paskui spindulingąjį šviesulį. 

Dėdulė atidžiai jį stebėjo. 

Vidudienį, kai daiktai meta trumpiausią šešėlį, nepaprastasis 
Skartario šešėlis švelniai palietė kraterio vidurinės angos kraštą. 

— Čia! - sušuko profesorius. — Čia tas kelias į Žemės rutulio 
centrą! — pridūrė daniškai. 

Aš pažvelgiau į Hansą. 

— Foriūt! - ramiai tarė palydovas. 

— Pirmyn! — pakartojo dėdė. 

Buvo pusę antros po vidudienio. 

Septynioliktasis skyrius 


Tik dabar prasidėjo tikroji kelionė. Iki šiol mes daugiau 
kentėjome dėl nuovargio, negu nuo kelionės sunkumų; dabar jos 
tiesiogine šių žodžių prasme dygte dygo po mūsų kojomis. 

Aš dar nebuvau pažvelgęs į bedugnį šulinį, į kurį turėsiu nusi- 
leisti. Štai ir atėjo tas momentas. Dar galėjau arba dalyvauti rizi- 
kingajame žygyje, arba atisakyti. Bet man buvo gėda trauktis mūsų 
vedlio akivaizdoje. Juk Hansas noriai sutiko dalyvauti šiame ro- 
mantiškame nuotykyje. Jis buvo toks šaltakraujiškas, nesuko gal- 
vos dėl pavojų, ir aš gėdijausi pasirodyti esąs ne toks drąsus kaip 
jis. Jei ne Hansas, būčiau radęs daugybę svarių įrodymų, bet 
vedliui matant neėmiau prieštarauti; ūmai aš prisiminiau žaviąją 
firlandietę ir Žengiau arčiau prie centrinės kraterio angos. 

Kaip jau sakiau, ji buvo šimto pėdų skersmens, arba trijų šim- 
tų pėdų apsukui. Persisvėriau per uolos kraštą ir pažvelgiau že- 
myn. Plaukai atsistojo piestu. Tuštumos jausmas užvaldė visą ma- 
no esybę. Aš pajutau kaip mano svorio centras persislinko, galva 
svaigo lyg išgėrus. Niekas labiau nevilioja už bedugnę. Vos 
neįkritau į ją. Kažkieno ranka mane sulaikė. Tai buvo Hansas. 
Matyt, man dar reikėjo kelių „galvos svaigulio įveikimo pamo- 
kų“, panašių į tas, kurias patyriau Kopenhagos Išgelbėtojo šven- 
tykloje. Nors tik akies krašteliu pažvelgiau į šulinį, vis dėlto spė- 
jau išvysti jo sandarą. Vidinėse, beveik vertikaliose sienose buvo 
daugybė iškyšų ir tai turėjo palengvinti lipimą. Bet jeigu tuos 
atsikišimus buvo galima pavadinti savotiškais laiptais, tai turėklų 
nebuvo jokių. Virvė, pritvirtinta prie angos krašto, galėjo mums 

neblogai pagelbėti, bet kaip ją atrišti panirus į bedugnę? 

Pasirodo, buvo gana paprastas būdas, kuriuo dėdulė ir suma- 
nė pasinaudoti. Jis paėmė maždaug colio storio, keturių šimtų 
pėdų ilgio virvę, permetė ją per lavos išsikišimą prie pat kiaury- 
mės ir abu galus nuleido žemyn. Tokiu būdu laikydami rankose 
abu virvės galus, leisdamiesi turėsime savotišką „atramą“ ir ke- 
lionė į prarają bus kur kas saugesnė; nusileidę du šimtus pėdų ir 
paleidę iš rankų vieną virvės galą, nesunkiai galėsime nusitempti 
ją žemyn. Šį veiksmą galėsime kartoti ad infinitum. (Iki begaly- 
bės. - /lot./) 

— Dabar pasirūpinsime bagažu, — tarė dėdulė, kai baigėme vi- 
sus pasirengimo darbus. — Padalinsime jį į tris dalis. Kiekvienas 
prisirišime prie nugaros po vieną paką. Aš kalbu tik apie trapius 
daiktus. 

Matyt, drąsusis profesorius mūsų nepriskyrė prie pastarųjų. 

— Hansas, — tarė jis, - paims instrumentus ir dalį maisto; tu, 
Akseli, trečdalį maisto atsargų ir ginklus; aš — maisto likutį ir 
prietaisus. 

— O kas nuleis žemyn drabužius, kopėčias ir virves? - paklau- 
siau. 

— Jie nusileis patys. 

— Kaip tai? — nustebau. 

— Tuoj pamatysi. 

Ir dėdulė, neilgai svarstęs, energingai ėmėsi darbo. Jis įsakė 
Hansui sudėti į vieną paką visus minkštus daiktus ir, stipriai suri- 
šęs, nedvejodamas sviedė į prarają. 

Girdėjau, kaip mūsų bagažas, lėkė žemyn, garsiai švilpdamas 
rėžė orą. Dėdulė, pasilenkęs prie angos, patenkintas stebėjo daik- 
tų kelionę, kol jie dingo iš akių. 

— Gerai, - tarė jis. - O dabar mūsų eilė! 

Aš klausiu kiekvieno blaiviai mąstančio žmogaus: ar galima 
nesudrebėti girdint tokius žodžius? 

Profesorius užsivertė ant nugaros ryšulį su prietaisais, Hansas 
— su reikmenimis, aš — su ginklais. Mes leidomės tokia tvarka: 

pirmas — Hansas, po jo - dėdulė ir pagaliau aš. Leidomės neištar- 
dami nė žodžio. Tylą tetrikdė krentantys akmenys, kurie, atplyšę 
nuo uolų, dundėdami ritosi prarajon. 

Aš lipau žemyn viena ranka laikydamasis dvigubos virvės, o 
kita ramstydamasis lazda. Mano galvoje tesiautė vienintelė min- 
tis: kad tik neprarasčiau atramos taško! Virvė man atrodė perne- 
lyg plona ir abejojau, ar išlaikys tris žmones. Todėl naudojausi ja 
kuo mažiau ir, koja užčiuopdamas lavos išsikišimus, rodžiau ek- 
vilibristikos stebuklus. 

O kai kokia svyruojanti iškyša pakliūdavo po Hanso koja, jis 
šaltakraujiškai sakydavo: 

— Gif akt! 

— Atsargiai! — pakartodavo dėdulė. 

Po pusvalandžio mes atsidūrėme ant tvirtos uolos, kuri kyšojo 
iš prarajos sienos. 

Hansas timptelėjo vieną virvės galą; kitas suspurdėjo ore; nu- 
slydusi nuo uolos, virvė nukrito prie mūsų kojų. Kartu su ja lyg 
lietus, o teisingiau sakant — pražūtinga kruša, pasipylė akmenys 
ir lavos gabalai. 

Pasilenkęs prie prarajos krašto, aš įsitikinau — dugno dar ne- 
matyti. 

Mes ir vėl pakartojome veiksmą su virve ir po pusvalandžio 
buvome dviem šimtais pėdų arčiau tikslo. 

Sunku įsivaizduoti, kokį išprotėjimo laipsnį turi pasiekti geo- 
logas, jei tokio leidimosi metu dar bando tyrinėti jį supančių geo- 
loginių klodų kilmę? 

Jeigu kalbėsime apie mane, aš mažai domėjausi Žemės plutos 
sandara; ko sukti galvą, ką byloja visi tie plioceno, mioceno, eoce- 
no, kreidos, juros, triaso, permo, akmens anglies, devono, silūro 
ar pirminiai geologiniai klodai? O profesorius, matyt, stebėjo ir 
viską užsirašinėjo, nes vieno sustojimo metu man tarė: 

— Kuo giliau aš leidžiuosi, tuo labiau tikiu — vulkaninė uolie- 
nų sandara visiškai patvirtina Devio teoriją. Mes regime pirmykš- 
čius sluoksnius, prieš mūsų akis — uolienos, kuriose vyko chemi- 

niai metalų irimo procesai, kai jie, įkaitę degdami jungėsi su oru 
ir vandeniu. Aš besąlygiškai atmetu centrinės ugnies teoriją. Beje, 
mes dar tuo įsitikinsime! 

Vis toji pati išvada! Savaime suprantama, aš neturėjau nė ma- 
žiausio noro ginčytis. Mano tylėjimą profesorius suprato kaip pri- 
tarimą, ir mes leidomės dar giliau. 

Po trijų valandų kelionės aš vis dar neįstengiau pamatyti pra- 
rajos dugno. Žvilgtelėjęs į viršų pastebėjau, kad kraterio anga 
pastebimai sumažėjusi. Sienos, pasvirusios į kraterio vidų, pa- 
mažu glaudėsi. Darėsi vis tamsiau. 

O mes leidomės vis gilyn ir gilyn. Man atrodė, kad krentančių 
akmenų garsas darosi duslesnis, tarsi jie atsitrenktų į žemę. 

Atidžiai skaičiavau, kiek kartų pasinaudojome virve, ir todėl 
galėjau apskaičiuoti gylį, kuriame buvome, ir laiką, kurį sugaišo- 
me leisdamiesi. 

Mes jau keturiolika kartų pakartojome manevrą su virve, vis 
po pusvalandį pailsėdami. Leidimuisi sugaišome septynias va- 
landas, dar tris su puse valandos poilsiui, taigi iš viso - dešimt su 
puse valandos. Pradėjome leistis pirmą valandą, vadinasi, dabar 
— vienuolikta. 

Gylis, kuriame mes buvome, - du tūkstančiai aštuoni šimtai 
pėdų, skaičiuojant keturiolika kartų po du šimtus pėdų. 

Tuo metu išgirdau Hanso balsą. 

— Halt! — tarė jis. 

Aš bemat sustojau, ir mažai trūko, kad būčiau uždėjęs koją 
ant dėdulės galvos. 

— Mes pasiekėme tikslą, — tarė dėdulė. 

— Kokį tikslą? — paklausiau, prišliuoždamas arčiau prie jo. 

— Esame šulinio dugne. 

— Vadinasi, kito praėjimo nėra? 

— Yra! Dešinėje matau kažką panašaus į tunelį. Viską ištyrinė- 
sime rytoj. Dabar pavakarieniausime, o po to - išsimiegosime. 

Dar ne visai buvo sutemę. Atsirišome maisto maišelį ir paval- 
gėme; tada sugulėme, kiekvienas įsitaisydamas kiek įmanoma pa- 

togiau akmenų ir lavos nuolaužų guoliuose. 

Kai gulėdamas ant nugaros atsimerkiau, to milžiniško trijų 
tūkstančių pėdų ilgio teleskopo vamzdžio gale išvydau spindintį 
taškelį. 

Tai buvo žvaigždė, tik nemirksinti, — mano nuomone, Beta 
Mažuosiuose Grįžulo ratuose. 

Netrukus aš užmigau giliu miegu. 


Aštuonioliktasis skyrius 


Aštuntą valandą ryto mus pažadino ryški šviesa. Lavos sienos 
siurbte siurbė tą švytėjimą ir atspindėjo tarsi vientisą kibirkščių 
lietų. 

Tos šviesos žaismo buvo pakankamai, kad galėtume atskirti 
mus supančius daiktus. 

— Na, Akseli, ką dabar pasakysi? — sušuko dėdulė, trindamas 
rankas. —- Ar kada nors praleidai tokią ramią naktį mūsų namuose 
Karališkojoje gatvėje? Čia negirdėti nei vežimų dardesio, nei par- 
davėjų rėkavimo, nei valtininkų keiksmų! 

— O, Žinoma, šito šulinio dugne gana ramu, bet toje ramybėje 
slypi kažkas grėsmingo. 

— Na, na! - šūktelėjo dėdulė. — Jeigu jau dabar bijai, tai kas 
bus toliau? Mes dar nė per vieną colį neprasiskverbėme į Žemės 
gelmes! 

— Ką norite pasakyti? 

— Aš noriu pasakyti, kad mes pasiekėme tik salos pagrindą! 
Šito šulinio dugnas — Snefelso kraterio žiotyse, maždaug jūros 
lygyje. 

— Ar esate tuo įsitikinęs? 

— Visiškai! Pažvelk į barometrą. 

Iš tikrųjų, gyvsidabris, leidžiantis visą laiką kilęs, sustingo prie 
padalos, rodančios dvidešimt devynis colius. 

— Matai, — toliau kalbėjo profesorius, - čia yra vienos atmosfe- 
ros slėgis, ir aš nekantraudamas laukiu, kada barometrą galėsiu 
pakeisti manometru. 

Žinoma, barometras taps nebereikalingas nuo tos akimirkos, 
kai oro slėgis viršys vandenyno lygyje egzistuojantį slėgį. 

— Tačiau ar ištversime vis didėjantį slėgį? — paklausiau aš. 

— Nėra ko būgštauti! Mes leidžiamės lėtai, ir mūsų plaučiai 
pripranta prie tankesnės atmosferos. Oreiviams trūksta oro ky- 
lant į viršutinius atmosferos sluoksnius, o mums, galimas daik- 
tas, gresia oro perteklius. Bet tai vis dėlto geriau! Negaiškime nė 
minutės. Kur tas mūsų maišas su daiktais, kurį pirmiausiai nume- 
tėme? 

Dėl jo susirūpinome jau vakar. Apie maišą dėdulė paklausė 
Hanso, o šis, viską apžvelgęs aštria medžiotojo akimi, atsakė: 

— Der huppe! 

— Ten, viršuje! 

Iš tikrųjų, maišas, užsikabinęs už uolos iškyšulio, kybojo maž- 
daug per šimtą pėdų virš mūsų galvų. Vikrusis islandas kaip kati- 
nas užsikabarojo ant uolos ir netrukus numetė mums maišą. 

— O dabar, - tarė dėdulė, - papusryčiausime, ir papusryčiausi- 
me kaip žmonės, kurių laukia ilga kelionė. 

Džiūvėsius ir džiovintą mėsą užgėrėme keliais vandens gurkš- 
niais su kadugių degtine. 

Po pusryčių dėdulė išsitraukė iš kišenės užrašų knygelę ir, iš 
eilės imdamas į rankas įvairius prietaisus, rašė: 


Pirmadienis, birželio 29. 

Chronometras: 8 v. 17 m. ryto. 

Barometras: 29 coliai 7 linijos. (Linija — 1/12 
colio lygi 2,1167 mm.) 

Termometras: 6“. 

Kryptis: R.- P. - R. 


Pastarasis kompaso parodymas priklausė šulinio apačiai. 

— Dabar, Akseli, - užsidegęs sušuko profesorius, — mes tikrai 
prasiskverbsime į Žemės rutulio gelmes! Dabar prasideda tikroji 
mūsų kelionė. 

Tai taręs, dėdulė vienoje rankoje suspaudė ant kaklo kabojusį 
Rumkorfo aparatą, o kita sujungė elektros laidą su žibinto spira- 
le, ir ryški šviesa išsklaidė galerijos tamsą. 

Antrąjį aparatą, kurį nešė Hansas, irgi paruošėme darbui. Išra- 
dingai naudodamiesi elektra, dirbtinėje šviesoje galėjome judėti 
pirmyn net pro degiąsias dujas. 

— Į kelią! - tarė dėdulė. 

Mes vėl užsivertėme ant pečių nešulius. Hansas dar papildo- 
mai stūmė priešais save drabužių ir virvių paką; ir mes visi trys 
įlindome į tamsų tunelį. 

Tą minutę, kai žengėme į jo Žiojėjančius nasrus, aš pažvel- 
giau į viršų ir paskutinį kartą išvydau Islandijos dangų, „kurio, 
galbūt, man nelemta vėl kada nors išvysti". 

Per 1229 metų ugnikalnio išsiveržimą lava pasidarė sau kelią 
šiuo tuneliu, palikdama ant jo sienų tankias ir blizgančias apnašas; 
elektros šviesa nuo jo veidrodinio paviršiaus atsispindėjo sustip- 
rėjusi šimtą kartų. Sunkiausia buvo išsilaikyti ir strimgalviais ne- 
nuslysti šlaitu, kurio nuolydžio kampas — keturiasdešimt penki 
laipsniai. Laimei, pasitaikančios įdubos — erozijos Žymės, kiti 
iškilimai atstojo pakopas, o bagažą mums teko leisti žemyn prisi- 
rišus ant ilgos virvės. 

O tai, kas mums tarnavo kaip pakopos, ant kitų paviršių buvo 
stalaktitai. Kai kuriose vietose išakijusi lava buvo išsipūtusi bur- 
buliukais. Kvarco kristalai, nusėti stiklo pavidalo lašeliais, kybo- 
jo paskliautėj kaip liustros ir, atrodė, užsidegdavo mums artėjant. 
Galėjome pamanyti, kad požemio dvasios, pasitikdamos Žemės 
pasiuntinius, apšviečia savo rūmus. 

— Kaip nuostabu! — nejučia sušukau aš. — Koks nepaprastas 
vaizdas! Kokius įstabius atspalvius įgauna lava! Nuo tamsiai rau- 
donai rudų iki ryškiai geltonų! O anie kristalai panašūs į švie- 
čiančius balionus! 

— A-a, jau žaviesi, Akseli! —- atsakė dėdulė. - A-a, šį vaizdą 
vadini nepaprastu, mano berniuk! Tikiuosi, dar ne tą išvysi. Ei- 
nam gi! Einam! 

Teisingiau būtų buvę pasakyti: „„Ritamės!“, nes mes be ma- 
žiausio vargo dabar slydome žemyn nuožulnia plokštuma. Tai bu- 
vo Vergilijaus facilis descensus Averni! (Lengvas nusileidimas 
į Avernį!“, tai yra į požemio karalystę. - /lot./). 

Kompasas, į kurį aš dažnokai žvilgteldavau, rodė pietryčius. 
Lavos srautas nebuvo pasukęs nei į kairę, nei į dešinę. Jis nenu- 
krypdamas vedė mus tiesiai. 

Aš keletą kartų nustebęs pažvelgiau į termometrą. Tuo tarpu 
temperatūra beveik nekilo, ir tai patvirtino Devio teoriją. Mes jau 
ėjome dvi valandas, o termometras terodė 10“, kitaip sakant, tem- 
peratūra pakilo vos 4*! Tai vertė manyti, kad mes „leidžiamės“ la- 
biau horizontaliai nei vertikaliai! Beje, gana lengvai galėjome su- 
žinoti, kokiame gylyje esame. Profesorius tiksliai matavo kelio nuo- 
laidumo kampą, bet savo stebėjimo rezultatų mums nepasakė. 

Devintą valandą vakaro jis davė signalą sustoti. Hansas tuoj 
pat pakluso. Lempas pritvirtinome prie sienų iškyšų. Mes buvo- 
me kažkokioje oloje; oro trūkumo nejautėme. Atvirkščiai! Tarsi 
jautėme vėjo dvelksmą. Kaip paaiškinti tokį reiškinį? Iš kur tas 
vėjas? Aš atidėjau šio klausimo sprendimą. Alkis ir nuovargis 
atėmė bet kokį norą mąstyti. Septynios valandos nepertraukia- 
mos kelionės išsunkė visas jėgas. Šūksnis „Aa///"' mane nudžiu- 
gino. Ant lavos atskilos Hansas išdėliojo maistą, ir mes valgėme 
su didžiausiu apetitu. Vis dėlto mane neramino vienas dalykas: 
mūsų vandens atsargos sumažėjo per pusę. Dėdulė tikėjosi jas 
papildyti iš požemio šaltinių, bet kol kas niekur jų neužtikome. 
Aš negalėjau neatkreipti dėdės dėmesio į šią aplinkybę. 

— Stebiesi, kad neužtikome šaltinių? — paklausė dėdulė. 

— Žinoma! Pasakysiu dar daugiau — tai mane neramina! Van- 
dens teliko tik penkiom dienom. 

— Nesijaudink, Akseli, aš garantuoju — vandens rasime, ir net 
daugiau negu mums reikia. 

— Kažin kada? 

— Kai išlįsime iš šito lavos sluoksnyno. Nejaugi manai, kad 
šaltiniai galėjo prasimušti pro tokį storą klodą? 

— O gal šis lavos srautas neria į dar didesnį gylį? Man atrodo, 
kad mes visai netoli tenuėjome vertikalia kryptimi. 

— Kuo remtesi:, šitaip manydamas? 

— Jeigu nors kiek giliau būtume prasiskverbę pro Žemės ap- 
valkalą, temperatūra būtų aukštesnė. 

— Tai tik tavo teorija! - atsakė dėdulė. - O ką rodo termometras? 

— Vos penkiolika laipsnių! Vadinasi, nuo to laiko, kol mes ei- 
name tuneliu, temperatūra pakilo devyniais laipsniais. 

— Na, o išvada? 

— O išvada tokia! Pagal tiksliausius stebėjimus Žemės gelmė- 
se kas šimtas pėdų temperatūra pakyla po laipsnį. Bet, žinoma, 
šis skaičius gali keistis dėl kai kurių vietinių sąlygų. Antai Ja- 
kutske, Sibire, pastebėta, kad temperatūra pakyla vienu laipsniu 
tik kas trisdešimt šešios pėdos. Matyt, viskas priklauso nuo uolų 
šilumos laidumo. Pridursiu. kad prie užgesusio ugnikalnio tem- 
peratūra pakyla vienu laipsniu tik kas šimtas dvidešimt penkios 
pėdos. Pasiremkime pastarąja hipoteze kaip pačia palankiausia ir 
paskaičiuokime. 

— Ką gi, apskaičiuok, mano berniuk! 

— Tai nesunku, - tariau, rašydamas skaičius užrašų knygelėje. 
— Devyni kartai po šimtą dvidešimt penkis lygu tūkstantis šimtas 
dvidešimt penkios pėdos. 

— Visiškai teisingai suskaičiavai. 

— Na, ir ką gi? 

— Pagal mano stebėjimus dabar mes esame dešimt tūkstančių 
pėdų žemiau jūros lygio. 

— Negali būti! 

— Kaip tik taip! Arba skaičiai prarado bet kokią prasmę. 

Profesoriaus apskaičiavimai pasirodė esą teisingi; mes jau nu- 
sileidome šešis tūkstančius pėdų giliau negu kada nors tai pavy- 
ko padaryti žmogui, pavyzdžiui, Tirolio Kicbalio ir Bohemijos 
Viutembergo kasyklose. 

"Temperatūra, kuri toje vietoje turėjo siekti aštuoniasdešimt vie- 
ną laipsnį, pakilo vos iki penkiolikos. Tai kėlė įvairiausių minčių. 

Devynioliktasis skyrius 


Kitą dieną, antradienį, birželio trisdešimtąją, šeštą valandą ryto 
mes ir vėl leidomės į kelią. 

Vis dar ėjome lavos galerija, kuri nežymiai leidosi žemyn, pa- 
našiai kaip mediniai paklotai, dar iki šiol atstojantys laiptus kai 
kuriuose senuose namuose. Dvyliktą valandą septyniolika minu- 
čių mes pavijome Hansą, jau mūsų belūkuriuojantį. 

— A-a! — sušuko dėdė. — Jau esame pačiame vamzdžio gale! 

Aš apsižvalgiau. Mes buvome kryžkelėje, iš kurios ėjo du ke- 
liai, abu tamsūs ir siauri. Kurį iš jų pasirinkti? Tai galvosūkis! 

Tačiau dėdulė, nenorėjęs savo dvejonių parodyti nei man, nei 
vedliui, ryžtingai parodė rytinį tunelį; į jį mes tuoj pat ir įėjome. 

Beje, svarstymai, kurį kelią pasirinkti galėjo užtrukti labai i|- 
gai, nes neužtikome nė menkiausio ženklo, kuris bylotų apie vie- 
no ar kito kelio pranašumą; teko paprasčiausiai bandyti laimę. 

Nuolydis naujojoje galerijoje vos buvo jaučiamas, čia ji pra- 
platėdavo, čia susiaurėdavo. Kartais priešais mus iškildavo tikra 
arkų virtinė, sakytum, gotikinės šventyklos nava. Viduramžių 
architektai čia būtų galėję išstudijuoti visas tas architektūros 
formas išsirutuliavusias iš smailiosios arkos. Sekančią mylią mums 
teko eiti nulenkus galvą po žemais romaniško stiliaus skliautais 
ir storais piliastrais, pasvirusiai įaugusiais į galerijos sienas. Kitose 
vietose šios praštmatnybės keitėsi į statinius, panašius į bebrų 
būstus, ir mums teko šliaužte prašliaužti pro siaurus praėjimus. 

Temperatūra buvo pakenčiama. Aš nevalingai pagalvojau, koks 
čia plieskė karštis, kai Snefelso išmesti lavos srautai plūdo šita, 

dabar ramybe alsuojančia galerija. Taip pat įsivaizdavau, kaip jie 
atsimušdavo į kolonas, kaip karšti garai kaupėsi siauruose 
praėjimuose. 

„Kad tik senajam vulkanui nešautų galvon prisiminti praeitį!" 
— pamaniau. 

Beje, apie tai dėdulei Lidenbrokui neužsiminiau nė vienu žo- 
džiu, o jis ir nebūtų manęs supratęs. Vienintelis profesoriaus sie- 
kis tebuvo eiti vis toliau! Jis ėjo, slidinėjo, net griuvinėjo, tačiau 
buvo kupinas tikėjimo; negalėjai nesistebėti jo valia. 

Iki šeštos valandos vakaro, nelabai nuvargę, mes nuėjome du 
Ijė pietų kryptimi ir vos ketvirtį mylios į gilumą. 

Dėdulė davė ženklą sustoti ir pailsėti. Beveik nė žodžio neiš- 
tarę, pavalgėme ir užmigome be ilgų samprotavimų. 

Pasiruošti nakvynei buvo vieni niekai: kelioninės antklodės, į 
kurias susisupdavome, ir buvo mūsų patalas. Nereikėjo baimintis 
nei šalčio, nei nelauktų svečių. Afrikos dykynėse ar Naujojo Pa- 
saulio miškuose keliautojams visuomet tenka būti budriems. Čia 
visiška vienatvė ir visiškas saugumas. Nereikėjo būgštauti nei lau- 
kinių, nei plėšrių Žvėrių, nei piktavalių! 

Rytą pabudome žvalūs ir pailsėję. Vėl leidomės į kelią. Kaip 
ir vakar, ėjome tokiu pat sustingusios lavos gruntu. Žemės struk- 
tūros po lavos sluoksniu nebuvo įmanoma ištirti. Tunelis jau ne- 
beėjo į Žemės gelmę, o pamažu įgavo horizontalią kryptį. Man 
net pasirodė, kad kelias veda į Žemės paviršių. Apie dešimtą va- 
landą ryto eiti pasidarė sunkiau, ir aš ėmiau atsilikti nuo bendra- 
keleivių. 

— Kas tau, Akseli? —- nekantriai paklausė profesorius. 

— Aš nebepajėgiu greičiau eiti, - atsakiau. 

— Ką? Juk teėjome tik kokias tris valandas visai lengvu keliu! 

— Gal ir lengvu, bet vis dėlto varginančiu. 

— Juk mes leidžiamės! 

— Kylame! Neužpykite, kad taip sakau. 

— Kylame? - perklausė dėdė ir gūžtelėjo pečiais. 

— Žinoma! Štai jau pusvalandis kaip pasikeitė kelio nuolydis, 

o jeigu taip ir toliau, mes neišvengiamai grįšime į Islandiją. 

Profesorius papurtė galvą, leisdamas suprasti, kad apie tai jis 
nenorįs net girdėti. Aš pabandžiau pateikti naujus įrodymus. Dė- 
dulė atkakliai tylėjo ir davė ženklą pasiruošti kelionei. Supratau 
— jis tylėjo todėl, kad ir jį apėmė prasta nuotaika. 

Vis dėlto aš didvyriškai užsiverčiau ant nugaros savo sunkią 
naštą ir spėriu žingsniu nusekiau paskui Hansą, kuris ėjo pirm 
dėdulės. Bijojau atsilikti. Didžiausias mano rūpestis buvo neiš- 
leisti iš akių bendrakeleivių. Mane krėtė drebulys vien pagalvo- 
jus, kad tame labirinte galiu pasiklysti. 

Atvirai pasakysiu: nors aukštyn einantis kelias ir buvo vargi- 
nantis, vis dėlto aš guodžiausi, kad jis veda mus į Žemės paviršių. 
Tai teikė vilčių. Kiekvienas žingsnis patvirtino mano spėjimą, ir 
man darėsi smagiau pagalvojus, kad aš ir vėl išvysiu savo mieląją 
Grauben. 

Apie vidurdienį galerijos išvaizda pasikeitė. Aš tai pastebėjau 
iš elektros šviesos atspindžių. Skliautų paviršius jau buvo padeng- 
tas ne lava, o nuosėdinių uolienų, nuožulniai pakrypusių į hori- 
zontaliąją, o kartais ir į vertikaliąją plokštumą. Mes atsidūrėme 
silūro periodo nuogulose. 

— Viskas kaip ant delno! — sušukau aš. - Nuosėdinės uolienos, 
tokios kaip skalūnai, klintys ir smiltainis, priskiriami senajai pa- 
Ieozojinei Žemės istorijos erai! Dabar mes tolstame nuo graniti- 
nio masyvo. Vadinasi, elgiamės lygiai kaip tie hamburgiečiai, ku- 
rie į Liubeką važiuoja per Hanoverį. 

Man derėjo prikąsti liežuvį ir apie tai neprasitarti. Tačiau aš 
buvau geologas ir, atradėjo įkarščio apimtas, pamiršau atsargu- 
mą. Dėdulė Lidenbrokas, išgirdęs mano šūkčiojimą, paklausė: 

— Kas atsitiko? 

— Žiūrėkite, — atsakiau, rodydamas sluoksniais sugulusius smė- 
lio, molio ir klinties masių klodus, kuriuose buvo matyti pirmieji 
šiferinio skalūno požymiai. 

— Na ir kas? 

— Vadinasi, mes priėjome iki to periodo, kai atsirado pirmieji 

augalai ir gyvūnai. 

— Ą-a! Tu taip manai? 

— Nagi žiūrėkite, tyrinėkite, stebėkite! 

Aš priverčiau profesorių nukreipti lempos šviesą į galerijos 
sienas. Laukiau kada jis, kaip paprastai tokiais atvejais, šūktelės, 
bet jis, netaręs nei žodžio, nuėjo tolyn. 

Ar jis suprato, ką aš norėjau pasakyti? Arba jis, kaip mano 
dėdė ir mokslininkas, dėl savimeilės nenorėjo prisipažinti apsiri- 
kęs, pasirinkdamas rytinį tunelį, arba dėdulė ketino iki galo ištirti 
Šį praėjimą? Buvo akivaizdu, kad mes išklydome iš lavos galerijos 
ir kad tuo keliu nepasieksime Snefelso židinio. 

Vis dėlto aš ir pats abejojau, ar tik neskyriau pernelyg didelės 
reikšmės savo stebėjimams? Ar tik pats nesuklydau? Ar iš tikrųjų 
mes esaine sluoksniuotuose Žemės plutos kloduose, glūdinčiuo- 
se aukščiau granitinio masyvo? 

„Jeigu aš teisus, - mąsčiau, - tai turiu rasti kokių nors organi- 
nės gyvybės liekanų; tai būtų nenuginčijama tiesa ir dėdulei tek- 
tų pasiduoti. Taigi, paieškosime!" 

Nenuėjau nė šimto žingsnių ir užtikau nepaneigiamų įrody- 
mų. Taip ir turėjo būti, nes silūro periode jūrose egzistavo dau- 
giau kaip tūkstantis penki šimtai augalų ir gyvūnų rūšių. Iki tol 
ėjęs sukietėjusia lava, po kojomis pajutau minkštą gruntą, susi- 
dariusį iš augalų ir kriauklių liekanų. Ant sienų aiškiai mačiau 
jūrų dumblių, guveinių ir pataisų atspaudus. Profesorius Lidenbro- 
kas apsimetė nieko nematąs ir kaip visuomet ėjo lygiu žingsniu. 

Jo užsispyrimas peržengė visas ribas. Aš nebeištvėriau. Pakė- 
lęs puikiausiai išsilaikiusią kriauklę, priklausiusią gyvūnui, šiek 
tiek panašiam į dabartinį vėdarėlį, priėjau prie dėdulės ir tariau: 

— Pažvelkite! 

— Nuostabu! — ramiai atsakė jis. —- Tai retas dar seniausiais 
laikais išmirusių žemesniųjų gyvūnų, priklausiusių trilobitų bū- 
riui, egzempliorius. Štai ir viskas! 

— Bet ar nemanote, kad tai byloja?.. 

— Tą, ką manai tu? Suprantama! Mes išėjome iš granitinių ma- 

syvų ir lavos srautų zonos. Galimas daiktas, aš pasirinkau ne tą 
kelią, bet savo klaida patikėsiu tik tada, kai pasieksime šitos gale- 
rijos pabaigą. 

— Jūs elgiatės teisingai, mielasis dėdule, ir aš pritarčiau jums, 
jeigu nebijočiau mums gresiančio pavojaus. 

— Kokio? 

— Vandens trūkumo. 

— Ką gi, sumažinsime porcijas, Akseli. 


Dvidešimtasis skyrius 


Iš tiesų, vandenį teko taupyti. Mūsų atsargų galėjo užtekti tik 
trim dienom; tuo įsitikinau per vakarienę. Mes jau praradome bet 
kokią viltį tuose pereinamosios epochos kloduose užtikti šaltinį. 
Visą kitą dieną ėjome begaline arkine galerija tik retkarčiais 
persimesdami vienu kitu žodžiu. Hanso tylėjimas užkrėtė ir mus. 

Visai nejautėme lipą į kalną. Kartais net atrodydavo, kad lei- 
džiamės, o ne kylame. Beje, ši aplinkybė nė kiek neglumino 
profesoriaus, nors grunto struktūra nesikeitė ir visi pereinamojo 
periodo požymiai buvo akivaizdūs. 

Elektros šviesoje akinančiai žibėjo skalūnas, klintis ir senovi- 
nis raudonasis smiltainis. Galėjai pamanyti esąs Devonšyro ka- 
syklose, kurios ir davė pavadinimą šiai geologinei sistemai. 
Galerijos sienos — nuostabūs marmuro pavyzdžiai, — nuo pilkai 
rudo kaip agatas su nuostabiu baltu tarpsluoksniu iki skaisčiai 
rožinio ar geltono su raudonais šlakeliais; čia buvo ir tamsaus 
marmuro pavyzdžių, kuriuos pagyvino ryškių spalvų žaismas, dėl 
juose esančių klinčių. Daugelyje vietų marmuras buvo su žemes- 
niųjų gyvūnų likučiais. Palyginus su tuo, ką mes regėjome išva- 
karėse, gamtos kūryboje pastebėjome tam tikrą progresą; vietoj 
rudimentinių trilobitų užtikau tobulesnių rūšių liekanų; tarp kita 
ko, iš stuburinių — ganoidinių Žuvų ir zaropterių —- paleontologo 
akis juose galėjo įžvelgti pirmąsias roplių formas. Devono pe- 
riodo jūrose buvo daugybė tos rūšies gyvūnų. Jų nuogulų užtin- 
kame naujausio periodo kalnų uolienose. 

Akivaizdu, prieš mūsų akis buvo gyvūnijos pasaulio paveiks- 

las nuo pačios žemiausios iki aukščiausios pakopos, kurios viršū- 
nėje stovėjo žmogus. Bet profesorius Lidenbrokas, atrodė, į tai, 
kas mus supo, nekreipė jokio dėmesio. 

Jis laukė vieno iš dviejų: arba prie jo kojų plačiai atsiverian- 
čio šulinio, į kurį galėtų nusileisti, arba kliūties, kuri užtvertų 
tolimesnį kelią. Bet atėjo vakaras, o dėdulės viltims nebuvo lem- 
ta išsipildyti. 

Penktadienį, po kankinančios nakties, troškulio išsekintas mūsų 
būrelis vėl leidosi klajoti požeminiu labirintu. 

Mes ėjome jau dvi valandas; staiga pastebėjau — lempų at- 
spindžiai sienose tapo žymiai blankesni. Marmurą, skalūną, klin- 
tis, smiltainį, pakeitė tamsi ir dulsva danga. Vienoje vietoje tune- 
liui smarkiai susiaurėjus, aš paliečiau ranka kairiąją sieną ir pa- 
žvelgiau į delną - jis buvo visiškai juodas. Atidžiau įsižiūrėjau. 
Ranka buvo ištepta akmens anglies dulkėmis. 

— Akmens anglies kasyklos! — sušukau aš. 

— Kasyklos be angliakasių, — atsakė dėdulė. 

— Kas žino! 

— Aš Žinau! - griežtai atsakė profesorius. — Esu įsitikinęs, kad 
ši galerija, atsiradusi akmens anglies kloduose, - ne žmogaus rankų 
darbas. Visa kita mane mažai domina. Laikas vakarieniauti. Už- 
kąskime! 

Hansas paruošė vakarienę. Aš valgiau mažai ir gurkštelėjau ke- 
letą lašų vandens — savo porciją. Tik vedlio gertuvė dar buvo pus- 
pilnė; tai viskas, kas liko trijų žmonių troškulio numalšinimui. 

Pavakarieniavę mano bendrakeleiviai išsitiesė ant savo ant- 
klodžių, semdamiesi jėgų iš gaivinančio miego. O aš negalėjau 
užmigti: skaičiavau valandas iki pat ryto. 

Šeštadienį, šeštą valandą, patraukėme toliau. Po dvidešimties mi- 
nučių atsidūrėme didelėje oloje; puikiai supratau, kad tą „akmens 
anglies kasyklą" negalėjo išrausti žmogaus rankos: tada skliautai būtų 
buvę paremti atramomis, o čia jie laikėsi kažkaip stebuklingai. 

Toji savita ola buvo šimto pėdų pločio ir pusantro šimto pėdų 
aukščio. Tvirti klodai, neišlaikę smarkaus spaudimo, pasislinko 

iš vietos ir suformavo šią milžinišką tuščią erdvę, į kurią dabar 
pirmą kartą prasiskverbė Žemės gyventojai. 

Tose juodose sienose buvo įrėžta visa akmens anglies periodo 
istorija, ir geologas galėjo stebėti įvairias jos fazes. Kaip aš 
pastebėjau, anglies klodai kaitaliojosi su smiltainio bei molio 
nuogulomis ir atrodė suplotos po viršutiniais sluoksniais. 

Tame periode, kuris buvo prieš antrinių uolienų susiformavimą, 
Žemė, tropinio karščio ir vandens garų veikiama, pasidengė ne- 
paprastai turtinga ir vešlia augmenija. Atmosfera, sudaryta iš van- 
dens garų, apgaubė Žemės rutulį, užgoždama saulės šviesą. 

Iš to ir padaryta išvada, kad aukštos temperatūros priežastis sly- 
pi ne tame šilumos ir šviesos šaltinyje. Galimas daiktas, kad dienos 
šviesulys toje epochoje dar nebuvo pajėgus atlikti savo teigiamą 
vaidmenį. Skirstymas į klimatus dar neegzistavo; vienodai karšta 
buvo, lygiai kaip ašigaliuose, taip ir ekvatoriuje. Iš kur sklido toji 
kaitra? Iš Žemės rutulio gelmių. 

Priešingai profesoriaus Lidenbroko teorijoms, Žemės gelmė- 
se slypėjo amžinoji ugnis, kurios veikla buvo jaučiama net viršu- 
tiniuose Žemės plutos sluoksniuose. Augalai, negaudami palai- 
mingųjų saulės spindulių, neturėjo nei žiedų, nei aromato, o jų 
šaknys iš pirmykščio pasaulio karštos dirvos siurbė galingą jėgą. 

Medžių pasitaikydavo retai, teaugo vien žoliniai augalai: pa- 
parčiai, pataisai, sigiliarijos, asterofilitai —- dabar retų šeimų au- 
galai, kurie tuo laiku buvo skaičiuojami tūkstančiais. 

"Kaip tik šios gausios augmenijos dėka atsirado akmens anglis. 
Veikiant skystai masei, esančiai po Žemės pluta dar ne visai 
sutvirtėjusioje Žemės plutoje atsirado daugybė įtrūkimų ir įdubų, 
kurias užpildė vanduo. Bėgant laikui iš nugrimzdusių į jį augalų 
ir susidarė stambūs akmens anglies telkiniai. 

Tada ėmė veikti natūralios cheminės jėgos. Augalijos telki- 
niai jūros dugne pirmiausia pavirto durpėmis. Vėliau, veikiant 
dujoms ir rūgimui, įvyko pilna organinių masių mineralizacija. 

Tokiu būdu susidarė milžiniški akmens anglies klodai, kurie 
dėl pernelyg didelio poreikio vis dėlto išseks per tris šimtmečius, 

jeigu tik pramonė nesiims būtiniausių priemonių. 

Taip aš mąsčiau, žvelgdamas į anglies turtus, susikaupusius to- 
je Žemės gelmių dalyje. Tie turtai, žinoma, niekada nebus panau- 
doti, nes tai pareikalautų labai didelių pastangų. O ir nėra reikalo, 
nes daugelyje šalių anglį dar ir dabar galima kasti beveik pačiame 
Žemės rutulio paviršiuje. Galimas daiktas, šie neliesti klodai liks 
tokie, kokie yra, kol neišmuš paskutinė Žemės egzistavimo valanda. 

O mes vis ėjome ir ėjome. Visas paniręs į geologinius stebėji- 
mus, aš nebejaučiau laiko. Termometro stulpelis atkakliai rodė tą 
pačią padalą, kaip ir mums keliaujant lavos ir skalūnų klodais. 
Tik mano nosis juto stiprų angliavandenio kvapą. Bemat supra- 
tau, kad galerijoje susikaupė didelis kiekis pavojingų rūdynų du- 
jų, labai dažnai esančių baisių katastrofų priežastimi. 

Laimei, mes turėjome gudrų Rumkorfo prietaisą. Jeigu per 
neatsargumą būtume ėmę apžiūrinėti galeriją pasišviesdami deg- 
lu, baisus sprogimas būtų padaręs galą mūsų egzistavimui. 

Anglies kasykla keliavome iki pat vakaro. Dėdulei sunkiai se- 
kėsi nuslėpti nekantrumą - jis niekaip negalėjo susitaikyti su ho- 
rizontalia mūsų kelio kryptimi. Tamsuma, tokia tiršta, kad per 
dvidešimt žingsnių nieko nebebuvo matyti, trukdė nustatyti gale- 
rijos ilgį, ir man ėmė atrodyti, kad ji - begalinė, kai staiga, šeštą 
valandą, prieš mus iškilo siena. Nebuvo išėjimo nei dešinėje, nei 
kairėje, nei viršuje, nei apačioje. Mes pakliuvome į aklavietę. 

— Ką gi, tuo geriau! — sušuko dėdulė. - Dabar bent jau aš ži- 
nau, ką daryti. Mes išklydome iš Saknusemo maršruto, ir telieka 
tik grįžti atgal. Naktį pailsėsime; po kelių dienų mes ir vėl būsi- 
me toje vietoje, kur galerija šakojasi į dvi. 

— Taip, — tariau, - jeigu tik mums užteks jėgų! 

— O kodėl turėtų neužtekti? 

— Todėl, kad rytoj jau nebeturėsime nė lašelio vandens. 

— Ir nė lašo vyriškumo? - paklausė profesorius, griežtai žvelg- 
damas į mane. 

Aš neišdrįsau prieštarauti. 

Dvidešimt pirmasis skyrius 


Kitą dieną, auštant, mes pasukome atgalios. Reikėjo skubėti. 
Iki galerijų susikirtimo vietos laukė penkių dienų žygis. 

Nepasakosiu apie sunkumus, kuriuos patyrėme grįždami. Dė- 
dulė pakėlė visas negandas, tyliai niršdamas kaip žmogus, pri- 
verstas paklusti neišvengiamybei. Hansas į viską žvelgė nuolan- 
kiai, nes tai buvo būdinga ramiam jo būdui. O jeigu kalbėsime 
apie mane, prisipažinsiu — inkščiau dėl nesėkmės, puoliau į ne- 
viltį ir pasidariau apatiškas. 

Kaip jau sakiau, vanduo visiškai baigėsi jau pirmąją grįžimo 
dieną. Troškulį teko malšinti kadugių degtine; tas pragariškas gė- 
rimas degino gerklę, ir jau vien į ją pažiūrėjęs pajusdavau pasi- 
šlykštėjimą. Oras man atrodė slopus. Visiškai nebeturėjau jėgų. 
Kartais tiesiog alpėdavau. Tada valandėlei sustodavome. Dėdulė 
su islandu stengdavosi pakelti mano dvasią. Aš pastebėjau, kad ir 
pats dėdulė leipėjo dėl kankinančio troškulio ir nuovargio. 

Pagaliau trečiadienį, liepos aštuntąją, šliaužte, keturpėsčiom 
mes, leisgyviai, pasiekėme dviejų galerijų susikirtimo vietą. Ten 
aš lyg negyvas griuvau ant žemės. Buvo dešimta valanda ryto. 

Hansas ir dėdulė tuščiai bandė mane priversti suvalgyti nors 
trupinį džiūvėsio. Pro mano ištinusias lūpas sklido pratisos aima- 
nos. Aš visiškai praradau nuovoką. 

Po kelių minučių dėdulė priėjo prie manęs ir, kilstelėjęs ant 
rankų, gailiai sušnibždėjo: 

— Vargšas berniukas! 

Tie žodžiai mane sujaudino — juk rūstusis profesorius nelepi- 

no manęs švelnumu. Aš nutvėriau virpančias jo rankas. Dėdė jų 
neatitraukė ir žiūrėjo į mane. Jo akyse Žvilgėjo ašaros. 

Tada jis paėmė gertuvę, kabojusią prie šono, ir prispaudė prie 
mano lūpų. Toks dėdės elgesys mane labai nustebino. 

— Gerk, — tarė jis. 

Ar aš gerai nugirdau? Ar tik dėdulė neišprotėjo? Atidžiai pa- 
žvelgiau į jį. Nieko nesupratau. 

— Gerk, — pakartojo jis. 

Ir, paėmęs gertuvę, supylė man į burną vandens likučius. 

Kokia palaima! Vandens gurkšnis atgaivino degančią burną. 
Tik vienas gurkšnelis, o jo pakako, kad aš atsigaučiau. 

Karštai padėkojau dėdulei. 

— Taip, — tarė jis, - tai paskutiniai vandens lašai! Ar supranti? 
Paskutiniai! Aš kruopščiai juos saugojau savo gertuvėje. Dvide- 
šimt, šimtą kartų kovojau su baisiu noru išgerti likusį vandenį! 
Tačiau, Akseli, tą vandenį aš taupiau tau! 

— Mielasis dėde! — sumurmėjau, ir ašaros pasipylė iš mano 
akių. 

— Taip, vargšeli, aš žinojau, kad, atsikapstęs iki šios kryžke- 
lės, tu krisi leisgyvis, ir išsaugojau paskutinius vandens lašus, 
kad tave atgaivinčiau! 

— Ačiū, ačiū! — sušukau. 

Nors mano troškulys tebuvo labai menkai numalšintas, vis dėlto 
pajutau sugrįžtant jėgas. Mėšlungiškai susigniaužę gerklų rau- 
giau kalbėti. 

— Matote, — tariau, — mes dabar neturime kito pasirinkimo! 
Vanduo baigėsi. Reikia grįžti į Žemės paviršių. 

Kol aš kalbėjau, dėdulė vengė mano žvilgsnio; nuleido galvą 
ir nusuko akis į šoną... 

— Reikia grįžti! - sušukau aš. — Reikia eiti atgal prie Snefelso, 
jeigu tik Viešpats Dievas duos mums jėgų pasiekti kraterio viršūnę! 

— Grįžti! — sušuko dėdulė, tikriausiai atsakydamas pats sau. 

— Taip, grįžti, ir nedelsiant nė akimirkos. 

Stojo gana ilga tyla. 

— Vadinasi, Akseli, — keistu balsu tęsė profesorius, — tie keli 
vandens lašeliai nesugrąžino tau nei vyriškumo, nei energijos? 

— Vyriškumo! 

— Matau, esi toks pat skystablauzdis kaip ir anksčiau, ir tegir- 
džiu iš tavęs vis tuos pačius nevilties kupinus žodžius. 

Su kokiu žmogumi man teko bendrauti ir kokius planus vis 
dar puoselėjo pašėlęs profesoriaus protas? 

— Argi jūs nenorite?.. 

— Atsisakyti nuo sumanymo kaip tik tuo momentu, kai viskas 
byloja, jog gali pasisekti? Niekada! 

— Vadinasi, mes turime eiti į neišvengiamą pražūtį? 

— Ne, Akseli, ne! Grįžk į žemę! Aš nenoriu tavo mirties! Tegu 
Hansas tave palydi. Palik mane vieną! 

— Palikti jus! 

— Palik mane, sakau tau! Aš sumaniau šią kelionę. Aš ją atlik- 
siu iki galo arba negrįšiu... Keliauk, Akseli, keliauk! 

Dėdulė kalbėjo labai susierzinęs. Jo balsas, akimirką pasida- 
ręs švelnesnis, vėl tapo griežtas ir grasinantis. Jis, nors ir paniu- 
ręs, bet energingas, norėjo įveikti tai, kas neįveikiama. Aš nega- 
lėjau jo palikti toje bedugnėje, o savisaugos jausmas skatino bėg- 
ti nuo jo. 

Vedlys suprato, kas vyko. Mūsų gestikuliacija gana aiškiai by- 
lojo, kad ginčijamės dėl kelio pasirinkimo, ir kiekvienas laikė- 
mės savo; bet Hansas, atrodė, tuo klausimu mažai domėjosi, nors 
nuo jo priklausė ir paties gyvybė; Hansas buvo pasirengęs pagal 
savo pono ženklą eiti pirmyn arba pasilikti. 

Ką daryti, kad bent jis mane suprastų? Mano žodžiai, mano 
aikčiojimai, mano kalbos intonacija tai šaltai natūrai nedarė nė 
mažiausio poveikio. Aš norėjau įtikinti vedlį, akivaizdžiai jam 
parodyti, koks pavojus mums gresia. Mes dviese, ko gero, galė- 
jome atvesti į protą užsispyrėlį profesorių ir priversti jį grįžti. 
Jeigu reikės, mes priversime jį grįžti į Snefelso viršūnę! 

Aš prislinkau prie Hanso ir paliečiau jo ranką. Hansas nepaju- 

dėjo. Parodžiau kraterio žiotis. Jis nė piršto nepajudino. Iš mano 
veido Hansas turėjo suprasti, kaip aš kenčiu. Islandas papurtė galvą 
ir ramiai parodė į dėdulę. 

— Master! - tarė jis. 

— Ponas? - sušukau. - Jis - beprotis! Ne, jis ne tavo gyvenimo 
ponas! Reikia dumti iš čia! Reikia prievarta jį išvesti! Girdi? Ar 
supranti, ką tau sakau? 

Nutvėriau Hanso ranką. Stengiausi jį pakelti. Aš kovojau su 
juo. Čia įsikišo dėdulė. 

— Nusiramink, Akseli, — tarė jis. — Iš to nepalaužiamo žmo- 
gaus tu nieko nepeši. Paklausyk, ką noriu tau pasiūlyti. 

Sunėręs rankas, iš padilbų Žvelgiau į dėdulę. 

— Vandens trūkumas, — tarė jis, — štai vienintelė kliūtis, kuri 
trukdo man įgyvendinti mūsų planą. Rytinėje galerijoje, tarp la- 
vos, skalūnų ir anglies klodų mes neužtikome nė vieno lašo van- 
dens, bet, galimas daiktas, mums labiau pasiseks vakariniame tu- 
nelyje. 

Aš netikėdamas papurčiau galvą. 

— Išklausyk mane iki galo, - pakeldamas balsą, tęsė profeso- 
rius. — Kol tu gulėjai be nuovokos, aš ištyrinėjau galeriją. Ji eina 
gilyn į Žemės rutulį, ir po kelių valandų mes būsime granitinėje 
zonoje. Ten turi būti gausu šaltinių. Apie tai byloja uolos prigim- 
tis, 0 nuojauta, kaip ir logika, patvirtina mano stebėjimus. Todėl 
štai ką tau siūlau. Kolumbas savo įgulos prašė duoti jam tris die- 
nas Naujojo Pasaulio atradimui. Aš iš tavęs prašau tik vienos die- 
nos. Jeigu per tą laiką neužtiksime vandens, kuris mums labai 
reikalingas, prisiekiu - mes grįšime į Žemės paviršių. 

Nors buvau visiškai netekęs vilties, mane sujaudino tie Žo- 
džiai ir tai, kad dėdulė, juos sakydamas, prievartavo pats save. 

— Gerai! —- sušukau. — Tegu būna, kaip jūs sakote, ir tegu atsi- 
lygina jums Dievas už viršžmogišką energiją! Kas tos kelios va- 
landos! Ką gi, pirmyn! 

Dvidešimt antrasis skyrius 


Ir štai mes ėmėme leistis antrąja galerija. Kaip paprastai Han- 
sas žingsniavo pirmas. Dar nenuėjome nė šimto metrų, o profe- 
sorius, lempa apšvietęs sieną, sušuko: 

— Štai pirmapradė formacija! Mes einame teisingu keliu! Pir- 
myn, pirmyn! 

Kai pirmosiomis pasaulio egzistavimo dienomis Žemė ėmė 
po truputį vėsti, jos tūriui mažėjant, Žemės plutoje atsirado 
persislinkimai, plyšiai, lūžiai, tuštumos. Kanalas į kurį mes ką tik 
įėjome, ir buvo vienas iš tų plyšių, kuriuo kažkada liejosi išsiver- 
žusi lava. Daugybė jo vingių pirmykščiuose Žemės plutos klo- 
duose sudarė nesibaigiančius labirintus. Kuo toliau ėjome, tuo 
aiškiau matėme pirmykštei formacijai būdingus susisluoksniavi- 
mus. Geologija priskiria jiems uolienas, kurios sudaro Žemės 
mineralinį kevalą ir laiko, kad joms priklauso: skalūnai, gneisai, 
žėrutiniai skalūnai, žodžiu, uolienos glūdinčios tvirtame masyve, 
kuris vadinamas granitiniu. 

Dar niekada mineralogai neturėjo tokių nuostabiai palankių 
gamtos tyrinėjimo sąlygų. Savo rankomis galėjome pačiupinėti 
ir savo akimis apžiūrinėti tai, ką grąžtas, grubus ir bejausmis instru- 
mentas, neįstengia ištraukti iš Žemės gelmių. 

Nuostabaus žalio atspalvio skalūno sluoksniuose slūgsojo va- 
rio, mangano rūdų gyslos su platinos ir aukso tarpgyslėmis. Aš 
manau, kad žmonės, nors ir labai godūs, niekada nepasinaudos 
turtais, slypinčiais Žemės rutulio gelmėse. Tos brangenybės, pir- 
mosiomis pasaulio kūrimosi dienomis nublokštos į gelmes, pa- 

laidotos taip giliai, kad nei kauptuku, nei kirtikliu iš tų kapų jų 
neiškasi. 

Netrukus skalūnus pakeitė juostuotas gneisas, įstabus lakšti- 
nių mineralų taisyklingumu ir lygiagretumu; po to sekė dideli žė- 
rutinių skalūnų klodai, patraukę dėmesį balto žėručio raštais. 

Mūsų aparatų šviesa, atsispindėjusi uolėtų masių briaunose, 
lūžo, ir buvo galima įsivaizduoti, jog keliaujame tyru lyg vanduo, 
nuostabiai Žėrinčiu, tuščiaviduriu deimantu. 

Apie šeštą valandą toji ugnies kaskada pastebimai ėmė blėsti 
ir netrukus visai išnyko, sienų danga jau buvo grynai kristalinės 
struktūros ir tamsesnio atspalvio; žėrutis, tampriau susijungęs su 
lauko špatu ir kvarcu, sudarė pačią tvirčiausią akmeninę uolieną, 
kuri kaip patikima atspara tarnavo keturioms virš jo esančioms 
Žemės plutos formacijoms. Mes atsidūrėme milžiniškame grani- 
to kape. 

Aštunta valanda vakaro. Vandens vis dar neužtikome. Mano 
kančios begalinės. Dėdulė po senovei kinkuoja priekyje. Jis nė 
neketina sustoti. Pastatęs ausis, vis klausosi, vildamasis išgirsti 
šaltinio gurgėjimą. Veltui! 

O mano kojos jau visai atsisakė klausyti. Aš nepasidaviau, 
nenorėdamas versti dėdulės sustoti poilsiui. Jei reikėtų gaišti, jis 
labai nusiviltų - juk diena jau baigėsi, paskutinė diena, kuria bu- 
vau jam davęs! 

Galiausiai jėgos visiškai mane apleido. Griūdamas ant žemės 
sušukau: 

— Padėkite! Mirštu! 

Dėdulė bemat pripuolė prie manęs ir, sukryžiavęs rankas, Žiū- 
rėjo į mano veidą; po valandėlės jo lūpos tylutėliai ištarė: 

— Viskas eina vėjais! 

Ir neapsakomai supykęs mostelėjo ranka; tai viskas, ką spėjau 
pamatyti; mano akys užsimerkė. 

Kai vėl atsimerkiau, išvydau bendrakeleivius gulinčius, susi- 
supusius į antklodes. Nejaugi jie miega? Aš jau nieku gyvu nebe- 
galėjau užmigti. Nepaprastai sielojausi, ypač prisimindamas, kad 

išeities nėra! Mano ausyse skambėjo paskutiniai dėdulės žodžiai. 
Iš tikrųjų: „Viskas eina vėjais!“, todėl, kad man šitaip nusilpus, 
nebebuvo nė ko svajoti išvysti Žemės paviršių. Mes buvome maž- 
daug pusantros mylios gylyje! Man atrodė, kad visa toji masė 
gula ant mano pečių. Jaučiausi prislėgtas jos svorio ir atkakliai 
bandžiau atsistoti. 

Taip praėjo kelios valandos. Aplinkui viešpatavo tyla. Tylūs 
kapai. Joks garsas neprasiskverbė pro sienas, kurių storis - ma- 
Žiausiai penkios mylios. 

Ir staiga per snaudulį išgirdau tarsi kažkokį šnaresį. Tunelyje 
karaliavo tamsa. Žiūrėjau išplėtęs akis; man pasirodė, kad islan- 
das, pasišviesdamas lempa, tolsta nuo mūsų... 

Kodėl jis eina? Nejaugi Hansas mus palieka? Dėdulė miego- 
jo. Aš norėjau surikti. Bet pro sukepusias lūpas neprasiveržė nė 
menkiausias garsas. Vėl viską apgaubė visiška tamsa, nesigirdė- 
jo nė mažiausio šnaresio. 

„Hansas išeina! Hansai! Hansai!" 

Aš stengiausi sušukti. Bet nepajėgiau garsiai ištarti nė vieno 
žodžio. Pirmajam siaubo priepuoliui praėjus, man pasidarė gėda: 
kaip galėjau įtarti tokį dorą žmogų! Negali būti, kad Hansas nuta- 
rė pabėgti! Juk jis leidosi į galerijos gilumą, o ne lipo į viršų! 
Jeigu Hansas ką nors kitą būtų sumanęs, nebūtų ėjęs Žemyn, o 
kopęs aukštyn. Taip svarstydamas truputį apsiraminau, ir ūmai 
viską supratau. Hansas, tas santūrusis žmogus, žinoma, turėjo prie- 
žastį palikti savo guolį. Ar tik jis nenuėjo ieškoti šaltinio? Ar tik 
jis nakties tyloje neišgirdo šnarėjimą, kurį akimirką buvo paga- 
vusi ir mano ausis? 

Dvidešimt trečiasis skyrius 


Visą valandą mano sudirginta vaizduotė karštligiškai ieškojo 
priežasties, kuri privertė pašokti ant kojų mūsų šaltakraujį me- 
džiotoją. Mano galvoje švysčiojo pačios paikiausios mintys. At- 
rodė, kad aš kraustausi iš proto! 

Pagaliau bedugnės gilumoje pasigirdo žingsniai. Hansas grį- 
žo! Silpni šviesos atšvaitai nubėgo sienomis ir susitelkė prie pat 
tunelio angos. Pasirodė Hansas. 

Jis priėjo prie dėdulės, uždėjo ranką ant jo peties ir atsargiai 
pažadino. Dėdulė pašoko. 

— Kas atsitiko? 

— Vatten, - atsakė medžiotojas. 

Tikriausiai didelio sielvarto paveiktas kiekvienas Žmogus tam- 
pa poliglotu. Aš nemokėjau daniškai nė vieno žodžio, tačiau vis 
dėlto instinktyviai supratau, ką pasakė mūsų vedlys. 

— Vanduo, vanduo! — sušukau, plodamas delnais ir gestiku- 
liuodamas lyg beprotis. 

— Vanduo! - pakartojo dėdė. - Hvar? — paklausė islando. 

— Nedat, - atsakė Hansas. 

„Kur?“* — „Apačioje!“ Aš viską supratau. Nutvėriau medžio- 
tojo ranką ir paspaudžiau, o jis kuo ramiausiai pažvelgė į mane. 

Mes mikliai susitvarkėme ir netrukus įėjome į galeriją, kurios 
nuolydis buvo dvi pėdos kas tuazas. 

Po valandos mes jau buvome nuėję apie tūkstantį tuazų ir nu- 
sileidę du tūkstančius pėdų. 

Tą akimirką granito sienoje aš aiškiai išgirdau kažkokį ypa- 

tingą garsą, tarsi duslų tolimo griaustinio dundesį. Neužtikus ža- 
dėtojo šaltinio per pirmąjį pusvalandį, mane vėl apėmė nerimas; 
dėdulė paaiškino mūsų ausis pasiekusio dundesio kilmę. 

— Hansas neapsiriko, — tarė jis, — tai, ką tu girdi, tai srovės 
riaumojimas. 

— Srovės! — sušukau. 

— Be jokios abejonės. Čia, šalia mūsų, teka požeminė upė! 

Genami vilties, paspartinome žingsnį. Aš nebejaučiau nuo- 
vargio. Jau vien šniokštimas mane atgaivino. Kliokimas vis stip- 
rėjo. Ilgą laiką kalnų upokšnis ūžavo kažkur virš mūsų galvų, 
dabar jo riaumojimas ir kunkuliavimas girdėjosi kairiosios sie- 
nos gelmėje. Aš nervingai perbraukiau ranka sienos paviršių, bet 
veltui. 

Praėjo dar pusvalandis. Dar nuėjome pusę mylios. 

Buvo akivaizdu, kad medžiotojas per tą trumpą laiką, kol bu- 
vo nuo mūsų pasprukęs, negalėjo taip toli nueiti. Vadovaudamasis 
nuojauta, būdinga kalniečiams, surandantiems šaltinius žemėje, 
jis „pajuto“ šį srautą per uolą, bet, žinoma, neužtiko brangiosios 
srovės ir nenumalšino troškulio. 

Netrukus net ėmė rodytis, kad, jeigu eisime toliau, vėl nutol- 
sime nuo upokšnio, nes jo čiurlenimas silpnėjo. 

Grįžome atgal. Hansas stabtelėjo toje vietoje, kur upelio ūže- 
sys girdėjosi aiškiausiai. 

Aš atsisėdau prie sienos, 0 už jos, per dvi pėdas nuo manęs, 
kunkuliavo upelis. Bet mus nuo jos skyrė granito siena. 

Veltui sukau galvą, svarstydamas, kokiu būdu gauti vandens; 
aš vėl puoliau į neviltį. 

Hansas pažvelgė į mane, ir man pasirodė, kad jo lūpose švys- 
telėjo šypsena. 

Jis atsistojo ir paėmė lempą. Aš nusekiau paskui jį. Hansas 
priėjo prie sienos. 

Laukiau, kas bus toliau. Jis glaudė ausį prie šalto akmens įvai- 
riose vietose ir atidžiai klausėsi. Supratau - ieško taško, kur srau- 
to kliokimas girdisi aiškiausiai. Tą vietą rado kairiojoje sienoje, 

per tris pėdas nuo žemės. 

Aš buvau sukrėstas! Nedrįsau nė pagalvoti apie tai, ką ruošėsi 
daryti medžiotojas. Jis paėmė kirtiklį, ir aš supratau Hanso keti- 
nimą - jis rengėsi pramušti uolą. Puoliau jį sveikinti ir apipyliau 
pagyrimais. 

— Mes išgelbėti! — sušukau. 

— Taip! — įdūkęs kartojo dėdulė. - Hansas teisus! Šaunuolis 
medžiotojas! Mes nebūtume sugalvoję! 

Kur jau ten sugalvosi! Toks būdas, nors ir labai paprastas, ne- 
būtų atėjęs mums į galvą. Bet ar nerizikinga kirtikliu daužyti tuos 
Žemės rutulio pagrindus? Jeigu įvyktų griūtis, mes žūtume po 
akmenų krūsnimis! Srautas, prasimušęs pro uolos kiaurymę, ga- 
lėjo mus praryti! Tie pavojai nebuvo tušti vaizduotės žaidimai; 
tačiau tą akimirką griūties ar potvynio baimė negalėjo mūsų su- 
stabdyti, nes kamavo toks baisus troškulys, jog nebūtume bijoję 
nusileisti net į vandenyno dugną, kad tik jį numalšintume! 

Hansas ėmėsi darbo, kuris buvo nei dėdulės, nei mano jėgoms: 
iš po mūsų nekantrių rankų į visas puses būtų lėkę tiktai akmens 
skeveldros. O vedlys ramiai ir atsargiai daužė uolą dažnais smū- 
giais, ir gana greitai išmušė šešių colių įdubą. Srauto šnaresys 
darėsi vis aiškesnis, ir man atrodė, kad jau savo lūpomis jaučiu 
gaivią jo drėgmę. 

Veikiai kirtiklis prasiskverbė į granito sieną per dvi pėdas. Han- 
sas jau triūsė daugiau kaip valandą. Aš drebėjau iš nekantrumo. 
Dėdulė norėjo imtis darbo ryžtingiau. Aš jį tramdžiau; galiausiai 
jis vis dėlto pačiupo kirtiklį; staiga pasigirdo švilpesys. Vandens 
srovė, prasiveržusi pro kiaurymę, atsimušė į priešingą sieną. 

Hansas, vos nenublokštas vandens smūgio, sušuko iš skaus- 
mo. Kodėl jis taip suriko supratau tik tada, kai, atkišęs srovei 
ranką, pats neištvėriau neriktelėjęs. Vanduo buvo karštas! 

— Vandens temperatūra apie šimtas laipsnių! - sušukau aš. 

— Nieko, atvės, — atrėžė dėdulė. 

Galerija priplūdo vandens garų; bemat susidarė upokšnis, 
dingdamas kažkur požeminiuose praėjimuose; netrukus galėjo- 

me pasisemti iš jo vandens Ir atsigerti. 

Ak, koks tai buvo džiaugsmas! Su niekuo nepalyginamas 
pasigardžiavimas! Bet iš kur tas vanduo? Kas tai per vanduo? 
Man buvo nesvarbu! Tai buvo vanduo! Nors ir šiltas, bet sugrąži- 
no mums jau gęstantį gyvenimą. Aš gėriau neatsitraukdamas, net 
nejausdamas vandens skonio. 

Tik atsigėręs iki soties sušukau: 

— Bet juk vanduo geležingas! 

— Puiku! Toks vanduo naudingas skrandžiui, — pareiškė dėdu- 
lė. — Tikrai, jame daug geležies. Gerk, jis pakeis gydymo kursą 
Spa arba Teplicoje! 

— O koks gardus! 

— Teisybė! Juk tai vanduo, trykštąs dvi mylios po žeme! Su 
rašalo prieskoniu, bet nėra nieko nemalonaus. Hansas mums pa- 
rūpino nuostabų šaltinį! Todėl aš siūlau jo vardu pavadinti mus 
išgelbėjusį upelį. 

— Sutinku! 

Ir Hans-bach (Hanso upelis) pavadinimui bematant buvo pri- 
tarta. 

Hansas nepasikėlė į puikybę. Šiek kiek atsigavęs, jis kaip vi- 
suomet ramus sėdėjo nuošaliau. 

— O dabar, - tariau aš, - reikia gerai apsirūpinti vandeniu. 

— Kam? - paprieštaravo dėdulė. - Aš manau, kad šaltinis neiš- 
senkantis. 

— Vis tiek! Pripilsime kailiamaišį ir gertuves ir pabandysime 
užtaisyti plyšį. 

Mano patarimo paklausė. Hansas pamėgino granito skeveldro- 
mis ir pakulomis užkimšti sienoje pramuštą skylę. Darbas buvo 
ne iš lengvųjų. Nusideginome rankas, o tikslo nepasiekėme. Slė- 
gis buvo pernelyg stiprus, ir mūsų pastangos nuėjo vėjais. 

— Sprendžiant iš srovės stiprumo, šio upelio ištakos yra labai 
aukštai. 

— Be abejo, - atsakė dėdulė. — Jeigu vandens srovė krenta iš 
trisdešimt dviejų tūkstančių pėdų aukščio, tai slėgis — tūkstantis 

atmosferų. Štai kas man šovė galvon... 

— Kas? 

— Kodėl mes taip atkakliai norime užtaisyti skylę? 

— Tam... 

Aš niekaip negalėjau rasti priežasties. 

— Kai mūsų gertuvės ištuštės, ar galėsime vėl jas pripildyti? 

— Tikriausiai, ne. 

— Tai leiskime vandeniui laisvai tekėti! Jis juk srus žemyn, 
rodys mums kelią ir tuo pačiu gaivins! 

— Gerai sumanyta! —- sušukau. — Jeigu upokšnis bus mūsų pa- 
lydovas, turėsime daugiau vilties, kad kelionė pasiseks. 

— A! Dabar jau ir tu nebeprieštarauji ir esi linkęs padaryti to- 
kią pat išvadą, mano berniuk, - šypsodamasis tarė profesorius. 

— Teisingiau sakant, tokią išvadą jau padariau! 

— Neskubėk! Pirmiausia keletą valandų pailsėkime. 

Iš tikrųjų, aš visai buvau pamiršęs, kad jau naktis. Chrono- 
metras man tai priminė. Netrukus, gana gerai pasistiprinę ir pail- 
sėję, mes nugrimzdome į gilų miegą. 

Dvidešimt ketvirtasis skyrius 


Kitą rytą mes jau buvome pamiršę patirtas kančias. Atsibudęs 
nustebau, kad nebekankina troškulys, ir ieškojau to priežasties. 
Upelis, kuris šniokšdamas vinguriavo prie mano kojų, buvo ge- 
riausias atsakymas. 

Mes papusryčiavome ir atsigėrėme nuostabaus, geležies pri- 
sodrinto vandens. Jaučiausi vėl visiškai Žvalus ir tvirtai nutariau 
žygiuoti toliau. Kodėl gi tokiam nepalaužiamų įsitikinimų žmo- 
gui kaip dėdulė su tokiu išradingu vedliu kaip Hansas ir su tokiu 
„nutrūktgalviu“ brolėnu kaip aš nepasiekus tikslo? Štai kokios 
nuostabios mintys siautėjo mano galvoje! Jeigu kas būtų užsimi- 
nęs apie grįžimą į Snefelso viršūnę, aš būčiau pasipiktinęs ir atsi- 
sakęs. Tačiau tebuvo kalbama vien tik apie leidimąsi žemyn, ir aš 
tuo džiaugiausi. 

— Pirmyn! — sušukau, ir mano džiaugsmingą šūksnį atkartojo 
senasis Žemės aidas. 

Penktadienį, aštuntą valandą ryto, kelionę tęsėme. Vingiuotas 
granito koridorius priminė sudėtingą labirintą, dažnai besibaigiantį 
aklaviete, tačiau vis dėlto daugiausiai ėjo į pietryčius. Dėdė 
kruopščiai žvilgčiojo į kompasą, norėdamas aiškiai Žinoti, ar toli 
nuėjome. 

Galerija ėjo beveik horizontaliai, žemėjo ne daugiau kaip po 
du colius kas tuazas. Upelis ramiai tęsė savo kelionę siaura gale- 
rija. Jis man priminė kažkokią gerąją dvasią, lydinčią mus klajonė- 
se po požemius; ir mano ranka mylavo šaltąją najadę, kurios dai- 
nelė skambėdama pritarė mūsų žingsniams. Mano vaizduotėje vis- 

kas įgavo džiaugsmingą mitologinį atspalvį. 

O dėdulė prakeikė horizontaliąją kryptį, nes buvo „vertikalio- 
sios šalininkas". Kelias, kuriuo dabar mes ėjome, atrodė, niekad 
nesibaigs; užuot leidęsis pagal Žemės spindulį, dėdulė ėjo, kaip 
jis išsireiškė, pagal įžambinę. Bet mes neturėjome kito pasirinki- 
mo, ir kol, nors ir lėtai, artėjome į Žemės centrą, nebuvo ko aima- 
nuoti. 

Tačiau kartais nuolydis padidėdavo; upelis šnarėdamas sruve- 
no galerija, ir mes kartu su juo leidomės vis gilyn. 

Apskritai, tą ir kitą dieną mūsų kelias daugiausia ėjo horizon- 
talia kryptimi ir mažai kur vertikaliai. 

Penktadienį, liepos dešimtosios vakare, pagal mūsų apskai- 
čiavimą turėjome būti per trisdešimt Ijė į pietryčius nuo Reikja- 
viko ir du su puse Ijė po žeme. 

Ir staiga po mūsų kojomis atsivėrė bedugnė. Dėdulė nevalin- 
gai pliaukštelėjo delnais - apsidžiaugė, išvydęs statų šlaitą. 

— Štai tas kelias, kuris nuves mus į tikslą! - sušuko jis. - Ir be 
vargo: uolos išsikišimai - tarsi tikros kopėčios! 

Ėmėme leistis. Man tai neatrodė pavojinga, kadangi jau buvo- 
me pratę prie panašių pratimų. Be to, Hansas taip sumaniai pri- 
taisė virves, kad leidžiantis negrėsė joks pavojus. 

Šachta buvo masyvioje uoloje pramuštas siauras plyšys, vadi- 
namas „,antsprūdžiu“. Jis, matyt, susidarė susislėgus Žemės plu- 
tai aušimo epochoje. Jeigu toji anga kažkada buvo kaip kanalas 
Snefelso išmetamoms medžiagoms, tai man buvo keista, kodėl 
vulkaninio išsiveržimo griaunamieji veiksmai nepaliko joje jo- 
kio pėdsako. Mes leidomės tarsi sraigtiniais laiptais, kuriuos bu- 
vo galima palaikyti žmogaus rankų tvariniu. 

Kas ketvirtį valandos tekdavo sustoti ir gerokai pailsinti ko- 
jas. Tada mes atsisėsdavome ant uolos atsikišimo ir, nukorę ko- 
jas, plepėdavome, užkandžiaudavome ir atsigerdavome upelio 
vandens. 

Visiškai natūralu, kad krisdamas žemyn į tarpeklį upelis pavirto 
į siaurą kliokiančią srovę, bet vandens jame buvo pakankamai 

mūsų troškuliui numalšinti; o kai tik šlaitas taps nuolaidesnis, 
upelis kaip ir anksčiau atnaujins savo neskubią tėkmę. Tai mano 
vaizduotėje asocijavosi su ramiojo gagų medžiotojo paveikslu, o 
staigiai kaskadomis besiveržiantis upelis man primindavo tūžmin- 
gos būsenos garbųjį dėdulę. 

Liepos vienuoliktą ir dvyliktą mes leidomės gilyn į tarpeklį 
spiralėmis, prasiskverbėme dar per du Ijė giliau į Žemės plutą ir 
atsidūrėme daugiau kaip penkis Ijė žemiau jūros lygio. Tačiau 
liepos tryliktąją, apie vidudienį, tarpeklis tapo nuožulnesnis, maž- 
daug keturiasdešimt penkių laipsnių kampu. 

Eiti buvo papraščiau, bet ne taip įdomu. Ko nors kito nereikė- 
jo nė tikėtis. Tokioje vietoje negalėjo būti kokios nors įvairovės. 

Pagaliau trečiadienį, liepos penkioliktąją, mes atsidūrėme sep- 
tynių Ijė gylyje po Žeme ir daugiau kaip už penkiasdešimties Ijė 
nuo Snefelso. Nors jautėmės šiek tiek nuvargę, tačiau mūsų svei- 
kata skųstis negalėjome, ir kelioninės vaistinėlės dar nereikėjo 
atidaryti. 

Dėdulė kas valandą užrašydavo kompaso, chronometro, ma- 
nometro ir termometro parodymus, kuriuos vėliau ketino paskelbti 
savo kelionės moksliniame aprašyme. Remdamasis tais duome- 
nimis, jis galėjo tiksliai pasakyti, kur esame. Išgirdęs, kad hori- 
zontalia kryptimi jau nuėjome penkiasdešimt Ijė, neištvėriau ne- 
aiktelėjęs. 

— Kas tau? — paklausė dėdė. 

— Nieko, aš tik pamaniau... 

— Ką pamanei, mano drauge? 

— Jeigu jūsų apskaičiavimai teisingi, tai mes jau esame už Is- 
landijos ribų. 

— Taip manai? 

— Tuo galime lengvai įsitikinti. 

Aš skriestuvu atmatavau žemėlapyje nuotolį. 

— Neapsirikau, - pareiškiau, — mes aplenkėme Portlando išky- 
šulį ir, sukorę penkiasdešimt Ijė pietryčių kryptimi, jau atsidūrė- 
me po vandeniu. 

— Po vandeniu, - trindamas rankas, pakartojo dėdulė. 

— Vadinasi, —- sušukau aš, — virš mūsų galvų — vandenynas! 

— Taip, tai visai natūralu, Akseli! Argi Niukastlio akmens 
anglies kasyklos neslypi po vandens sluoksniu? 

Profesorius, žinoma, manė, kad mūsų būklė - visiškai norma- 
li, o aš, vien pagalvojęs apie tai, kad vaikštinėju po vandenynu, 
vis dėlto šiek tiek sunerimau. Bet argi svarbu, kas virš mūsų gal- 
vų — ar Islandijos lygumos ir kalnai, ar siautėja Atlanto vandeny- 
no bangos? Kad tik granito pagrindas būtų tvirtas! Aš greitai nu- 
siraminau, nes galerija, čia tiesi, čia vingiuota, su netikėtais po- 
sūkiais ir pakriūtėmis, visą laiką vedė į pietryčius ir gilyn. 

Po keturių dienų, šeštadienį, liepos aštuonioliktąją, vakarė- 
jant, mes priėjome kažkokią erdvią olą; dėdulė įteikė Hansui per 
savaitę uždirbtus tris reichstalerius; nutarėme: rytoj - poilsio diena. 


Dvidešimt penktasis skyrius 


Pabudus sekmadienio rytą, galvoje tebuvo viena vienintelė, 
jau visą laiką ramybės nebeduodanti mintis — reikia nedelsiant 
leistis į kelionę. Ir nors buvome giliai Žemės gelmėse, vis dėlto 
buvo malonu tai žinoti. Apskritai, mes jau tapome tikrais troglo- 
ditais. (Trogloditas — pirmykštis urvinis žmogus.) Aš likau visiš- 
kai abejingas saulės ir mėnulio švytėjimui, žvaigždėms, medžiams, 
namams, miestams, visiems tiems žemiškiems turtams, be kurių 
Žemės gyventojai negali išsiversti. Mes tarsi kokios prieštvani- 
nės būtybės tiesiog visai nevertinome tų dalykų. 

Ola buvo panaši į erdvią salę. Granitiniu dugnu ramiai sruve- 
no mūsų ištikimasis upelis. Nutolus nuo versmės, vandens tem- 
peratūra tapo lygiai tokia, kaip aplinkos, todėl jis buvo visai tin- 
kamas gerti. 

Po pusryčių profesorius keletą valandų tvarkė ekspedicijos už- 
rašus. 

— Taigi, - tarė jis, — pradėsiu nuo apskaičiavimų, nes tiksliai 
noriu žinoti, kur esame; grįžus ketinu nubraižyti mūsų kelionės 
žemėlapį, pateikdamas schematinį Žemės sandaros profilio pjū- 
vio piešinį; iš jo visi akivaizdžiai galės įsivaizduoti, kokį kelią 
nuėjo mūsų ekspedicija. 

— Tai labai įdomu, dėdule, tik ar jūsų užrašai bus tikslūs? 

— O, žinoma! Aš kruopščiai išmatavau kampus. Esu įsitikinęs 
— neapsirikau. Iš pradžių nustatysime, kur esame. Paimk kompa- 
są ir pažiūrėk, kokią kryptį rodo. 

Aš pažvelgiau į prietaisą ir atsakiau: 

— Rytų — pietryčių. 

— Puiku! - atsakė profesorius, užsirašė ir mikliai atliko kažko- 
kius apskaičiavimus; iš jų sužinojau, kad mes jau nuėję aštuo- 
niasdešimt penkias Ijė. 

— Vadinasi, keliaujame po Atlanto vandenynu? 

— Visiškai teisingai. 

— Ir šią akimirką galbūt virš mūsų galvų siaučia audra ir laivai 
kovoja su vandens stichija? 

— Galimas daiktas. 

— Ir banginiai savo uodegomis daužo mūsų belangės sienas? 

— Nusiramink, Akseli, ne jų jėgoms jas išversti. Bet tęskime 
apskaičiavimus. Mes esame pietryčiuose, už aštuoniasdešimt pen- 
kių Ijė nuo Snefelso ir pagal mano užrašus — šešiolika Ijė nuo 
Žemės paviršiaus. 

— Šešiolika Ijė! — sušukau aš. 

— Žinoma. 

— Bet juk tai, kaip teigia mokslas, Žemės plutos sluoksnio apa- 
tinė riba. 

— Neneigiu. 

— Ir pagal temperatūros didėjimo dėsnį čia turėtų tvyroti tūks- 
tantis penkis šimtai laipsnių karščio. 

— Turėtų, mano berniuk. 

— Tokiu būdu visa šita granito tvirtovė privalėjo ištirpti! 

— Matai, nieko panašaus neatsitiko ir faktai, kaip dažnai būna, 
paneigia teoriją. 

Aš buvau priverstas sutikti, bet tai mane pribloškė. 

— Ką rodo termometras? 

— Dvidešimt septynis ir šešias dešimtąsias laipsnio. 

— Taigi, mokslininkų teorijai patvirtinti dar trūksta tūkstančio 
keturių šimtų septyniasdešimt dviejų ir keturių dešimtųjų laips- 
nio. Vadinasi, proporcinis temperatūros kilimas - klaida! Vadi- 
nasi, Hemfris Devis neklydo! Vadinasi, aš gerai padariau, juo pa- 
sikliaudamas! Ar gali prieštarauti? 

— Deja, ne! 

Tiesą sakant, daug ką galėjau neigti. Aš ryžtingai atmečiau 
Devio teoriją ir tvirtai laikiausi centrinės ugnies teorijos, nors ir 
nepastebėjau jos reiškinių. Aš labiau buvau linkęs manyti, kad 
tai — užgesusio ugnikalnio žiotys, suformuotos ugniai atsparios 
lavos, neleidžiančios karščiui prasiskverbti pro savo sienas. 

Bet, nesileisdamas į ilgus apmąstymus, aš apsiribojau pripa- 
žindamas tai, kas yra. 

— Mielasis dėdule, - tęsiau. - Sakykim, kad visi jūsų apskai- 
čiavimai teisingi; leiskite jais pasiremti ir padaryti neišvengiamas 
pataisas. 

— Daryk, mano berniuk, kiek tik tavo širdis geidžia! 

— Šioje vietoje, kur dabar mes esame, šioje Islandijos platu- 
moje, Žemės skersmuo - maždaug vienas tūkstantis penki šimtai 
aštuoniasdešimt trys Ijė, ar ne taip? 

— Taip, vienas tūkstantis penki šimtai aštuoniasdešimt trys... 

— Apibendrindami sakykim - tūkstantis šeši šimtai. Mes nuė- 
jome dvylika Ijė. 

— Teisingai. 

— Nors įstrižaine nuėjome aštuoniasdešimt penkis Ijė? 

— Būtent. 

— Ir tiek nuėjome per dvidešimt dienų? 

— Per dvidešimt dienų! 

— O šešiolika Ijė sudaro tik šimtąją Žemės skersmens dalį. Jei- 
gu ir toliau mes keliausime tokiu tempu, tai mums, norint pakliūti 
į Žemės centrą, prireiks dar dviejų tūkstančių dienų, arba dau- 
giau kaip penkerių su puse metų. 

Profesorius nieko neatsakė. 

— Ir dar reikia turėti galvoje tai, kad vertikalia linija nusilei- 
džiant šešiolika Ijė, horizontalia linija tenka sukarti aštuoniasde- 
šimt Ijė pietryčių kryptimi. Vadinasi, išėjome iš ugnikalnio 
apskritimo ribų taip ir nepasiekę Žemės centro. 

— Velniop tavo apskaičiavimus! - įtūžęs sušuko dėdulė. - Vel- 
niop tavo hipotezes! Kuo jos pagrįstos? Iš kur ištraukei, kad gale- 
rija neveda tiesiai į tikslą? Be to, mano naudai byloja ir mūsų 

pirmtako pavyzdys. Tai, ką darau aš, jau padarė kitas, ir tai, kas 
pavyko jam, taip pat pavyks ir man. 

— Tikiuosi, bet juk aš vis dėlto galiu... 

— Tu gali tylėti, Akseli, jeigu ketini ir toliau kalbėti niekus! 

Dėdulės lūpomis vėl prabilo sudirgęs profesorius, ir šitą pri- 
valėjau turėti galvoje. 

— O dabar, - tęsė jis, - pažvelk, ką rodo manometras. 

— Gana didelį slėgį. 

— Gerai! Matai, palaipsniui leidžiantis, pripranti prie tankesnės 
atmosferos ir tai nė kiek nebekankina. 

— Nė kiek, jeigu neimsime domėn skausmą ausyse. 

— Tai niekai, ir tu gali lengvai šitos bėdos atsikratyti, tik tankiau 
alsuok ir tokiu būdu pagreitinsi oro funkcionavimą plaučiuose. 

— Gerai, - atsakiau, nusprendęs daugiau dėdulei nebepriešgy- 
niauti. — Grimzdamas į tirštesnę atmosferą, patiri net savotišką 
malonumą. Ar pastebėjote, su kokia jėga sklinda garsas? 

— Be abejo! Čia ir kurčius puikiai girdėtų. 

— Tačiau atmosferos tankis, be abejo, vis didės? 

— Taip, jeigu remsimės dėsniu, nors jis dar nepakankamai tiks- 
liai nustatytas. Žinoma, kad kuo giliau į Žemę, tuo traukos jėga 
mažėja. Tu Žinai, kad jos veikimas labiausiai jaučiamas paviršiu- 
je, o Žemės rutulio centre esančios medžiagos - besvorės. 

— Aš tai Žinau; bet sakykite, ar galiausiai oras netaps toks pat 
tankus kaip vanduo? 

— Be abejo, juk slėgis sieks septynis šimtus dešimt atmosferų. 

— O žemiau šitos ribos? 

— Tankis neišvengiamai didės. 

— Tai kaip tada leisimės? 

— Kišenes prisikimšime akmenų. 

— Iš tikrųjų, dėdule, jūs žinote atsakymus į visus klausimus! 

Aš nebedrįsau daugiau kamantinėti, kas mūsų laukia, nes bū- 
čiau rizikavęs surasti dar kokią nors kliūtį, ir tai profesorių būtų 
išvedę iš kantrybės. 

Tačiau buvo aišku: jeigu slėgis pakiltų iki kelių tūkstančių at- 

mosferų, oras galiausiai taptų kietos būsenos, o tada, net jeigu 
mūsų kūnai išlaikytų tokį slėgį, vis dėlto toliau eiti nebeįstengtu- 
me. 

Bet apie tai aš nepasakiau. Dėdulė vėl būtų pasirėmęs nepa- 
neigiamuoju Saknusemu — jo pavyzdys toli gražu nėra įtikinan- 
tis, kadangi net pripažįstant islandų mokslininko kelionės faktą, 
būčiau nesunkiai paprieštaravęs. 

Juk šešioliktajame amžiuje nei barometras, nei manometras 
dar nebuvo išrasti! Tai kaip Saknusemas galėjo nustatyti, kad pa- 
siekė Žemės rutulio centrą? 

Bet šito nepasakiau ir laukiau, kas bus toliau. 

Likusioji dienos dalis praėjo skaičiuojant ir šnekučiuojantis. 
Aš sutikau su viskuo, ką sakė profesorius Lidenbrokas, ir pavy- 
dėjau visiškai abejingam Hansui, kuris, nenagrinėdamas priežas- 
čių ir pasekmių, aklai ėjo ten, kur jį vedė aplinkybės. 


Dvidešimt šeštasis skyrius 


Atvirai prisipažinsiu, iki šiol viskas klostėsi gerai, ir aš netu- 
rėjau teisės skųstis. Jeigu neiškils kokių didesnių sunkumų, nie- 
kas nesutrukdys mums pasiekti savo tikslą. O tada - kokia garbė! 
Aš jau ėmiau svarstyti panašiai kaip Lidenbrokas. Nuostabu! Ne- 
jaugi tam turėjo įtakos neįprasta aplinka, kurioje gyvenau? Gal- 
būt. 

Per kelias dienas kur kas statesnis, kartais net vertikalus leidi- 
mosi kelias nuvedė mus toli į Žemės gelmes. Būdavo dienų, kai 
nueidavome po vieną ar net dvi Ijė. Nusileidimas buvo pavojin- 
gas, bet Hanso miklumas ir stebėtinas šaltakraujiškumas labai gel- 
bėjo. Islandas, niekada neprarandąs savitvardos, sergėjo mus ne- 
paprastai atsidavęs, ir jo dėka mes įveikėme daugybę sunkumų, 
kuriuos vieni nugalėti paprasčiausiai nebūtume įstengę. 

Pridursiu, kas dieną Hansas darėsi vis tylesnis. Man net atro- 
dė, kad jis ėmė mūsų varžytis. Be abejo, aplinkybės veikia sme- 
genis. Žmogus, uždarytas tarp keturių sienų, galiausiai nebeįsten- 
gia mąstyti ir kalbėti. Ilgai laikomas vienutėje žmogus atbunka 
arba sukvailėja, nebesugeba lavinti savo protinių sugebėjimų. 

Praėjo dvi savaitės po mūsų paskutinio pokalbio; per tą laiką 
nieko svarbesnio neįvyko. Aš teprisimenu, ir ne šiaip sau, tik vie- 
ną reikšmingesnį atsitikimą. Jis gana brangiai man atsiėjo, todėl 
negaliu pamiršti net menkiausių smulkmenų. 

Rugpjūčio septintą dieną mes jau pasiekėme trisdešimties Ijė 
gylį, kitaip sakant, virš mūsų galvų glūdėjo trisdešimties Ijė sto- 
rio Žemės pluta su uolomis, vandenynais, šalimis ir miestais. Tuo 

laiku tikriausiai mes buvome už dviejų šimtų Ijė nuo Islandijos. 

Tunelio nuolydis vos buvo jaučiamas. Aš ėjau priekyje, dėdu- 
lė nešė vieną Rumkorfo aparatą, aš - kitą. Tyrinėjau granito sie- 
nas ir staiga apsižvalgęs nustėrau — likau vienas! 

„Niekai, - pamaniau, - arba aš pernelyg greitai ėjau, arba Han- 
sas su dėde stabtelėjo. Reikia juos surasti. Laimei, įkalnė nėra 
stati". 

Ir aš grįžau atgalios. Ėjau ketvirtį valandos. Žvalgiausi. Nė 
gyvos dvasios! Ėmiau šaukti. Jokio atsako! Mano balsas nyko, 
susiliejęs su daugiabalsiu aidu. Pasidarė neramu. Visą kūną ėmė 
krėsti drebulys. „Visų pirma — ramybė! — garsiai tariau. — Aš bū- 
tinai rasiu savo bendrakeleivius. Kelias tik vienas! Aš ėjau prie- 
kyje. Dabar reikia grįžti atgal". 

Gerą pusvalandį ėjau atgaline kryptimi. Vis stabtelėdavau ir 
klausydavausi, ar kas nepašauks. Tokioje tankioje atmosferoje 
jau iš tolo būčiau išgirdęs balsą. Begalinėje galerijoje viešpatavo 
mirtina tyla. 

Sustojau. Nenorėjau patikėti, kad esu visiškai vienas. Troškau 
manyti, kad pasiklydau, o ne pasimečiau. O jeigu pasiklydau, tai 
mes vėl sutiksime vieni kitus! 

Nepaliaujamai kartojau: „Jeigu kelias tik vienas, jeigu jie juo 
eina, aš turiu juos surasti. Reikia eiti tik į kalną! O gal manęs 
nebematydami ir pamiršę, kad aš ėjau priekyje, jie irgi sumanė 
grįžti? Ką gi! Net ir tokiu atveju tereikia tik paskubėti, ir aš juos 
pavysiu. Tai aišku!" 

Kartojau pastaruosius žodžius, toli gražu nebūdamas įsitiki- 
nęs, kad taip ir bus. Apskritai, prireikė nemažai laiko, kad tie 
paprasti žodžiai pasiektų mano sąmonę ir kad jais patikėčiau. 

Mane ėmė kankinti abejonės. Ar iš tikrųjų aš ėjau pirmas? 
Žinoma! Hansas sekė iš paskos, o paskutinis ėjo dėdulė. Jis net 
stabtelėjo, norėdamas pasitaisyti ant pečių savo naštą. Visa tai 
prisiminiau. Matyt, kaip tik tuo metu aš nuėjau tolokai į priekį. 

„Apskritai, - pamaniau, - aš juk turiu patikimą, pasiklysti ne- 
leidžiantį palydovą — ištikimasis upelis parodys man kelią klas- 

tingame labirinte. Turiu eiti prieš jo tėkmę, ir būtinai surasiu sa- 
vo bendrakeleivius". 

Pažvalėjęs, negaišdamas daugiau nė minutės, vėl leidausi į 
kelią. 

Iš visos širdies dabar gyriau dėdulės nuovokumą - gerai, kad 
neleido medžiotojui užtaisyti granito sienoje pramuštos skylės! 
Juk geradaris šaltinis, gaivinęs mus kelionėje, dabar bus mano 
vedlys Žemės gelmių labirintuose. 

Prieš eidamas toliau, panorau truputį atsigaivinti. Pasilenkiau, 
ketindamas panardinti veidą Hanso upelyje. Įsivaizduokite mano 
pasibaisėjimą! 

Aš paliečiau tik sausą ir grublėtą granitą! Upelis prie mano 
kojų jau nebetekėjo! 


Dvidešimt septintasis skyrius 


Mane apėmė baisi neviltis. Neįstengiu žodžiais apsakyti savo 
jausmų. Aš buvau gyvas palaidotas; man grėsė mirtis bado ir troš- 
kulio kančiose. 

Nevalingai karštomis rankomis paliečiau žemę. Kokia sausa 
man atrodė toji uola! 

Bet kaip galėjau pamesti upelio vagą? Upelis dingo! Tik da- 
bar supratau priežastį tos neįprastos tylos, stebinusios mane, kai 
paskutinį kartą pastatęs ausis klausiausi, ar neišgirsiu savo bendra- 
keleivių šūksnio. Vadinasi, žengęs pirmą neatsargų žingsnį šituo 
keliu, nepastebėjau, jog upelis - dingęs! Matyt, kelias išsišakojo, 
ir aš pasirinkau kitą kryptį, tuo tarpu kai Hanso upelis ramiai te- 
kėjo savo keliu ir kartu su mano bendrakeleiviais veržėsi į neuž- 
matomą gylį. 

Kur eiti? Jokių pėdsakų. Granite kojos nepalieka atspaudų. 
Aš sukau galvą, stengdamasis rasti to neišsprendžiamo uždavi- 
nio sprendimą. Mano padėtį buvo galima apibūdinti vienu žo- 
džiu: galas! 

Taip, žūsiu prarajoje, neišmatuojamoje, begalinėje! Mane už- 
griuvo baisus, trisdešimties Ijė storio Žemės plutos svoris. Jau- 
čiausi jo pritrėkštas. Nevalingai mano galvoje atgimė žemiški pri- 
siminimai. Sujaudintoje sąmonėje akimirksniu pralėkė Hambur- 
gas, namas Karališkojoje gatvėje, mano vargšė Grauben, tas vi- 
sas pasaulis, nuo kurio aš buvau atskirtas! Tarsi sapnavau atmerk- 
tomis akimis. Iš naujo išgyvenau visus mūsų kelionės įvykius: 
plaukimą jūra, Islandiją, susitikimą su ponu Fridriksonu, Snefelsą. 

Tariau sau: jeigu aš, atsidūręs tokioje būsenoje, dar puoselėčiau 
nors menkiausią vilties šešėlį, tai būtų ne kas kita, o beprotybės 
požymis, ir geriau būtų visiškai praradus bet kokią viltį! 

Iš tikrųjų, kokios galios galėjo išvesti mane į Žemės paviršių 
arba išskirti tuos granito skliautus, kybančius virš mano galvos? 
Kas galėjo nukreipti mane į teisingą kelią ir vėl suvesti su bendra- 
keleiviais? 

„Ak, dėdule, dėdule!"" - nusivylęs sušukau. 

Tai buvo vienintelis priekaištas, kuris išsiveržė pro mano lū- 
pas, nes puikiai supratau, ką išgyvena tas nelaimingas Žmogus, 
dabar irgi manęs ieškantis. 

Galiausiai suvokęs, kad bergždžiai laukčiau Žmonių pagalbos, 
netekęs galimybių ko nors griebtis, kad išgelbėčiau save, aš ėmiau 
šauktis dangaus pagalbos. Mano atmintyje atgimė vaikystė, pri- 
siminiau motiną, kurios netekau dar būdamas visai mažas. Ėmiau 
melstis, nors ir negalėjau tikėtis, kad Dievas, į kurį taip pavėluo- 
tai kreipiausi, išgirstų mano karštą maldą. 

Šaukdamasis dangaus pagalbos, truputį nusiraminau ir sutel- 
kiau visas dvasios jėgas, stengdamasis dar kartą apmąstyti savo 
tragišką padėtį. 

Maisto dar turėjau trims dienoms, ir gertuvė dar buvo pilna. O 
kai viskas baigsis — galas. Tačiau kur eiti - aukštyn ar žemyn? Į 
viršų, tik į viršų! 

Aš vėl atsidursiu prie nelemtojo kelio išsišakojimo, toje vie- 
toje, kur nuklydau nuo versmės. 

O kai upelis vėl bus mano keliavedys, visą laiką kopsiu palei 
J į viršų ir pasieksiu Snefelso viršūnę. 

Kaip anksčiau apie tai nepagalvojau? Juk tik ten išsigelbėji- 
mas! Taigi, pirmiausia reikėjo ieškoti Hanso upelio. 

Aš pakilau ir, pasiramsčiuodamas lazda, pradėjau kopti gale- 
rija. Įkalnė buvo gana stati. Ėjau kupinas vilčių, nedvejodamas 
kaip žmogus, neturįs kito pasirinkimo. 

Kėblinau jau pusvalandį ir jokios kliūtys nepastojo man tako. 
Kelią stengiausi atpažinti iš tunelio padėties, uolų išsikišimų, po- 

sūkių ypatumų. Tačiau į akis nekrito joks charakteringas požy- 
mis, ir netrukus supratau, kad toji galerija iki išsišakojimo manęs 
nenuves. Ji buvo be išėjimo. Aš atsimušiau į neįveikiamą sieną ir 
nugriuvau ant galerijos granitinės paklotės. 

Nemoku apsakyti to siaubo, tos nevilties, kuri mane apėmė. 
Aš buvau priblokštas. Į tą granito sieną sudužo mano paskutinė 
viltis. 

Paklydęs labirinte, kurio vingiuoti praėjimai kryžiavosi ir ėjo 
visomis kryptimis, aš supratau, kad mano pastangos ištrūkti yra 
bergždžios. Teliko numirti pačia baisiausia mirtimi! Ir — nuosta- 
bus dalykas! — aš bemat įsivaizdavau, kokie kils mokslo ginčai, 
jeigu kada nors suras mano suakmenėjusį kūną trisdešimties Ijė 
gylyje! 

Panorau išgirsti savo balsą, bet tik gergždantis garsas išsiver- 
žė iš perdžiūvusių lūpų. Aš ėmiau dusti. 

Negana to, ištiko nauja nelaimė! Lempa iškrito iš rankų ir su- 
gedo. Aš neįstengiau jos sutaisyti. Šviesa blėso ir grasino visai 
užgesti! 

Mačiau, aparato spiralėje elektros srovė darėsi vis silpnesnė. 
Ant tamsių sienų sušmėžavo virpuliuojančių šešėlių virtinės. Ne- 
siryžau užsimerkti, bijodamas netekti ir menkiausio gęstančios 
šviesos atomo! Kiekvieną akimirką man atrodė, kad lempa jau 
gęsta ir mane apgaubia „amžinoji naktis“. 

Štai ir paskutinis šviesos blyksnis. Aš stebėjau, kaip šviesa 
silpsta, gaudžiau jos blėsimą, sutelkiau į jį visą Žvilgsnio jėgą, 
kaip į paskutinį dar suvokiamą pojūtį, ir staiga panirau į nežvelgia- 
mą tamsą. Baisiausiai surikau. Ten, Žemėje, net nakties tamsoje 
šviesa niekada visiškai nepraranda savo teisių! Ji būna išdrikusi, 
silpna, bet akies tinklainė vis dėlto ją jaučia! O čia —- nieko! Tam- 
siausia tamsuma pavertė mane neregiu pilna šio žodžio prasme! 

Visiškai netekau nuovokos. Atsistojau, ištiesiau rankas, iš pas- 
kutiniųjų stengdamasis apčiuopti kelią. Ėmiau bėgti spėtinai tuo 
klaidžiu labirintu kaip urvinis gyventojas, skubėdamas, rėkdamas, 
raudodamas, atsidauždamas į uolos iškyšulius, griūdamas ir vėl 

atsistodamas, apsipylęs krauju, laižydamas kraujo lašus, srūvan- 
čius mano veidu, ir vis laukdamas, kada vėl atsidaušiu į sieną ir 
prasiskelsiu galvą. 

Kur mane nešė mano beprotybė? Nė pats šito nežinojau! Po 
kelių valandų, visiškai nebetekęs jėgų, bejėgis nugriuvau prie gra- 
nito sienos ir netekau sąmonės. 


Dvidešimt aštuntasis skyrius 


Kai atsitokėjau, mano veidas buvo šlapias nuo ašarų. Ar ilgai 
buvau tokioje būsenoje, negaliu pasakyti. Aš praradau laiko nuo- 
voką. Buvau visiškai vienišas ir mano padėtis buvo bejėgiška. 

Griūdamas susižeidžiau ir smarkiai nukraujavau. Aš tiesiog 
plūdau krauju! Ak, kaip graužiausi, kad nenumiriau, kad man dar 
„teks numirti"?! Nebenorėjau nieko galvoti. Vijau iš galvos bet 
kokias mintis ir, sielvarto prislėgtas, gulėjau prie granitinės sienos. 

Jaučiau, kad vėl tuoj nualpsiu, o gal ir visiškai išnyksiu, kai 
staiga išgirdau baisiausią dundesį, sukrėtusį mano klausą. Atro- 
dė, griaudėja griaustinis; garso bangos pamažu nyko bedugnės 
gilybėje. 

Kas sukėlė tą dundesį? Be abejo, kokia nors katastrofa Žemės 
gelmėse! Gal sprogo dujos, gal griuvo milžiniška uola? 

Aš įsiklausiau. Laukiau, ar nepasikartos dundesys? 

Taip praėjo ketvirtis valandos. Galerijoje viešpatavo visiška 
tyla. Negirdėjau net savo širdies dūžių. Atsitiktinai prispaudęs 
ausį prie sienos, apstulbau: man pasirodė, jog iš kažkur, iš toli, 
atsklinda Žmonių balsai. Aš krūptelėjau. 

„Haliucinacijos!' —- pamaniau. 

Ne! Įsiklausęs iš tikrųjų išgirdau kažkokį šnabždesį. Bet su- 
prasti, kas kalbama, neįstengiau — buvau labai nusilpęs. Tačiau 
vis dėlto girdėjau balsus! Tuo nė kiek neabejojau. 

Akimirką išsigandau — o gal tai tik aidas pakartojo mano bal- 
są? Gal sušukau, pats to nesuvokdamas? Užėmiau kvapą ir vėl 
priglaudžiau ausį prie sienos. 


171 


Taip, žinoma, tai balsai - Žmonių balsai! 

Paėjau kelis žingsnius nuo sienos ir išgirdau aiškesnį garsą. 
Ausis pagavo kažkokius nesuprantamus svetimus žodžius. Atro- 
dė, kažkas šnibždasi už sienos. Kažkas liūdnu balsu dažniau už 
kitus kartojo žodį „forlorad“ (Žuvo. - /dan./). 

Kas nepaliaujamai vis tarė tą žodį? Tikriausiai Hansas arba 
dėdulė. Bet jeigu aš girdėjau jų balsus, tai ir jie turėtų išgirsti 
manąjį. 

— Padėkite! — sušukau iš visų jėgų. —- Padėkite! 

Įsiklausiau, stengdamasis išgirsti atsakymą, šūksnį ar bent ato- 
dūsį. Nė garso! Praėjo kelios minutės. Tūkstančiai minčių siautė 
mano galvoje. Pamaniau - mano balsas tikriausiai pernelyg silpnas 
ir nenusklido iki mano bendrakeleivių. 

„Žinoma, tai jie, - kartojau pats sau. - Kas gi dar gali būti čia, 
trisdešimt Ijė po Žeme?" 

Vėl įsiklausiau. Slinkau palei sieną, vis prispausdamas prie 
jos ausį, ir pagaliau radau matematinį tašką, kuriame balsai pa- 
siekė aukščiausią stiprumo laipsnį. Vėl nugirdau žodį „„forlorad"“, 
po to dundesį, lygiai tokį, koks neseniai pabudino mane iš alpu- 
lio. 

„Ne, ne! — tariau sau. - Balsai sklinda ne iš už sienos. Granito 
siena nepraleistų net stipresnio garso. Garsai sklinda galerijoj! 
Tai savotiškas, grynai akustinis reiškinys!" 

Aš vėl suklusau, ir šį kartą — taip, šį kartą! — išgirdau labai 
aiškiai ištartą savo vardą! 

Dėdulė ištarė mano vardą! Jis kalbėjosi su palydovu, o žodis 
„forlorad“' - tai daniškas Žodis! 

Dabar aš viską supratau. Jeigu noriu, kad jie išgirstų, turiu 
kalbėti prigludęs prie pat sienos — mano balsas sklis siena kaip 
elektros srovė sklinda laidais. 

Negalėjau delsti nė akimirkos! Jeigu mano bendrakeleiviai nu- 
eis nors kiek tolėliau, akustinis reiškinys gali išnykti. Aš priglu- 
dau prie pat sienos ir kiek galėdamas aiškiau tariau: 

— Dėde Lidenbrokai! 

Laukiau baisiausiai nekantraudamas. Perduodant garsą per 
nuotolį, praeina tam tikras laikas, kol jį išgirsti. Oro tankis su- 
stiprina garso jėgą, o ne greitį. Praėjo tik kelios sekundės, o atro- 
dė —visa amžinybė! Pagaliau mano ausis nugirdo tokius žodžius: 

— Akseli, Akseli, ar tai tu?.. 

— Truputį palaukite, aš pavargau! Nebeturiu jėgų atsakyti. O 
jūs kalbėkite su manimi!.. 

— Susiimk, — pakartojo dėdulė. — Nieko neatsakyk, tik klausy- 
kis. Mes ieškojome tavęs, ėjome galerija į viršų ir žemyn, bet 
niekur neradome! Aš graudžiai tave apverkiau, mano vaikeli! Pa- 
galiau spėdamas, kad tu eini palei Hanso upelį, su palydovu pa- 
traukiau pirmykščiu keliu. Mes šaudėme! Nors dabar savitos akus- 
tikos dėka mes girdime vienas kito balsą, tačiau negalime dar 
susitikti. Bet nenusimink, Akseli! Mes girdime vienas kitą, o tai 
jau gerai!.. 

Reikėjo kažką daryti. Aš vėl atgavau nors ir silpną viltį. Visų 
pirma reikėjo išsiaiškinti vieną svarbią aplinkybę. Prispaudžiau 
lūpas prie sienos ir sušukau: 

— Dėde!.. 


— Paimkite. Ištarkite mano vardą ir tiksliai nustatykite laiką, 
kada pradėjote kalbėti. Aš atsiliepsiu, vos tik garsas pasieks ma- 
ne, ir tada jūs taip pat tiksliai nustatykite, kaip greitai mano atsa- 
kymas jus pasiekė... 

— Gerai! Laikas, praėjęs nuo mano klausimo ir tavo atsakymo 
bylos, per kelias sekundes garsas pasiekia tave. 


Priglaudžiau ausį prie sienos ir, kai tik žodis „,„Akseli“ pasiekė 
mano ausis, tuoj pat atsiliepiau ir ėmiau laukti... 

— Keturiasdešimt sekundžių! — pasakė dėdulė. — Nuo klausi- 
mo iki atsakymo praėjo keturiasdešimt sekundžių; vadinasi, gar- 
sas mane pasiekė per dvidešimt sekundžių. O kadangi per sekun- 
dę garsas nusklinda tūkstantį dvidešimt pėdų, tai atstumas tarp 
mūsų — dvidešimt tūkstančių keturi šimtai pėdų, kitaip sakant, 
truputį daugiau kaip pusantros Ijė. 


— Žemyn, vis žemyn! Dabar mes esame didelėje aikštėje, į 
kurią sueina daugybė galerijų. Toji, į kurią tu patekai, be abejo, 
atves tave pas mus, nes visi tie Žemės plyšiai, aižos, matyt, eina 
vėduokle nuo milžiniškos olos, kurioje esame. Stokis ir eik pir- 
myn. Eik, šliaužk, jeigu prireiks, slysk stačiais šlaitais. Keliauk, 
mano vaikeli! Keliauk!.. 

Tie žodžiai mane padrąsino. 

— Iki pasimatymo, dėde, - sušukau. — Aš einu! Dabar mes jau 
nebegalėsime pasikalbėti. Sudie!.. 


Tai buvo paskutiniai iki manęs atsklidę žodžiai. Mūsų neįpras- 
tas pokalbis Žemės gelmėse, per pusantros Ijė nuotolį, baigėsi 
tais paguodžiančiais žodžiais. 

Nuostabus akustikos reiškinys lengvai paaiškinamas fizikos 
dėsniais. Jį nulemia galerijos padėtis ir akmens uolienos laidu- 
mas. Žinomi keli panašūs garso plitimo ne oru pavyzdžiai. Aš 
prisiminiau, jog panašus reiškinys buvo pastebėtas keliose vieto- 
se, taip pat ir Londono šv. Pauliaus šventyklos vidinėje galerijoje 
ir ypač garsiosiose Sicilijos olose, akmenų kirtykloje netoli Sira- 

kūzų, ypač — „Dionizo ausyje". 

Visa tai atsiminęs supratau: jeigu dėdulės balsas pasiekė ma- 
ne, tai mūsų neskiria jokios užtvaros. Taigi be kliūčių, laisvai 
kaip ir garsas, turėčiau nueiti pas savo bendražygius, žinoma, jei- 
gu tik neapleis jėgos. Aš atsistojau. Daugiau šliaužiau nei ėjau. 
Nuolydis buvo gana status. Aš ėmiau tiesiog slyste slysti žemyn. 

Netrukus jau leidausi taip greitai, kad kilo pavojus pargriūti ir 
nusiristi. 

Staiga žemė išslydo iš po kojų. Jaučiau - lekiu žemyn, atsi- 
dauždamas į skardingos galerijos — tikro šulinio! — nelygumus. 
Galva trenkiausi į aštrią uolą ir netekau sąmonės. 


Dvidešimt devintasis skyrius 


Kai vėl atgavau sąmonę, aplink viešpatavo prieblanda; aš gu- 
lėjau ant žemės, ant minkštų antklodžių. Dėdulė sėdėjo šalia, 
stengdamasis mano veide išvysti gyvybės Žymių. Išgirdęs atodū- 
Sį, Jis nutvėrė mano ranką, o sugavęs mano žvilgsnį, suriko iš 
džiaugsmo. 

— Jis gyvas! Jis gyvas! —- šaukė dėdulė. 

— Taip, — išlemenau silpnu balsu. 

— Vaikeli mano, - tarė dėdulė, prispausdamas mane prie savo 
krūtinės, — štai tu ir išgelbėtas! 

Tonas, kuriuo jis ištarė tuos žodžius, begaliniai mane sukrėtė, 
o dar labiau sujaudino dėdės rūpestis. O, kokių reikėjo išbandy- 
mų, kad šitaip išsilietų profesoriaus jausmai! 

Priėjo Hansas. Drįstu teigti - kai pamatė dėdulę, savojoje lai- 
kantį mano ranką, jo akyse švystelėjo nepaprastas džiaugsmas. 

— God dag, - tarė jis. 

— Sveikas, Hansai, sveikas, — sušnibždėjau. - O dabar, miela- 
sis dėdule, paaiškinkite man, kur esame? 

— Rytoj, Akseli, rytoj! Šiandien tu dar pernelyg silpnas. Aš 
apdėjau tavo galvą kompresais, ramiai gulėk! Užmik, mano ber- 
niuk, o rytoj viską sužinosi. 

— Tai bent pasakykite, — nerimau, — kelinta valanda ir kuri 
šiandien diena? 

— Vienuolikta valanda vakaro; šiandien sekmadienis, rugpjū- 
čio devintoji, o dabar aš draudžiu tau kalbėti iki rytojaus. 

Iš tikrųjų, aš buvau labai silpnas, ir mano akys pačios savaime 

užsimerkė. Privalėjau gerai išsimiegoti, ir užmigau su ta mintimi, 
kad mano išsiskyrimas su bendrakeleiviais tęsėsi ilgas keturias 
dienas. 

Kitą rytą pabudęs ėmiau žvalgytis. Mano guolis, padarytas iš 
mūsų kelioninių antklodžių, buvo urve, išpuoštame nuostabiais 
stalaktitais ir išpiltame smulkiu smėliu. Urve viešpatavo priete- 
ma. Nei lempos, nei deglai nedegė, o vis dėlto iš išorės pro siaurą 
plyšį iš kažkur prasiskverbė silpna šviesa. Aš išgirdau vandens 
teškenimą - tarsi bangų mūša daužytųsi į krantą, o tarpais ausis 
pagaudavo net vėjo švilpimą. 

Klausiau savęs, ar aš iš tikrųjų atsibudau, ar tik sapnuoju at- 
merktomis akimis, ar krentant nenukentėjo mano smegenys, ar 
tik neprasidėjo garsinė haliucinacija? Bet ne! Akys ir klausa ne- 
galėjo manęs apgauti! 

„Tai juk dienos šviesos spindulys, - mąsčiau. - O bangų pliuš- 
kenimas? O vėjas? Nejaugi aš apsirinku? Nejaugi mes išėjome į 
Žemės paviršių? Nejaugi dėdulė atsisakė savo užmačios, o gal jis 
viską, ką buvo užsibrėžęs, įvykdė iki galo?" 

Mano galvoje kilo daugybė klausimų. Tuo metu priėjo profe- 
sorius. 

— Labas, Akseli, - linksmai tarė jis. - Galvą guldau - tu gerai 
jautiesi! 

— O, žinoma, - tariau, bandydamas atsikelti. 

— Taip ir turi būti, nes ramiai miegojai. Hansas ir aš naktį pa- 
eiliui budėjome prie tavęs ir matėme, kad viskas krypsta į gerąją 
pusę. 

— Iš tikrųjų, aš jaučiuosi esąs visiškai sveikas ir tai įrodyda- 
mas noriai sukirsiu pusryčius, kuriuos man duosite. 

— Tu turi pavalgyti, mano berniuk! Karštinė jau praėjo. Han- 
sas tavo žaizdas ištepė kažkokiu tepalu, kurio paslapties islandas 
neišduoda, ir jos nepaprastai greitai užgijo. Tai šaunuolis mūsų 
medžiotojas! 

Bekalbėdamas dėdulė paruošė kažkokį valgį; aš godžiai puo- 
liau prie jo, nepaisydamas perspėjimo nepersivalgyti. Apipyliau 

dėdulę klausimais, į kuriuos jis noriai atsakinėjo. 

Ir tada štai ką sužinojau. Kaip sykis aš nukritau pačiame sta- 
čios galerijos gale; o kadangi mane surado gulintį krūsnyje ak- 
menų - net pats mažiausias galėjo sutrėkšti, — tai, vadinasi, dalis 
uolos nugriuvo kartu su manimi; netrukus, apsipylęs krauju ir be 
sąmonės, atsidūriau dėdulės glėbyje. 

— Iš tikrųjų, tenka tik stebėtis, kad neužsimušei, — tęsė jis. — 
Dieve, sergėk mus, kad jau niekada nebeišsiskirtume, nes kitaip 
mes prarasime vienas kitą. 

„Daugiau nebeišsiskirsime!"* Vadinasi, kelionė dar nebaigta? 
Nustebęs išsproginau akis. 

Dėdulė tuoj paklausė: 

— Kas tau, Akseli? 

— Norėčiau užduoti jums vieną klausimą. Sakote, kad esu svei- 
kas ir nesužalotas? 

— Be abejo! 

— Mano kojos ir rankos nenukentėjo? 

— Žinoma! 

— O galva? 

— Galva, neimant domėn kelių įbrėžimų, sveika ir nesužeista! 

— Ar tik nebūsiu kuoktelėjęs? 

— Kuoktelėjęs? 

— Taip! Ar mes ne Žemės paviršiuje? 

— Žinoma, ne! 

— Vadinasi, aš išsikrausčiau iš proto! Juk matau dienos šviesą, 
girdžiu vėjo ūžesį ir bangų pleškenimą. 

— Na ir kas? 

— Ar galite man paaiškinti šį reiškinį? 

— Ne, negaliu! Šis reiškinys nepaaiškinamas! Juk geologija 
dar netarė savo paskutinio žodžio. Tuo įsitikinsi, pats viską patyręs. 

— Tai eikime iš čia! — sušukau pašokdamas. 

— Ne, Akseli, ne! Grynas oras tau pakenks. 

— Grynas oras? 

— Taip, ir vėjas gana stiprus. Gali peršalti. 

— Bet kartoju — aš jaučiuosi labai gerai! 

— Šiek tiek kantrybės, mano berniuk! Ligos recidyvas privers- 
tų mus čia tūnoti, o laiko negalime tuščiai leisti, nes persikėlimas 
gali užtrukti. 

— Persikėlimas? 

— Taip. Šiandien dar pailsėk, o rytoj plauksime. 

— Plauksime? 

Paskutinis žodis visai mane sutrikdė. 

Ką jis šneka? Plauksime? Nejaugi mūsų paslaugoms upė, eže- 
ras ar jūra? Nejaugi, išmetęs inkarą, stovi stebuklingas laivas? 

Mano smalsumas buvo begalinis. Dėdulė veltui stengėsi ma- 
ne sulaikyti. Supratęs, kad, nepatenkindamas mano noro, pada- 
rys daugiau žalos, nusileido. Aš mikliai apsirengiau. Dėl visa ko 
dar apsigaubiau antklode ir išlindau iš urvo. 


Trisdešimtasis skyrius 


Ryški šviesa mane apakino. Akys, įpratusios prie tamsos, ne- 
jučia užsimerkė. Kai įstengiau jas vėl atmerkti, buvau labiau 
apstulbęs nei sužavėtas. 

— Jūra! — sušukau. 

— Taip, - atsakė dėdulė, - Lidenbroko jūra, ir aš tikiuosi, kad 
nė vienas jūrų keliautojas nenuginčys šito mano atradimo ir ma- 
no teisės pavadinti ją savo vardu. 

Vandens plynuma tyvuliavo prieš mūsų akis, susiliedama su 
horizontu. Bangos, dusliai šniokšdamos, daužėsi į smėlėtą didžiu- 
lės įlankos krantą, kuris buvo nusėtas kriauklėmis. Jose kažkada 
gyveno pirmosios pasaulio būtybės. Bangų keteras gaubė švel- 
nios putos ir, vėjeliui pučiant, purslai tiško man į veidą. Tame 
plokščiame krante, per šimtą tuazų nuo vandens, spietėsi pirmykš- 
čių kalnų kalvagūbrių atšakos — milžiniškos uolos, kurios 
platėdamos kilo į neužmatomą aukštį. Raižydamos krantą aštrio- 
mis briaunomis, uolos įsiterpė toli į jūrą, į jas triukšmingai dau- 
žėsi bangos. Tolyje, migloto horizonto fone, aiškiai mačiau rūs- 
čiai boluojant tokias pat milžiniškas uolas. 

Tai buvo tikras vandenynas, fantastiškai išraižytais krantais, 
tačiau tie krantai buvo nykūs ir kėlė siaubą savo laukiniškumu. 

Aš galėjau toli žvilgsniu apžvelgti jūros platybę, nes kažkokia 
„Ypatinga“ pašvaistė viską aplinkui apšvietė iki menkiausios 
smulkmenos. Tai nebuvo saulės šviesa — saulė skleidžia akinan- 
čių spindulių pluoštą ir nuostabiai švyti, — ir ne blyški bei blanki 
nakties šviesulio atspindėta vaiduokliška šviesa. Ne! Šito švies- 

tuvo jėga, jo išsklaidytas šaltas švytėjimas, skaidri baltybė, žema 
temperatūra, ryškumas, stipresnis už Mėnulio šviesos skaistumą, 
— visa tai neabejotinai bylojo apie elektrinę jo kilmę. Toji šviesa 
kažkuo buvo panaši į šiaurės pašvaistę, iš kosmoso sklindantį švy- 
tėjimą; ji prasiskverbė į visus didžiulės olos kampelius, o oloje 
galėjo tilpti didžiausias vandenynas. 

Olos skliautas — jį galėčiau vadinti dangumi, - tarsi uždengtas 
debesų, susidariusių iš vandens garų, tikriausiai, kartais prapliup- 
davo smarkia liūtimi. Aš maniau, kad, esant tokiam dideliam at- 
mosferos slėgiui, vanduo negali garuoti, tačiau vis dėlto dėl man 
dar nežinomos fizinės priežasties ore kaupėsi tiršti debesys. Bet 
kolei kas „oras buvo nuostabus". Elektrinės bangos sukūrė nuo- 
stabų šviesos žaismą - šviesa lūžo debesyse, kybančiuose aukštai 
danguje. Akį rėžiantys šešėliai kartais uždengdavo apatinį jų kraš- 
tą, ir dažnai pro debesų plyšį švysteldavo nepaprasto ryškumo 
spindulys. Bet vis dėlto tai nebuvo saulės spindulys, nes dvelkė 
šalčiu. Spindulio šviesa sukūrė liūdną, be galo niūrų įspūdį. Vie- 
toj dangaus skliauto su žvaigždynais virš savo galvos aš jaučiau 
debesų aptrauktą granitinę sferą, slegiančią mane visu savo svo- 
riu; kad ir milžiniška buvo toji Žemės viduje esanti erdvė, vis 
dėlto čia būtų ankšta net pačiam menkiausiam mūsų planetos pa- 
lydovui. 

Tada aš prisiminiau vieno anglų kapitono teoriją; jis lygino 
Žemę su milžiniška tuščiavidure sfera, kurios viduje smarkiai su- 
slėgtas oras šviečia savo slėgio įtakoje, o kiti du šviesuliai, Pluto- 
nas ir Prozerpina, sukasi paslaptingomis orbitomis. Galbūt jis sa- 
kė tiesą? 

Toje neaprėpiamoje oloje mes buvome lyg belaisviai. Neįsten- 
gėme nustatyti jos pločio, nes krantas dingo iš akių begalinėje 
tolybėje, nei ilgio, kadangi Žvilgsnis negalėjo prasiskverbti už 
debesuotos horizonto linijos. Olos aukštis tikriausiai viršijo ke- 
lias Ijė. Taip pat nematėme, kur skliautas remiasi ant granitinių 
atramų; debesys plaukė tikriausiai ne žemiau, kaip dviejų tūks- 
tančių tuazų aukštyje; tai buvo aukštis, viršijantis aukštį, kurį pa- 

siekia Žemės garai, o tai, be abejo, atsitinka tik dėl didelio oro 
tankio. 

Žodis „ola“ tikriausiai netinkamas tos neaprėpiamos erdvės 
būdingiausioms žymėms apibūdinti. Žmogui, akiplėšiškai prasi- 
skverbusiam į begalinį Žemės rutulio gylį, trūksta žodžių žmonių 
kalba tai apsakyti. 

Aš negalėjau suvokti, dėl kokio geologinio reiškinio Žemės 
viduryje atsirado tokia erdvė. Nejaugi ji galėjo susiformuoti atša- 
lant Žemei? Iš keliautojų pasakojimų žinojau apie kelių garsių 
olų egzistavimą, bet nė viena iš jų nebuvo tokia didelė. 

Nors Guacharos ola Kolumbijoje, kurią Humboltas ištyrinėjo 
per visą dviejų tūkstančių penkių šimtų pėdų ilgį, neatskleidė 
mokslininkui savo paslapčių, vis dėlto galima manyti, kad ji la- 
bai didelė. Mamutų ola Kentukyje, žinoma, taip pat milžiniško 
dydžio, nes jos skliautas iškilęs penkis šimtus pėdų virš neišma- 
tuojamo gylio ežero, o keliautojai nuėjo ola daugiau kaip dešimt 
Ijė ir vis dėlto iki galo jos neištyrė. Bet kas tos olos lyginant su ta, 
kuria aš stebėjausi, su miglotu dangumi, išsklaidyta elektros šviesa 
ir beribe, įsčiose įkalinta jūra? Mano vaizduotė neįstengė suvokti 
nepaprasto jos dydžio. 

Tylėdamas stebėjau tą stebuklą. Man trūko žodžių savo jaus- 
mams išreikšti. Atrodė, esu kažkokioje tolimoje planetoje, Urane 
ar Neptūne, ir stebiu reiškinį, nesuvokiamą mano „žemiškai'" na- 
tūrai. Nauji reiškiniai reikalauja naujų paaiškinimų, o mano vaiz- 
duotė atsisakė man paklusti. Aš Žavėjausi, mąsčiau, stebėdama- 
sis Žiūrėjau ir jaučiau keistą baimę. 

Nuo netikėto reginio mano veidas atsigavo; nuostaba — ge- 
riausi vaistai, ir aš pasveikau nuo tos naujos terapeutinės priemo- 
nės; tuo pačiu mane žvalino sūdraus oro gyvybinga jėga, sočiai 
plaučius maitinanti deguonimi. 

Nesunku suprasti, kad po keturiasdešimt septynių įkalinimo 
dienų ankštoje galerijoje vėl alsuoti drėgnu, sūrių garų prisodrin- 
tu oru buvo begalinis malonumas. 

Aš nė kiek nesigailėjau, išėjęs iš niūraus urvo. Dėdulė, jau iki 

soties prisižiūrėjęs į visus tuos stebuklus, niekuo nebesistebėjo. 

— Ar turi jėgų šiek tiek pasivaikščioti? — paklausė jis. 

— Taip, žinoma! - atsakiau. — Argi gali būti kas nors malones- 
nio? 

— Tai atsiremk mano rankos, Akseli, ir pasivaikštinėkime pa- 
krante. 

Aš noriai sutikau, ir mes ėmėme vaikštinėti to netikėtai atras- 
to vandenyno krantu. Kairėje stačios uolos, susigrūdusios viena 
ant kitos, priminė titanišką citadelę. Ji darė nepaprastą įspūdį. 
Nuo skardžių triukšmingai žemyn veržėsi nesuskaičiuojama kriok- 
lių daugybė, lengvi vandens garų kamuoliai, ištrūkę pro uolos 
plyšius, bylojo joje esant daugybę karštų šaltinių, o upokšniai, 
tyliai čiurlendami, tekėjo nuolaidžiais šlaitais. 

Tarp upokšnių aš iš karto atpažinau mūsų ištikimąjį vedlį, Han- 
so upelį, kuris lėtai sroveno į jūrą, tarsi šitaip srūtų jau nuo pa- 
saulio sutvėrimo pradžios. 

— Štai mes ir nebetenkame savo kelrodžio! — tariau ir atsidu- 
sau. 

— Ė! — atsiliepė profesorius. - Tas ar kitas - koks skirtumas? 

„Koks nedėkingumas!" — pamaniau. 

Tą pačią akimirką mano dėmesį patraukė netikėtas reginys. 
Per šimtą žingsnių nuo mūsų, už kyšulio rago, augo didelis tan- 
kus miškas. Medžiai buvo vidutinio aukščio, skėčio formos, griež- 
tų geometrinių linijų. Judantis oras kažkodėl nevirpino jų lapų; 
nors pūtė švelnus vėjelis, medžiai stovėjo nejudėdami, ir miškas 
priminė suakmenėjusių kedrų giraitę. 

Aš paspartinau žingsnį. Niekaip neįstengiau nustatyti tų ne- 
įprastų medžių rūšies. Ar jie buvo viena iš dviejų tūkstančių au- 
galų rūšių, jau Žinomų mokslui, ar jiems reikia išskirti atskirą 
vietą pakrančių floroje? Ne! Iš pradžių miškas mane nustebino, o 
kai priėjome arčiau, aš suglumau. 

Iš tikrųjų, priešais mus buvo Žemės augalai, tik gigantiški. 
Dėdulė tuoj pat nustatė kas tai. 

— Tai juk grybai! - tarė. 

Ir jis neapsiriko. Galite įsivaizduoti, kaip tie valgomieji auga- 
lai vešliai klesti šiltoje ir drėgnoje vietoje. Aš Žinojau — Bujaro 
teigimu, „Jycoperdon giganieum" (Milžiniško grybo atmaina. — 
/lot./) kepurės apskritimas būna aštuonių ar devynių pėdų; bet čia 
augo nuo trisdešimties iki keturiasdešimties pėdų aukščio baltieji 
grybai su atsakančio skersmens kepurėlėmis! Jų buvo tūkstan- 
čiai. Pro tirštą grybų kepurių šešėlį neprasiskverbė nė vienas švie- 
sos spindulys, ir visiška tamsa viešpatavo po jų kupolais, tampriai 
susiglaudusiais vienas su kitu, panašiai kaip Afrikoje būna susi- 
glaudę miesto namų apskriti stogai. 

Tačiau aš vis dėlto norėjau prasiskverbti į jų tankynę. Mėsingi 
kamienai dvelkė mirtinu šalčiu. Pusę valandos mes klajojome po 
tą drėgną prieblandą ir likome labai patenkinti, vėl sugrįžę į pa- 
krantę. 

Bet toje požemio dalyje bujojo ne tik grybai - augmenija čia 
buvo gana įvairi. Toliau matėsi didžiuliai medžių miškai. Jų lapai 
buvo bespalviai. Lengvai atpažinome: tai Žemės augmenijos že- 
mesnės rūšys, tik neįprastų dydžių: pataisai, ištįsę per šimtą pė- 
dų, milžiniškos sigiliarijos, paparčiai aukščio sulig šiaurės egle, 
lepidodendronai cilindriškai dvišakais kamienais, apaugusiais la- 
pais, nubertais ilgais, aštriais plaukeliais, kaip mūsų kaktusai. 

— Nuostabu, didinga, neprilygstama! - šūkčiojo dėdulė. - Štai 
visa pereinamojo periodo flora! Štai mūsų sodų šliaužiantieji au- 
galai, pirmaisiais Žemės egzistavimo amžiais augę kaip medžiai. 
Žiūrėk, Akseli, žavėkis. Juk tai botanikui — didžiausia šventė. 

— Tiesą sakote, dėdule. Matyt, Apvaizdai norėjosi šitame mil- 
žiniškame šiltnamyje išsaugoti prieštvaninius augalus, kuriuos 
mokslininkų vaizduotė gana vykusiai atkūrė. 

— Teisingai, mano berniuk, tai — šiltnamis! — Bet būtų dar tei- 
singiau pridūrus — ir žvėrynas! 

— Žvėrynas? 

— Žinoma! Pažvelk į dulkes, kurios kyla iš po mūsų kojų, į 
tuos kaulus, kurių visur pilna. 

— Kaulus? — sušukau aš. 

— Taip, tai prieštvaninių gyvūnų kaulai! 

Aš puoliau prie senųjų amžių palaikų, virtusių nebesuardoma 
mineraline medžiaga, ir nesunkiai nustačiau milžiniškų kaulų, pri- 
menančių išdžiūvusių medžių kamienus, kilmę. 

- Štai apatinis mastodonto žandikaulis, — tariau, - štai dinote- 
rijaus krūminiai dantys; štai šitas šlaunikaulis gali būti tik paties 
stambiausio gyvulio — megaterijaus. Taip, tai tikras žvėrynas! Kau- 
lai čia pakliuvo ne dėl stichinės nelaimės. Gyvūnai, kuriuos su- 
akmenėjusius mes matome, veisėsi šitos požeminės jūros pakran- 
tėse, šitų mediškų augalų šešėlyje. Pažvelkite, štai net sveiki ske- 
letai. Ir vis dėlto... 

— Kas — vis dėlto? — paklausė dėdė. 

— Aš niekaip neįstengiu paaiškinti net pats sau, kodėl keturko- 
jai egzistavo šitoje granito oloje? 

— Kodėl negali? 

— Juk gyvūnai Žemėje atsirado tik tame periode, kuomet iš 
sąnašinių nuogulų susidarė nuosėdinės uolienos, taip vadinamos 
antrinės, kurios pakeitė pirminės formacijos uolas. 

— Tai, štai, Akseli! Į tavo klausimą galima labai paprastai atsa- 
kyti, o būtent — ši dirva susidarė iš nuosėdinių uolienų. 

- Kaip? Tokiame gylyje? Po Žemės paviršiumi? 

— Žinoma! Šis reiškinys paaiškinamas geologijos požiūriu. 
Kažkurioje tolimoje epochoje Žemė buvo pasidengusi stangria 
pluta, kuri, veikiama traukos dėsnio, periodiškai vertikaliai svy- 
ravo. Tikėtina, kad slūgstant Žemės plutai, dalis nuosėdinių uo- 
lienų prasmego atsiradusiose bedugnėse. 

— Žinoma, taip galėjo būti! Bet jeigu prieštvaniniai gyvūnai 
gyveno šiose požemio srityse, tai gal kokia baidyklė ir dabar dar 
klaidžioja po šitą tamsų mišką ar slepiasi už uolų? 

Apie tai pagalvojęs, aš ne be baimės apsižvalgiau; bet tose 
dykose pakrantėse neišvydau nė vieno gyvo padaro. 

Truputį pavargau ir prisėdau ant iškyšulio uolos, kurios papė- 
dėje triukšmingai daužėsi bangos. Iš čia akimis galėjau aprėpti 
visą užutėkį. Tolumoje, tarp piramidinių uolų, matėsi mažytė įlan- 

ka. Tame tyliame užutėkyje, apsaugotame nuo vėjų, puikiausiai 
galėjo tilpti ir, inkarą išmetęs, ramiausiai stovėti brigas ir kelios 
škunos. Man atrodė, kad tuoj tuoj koks nors laivas pakels inkarą 
ir, pučiant pietų vėjui, iškėlęs visas bures, išplauks į atvirą jūrą! 

Bet ši iliuzija netrukus išsisklaidė! Mes buvome vienintelės 
gyvos esybės požemio pasaulyje. Kartais vėjas nurimdavo, ir be- 
galinė tyla įsiviešpataudavo ir jūroje, ir tarp bevaisių uolų. Aš 
stengiausi žvilgsniu prasiskverbti į miglotą tolį pro maršką, den- 
giančią paslaptingą horizonto liniją. Tūkstančiai klausimų veržte 
veržėsi iš mano lūpų. Kur baigiasi jūra? Kur ja galima nuplaukti? 
Ar galėsime kada nors ištyrinėti kitą krantą? 

Dėdulė tuo neabejojo. Aš irgi troškau pabūti kitoje įlankos 
pusėje ir tuo pačiu bijojau tos išvykos. 

Gerą valandą gėrėjomės prieš mūsų akis plytinčiu paveikslu. 
Tada smėlėtu krantu sugrįžome į olą. Visą naktį miegojau lyg 
užmuštas, pavargęs nuo fantastiško reginio. 

Trisdešimt pirmasis skyrius 


Kitą dieną aš pabudau visiškai sveikas. Nutariau, kad maudy- 
masis išeitų man į sveikatą, ir keletai minučių panirau į ,„Vidurže- 
mio“ jūros — tikriausiai taip ją galime vadinti! - vandenį. 

Grįžęs po maudynių, valgiau su didžiausiu apetitu. Hansas pui- 
kiai paruošė mums neišrankų valgį, tuo labiau, kad dabar jis turė- 
jo ir ugnies, ir vandens, ir galėjo šiek tiek paįvairinti pusryčius. 
Vietoj deserto Hansas mums išvirė keletą puodelių arbatos, ir dar 
niekada tas nuostabus gėrimas man neatrodė toks gardus. 

— Dabar, - tarė dėdulė, - jūros potvynio metas, reikia pasinau- 
doti proga ir patyrinėti šį reiškinį. 

— Potvynio?.. 

— Taip, Žinoma! 

— Nejaugi Saulės ir Mėnulio įtaka taip toli siekia? 

— O kodėl ne? Argi ne visi kūnai paklūsta visuotiniam traukos 
dėsniui? Vadinasi, ir ši vandens masė negali nepaklusti, ir tu pa- 
matysi, kad vanduo, nepaisant atmosferos slėgio, ims kilti kaip 
Atlanto vandenyne. 

Mes išėjome pačiu laiku ir galėjome stebėti, kaip bangos pa- 
mažu užliejo lėkštą krantą. 

— Prasideda potvynis! - sušukau. 

— Taip, Akseli, ir iš gausių putų galima spręsti, kad vanduo 
jūroje, ko gero, pakilo per dešimtį pėdų. 

— Neįtikėtina! 

— Ne, visiškai natūralu. 

— Kad ir ką sakytumėte, dėdule, man visa tai atrodo keista, ir 

aš negaliu patikėti savo akimis. Kas galėtų įsivaizduoti, kad Že- 
mės plutoje egzistuoja tikras vandenynas, su potvyniais ir atoslū- 
giais, su gaiviu vėju ir audromis! 

— O kodėl jam čia neegzistuoti? Argi tai prieštarauja fizikos 
dėsniams? 

— Žinoma, neprieštarauja, jeigu atsisakytume centrinės ugnies 
teorijos. 

— Vadinasi, Devio teorija iki šiol nepaneigta? 

— Akivaizdu! Ir ji neprieštarauja jūrų ir kontinentų Žemės ru- 
tulio viduje egzistavimui. 

— Taip, tačiau negyvenamų kontinentų. 

— Sutinku! O kodėl šituose vandenyse negali veistis kokios 
nors iki šiol nežinomos žuvų rūšys? 

— Gal ir gali, tik dar nė vienos nematėme. 

— Ką gi! Pabandykime pasidaryti meškeres — gal žuvys kibs 
ant masalo kaip Žemės vandenyse? 

— Pabandykime, Akseli, juk turime prasiskverbti į visas čio- 
nykštes paslaptis. 

— O vis dėlto pasakykite, dėdule, kur mes iš tikrųjų esame? 
Šito aš dar neklausiau, tačiau jūsų prietaisai tikriausiai jau davė 
atsakymą. 

— Horizontalia kryptimi nuo Islandijos esame nutolę per tris 
šimtus penkiasdešimt Ijė. 

— Kaip toli! 

— Esu įsitikinęs — skaičiuodamas neapsirikau. 

— O magnetinė rodyklė vis dar rodo pietryčius? 

— Taip, devyniolikos laipsnių ir keturiasdešimt dviejų minu- 
čių nuokrypį į vakarus visiškai kaip Žemėje. O vertikalioji kryp- 
tis... Čia įvyko įdomus reiškinys, kurį aš atidžiai stebėjau. 

— Koks? 

— Rodyklė, užuot krypusi į ašigalį, kaip turėtų būti šiaurės pus- 
rutulyje, atvirkščiai, krypsta į priešingą pusę. 

— Ko gero, iš to galima padaryti išvadą, kad magnetinės trau- 
kos taškas yra tarp Žemės rutulio paviršiaus ir tos vietos, kur mes 

dabar esame. 

— Tavo tiesa, ir reikia manyti, jeigu mes atsidurtume po polia- 
rinėmis sritimis, maždaug septyniasdešimt laipsnių šiaurės pla- 
tumos, kur Džemsas Rosas atrado šiaurės magnetinį polių, tai ro- 
dyklė sustingtų vertikalioje padėtyje. Vadinasi, paslaptingasis trau- 
kos centras nelabai giliai. 

— Pritariu jūsų nuomonei! O mokslininkai net nenutuokia apie 
šį reiškinį! 

— Mokslo teorijos, mano berniuk, ne visos yra teisingos, bet 
dėl to nėra ko nerimauti, nes galų gale tiesa vis tiek atrandama. 

— O kokiame gylyje mes dabar esame? 

— Maždaug trisdešimt penkių Ijė. 

— Taigi, — tariau, žvilgtelėjęs į žemėlapį, - virš mūsų galvų - 
kalvotoji Škotijos dalis, o būtent - Grampiano kalnų aukščiau- 
sios snieguotos viršūnės. 

— Taip, —- šypsodamasis atsakė profesorius. — Našta gana sun- 
ki, bet skliautas stiprus! Didysis visatos architektas jį surentė iš 
geros medžiagos, ir žmogus niekaip nesugebėtų tokį atsparų pa- 
statyti! Kas tos tiltų arkos ir šventyklų skliautai, palyginus su šiuo, 
daugiau kaip trijų Ijė skersmens kupolu, po kuriuo laisvai gali 
siausti tikras vandenynas! 

— O, aš visai nebijau, kad dangus užgrius man ant galvos! Da- 
bar sakykite, dėdule, kokie jūsų planai? Ar nemanote grįžti į Že- 
mės paviršių? 

— Grįžti? Ką čia šneki! Atvirkščiai, kelionę reikia tęsti, juk 
viskas iki šiol gerai sekėsi! 

— Aš vis dėlto nesuprantu, kaip mes persikelsime per šias 
vandens platybes. 

— O! Aš nė nesirengiu pulti stačia galva! Bet, vaizdingai kal- 
bant, jeigu vandenynai — tie patys ežerai, vadinasi, mes esame 
apsupti sausumos ir turime pagrindą manyti, kad šitą vidaus jūrą 
supa kalnų masyvai. 

— Dėl to nėra ko ir abejoti! 

— Jeigu taip, tai - kitame krante vėl rasiu urvą, vedantį į Že- 

mės centrą. 

— Kaip manote, kokio pločio yra šita jūra? 

— Nuo trisdešimties iki keturiasdešimties Ijė. 

— Taip! — tariau, vis dėlto manydamas, kad dėdės spėjimas 
gali pasirodyti esąs ne visai teisingas. 

— Mes negalime gaišti, rytoj išplauksime. 

Aš instinktyviai akimis ėmiau ieškoti laivo, kuris galėtų mus 
perkelti. | 

— Ak, štai kaip! — tariau. — Mes išplaukiame! Gerai! O kur 
laivas? 

— Laivo neprireiks, mano berniuk; pasitenkinsime geru, pati- 
kimu plaustu. 

— Plaustu! - sušukau. - Plaustą irgi nelengva gauti, ir aš nema- 
tau... 

— Tu nematai, Akseli, bet išgirstum, jeigu įsiklausytum. 

— Išgirsčiau? 

— Žinoma. Išgirdęs plaktuko dūžius, suprastum, kad Hansas 
negaišta! 

— Ar jis stato plaustą? 

— Taip. 

— Nejaugi spėjo prikirsti medžių? 

— Medžuus jau buvo išvertusi audra. Eime, pažiūrėsime, kaip 
sekasi darbas. 

Po ketvirčio valandos, toje iškyšulio pusėje, kurioje tyvuliavo 
nedidelė įlanka, išvydau plaustą meistraujantį Hansą. Dar žen- 
giau kelis Žingsnius ir atsidūriau prie pat jo. Labai nustebau — 
plaustas buvo beveik gatavas, sumeistrautas iš kažkokių keistų 
rąstų. Aplinkui mėtėsi daugybė storų lentų, rąstgalių, visokių vir- 
vių. Iš to gero buvo galima pastatyti visą laivyną! 

— Dėdule! — sušukau. - Kokie čia medžiai? 

— Eglė, pušis, beržas, šiaurės spygliuočiai, suakmenėję nuo 
vandenyje ištirpusių mineralinių druskų. 

— Nejaugi? 

— Tokie suakmenėję medžiai vadinasi „surtarbrandur“. 

— Bet jie tikriausiai sunkūs kaip akmuo ir neišsilaikys van- 
dens paviršiuje? 

— Būna ir taip! Juk kai kurie medžiai tiesiog pavirto antracitu, 
o kiti, kaip, pavyzdžiui, štai šitie, tik pradėjo suakmenėti. Pažiū- 
rėk, — toliau kalbėjo dėdulė ir sviedė į jūrą rąsto atplaišą. 

Medžio gabalas, iš pradžių paniręs po vandeniu, vėl iškilo į 
paviršių ir sūpavosi ant bangų. 

— Įsitikinai? — paklausė dėdulė. 

— Įsitikinau, tačiau vis dėlto tuo sunku patikėti. 

Kitą vakarą vedlio išradingumo dėka plaustas jau visiškai bu- 
vo baigtas; jo ilgis siekė dešimt pėdų, plotis - penkias; ,„surtar- 
branduro" rąstus Hansas suraišiojo stipria virve; statinys buvo 
patikimas, ir kai tą improvizuotą laivą nuleidome į vandenį, jis 
puikiai laikėsi ant Lidenbroko jūros bangų. 


Trisdešimt antrasis skyrius 


Rugpjūčio tryliktą dieną pakilome anksti. Reikėjo išbandyti 
naująjį keliavimo būdą. 

Plausto įranga buvo tokia: stiebas, sumontuotas iš dviejų ilgų 
karčių, rėja, kuriai panaudojo trečią kartį, ir iš antklodės pasiūta 
burė; buvo panaudota daug virvių; žodžiu, plaustas buvo paga- 
mintas atsakančiai. 

Šeštą valandą profesorius davė ženklą išplaukti. Maistą, ba- 
gažą, prietaisus, ginklus ir nemenką atsargą gėlo vandens, pa- 
semto iš kalnų upelių, jau anksčiau buvome pakrovę. 

Hansas įtaisė ir vairą, kad galėtų vairuoti mūsų laivelį. Me- 
džiotojas atsistojo prie vairo, atvyniojo lyną, iškėlė burę, ir mes 
atsistūmėme nuo kranto. Kai jau išplaukėme iš įlankos, dėdulė, 
laikydamasis geografų papročių, pasiūlė įlanką pavadinti mano 
vardu. 

— Na, ką jūs! — tariau. —- Aš pasiūlyčiau kitą vardą. 

— Kokį? 

— Grauben! Žemėlapyje Grauben įlanka atrodytų labai gra- 
žiai. 

— Tegu būna Grauben! 

Tokiu būdu mano romantiškosios firlandietės vardas buvo su- 
sietas su mūsų moksline ekspedicija. Nestiprus vėjelis pūtė iš šiau- 
rės rytų. Palankaus vėjo genami, išplaukėme į atvirą jūrą. Atmo- 
sferos tankis gerokai sustiprino vėjo jėgą — mūsų burė išsipūtė 
lyg kalvio dumplės. 

Po valandos dėdulė galėjo gana tiksliai nustatyti plaukimo 

greitį. 

— Jeigu mes ir toliau plauksime taip greitai, — tarė jis, — tai per 
parą nuplauksime mažiausiai trisdešimt Ijė ir netrukus išvysime 
priešingą krantą. 

Aš nieko neatsakiau. Atsisėdau arčiau vairo. Šiaurinis krantas 
jau susiliejo su miglota horizonto linija. Prieš mano akis plytėjo 
neaprėpiama vandens platybė. Juodi debesys metė šešėlius ir, at- 
rodė, dar labiau tamsino niūrų vandenį. Sidabriniai elektrinės švie- 
sos spinduliai, atsispindėję vandens bangose, suteikė fosforinį Žvil- 
gesį. Netrukus krantas visiškai dingo iš akių; išnyko net mažiausi 
požymiai, iš kurių būtume galėję spręsti, kaip greitai plaukia mū- 
sų plaustas; ir jeigu ne putotas pėdsakas paskuigalyje, būčiau ga- 
lėjęs pamanyti, kad stovime vietoje. 

Apie vidudienį užtikome pirmuosius milžiniškus dumblius, 
kurie ritmingai suposi ant bangų. Aš žinojau, kokie gyvybingi 
yra šie augalai, kurie driekiasi jūros dugne daugiau kaip dvylikos 
tūkstančių pėdų gylyje ir sugeba daugintis esant beveik keturių 
atmosferų slėgiui; dumbliai dažnai suformuoja didžiules sankau- 
pas jūros paviršiuje tuo apsunkindami laivų judėjimą. Bet, regis, 
niekur neauga tokia milžiniška jūros žolė, kaip Lidenbroko jū- 
roje. 

Mūsų plaustas laviravo tarp tų galingų „fukus“ (Rudadumblis, 
arba guveinis.), jie buvo trijų, o gal ir keturių tūkstančių pėdų 
ilgio, ištįsę, išsiraizgę kaip gyvatės kiek tik akys užmatė; man 
buvo įdomu stebėti tas begalines juostas, spėliojant, kada gi jos 
pasibaigs; praėjo kelios valandos, o žalieji kaspinai raitėsi po se- 
novei. 

Kokia galinga gamtos jėga, išauginanti tokius augalus, ir koks 
turėjo būti Žemės vaizdas pasaulio atsiradimo pradžioje, kai, ši- 
lumos ir drėgmės veikiamas, visas jos paviršius buvo vientisa 
augalijos karalystė! 

Atėjo vakaras, ir kaip aš jau buvau pastebėjęs išvakarėse, šviesa 
nė kiek nesusilpnėjo. Šis spinduliavimas - nuolatinis gamtos reiš- 
kinys ir juo visada buvo galima pasikliauti. 

Po vakarienės atsiguliau šalia stiebo ir tuoj pat užmigau stip- 
riu miegu, kupinu giedrų sapnų. 

Hansas sėdėjo prie vairo, įtemptai stebėdamas mūsų plaukian- 
čios platformos žygį; pūtė palankus vėjas ir vairo sukioti jam ne- 
reikėjo. 

Išplaukus iš Grauben įlankos, profesorius Lidenbrokas pave- 
dė man rašyti „laivo žurnalą", fiksuoti kiekvieną smulkmeną, įdo- 
mų reiškinį, vėjo kryptį, plaukimo greitį, nuplauktą kelią - trum- 
pai sakant, visus to nepaprasto plaukimo įvykius. 

Todėl aš pasitenkinsiu čia pateikdamas tik tuos kasdieninius 
užrašus, kaip sakoma, padiktuotus karštų įvykių, tuo pačiu duo- 
damas persikėlimo per jūrą tikslų aprašymą. 


Penktadienis, rugpjūčio 14. Pučia gaivus šiaurės vakarų vė- 
jas. Plaustas plaukia tolygiai palankaus vėjo genamas. Krantas 
liko užnugary už trisdešimties Ijė. Horizontas tuščias. Šviesos stip- 
rumas nepasikeitė. Oras tyras, kitaip sakant, aukštai atmosferoje 
sklando lengvi debesys, primenantys ištirpusį sidabrą. Termomet- 
ras rodo +32“. 

Vidudienį Hansas, pritaisęs prie virvelės kabliuką, užmauna 
ant jo mėsos gabalėlį ir užmeta savidarbę meškerę. Praeina dvi 
valandos, žuvys nekimba. Nejaugi šie vandenys negyvenami? Ne! 
Meškerę trukteli. Hansas ištraukia virvutę: ant kabliuko spurda 
Žuvis. 

— Žuvis! - šaukia dėdulė. 

— Eršketas! — šūkteliu aš. —- Mažytis eršketas! 

Profesorius atidžiai apžiūri žuvį; jis nesutinka su manimi, jos 
galva plokščia ir apskrita, priešakinė liemens dalis ištisai padengta 
kaulinių plokštelių šarvais; burna be dantų; neblogai išsivystę krū- 
tinės pelekai, tačiau be uodegos plaukmenų. Ta žuvis, be abejo, 
priklauso klasei, kuriai gamtininkai priskyrė eršketą, bet ji skiria- 
si nuo eršketo esminiais požymiais. 

Dėdulė neapsiriko; mikliai apžiūrėjęs pagautąjį laimikį, pada- 
ro tokią išvadą: 

— Žuvis priskirtina prieš daugelį šimtmečių išmirusiai šeimai. 
Suakmenėjusios jų liekanos randamos devono periodo kloduose. 

— Negali būti! - nustembu. - Nejaugi mes sugavome pirmykš- 
tį jūros gyventoją? 

— Taip, - atsako profesorius, vis dar tyrinėdamas žuvį, — ir tu 
įsitikinsi, kad tie žuvis primenantys iškastiniai visai nepanašūs į 
dabartines Žuvis. Sugauti tokį gyvą egzempliorių —- gamtininkui 
didelė laimė. 

— Tai kokiai šeimai ši žuvis priskirtina? 

— Ganoidinių būriui, cefalaspinių šeimai... 

— O kokiai giminei? 

— Galiu prisiekti - pterichtinių giminei. Bet šis egzempliorius 
ypatingas. Tokios savybės būdingos tik žuvims, gyvenančioms 
požemio vandenyse. 

— Kokia toji ypatybė? 

— Žuvis akla. 

— Akla? 

— Ne tik akla — ji neturi jokių regėjimo organų. 

Žiūriu: šventa tiesa! Bet gal tai tik atsitiktinumas? Mes vėl 
užmetame meškerę. Jūroje, matyt, apstu Žuvies, nes per dvi va- 
landas ištraukiame daugybę pterichtinių, taip pat ir kitokių Žuvų, 
irgi priklausančių išmirusiai šeimai, tačiau jų gentį dėdulė vis dėlto 
neįstengia apibūdinti. Visos žuvys be regos organų. Netikėtas lai- 
mikis gerokai padidina mūsų maisto atsargas. 

Taigi galima manyti, kad šitoje jūroje gyvena nepaprastai įvai- 
rių rūšių iškastinių gyvūnų, be to, Žuvys, taip pat ir ropliai, tuo 
geriau išsilaikę, kuo labiau nuo mūsų nutolusi epocha, kuriai jie 
priskiriami. Galbūt mes užtiksime net kokį roplį, kurį mokslininkai 
sugebėjo rekonstruoti iš kaulo nuolaužos ar kremzlės? 

Priglaudžiu prie akies žiūroną ir žvelgiu į jūrą. Ji tuščia. Žino- 
ma, mes dar esame labai arti kranto. 

Žiūriu į padangę. Kodėl, sparnais skrosdamas sunkius atmo- 
sferos sluoksnius, negalėtų praskristi koks paukštis, atkurtas kad 
ir nemirtingojo Kiuvjė? Žuvys jiems būtų geras maistas. Aš ati- 

džiai žvalgausi, tačiau oras, kaip ir krantai, be gyvybės pėdsako. 

Tuo tarpu vaizduotė nuneša mane į stebuklingų paleontologi- 
jos hipotezių pasaulį. Aš sapnuoju atmerktomis akimis. Man at- 
rodo, kad vandens paviršiuje matau milžiniškus hersidus, tuos 
prieštvaninius vėžlius, panašius į plaukiojančias saleles. Gūdžio- 
se pakrantėse klaidžioja gremėzdiški pirmykščių laikų Žinduo- 
liai: leptoterijos, kokios rastos Brazilijos olose, ir merikoterijos, 
ledinių Sibiro krantų gyvūnai. Toli už uolų slepiasi storaodis Io- 
fiodonas, milžiniškas tapyras, besiruošiąs atimti grobį iš anoplo- 
terijaus — gyvūno, turintį panašumą į raganosį, arklį, begemotą ir 
kupranugarį, tarsi kūrėjas skubėdamas būtų sumaišęs kelias gy- 
vūnų rūšis į vieną. Antai straubliu mojuoja didžiūnas mastodon- 
tas ir iltimis trupina pakrantės uolas; ten didžiulėmis letenomis 
žemę kapsto megaterijas; smarkus jo riaumojimo aidas sklinda 
granitiniais skardžiais. Aukštybėje stačiomis uolomis kabarojasi 
beždžionių pirmtakas — protopitekas. Dar aukščiau, tarsi didelis 
šikšnosparnis, ore plasnoja rankasparnis pterodaktilis. Pagaliau 
aukštuosiuose atmosferos sluoksniuose milžiniški, stambesni už 
stručius, stipresni už kazuarus paukščiai išskečia savo plačius spar- 
nus ir galva trenkiasi į granito skliautą. 

Mano vaizduotėje atgyja visas iškastinis pasaulis. Aš persike- 
liu į pasaulio sukūrimo pradžią, kai dar nebuvo žmogaus, kai dar 
ne visiškai susiformavusi Žemė nesukūrė sąlygų, būtinų jo egzis- 
tavimui. Aš persikeliu į tą erą, kai apskritai dar Žemėje nesiveisė 
gyvos būtybės. Dingo žinduoliai, paskui - paukščiai, mezozojaus 
eros ropliai, pagaliau ir Žuvys, vėžiagyviai, moliuskai. Į nebūtį 
nugrimzdo pereinamosios epochos zoofitai. Visas Žemės gyve- 
nimas susitelkė manyje, ir tik mano širdis daužosi tame negyve- 
namame pasaulyje. Neegzistuoja nei metų laikai, nei klimatai; 
Žemės rutulio temperatūra nepaliaujamai didėdama, vos nepa- 
siekia spindulingojo dangaus šviesulio temperatūros. Augmenija 
įgauna milžinišką dydį. Aš kaip šešėlis klaidžioju tarp papartme- 
džių, atsargiai Žingsniuoju įvairiaspalviu mergeliu ir margu smil- 
tainiu; aš prisiglaudžiu prie milžiniškų spygliuočių kamienų ir 

miegu sfenofelijų, asterofelijų ir likopodijų, siekiančių šimto pė- 
dų aukštį, šešėlyje. 

Amžiai prabėga kaip akimirka. Aš pergyvenu daugybę Žemės 
evoliucijų. Išnyksta augalai; granito uolos nebetenka savo tvirty- 
bės; stiprėjančio karščio veikiami, ištirpsta akmenys; vandenys 
apsemia Žemės rutulio paviršių; vandenys verda ir išgaruoja; van- 
dens garai apgaubia Žemę, kuri pamažu virsta iki baltumo įkaitu- 
sia dujine mase, spindulinga kaip saulė. 

Centre tos ūko dėmės, milijoną keturis šimtus tūkstančių kar- 
tų didesnės už Žemės rutulį, kuris kažkada iš jos susikurs, aš skrieju 
į tarpplanetinę erdvę! Mano kūnas tampa nesvarus. Ir tarsi ato- 
mas susilieja su dujinės būsenos mase, brėžiančia begalybėje sa- 
vo ugningą orbitą! 

Kokie kliedesiai! Kur jie mane neša! Mano ranka karštligiš- 
kai greitomis aprašo to keisto virsmo smulkmenas! Aš viską pa- 
miršau: ir profesorių, ir vedlį, ir plaustą! Mano smegenys haliu- 
cinacijų valdžioje... 

— Kas tau? - klausia dėdulė. 

Žiūriu į jį plačiai atvertomis akimis ir nieko nematau. 

— Atsargiau, Akseli, iškrisi į jūrą! 

Tą pačią akimirką mane nutveria stipri Hanso ranka; jeigu ne 
jis, jau plūduriuočiau vandenyje, savo regėjimų nuneštas. 

— Jis išsikraustė iš proto! — šaukia profesorius. 

— Kas atsitiko? — klausiu pagaliau atsitokėjęs. 

— Ar sergi? 

— Ne, regėjau haliucinacijas. Jau praėjo. Ar mums viskas ge- 
rai sekasi? 

— Taip, vėjas palankus, jūra rami. Mes sparčiai plaukiame pir- 
myn, ir jeigu nuovoka manęs neapgauna, netrukus pasieksime 
krantą. 

Tai išgirdęs, atsistoju ir akylai žiūriu į tolį; bet vandens linija 
vis dar susilieja su debesuoto skliauto linija. 

Trisdešimt trečiasis skyrius 


Šeštadienis, rugpjūčio 15. Jūra tokia pat monotoniška. Krantų 
nematyti. Vien tik beribis tolis. 

Galva vis dar skauda po haliucinacijų. 

Dėdulei niekas nesivaideno, bet jo nuotaika prasta. Čia pro 
žiūroną žvelgia į jūrą, čia apmaudžiaudamas stovi sukryžiavęs 
rankas, ir jo veidas tampa rūstus. 

Matau, kad profesorius Lidenbrokas vėl nerimauja — tai ir įra- 
šau į savo žurnalą. Tik pavojus, į kurį buvau pakliuvęs, ir mano 
kančios pažadino jame šiltus Žmogiškus jausmus, o kai tik pa- 
sveikau, jis ir vėl tapo irzlus. 

— Atrodo, esate kažko susirūpinęs, dėdule? - klausiu, matyda- 
mas, kad jis dažnai pakelia prie akies žiūroną. 

— Susirūpinęs? Ne! 

— Vadinasi, netenkate kantrybės?. 

— Yra dėl ko nekantrauti! 

— Bet juk mes plaukiame labai greitai... 

— O kas iš to? Ne greitis per mažas, o jūra per didelė! 

Aš puikiai prisimenu, kad, prieš išplaukiant, profesorius nu- 
statė šios požeminės jūros plotį — trisdešimt Ijė. Bet mes jau nu- 
plaukėme tris kartus ilgesnį nuotolį, o pietų pakrantės nematyti. 

— Mes plaukiame, bet nesileidžiame į Žemės gelmes, — tęsia 
profesorius. —Juk tai tik sugaištas laikas, o aš visai ne dėl to išsi- 
ruošiau į šį užkampį, kad smagiai sau iškylaučiau po tvenkinį! 

Štai kaip! Mūsų plaukimą jis vadina iškyla, o jūrą — tvenki- 
niu! 

— Bet, - sakau, - jeigu mes jau pasirinkome Saknusemo nuro- 
dytą kelią... 

— Štai svarbiausias klausimas — ar čia tas kelias? Ar Saknuse- 
mas užtiko šią jūrą? Ar ja plaukė? Ar mūsų neišmušė iš kelio 
upelis, kurį pasirinkome savo kelrodžiu? 

— Šiaip ar taip, neturime gailėtis, kad čia patekome. Vaizdas 
nuostabus ir... 

— Ne vaizdas svarbiausia! Aš iškėliau sau konkretų tikslą ir 
noriu jį pasiekti! Todėl nekalbėk man apie grožį! 

Aš įsidedu tai į galvą ir apsimetu nematąs, kaip profesorius iš 
nekantrumo kandžioja lūpas. Šeštą valandą vakaro Hansas parei- 
kalauja atlyginimo, ir profesorius jam atiduoda tris reichstale- 
rius. 


Sekmadienis, rugpjūčio 16. Nieko naujo. Oras toks pat. Vėjas 
stiprėja. Pabudęs skubu nustatyti šviesos stiprumą. Po senovei 
bijau, kad tik šviesa neimtų silpnėti, o vėliau ir visai nedingtų. 
Bet be reikalo: vandenyje aiškiai matau plausto šešėlį. 

Iš tikrųjų, ši jūra bekraštė. Ji, ko gero, tokia pat plati, kaip 
Viduržemio arba net Atlanto vandenynas. O kodėl gi taip negali 
būti? 

Dėdulė dažnai matuoja jūros gylį. Štai ir vėl prie virvės priri- 
ša patį sunkiausią kirtiklį ir nuleidžia į dviejų šimtų jūros sieks- 
nių gylį. Dugno nepasiekia. Su didžiausiu vargu ištraukiame iš 
vandens šį improvizuotą lotą (Lotas - prietaisas gylio matavimui 
iš laivo. Tai plonas bei stiprus lynas, kurio gale pritvirtintas 
švininis ar ketinis svambalas. Lynas turi atžymas, pagal kurias ir 
nustatomas gylis.) 

Kai kirtiklis atsiduria ant plausto, Hansas atkreipia dėmesį į 
aiškiai regimas žymes. Galima pamanyti, kad geležies gabalą stip- 
riai sugnybė kiečiausios žnyplės. 

Aš Žiūriu į medžiotoją. 

— Tūinder! — sako jis. 

Nesuprantu. Kreipiuosi į dėdulę, bet dėdė be galo susimąstęs, 

ir aš nebeišdrįstu jo trukdyti. Vėl kreipiuosi į islandą. Šis paaiški- 
na savo mintį, keletą kartų praverdamas burną ir vėl užsičiaupda- 
mas. 

— Dantys! — nustebęs sakau ir atidžiai apžiūrinėju kirtiklį. Taip, 
žinoma, metale įspaustos dantų žymės! Žandikauliai su tokiais 
dantimis turi būti nepaprastai stiprūs! Ko gero, čia, giliai po van- 
deniu, gyvena kažkokia prieštvaninė baidyklė, ėdresnė už ryklį ir 
baisesnė už banginį. Aš negaliu atitraukti akių nuo gerokai ap- 
kramtyto kirtiklio! Nejaugi mano praėjusios nakties regėjimai pa- 
virs tikrove? 

Toji mintis mane neramina, ir jaudulys šiek tiek aprimsta tik 
tuo laiku, kai miegu. 


Pirmadienis, rugpjūčio 17. Stengiuosi prisiminti, kokie ins- 
tinktai būdingi tiems prieštvaniniams gyvūnams, kurie po šliužų, 
vėžiagyvių ir žuvų egzistavo Žemės rutulyje dar prieš atsirandant 
žinduoliams. Tuo laiku pasaulyje viešpatavo ropliai. Tos baise- 
nybės gyveno juros periodo jūrose. (Juros periodas - mezozojaus 
antrasis periodas, kuris tesėsi 55-38 mln. metų: skirstomas į tris 
epochas apatinę - lejaso, vidurinę - dogerio ir viršutinę - malmo.) 
Gamta juos apdovanojo pačiu tobuliausiu organizmu. Koks 
gigantiškas kūnas! Kokia neįsivaizduojama jėga! Patys didžiausi 
ir baisiausi iš dabartinių roplių — aligatoriai ir krokodilai — tik 
menkas savo pirmtakų, gyvenusių mezozojaus eroje, pavidalas. 

Mane krečia šiurpas pagalvojus, kad tie jūros šliužai gali iš- 
nirti į paviršių. Gyvų dar jų nematė nė vienas žmogus. Jie gyveno 
Žemėje prieš daugelį tūkstančių metų iki žmogaus atsiradimo, 
bet tų iškastinių .gyvūnų kaulai, atrasti akmenuotose klintyse, 
kurias anglai vadina „,/ias' įgalino atkurti jų anatomijos sandarą 
ir įsivaizduoti nepaprastą dydį. 

Hamburgo muziejuje aš mačiau vieno tokio roplio skeletą, ku- 
rio ilgis buvo trisdešimt pėdų. Nejaugi man, Žemės gyventojui, 
lemta akivaizdžiai pamatyti prieštvaninės šeimos atstovą? Ne! Tai 
neįmanoma! Tačiau stiprūs dantys geležyje paliko savo pėdsaką, 

ir iš jo aš sužinau, kad tie dantys —- kūgio formos kaip krokodilų. 

Mano akys baimingai žvelgia į jūrą. Aš bijau, gal tuoj tuoj 
išnirs koks povandeninių olų gyventojas. 

Įtariu, kad ir profesorius Lidenbrokas, net jeigu ir nesutinka 
su mano būgštavimu, mąsto apie tą patį, nes, apžiūrėjęs kirtiklį, 
jis Žvilgteli į vandenyną. 

„Velniai rautų, - tariu pats sau, — ir kam jis sugalvojo matuoti 
gylį? Galbūt sutrikdėme kokio gyvūno, ramiai sau tūnojusio iršt- 
voje, ramybę, ir jeigu mes išvengsime antpuolio plaukdami..." 

Žvilgtelėjęs į šautuvą, įsitikinu — užtaisytas; dėdulė pastebi 
mano žvilgsnį ir linkteli galva. 

Vandens paviršiaus bangavimas rodo, kad jūros gelmėse ne- 
ramu. Pavojus artėja. Reikia būti budriems! 


Antradienis, rugpjūčio 18. Ateina vakaras, arba, teisingiau sa- 
kant, tas laikas, kai akys ima merktis, nes šitame vandenyne nėra 
nakties, ir negęstanti šviesa išvargina akis, tarsi mes plauktume 
šviečiant poliarinių jūrų saulei. Hansas sėdi prie vairo. Kol jis 
būdrauja, aš miegu. 

Po dviejų valandų pabundu nuo baisaus smūgio. Plaustas su 
nepaprasta jėga pašoka aukštyn, virš bangų, ir nusviedžiamas per 
dvidešimt tuazų į šoną. 

— Kas atsitiko? — šaukia dėdulė. — Ar tik neužplaukėme ant 
seklumos? 

Hansas rodo pirštu į tamsų luistą už dviejų šimtų tuazų nuo 
mūsų, čia išplaukiantį į paviršių, čia panyrantį po vandeniu. Ge- 
rai įsižiūrėjęs, sušunku: 

— Tai juk milžiniška jūros karvė! 

— Taip, — atsako dėdulė, — o antai ten — nepaprasto dydžio 
jūros driežas. 

— O tolėliau — baisiausias krokodilas! Tik pažvelkite, kokie 
platūs jo žandikauliai ir kokie dideli dantys! Ak, jis vėl paniro! 

— Banginis, banginis! —- netrukus surinka profesorius. - Atpa- 
žinau jį iš milžiniškų pelekų. Pažiūrėk, kokį vandens ir oro stulpą 

išmetė! 

Iš tikrųjų, du vandens stulpai gana aukštai kilsuoja virš jūros. 
Mes nustebę, priblokšti, siaubo apimti, matydami tokią gausybę 
jūros baidyklių. Jos nepaprasto dydžio, o pati mažiausia gali vie- 
nu uodegos smūgiu į šipulius suskaldyti plaustą. Hansas, norėda- 
mas išvengti pavojingos kaimynystės, bando pakeisti plaukimo 
kryptį, bet kitoje pusėje išvysta ne mažiau atgrasius priešus: ke- 
turiasdešimties pėdų skersmens jūros vėžlį ir trisdešimties pėdų 
ilgio jūros gyvatę, kurios milžiniška galva vis kyšteli iš bangų. 

Pabėgti neįmanoma. Baisenybės artėja; šmėsčioja aplinkui to- 
kiu greičiu, kad nė ekspreso traukinys nepavytų, ir rėžia apie plaus- 
tą koncentriškus ratus. Aš čiumpu karabiną. Bet argi kulka gali 
pramušti gyvūnų pilvus dengiančius Žvynus! 

Mes apmirštame iš siaubo. Štai jie jau visai arti! Vienoje pu- 
sėje — krokodilas, kitoje - gyvatė. Kitos jūros pabaisos dingo. Aš 
vis dėlto taikiausi šauti. Hansas mane sudraudžia. Jūros bjaury- 
bės praneria per penkiasdešimt tuazų nuo plausto ir puola viena 
kitą; jos taip įniršusios, kad mūsų nė nepastebi. 

Per šimtą tuazų nuo plausto užverda kova. Mes aiškiai mato- 
me besigrumiančius siaubūnus. 

Čia pat nardo ir kiti gyvūnai, trokšdami dalyvauti grumtynė- 
se: jūros kiaulė, banginis, driežas, vėžlys. Jie paeiliui išneria į 
paviršių. Parodau juos Hansui. Jis papurto galvą, perspėdamas, 
kad nieko nesigriebčiau. 

— Tva, - sako jis. 

— Ką? Du? Jis teigia, kad tik du... 

— Hansas neapsirinka, - sušunka dėdulė, neatitraukdamas žiū- 
rono nuo akių. 

— Negali būti! 

— Taip! Pirmojo siaubūno snukis - jūros kiaulės, galva - drie- 
žo, dantys — krokodilo, ir tai mus suklaidino. Tai pats baisiausias 
iš ikitvaninių roplių — ichtiozauras! 

— O kitas? 

— Kitas — gyvatė, slypinti po vėžlio kiautu, baisus pirmojo prie- 

šas — pleziozauras! 

Hansas nesuklydo.-Čia - tik dvi baisenybės! Prieš mano akis 
— mezozojaus eros vandenynų ropliai. Regiu kraujuotą ichtiozau- 
ro akį, dydžiu sulig žmogaus galva. Gamta jį apdovanojo nepa- 
prastai geru regos organu, atlaikančiu giluminių vandens sluoks- 
nių slėgį. Jį teisėtai vadino bangininiu ropliu, kadangi tokių pat 
staigių judesių ir milžiniškas kaip banginis. Ichtiozauro ilgis — ne 
mažiau kaip šimtas pėdų; o apie dydį galiu spręsti kai iškiša iš 
bangų vertikalius uodegos pelekus. Milžiniškuose žandikauliuo- 
se gamtininkai priskaičiuoja bent šimtą aštuoniasdešimt du dantis! 

Pleziozauras — gyvatė, jos liemuo - cilindro formos, uodega 
trumpa, letenos primena irklus. Pleziozauro liemuo ištisai padeng- 
tas šarvais, o savo lankstų lyg gulbės kaklą jis gali iškišti iš van- 
dens per trisdešimt pėdų. 

Gyvūnai grumiasi apimti neapsakomo įniršio, keldami didžiau- 
sius vandens kalnus; mūsų plaustas gali apvirsti bet kurią akimir- 
ką. Girdisi baisus riaumojimas. Gyvūnai besigrumdami tiesiog 
susilieja vienas su kitu. Aš nebejstengiu atskirti, kur vienas, o kur 
kitas. Nugalėtojas įniršį gali išlieti ant mūsų. 

Praeina valanda, antra. Kova po senovei tęsiasi be galo nuož- 
miai. Gyvūnai čia priartėja, čia vėl nutolsta nuo plausto. Mes sto- 
vime nekrusteldami, pasirengę šauti. 

Staiga ir ichtiozauras, ir pleziozauras dingsta po vandeniu. Pra- 
eina kelios minutės. Gal kova baigsis jūros gelmėse? 

Ūmai iš vandens išlenda didžiulė pleziozauro galva. Baidyklė 
mirtinai sužeista. Jos kūną dengusių šarvų — nė pėdsako. Tik il- 
gas kaklas nyra vis aukštyn, sulinksta, vėl išsitiesia, pliaukšteli 
per bangas lyg gigantiškas rimbas ir raitosi tarsi perpjautas slie- 
kas. Bangos prasiskiria ir pasklinda į šalis. Vandens purslai mus 
apakina. Bet netrukus roplio agonija baigiasi, judesiai vis silpnė- 
ja, konvulsijos liaujasi ir suluošintas ilgas gyvatės skeletas plū- 
duriuoja ant švelnių jūros bangų. 

Kažin, ar ichtiozauras grįžo į savo povandeninę olą, ar vėl 
išnirs į jūros paviršių? 

Trisdešimt ketvirtasis skyrius 


Trečiadienis, rugpjūčio 19. Laimei, pakilęs vėjas leidžia mums 
pasprukti iš karo veiksmų teatro. Hansas kaip paprastai stovi prie 
vairo. Dėdulė, kilusių kautynių atitrauktas nuo apmąstymų, į ku- 
riuos buvo nugrimzdęs, vėl atidžiai stebi jūrą. 

Kelionė pamažu tampa monotoniška, bet tą monotoniškumą 
aš vis dėlto nekeisčiau į pavojais grėsusią vakarykštės dienos įvai- 
rovę. 


Ketvirtadienis, rugpjūčio 20. Šiaurės šiaurės rytų vėjas gana 
permainingas. Šilta. Mes plaukiame trijų su puse Ijė per valandą 
greičiu. 

Apie vidudienį išgirstame kažkur iš toli atsklindantį gausmą. 
Aš tik pabrėžiu faktą, nesiimdamas jo paaiškinti. Gausmas nenutyla. 

— Tikriausiai kažkur bangos dūžta į pakrantės uolas arba į ko- 
kią uolėtą salelę, — sako profesorius. 

Hansas įsiropščia į stiebą, bet neduoda jokio ženklo apie artė- 
jančią priekrantės seklumą. Lygi jūra plyti iki pat horizonto linijos. 

Praeina trys valandos. Rodos, girdime tolimą krioklio gausmą. 

Savo nuomonę pasakau dėdulei. Jis papurto galvą. Tačiau aš 
esu įsitikinęs, kad neapsirinku. Nejaugi artėjame prie krioklio, 
kuris nublokš mus į bedugnę? 

Galimas daiktas, kad toks nusileidimo žemyn būdas profeso- 
riui net patiktų, juk mažai kuo skirtųsi nuo leidimosi vertikaliai, 
bet aš... | 

Kad ir kaip būtų, už kelių mylių nuo manęs, pavėjui, matyt, 

vyksta kažkoks gausmą sukeliantis reiškinys, nes garsas smarkiai 
sustiprėjo. Iš kur sklinda gaudesys — iš dangaus ar iš vandenyno? 

Aš akimis skverbiuosi į atmosferoje kabančius vandens garų 
debesis, bandydamas prasiskverbti į jų gelmes. Dangus ramus. 
Debesys, pakilę į skliauto aukštybę, rodos, taip ir sustingo, ištirp- 
dami šaltuose šviesulio spinduliuose. Savaime suprantama, gaus- 
mo priežasties reikia ieškoti kitur. 

Tada aš sutelkiu dėmesį į skaidrų, be jokio debesėlio horizon- 
tą. Vaizdas nekintantis. Bet jeigu gausmas sklinda iš kažkur neto- 
liese esančio krioklio arba jūra gausdama krinta į kokį žemiau 
esantį telkinį ir tą gausmą sukelia žemyn krentančios vandens 
masės, tai juk tėkmė turi darytis greitesnė ir audringesnė, ir mes 
turėtume pajusti gresiantį pavojų. Aš akylai stebiu tėkmę. Jūra 
visiškai rami. Tuščias butelis, išmestas į jūrą, plūduriuoja pavir- 
šiuje. 

Apie ketvirtą valandą Hansas vėl įsiropščia į stiebą, iš viršaus 
apžvelgia visą, priešais mus glūdintį vandenyną, ir jo akys įsmenga 
į vieną tašką. Hanso veidas nė kiek nepasikeičia, tačiau akių ne- 
atitraukia nuo to, tarsi užbūrusio taško. 

— Jis kažką pamatė, - sako dėdulė. 

— Atrodo. 

Hansas nusliuogia žemyn, ranka rodo į pietus ir sako: 

— Der nere! 

— Ten? - perklausia dėdulė. 

Ir, pastvėręs Žiūroną, atidžiai žiūri kokią minutę, kuri man at- 
rodo amžinybė. 

— Taip, taip! — šaukia jis. 

— Ką matote? 

— Milžinišką, virš jūros kylantį vandens stulpą. 

— Ar vėl kokia jūros baidyklė? 

— Galbūt. 

— Tai sukime į vakarus; puikiai Žinome, kaip pavojinga susi- 
tikti su tomis pirmykštėmis jūros pabaisomis! 

— Plauksime kaip plaukėme, - atsako dėdulė. 

Aš pažvelgiu į Hansą. Jis, nesudrumsčiamai ramus, tvirtai lai- 
ko vairą. 

Jeigu už kokių dvylikos Ijė galima įžiūrėti vandens čiurkšlę, 
vadinasi, gyvūnas turi būti nepaprastai didelis. Paprasčiausias at- 
sargumas reikalavo sprukti. Bet mes ne tam čia atvykome, kad 
vengtume pavojų! 

Ir plaukiame kaip plaukę! Kuo arčiau, tuo vandens čiurkšlė 
darosi didesnė. Kokia pabaisa gali įsiurbti tokį didelį vandens 
kiekį ir vėl nepertraukiamai jį iššvirkšti? 

Aštuntą valandą vakaro esame tik per dvi Ijė nuo gyvūno. Jū- 
roje kilnojasi salą primenantis milžiniškas kūnas. Kas čia - regė- 
jimo apgaulė ar baimė? Man atrodo, kad tos baisenybės ilgis — 
daugiau kaip tūkstantis tuazų! Kas gi tas bangininis gyvūnas, apie 
kurio egzistavimą neįtarė nei Kiuvjė, nei Bliumenbachas? Guli 
nejudėdamas, tarsi miegotų; jūra, matyt, nepajėgia iškelti jo ir tik 
bangos pleškena į šonus. Kokių penkių šimtų pėdų aukščio van- 
dens stulpas krenta kaip lietus užguldamas ausis. O mes, bepro- 
čiai, plaukiame tiesiai prie to siaubūno, kuriam bent vienai dienai 
nepakaktų ir šimto banginių. 

Mane apima siaubas. Nenoriu toliau plaukti! Jeigu prireiks, 
aš nukirsiu stiebą! Nirštu ant profesoriaus, bet jis nekreipia į ma- 
ne jokio dėmesio. 

Staiga Hansas atsistoja, rodo pirštu į pavojingąjį tašką ir sako: 

— Holme! 

— Sala! - šaukia dėdulė. 

— Sala? - klausiu, gūžteldamas pečiais. 

— Akivaizdu, - atsako profesorius ir griausmingai kvatoja. 

— O tas vandens stulpas? 

— Geyser! —- sako Hansas. 

— Žinoma, geizeris! — atsako dėdulė. - Geizeris, panašus į tuos, 
kokių pilna Islandijoje! (Geyser Hecla - „Karštas šaltinis", yra 
Heklos papėdėje. - Aut.) 

Iš pradžių aš niekaip nenorėjau susitaikyti su mintimi, kad taip 
baisiai galėjau apsirikti: salelę palaikyti jūros baisenybe! Bet tai, 

ką matau, byloja ką kitą, ir aš esu priverstas galiausiai pripažinti 
savo klaidą. Tiesiog natūralus reiškinys, ir tiek! 

Kuo arčiau plaukiame, tuo didesnė mums atrodo vandens 
čiurkšlė. Salelė iš tikrųjų nuostabiai panaši į banginį, kurio galva 
iškilusi virš jūros per dešimt tuazų. Geizeris — Islandijoje sako- 
ma: „Geysir“ — tai reiškia „Įniršis“, — didingai kilsuoja salelės 
pakraštyje. Kartais pasigirsta duslus sprogimas, ir galinga van- 
dens srovė, tarsi įniršio priepuoliui užėjus, išlekia iki pat debesų, 
paskleisdama aplinkui didžiausius garų tumulus. Vandens stul- 
pas, ir daugiau nieko! Nei išsiliejimo pro plyšius, nei karštų šalti- 
nių, nieko, tik vulkaninės kilmės vandens stulpas! Kosminiai spin- 
duliai, sklisdami pro vandens lašelių prizmę, sukuria pasakišką 
įspūdį. 

— Sustokime pakrantėje, - sako profesorius. 

Reikia kuo atsargiau aplenkti vandens stulpą, kuris akimoju 
gali paskandinti mūsų plaustą. Hansas, meistriškai manevruoda- 
mas, priplaukia prie salos. 

Aš iššoku ant uolos. Dėdulė vikriai seka paskui mane; tik me- 
džiotojas lieka savo poste kaip Žmogus, įpratęs niekuo nesiste- 
bėti. 

Mes žengiame granitu, sumišusiu su silikatiniu tufu; žemė dre- 
ba po mūsų kojomis kaip perkaitęs garo katilas, tvoskia karštis. 
Prieiname prie nedidelio vandens telkinio, iš kurio trykšta karšta 
versmė. Į verdantį vandenį nuleidžiu termometrą; šimtas šešias- 
dešimt trys laipsniai. 

Vadinasi, vanduo trykšta iš įkaitusio židinio. Tai absoliučiai 
prieštarauja profesoriaus Lidenbroko teorijoms. Aš negaliu šito 
nepasakyti. 

— Na ir kas? - prieštarauja jis. - Ką čia randi, kas prieštarautų 
mano teorijai? 

— Nieko, — burbteliu, matydamas, kad ginčytis su nepataiso- 
mu užsispyrėliu — tuščias laiko gaišinimas. 

Vis dėlto turiu prisipažinti, kad iki šiol mums nuostabiai sekė- 
si ir kad dėl man nežinomos priežasties mūsų kelionę lydi palan- 

kios temperatūros sąlygos; bet man atrodo akivaizdu, ir dėlto net 
neabejoju, kad anksčiau ar vėliau atsidursime tokiose vietose, kur 
centrinė kaitra pasieks aukščiausią laipsnį ir peršoks visas termo- 
metrų skales. 

— Pagyvensim — pamatysim! — sako profesorius. Vulkaninę 
salelę pavadinęs savo brolėno vardu, jis duoda ženklą plaukti to- 
liau. Aš dar keletą minučių seku geizerį. Pastebiu, kad jo srovė 
muša į viršų netolygiai: kartais susilpnėja, po valandėlės vėl pa- 
didėja; tą reiškinį priskiriu netolygiam garų, susikaupusių geize- 
rio gelmėse, slėgiui. 

Pagaliau mes vėl plaukiame, aplenkdami nepaprastai skardin- 
gas pietines uolas. Kol mudu su profesoriumi žvalgėmės po salą, 
Hansas sutvarkė plaustą. 

Prieš išplaukiant aš atlikau keletą stebėjimų, norėdamas ap- 
skaičiuoti nuplauktą kelią, ir užrašiau rezultatus į savo Žurnalą. 
Nuo Grauben įlankos mes jau nuplaukėme du šimtus septynias- 
dešimt Ijė ir esame už šešių šimtų dvidešimties Ijė nuo Islandijos, 
po Anglija. 


Trisdešimt penktasis skyrius 


Penktadienis, rugpjūčio 21. Kitą dieną nuostabusis geizeris 
dingsta iš akių. Stiprokas vėjas neša mūsų plaustą tolyn nuo Ak- 
selio salos. Vandens ūžesys pamažėle nutyla. 

Oras, jeigu galima taip išsireikšti, netrukus pasikeis. Atmosfera 
prisotinta garais; jie sukaupia elektrą, susidarančią garuojant drus- 
kingam vandeniui; debesys vis žemiau virš jūros ir įgauna vieno- 
dą, žalsvai tabakinę spalvą; elektriniai spinduliai vos prasimuša 
pro tirštą uždangą, slepiančią nuo mūsų sceną, kurioje turi būti 
suvaidinta audros drama jūroje. 

Aš išgyvenu ypatingą būseną, būdingą kiekvienam gyvam Že- 
mės sutvėrimui prieš stichinę nelaimę. Sluoksniniai kamuoliniai 
debesys pietinėje horizonto pusėje sukuria rūstų reginį: jame sly- 
pi kažkas nepermaldaujama, kaip būna prieš audrą. Oras tvan- 
kus, jūra rami. 

Debesys susitelkia į gražius, didingai išsidraikiusius tirštus tu- 
mulus; tumulų kiekis pamažu mažėja, bet jie pampsta, didėja ir 
darosi tokie standūs, kad nebepajėgia atsiplėšti nuo horizonto; 
stiprėjantis vėjas debesis gena į viršų, ir jie pamažu susilieja į 
vieną, patamsėja ir netrukus sudaro vientisą audros debesį; kar- 
tais garų tumulai, dar perverti šviesos spindulio, įsiveržia į tą pil- 
koką apdangalą ir netrukus išnyksta tirštoje masėje. 

Atmosfera, matyt, prisodrinta elektros: aš jaučiuosi jos per- 
smelktas iki menkiausio kaulelio; plaukai stojasi piestu tarsi pri- 
ėjus prie elektros mašinos. Jeigu bendrakeleiviai paliestų mane 
šią akimirką, tikriausiai juos nupurtytų stipri srovė. 

Dešimtą valandą ryto audros požymiai dar labiau jaučiami. 

Aš vis nenoriu patikėti, kad dangus mums grasina, tačiau ne- 
ištveriu nepasakęs: 

— Artėja audra! 

Profesorius neatsako. Jo nuotaika siaubinga. Dėl to kalta toji 
bekraštė vandens dykynė. Dėdė tik gūžteli pečiais. 

— Kils audra, - tariu, rodydamas į horizontą. —- Debesys kabo 
virš jūros tarsi grasindami ją prislėgti. 

Visiška tyla. Net vėjas nurimo. Gamta tarsi apmirė, nė dvelks- 
mo... Iškelta burė kybo supliuškusi prie stiebo, ir jo gale aš paste- 
biu jau klaidžiojančią „Šv. Elmo" ugnelę. Plaustas sustingo mir- 
tinoje jūros ramybėje. Bet jei jau mes nebeplaukiame, tai kam 
toji burė, juk ji gali mums užtraukti mirtį kilus pirmam vėtros 
šuorui! 

— Reikia nuleisti burę, —- sakau, — pašalinti stiebą! Taip bus 
protingiau. 

— Ne, velniai rautų! — šaukia dėdulė. - Nė už ką! Tegu gena 
mus vėjas! Tegu gena audra! Turiu juk pagaliau išvysti pakrantės 
uolas net jeigu mūsų plaustas, atsitrenkęs į jas, sudužtų į šipu- 
lius! 

Dėdulė dar nespėjo baigti tirados, o horizontas jau pakeitė iš- 
vaizdą. Audros debesys prapliumpa liūtimi; oras audringai įsi- 
veržia į tuščią erdvę, susidariusią sutirštėjus garams, pripildo ją 
ir pagimdo uraganą. Audra atūžia iš pačių olos gelmių. Temsta. 
Vargais negalais dar brūkšteliu kelias padrikas pastabas. 

Plaustą čia meta į viršų, čia bloškia žemyn. Vėjas išverčia iš 
kojų dėdulę. Aš prišliaužiu prie jo. Dėdulė laikosi įsitvėręs lyno 
galo ir, matyt, patenkintas stebi įsisiautėjusios stichijos žaismą. 

Hansas net nekruta. Ilgi plaukai, vėjo draikomi, apgobia jo 
akmeninį veidą ir suteikia be galo originalią išvaizdą, nes plaukų 
galuose sužiba kibirkštys. Hansas panašus į pirmykštį žmogų. 

Stiebas vis dar laikosi. Burė išsipučia kaip oro prisruvęs bur- 
bulas ir, rodos, tuoj tuoj sprogs. Plaustas lėkte lekia - aš nebepa- 
jėgiu nustatyti, kokiu greičiu, tačiau vis dėlto lėčiau už audros 

debesį; lietaus lašai ima daužyti plaustą. 

— Burė, burė! —- šaukiu aš, duodamas ženklą ją nuleisti. 

— Ne! - atrėžia dėdulė. 

— Nej, - sako Hansas, neigiamai purtydamas galvą. 

Tuo tarpu lietus, tarsi išsiveržęs krioklys, užlieja horizontą, o 
mes kaip bepročiai lekiame vis pirmyn! Liūtis nespėja mūsų už- 
klupti: debesys plyšta, kilnojasi bangos ir elektra, dėl cheminių 
procesų susitelkusi aukštuosiuose atmosferos sluoksniuose, pra- 
deda savo žaidimą. Žaibai perrėžia granitinį skliautą; griaustinio 
smūgiai dunda vienas po kito; įkaista visa garų masė; kruša, nu- 
tvieksta ryškios šviesos, daužo mūsų instrumentus bei prietaisus, 
ir įsiaudrinęs vanduo tarsi tvieskia ugnimi. 

Mane apakina, nieko nebematau ir nebegirdžiu; tik Žinau - iš 
paskutiniųjų turiu laikytis stiebo, kuris nuo vėjo gūsių lankstosi 
kaip nendrė!.. 


[Nuo šios vietos mano kelionės užrašai tampa gana padriki. 
Tegaliu, taip sakant, paskubomis tik šį tą brūkštelėti. Tačiau glaus- 
tame, net sunkiai išskaitomame braiže, slypi jausmų, užvaldžiu- 
sių mane tomis akimirkomis, pėdsakai; ir jie geriau nei atmintis 
perduoda anų dienų įspūdžius.) 


Sekmadienis, rugpjūčio 23. Kur mes? Kur mus nudangino? 

Naktis buvo baisi. Uraganas nerimsta. 

Mes gyvename staugiant audrai ir nepertraukiamai dundant 
griaustiniui. Iš ausų bėga kraujas. Negalime apsikeisti nei vienu 
žodžiu. 

Žaibai žybčioja be perstojo. Aš matau, kaip ugniniai zigzagai, 
palietę vandens paviršių, vėl šauna į viršų ir atsimuša į granitinį 
skliautą. O kas bus, jeigu skliautas ims ir mus užgrius? Kartais 
žaibai sueižėja arba įgauna ugnies rutulio formą, ir rutulys sprogsta 
lyg bomba. Stichijos šėlsmas, atrodo, nebedidėja; jis pasiekia tą 

aukščiausią laipsnį, kokį dar pajėgia ištverti žmogus. Debesys 
svaido ugnis; elektros iškrova seka viena po kitos; tūkstančiai 
vandens stulpų lekia į orą ir vėl krenta į putotą vandenį. 

Kur mus neša?.. Dėdulė, visu ūgiu išsitempęs, guli plausto 
pakraštyje. 

Kaitra stiprėja. Pažvelgiu į termometrą; rodo... (skaičius nusi- 


trynęs). 


Pirmadienis, rugpjūčio 24. Audrai nebus galo! Kas žino, gal 
štai tokia sūdri atmosfera mus gaubs visą laiką? 

Mes su profesoriumi leipėjame iš nuovargio. Tik Hansui nė 
motais! Plaustas nesulaikomai dumia į pietryčius. Mus jau nune- 
šė daugiau kaip du šimtus Ijė nuo Akselio salos. 

Vidudienį vėjas sustiprėja; tenka tvirtai pririšti prie plausto 
visus daiktus. Mes taip pat prisirišame. Bangos ritasi per mūsų 
galvas. Per pastarąsias tris dienas neįstengiame persimesti nė vienu 
žodžiu. Atveriame burną, krutiname lūpas, bet nepasiseka ištarti 
nė vieno suprantamo žodžio; net bandome rėkti tiesiog į ausį, bet 
vis tiek nieko negirdime. 

Dėdulė prišliaužia prie manęs, kažką sako. Atrodo, jis nori 
pasakyti: „Mes žuvome!" Bet negaliu garantuoti. 

Aš rašau jam: „Nuleiskime burę!" 

Dėdė ženklu parodo - sutinkąs. Ir staiga ugnies kamuolys tvo- 
jasi į plaustą. Stiebas ir burė akimoju išlekia į orą, sakytum, koks 
pterodaktilis — pirmųjų amžių fantastinis paukštis. 

Mes apmirštame iš baimės. Rutulys, baltai žydras, didelis kaip 
dešimtcolė bomba, ridinėjasi iš vienos vietos į kitą, užšoka ant 
maisto maišelio, vėl neskubėdamas nusliuogia, šokteli, vos neuž- 
kliudęs parako dėžės. O, siaube! Mes išlėksime į orą! Ne, žaiža- 
ruojantis diskas rieda toliau: priartėja prie Hanso, kuris akylai jį 
seka, tada prie dėdulės; šis, norėdamas jo išsilenkti, net parklum- 
pa; tada rutulys atrieda prie manęs, mirtinai išblyškusio, dreban- 
čio nuo nepakenčiamo disko žvilgesio ir karščio; nelemtasis ka- 
muolys vartaliojasi prie pat mano kojų; bandau koją atitraukti, 

bet nepajėgiu. 

Nitritinės rūgšties kvapas pripildo orą, prasiskverbia į gerklas 
ir plaučius. Mes dūstame. 

Kodėl neįstengiu patraukti kojos? Elektrinis kamuolys įmag- 
netina viską, kas iš geležies; prietaisai, instrumentai, ginklai ima 
slankioti ir žvangėdami daužytis vienas į kitą; mano batų vinys 
tikriausiai prikibo prie geležinės plokštelės, įkaltos į medį, - štai 
kodėl negaliu patraukti kojos! 

Pagaliau, kai rutulys vartaliodamasis jau pririeda prie pat ma- 
nęs, vargais negalais pasiseka išlaisvinti koją. 

Ak, kokia akinanti šviesa! Rutulys sprogsta! Mus apipila ug- 
ninės srovės! 

Ir staiga viskas užgęsta. Dar spėju pamatyti — dėdulė guli ant 
plausto, o Hansas sėdi savo vietoje prie vairo ir „svaido ugnį", 
nes kiaurai persigėręs elektros! 

Kur mes plaukiame? Kur? 

Antradienis, rugpjūčio 25. Pamažu atsigaunu - ilgai gulėjau 
apalpęs. Audra tebesitęsia; žaibai žybčioja, raitosi kaip gyvačių 
kamuolys. 

Nejaugi mes vis dar jūroje? Taip, ir plaukiame neįtikėtinai 
greitai! Mes praplaukėme po Anglija, po Lamanšu, Prancūzija, o 
galbūt ir po visa Europa! 

Trisdešimt šeštasis skyrius 


Tuo baigiasi mano užrašai, kuriuos pavadinau „Laivo žurna- 
lu". Man pasisekė jį išsaugoti per katastrofą. Dabar tęsiu pasako- 
jimą. 

Kas atsitiko plaustui užšokus ant povandeninių akmenų ir su- 
dužus, aš negaliu pasakyti. Pasijutau atsidūręs vandenyje; ir jei- 
gu išvengiau mirties, jeigu mano kūnas nebuvo suaižytas į aštrias 
uolas, tai už tai turiu dėkoti Hansui, kuris savo stipria ranka iš- 
traukė mane iš gelmės. 

Narsusis islandas nunešė mane toliau nuo plūstančių bangų, 
paguldė ant karšto smėlio šalia dėdulės. 

Paskui jis grįžo atgal į uolėtąją pakrantę, į kurią plakėsi įnir- 
šusios bangos, norėdamas išgelbėti po katastrofos likusį mūsų 
turtą. Aš neįstengiau kalbėti; buvau leisgyvis nuo jaudinimosi ir 
nuovargio; atsigavau tik po geros valandos. 

Lietus pylė kaip iš kibiro, ir vis dar smarkėjo, bet tos paskuti- 
nės lietaus pastangos pranašavo audros pabaigą. Atrodė, dangaus 
pragarmės plačiausiai atsivėrė; mes pasislėpėme nuo liūties po 
uolos iškyša. Hansas paruošė pietus, kurių aš nė neprisiliečiau, 
po to mes visi, išvargę po trijų nemigos dienų, nugrimzdome į 
kankinantį miegą. 

Kitą dieną oras buvo nuostabus. Dangus ir jūra susiliejo į vie- 
ną. Audros neliko nė pėdsako. Profesorius džiaugsmingai sveiki- 
no mane atsibudusį. Jis buvo neįprastai linksmas. 

— Na, mano berniuk, — sušuko, — ar gerai miegojai? 

Galima buvo įsivaizduoti, kad mes esame Karališkojoje gat- 

vėje, namuose, kad aš kaip paprastai nulipu žemyn pusryčių, kad 
pagaliau susituoksiu su Grauben. 

Ak, jeigu audra būtų nunešusi plaustą į vakarus, mes būtume 
plaukę po Vokietija, po mano gimtuoju Hamburgo miestu, po ta 
gatve, kur gyvena pati brangiausia man būtybė! Tada mus tebūtų 
skyrę keturiasdešimt Ijė, ne daugiau! Keturiasdešimt Ijė vertika- 
lia kryptimi, per granito storį, o iš tikrųjų — daugiau kaip tūkstan- 
tis Ijė! 

Visos tos kankinančios mintys pralėkė mano galvoje pirmiau 
nei spėjau atsakyti į dėdulės klausimą. 

— Regis, — vėl prabilo jis, —- tu neturi noro man atsakyti, ar 
gerai miegojai? 

— Labai gerai, - prabilau. - Dar jaučiuosi lyg sudaužytas, bet 
tai niekis. 

— Žinoma, niekis, nedidelis nuovargis, štai ir viskas! 

— Bet jūs, atrodo, šiandien esate labai linksmas, dėdule? 

— Aš žaviuosi, mano berniuk, aš žaviuosi! Mes pasiekėme... 

— Savo kelionės tikslą? 

— Ne, kitą jūros krantą, o atrodė, kad jūra begalinė. Dabar ir 
vėl keliausime sausumos keliais ir iš tikrųjų panirsime į Žemės 
gelmes. 

— Dėdule, leiskite man užduoti vieną klausimą. 

— Prašom, Akseli, klausk! 

— O kaip sugrįšime? 

— Kaip sugrįšime? Tu galvoji apie grįžimą, kai mes dar toli 
nuo tikslo! 

— Ne, aš noriu tik paklausti, kokiu būdu grįšime? 

— Paprasčiausiu būdu, koks tik gali būti! Tereikia mums tik 
pasiekti sferoido centrą, ir mes arba rasime kitą kelią, kuriuo ga- 
lėsime grįžti į Žemės paviršių, arba kuo ramiausiai eisime atgal 
jau nueitu keliu. Tikiuosi, po mūsų jis neužsivers. 

— Jeigu taip, tai reikia sutvarkyti plaustą. 

— Žinoma, reikia. 

— Bet ar užteks maisto atsargų tokio grandiozinio plano įgy- 


226 


vendinimui? 

— Žinoma. Hansas — sumanus vyrukas ir tikriausiai išgelbėjo 
didžiąją mūsų turto dalį. Apskritai, tuoj patys įsitikinsime. 

Mes išlindome iš urvo, atviro visiems vėjams. Aš puoselėjau 
viltį, peraugančią į nerimą: man atrodė, negalimas daiktas, kad 
plaustui, smarkiausiai atsitrenkus į uolą, mūsų bagažas nenugar- 
mėjo į jūros dugną. Bet apsirikau. Išvydau pakrantėje tvarkingai 
išdėliotus mūsų daiktus. Dėdulė paspaudė Hanso ranką, šitaip iš- 
reikšdamas begalinį dėkingumą. Tas žmogus, būdamas be galo 
ištikimas — vargu ar rastume kitą tokį, - dirbo, kol mes miegojo- 
me, ir, rizikuodamas gyvybe, išgelbėjo pačius reikalingiausius 
daiktus. 

Ką ir sakyti, mes patyrėme gana didelį nuostolį; trumpai sa- 
kant, žuvo mūsų ginklai; bet juk galėjome išsiversti ir be jų! Pa- 
rako atsarga liko sveika, o juk buvo momentas, kai, audrai siau- 
čiant, per jį galėjome išlėkti į orą! 

— Ką gi! — sušuko profesorius. — Kadangi nėra ginklų, teks 
atsisakyti medžioklės. 

— Gerai, 0 prietaisai? 

— Štai manometras! Jis labiausiai reikalingas —- už manometrą 
bet ką atiduočiau. Manometru aš galiu nustatyti gylį. O be jo mes 
rizikuotume pražiopsoti Žemės centrą ir nelauktai netikėtai išnir- 
ti kur nors pietų pusrutulyje. 

Dėdulės juokeliai mane erzino. 

— O kompasas? - paklausiau. 

— Antai jis, ant uolos, sveikut sveikutėlis, kaip termometras ir 
chronometras. Mūsų medžiotojas iš tikrųjų nepakeičiamas žmo- 
gus! 

Su tuo visiškai sutikau; akivaizdžiai mačiau: prietaisai išliko 
sveikutėliai, o instrumentai ir kiti reikmenys? Čia pat, smėlyje, 
buvo išdėliotos kopėčios, virvės, kirstuvai ir kitkas. 

Tačiau man taip pat rūpėjo ar liko maisto atsargų. 

— O maistas? - paklausiau. 

— Ką gi, pažiūrėsime, — atsakė dėdė. 

Dėžės su maisto atsargom nė kiek nebuvo nukentėjusios; jūra 
pasigailėjo didžiosios jų dalies, o turint tokią džiūvėsių, mėsos, 
degtinės ir žuvies atsargą, galėjome gyventi dar net keturis mėne- 
sius. 

— Keturis mėnesius! - sušuko profesorius. — Laiko į valias, ir 
jo pakaks net jeigu dar reikės sukarti tokį pat kelią. Ir tai dar liks! 
Iš maisto likučių aš suruošiu iškilmingus pietus savo Johaneumo 
kolegoms! 

Jau seniai turėjau apsiprasti su dėdulės temperamentu, ir vis 
dėlto šitas žmogus nuolat mane stebindavo. 

— O dabar, - tarė jis, - dėl visa ko apsirūpinkime lietaus van- 
deniu, kurio per audrą priplūdo visi granitiniai baseinai, ir tada 
troškulys mums bus nebaisus. O plaustą tegu Hansas sutvarko, 
nors aš manau, kad jo mums jau nebeprireiks! 

— Kaip suprasti — nebeprireiks? — nustebau. 

— Aš taip manau, mano berniuk! Man rodosi, mes grįšime ne 
tuo keliu, kuriuo čia atvykome. 

Pažvelgiau į profesorių nenorėdamas patikėti jo žodžiais. Klau- 
siau savęs, ar tik jis neišprotėjo? Ir vis dėlto: „Jis pats nežinojo, 
kad yra teisus!" 

— O dabar papusryčiaukime, — pasiūlė dėdė. 

Davęs reikalingiausius nurodymus medžiotojui, jis užsikorė 
ant aukšto iškyšulio; aš — iš paskos. Čia mes puikiai pasistiprino- 
me džiovinta mėsa, džiūvėsiais ir arbata, ir, turiu prisipažinti, kad 
tai buvo vieni gardžiausių pusryčių mano gyvenime. Alkis, gry- 
nas oras, poilsis po išgyventų sukrėtimų — visa tai žadino apetitą. 

Per pusryčius paklausiau dėdulės, kur mes esame šią akimirką. 

— Tikriausiai, — tariau, — tai sunku apskaičiuoti. 

— Tiksliai apskaičiuoti, — atsakė jis, - ko gero, neįmanoma, 
kadangi per tris dienas trukusią audrą aš negalėjau užsirašyti nei 
plaukimo greičio, nei plausto judėjimo krypties; bet apytikriai 
savo buvimo vietą mes galime nustatyti. 

— Paskutinius stebėjimus atlikome Geizerio saloje... 

— Akselio saloje, mano berniuk. Neatsisakyk garbės duoti sa- 

vo vardą pirmajai salai, atrastai Žemės rutulio gelmėse. 

— Tegul būna, kaip sakote! Iki Akselio salos jūra mes nuplau- 
kėme maždaug du šimtus septyniasdešimt Ijė ir buvome nuo Is- 
landijos nutolę truputį daugiau kaip šešis šimtus Ijė. 

— Teisingai! Tai turėdami galvoje ir pridėdami keturias audros 
dienas - audros metu mūsų plausto greitis negalėjo būti mažesnis 
kaip aštuoniasdešimt Ijė per parą... 

— Vadinasi, tai dar trys šimtai Ijė. 

— Taip, o Lidenbroko jūros plotis nuo vieno kranto iki kito 
siekia, atrodo, šešis šimtus Ijė. Tai ką dabar pasakysi, Akseli? Juk 
savo dydžiu ji gali varžytis su Viduržemio jūra? 

— Taip, jeigu mes ją perplaukėme skersai! 

— Tikriausiai skersai! 

— Štai kas dar įdomu, - pridūriau, - jeigu teisingai apskaičia- 
vom, tai dabar virš mūsų galvų kaip tik ir yra Viduržemio jūra. 

— Iš tikrųjų? 

— Taip! Juk mes esame už devynių šimtų Ijė nuo Reikjaviko! 

— Nebloga kelionė, mano berniuk! Bet teigti, kad dabar esame 
po Viduržemio jūra, o ne po Turkija arba Atlanto vandenynu, 
galime tik tuo atveju, jeigu nenuklydome kur į šoną. 

— Bet juk vėjas, rodos, nesikeitė, ir todėl aš manau, kad šis 
krantas yra į pietryčius nuo Grauben įlankos. 

— Ką gi, tuoj pažvelgsime į kompasą ir įsitikinsime. 

Profesorius patraukė prie uolos, kur Hansas išdėliojo prietai- 
sus. Dėdė buvo linksmas, linkęs juokauti, džiugiai trynė rankas. 
Jis tarsi atjaunėjo! Aš nusekiau paskui jį, trokšdamas kuo grei- 
čiau sužinoti, ar mano spėlionės teisingos. 

Priėjęs uolą, dėdulė paėmė kompasą, padėjo jį horizontaliai ir 
pažvelgė į magnetinę strėlę; ši, pajudėjusi į vieną ir kitą pusę, 
sustingo. Dėdulė pažiūrėjo į ją, pasitrynė akis ir vėl pažiūrėjo. 
Pagaliau nustebęs pažvelgė į mane. 

— Kas atsitiko? — paklausiau. 

Jis paliepė pačiam pažiūrėti į prietaisą. Iš nuostabos net šūk- 
telėjau. Rodyklė rodė šiaurę ten, kur mes manėme esant pietus! 

Užuot pasisukusi į atvirą jūrą, ji nukrypo į krantą! 
Pakračiau kompasą, apžiūrėjau jį; prietaisas buvo sveikutėlis. 
Kad ir kaip sukiojome, rodyklė atkakliai rodė visiškai kitą kryptį. 
Neliko jokių abejonių: per audrą vėjas nepastebimai pasikeitė 
ir mūsų plaustą atnešė atgal į tą patį krantą, kurį dėdulė manė 
likus toli užnugaryje. 


Trisdešimt septintasis skyrius 


Aš neįstengiu aprašyti tų jausmų, kurie užvaldė profesorių Li- 
denbroką: jo nuostabą, abejones ir pagaliau apmaudą. Dar nieka- 
da nebuvau matęs tokio priblokšto, suirzusio žmogaus. Alsinan- 
tis plaukimas, patirti pavojai — viską teko išgyventi iš naujo! Užuot 
keliavę pirmyn, mes grįžome atgal! 

Tačiau dėdė netrukus susitvardė. 

— Ak, kokį pokštą man iškrėtė likimas! — sušuko jis. - Stichi- 
jos prieš mane rengia sąmokslą. Oras, ugnis ir vanduo jungtinė- 
mis jėgomis trukdo keliauti! Ką gi! Tegu žino, ko verta mano 
valios jėga! Aš nenusileisiu, nesitrauksiu nė per žingsnį, ir mes 
pamatysime, kas laimės —- žmogus ar gamta! 

Stovėdamas ant uolos, sudirgęs ir rūstus, Otas Lidenbrokas, 
panašiai kaip nenuramdomas Ajaksas, atrodė, šaukė į dvikovą 
dievus. Aš nutariau - pats laikas įsikišti ir nuramdyti dėdulės įnir- 
šio protrūkį. 

— Paklausykite, ką pasakysiu, — tariau griežtu tonu, — bet ko- 
kia savigarba turi turėti tam tikras ribas. Negalima kovoti prieš 
tai, prieš ką neįmanoma kovoti; mes labai prastai pasirengę leis- 
tis į jūros keliones; negalima nuplaukti penkių šimtų Ijė papras- 
čiausiu rąstų ryšuliu, iškėlus antklodę vietoj burės ir kartį vietoj 
stiebo, ir dar pučiant stipriausiam vėjui. Mes neįstengsime valdy- 
ti plausto, nes tapsime jūros stichijos žaisliuku. Tiesiog beproty- 
bė antrą kartą rizikuoti, bandant perplaukti šią vandens platybę! 

Aš galėjau bent dešimtį minučių vardinti daugybę nenunei- 
giamų įrodymų, ir profesorius nebūtų įstengęs jų nuginčyti, bet 

dėdulė nekreipė į mane nė menkiausio dėmesio ir negirdėjo nė 
vieno žodžio. 

— Prie plausto! — suriko jis. 

Toks buvo profesoriaus atsakymas. Aš ir prašiau, ir niršau — 
viskas veltui: susidūriau su valia, stipresne nei granitas. 

Tuo tarpu Hansas baigė tvarkyti plaustą. Buvo galima pama- 
nyti, kad tas keistuolis atspėjo dėdulės planus. Keliais „surtarbran- 
duro“ gabalais jis vėl sutvirtino plaustą. Burė jau buvo iškelta, ir 
vėjas žaidė jos banguojančiose klostėse. 

Profesorius pasakė keletą žodžių vedliui, ir šis nedelsdamas 
ėmė krauti ant plausto bagažą bei ruoštis kelionei. Oras buvo ga- 
na grynas, pūtė palankus šiaurės vakarų vėjas. 

Ką aš galėjau padaryti? Vienas stoti prieš du? Bergždžias dar- 
bas! Jeigu Hansas būtų palaikęs mane! Bet ne! Buvo galima pa- 
manyti, kad islandas liko bevalis ir davė pasiaukojimo įžadus. Iš 
tarno, tokio beatodairiškai ištikimo savo ponui, aš nieko negalė- 
jau tikėtis. Teko kartu su jais leistis į kelionę. 

Aš jau rengiausi užimti įprastinę vietą ant plausto, bet dėdulė 
mane sutramdė. 

— Mes išplauksime tik rytoj, — tarė jis. 

Abejingai mostelėjau ranka kaip žmogus, kuris su viskuo su- 
tinka. 

— Mes negalime pro akis praleisti nė mažiausios smulkmenos, 
— toliau kalbėjo dėdė, - tr jeigu likimas mus atnešė į šią pakrantę, 
pirmiausia ištyrinėsiu ją, o tik tada plauksiu. 

Šie žodžiai bus labiau suprantami, jeigu pridursiu štai ką: nors 
mes sugrįžome į šiaurinį krantą, bet ne į tą pačią vietą, iš kurios 
ne taip seniai išplaukėme. Grauben įlanka tikriausiai plytėjo la- 
biau į vakarus. Todėl profesoriaus ketinimas atidžiau ištyrinėti 
pakrantę buvo visiškai suprantamas. 

— Ką gi, drožiam ieškoti ir atrasti! — tariau. 

Ir, palikę Hansą tęsti savo darbų, mes patraukėme žvalgybon. 
Nuo jūros iki kalnų atšakų papėdės buvo gana toli. Iki pirmųjų 
stačių uolų reikėjo eiti bent pusvalandį. Po mūsų kojomis traškė- 

jo įvairiausių formų ir dydžių kriauklės, kuriose gyveno pirmykš- 
čio periodo gyvūnai. Aš taip pat mačiau milžiniškus vėžlių šar- 
vus, kurių skersmuo dažnai viršydavo penkiolika pėdų. Tai gi- 
gantiškieji plioceno gliptodonai. Žemė buvo gausiai nuberta nu- 
zulintais akmenimis ir jų nuoskilomis, bangų nugludintomis ir 
išmestomis į krantą; čia akmenys gulė sluoksnis po sluoksnio. 
Tai man pašnibždėjo mintį, kad senais laikais jūra tikriausiai bu- 
vo užliejusi ir tą sausumos plotą. Uolose, išsibarsčiusiose po visą 
pakrantę, bangos paliko ryškius ardymo pėdsakus. 

Visa tai tam tikru mastu galėjo paaiškinti jūros egzistavimą 
keturiasdešimt Ijė gylyje nuo Žemės rutulio paviršiaus. Bet, ma- 
no manymu, visa toji vandens masė palaipsniui turėjo grimzti į 
Žemės gelmes, ir savo kilme ji, matyt, buvo susijusi su pasau- 
linio vandenyno vandenimis, prasiskverbiančiais pro kokį nors 
Žemės plutos plyšį. Tačiau reikėjo manyti, kad tas plyšys šiuo 
metu jau užakęs, juk kitaip ola arba, teisingiau sakant, milžiniška 
vandenvietė, per gana trumpą laiką priplūstų iki kraštų. Taip pat 
galimas daiktas, kad vanduo vandenvietėje, Žemės viduje esan- 
čios ugnies veikiama, po truputį garuoja. Tuo paaiškinamas virš 
mūsų galvų kabančių debesų susiformavimas ir elektros, suke- 
liančios audras šio granitinio masyvo viduje, susidarymas. 

Toks reiškinių, kurių liudininkais mums teko būti, paaiškinimas 
man atrodė pakankamas, nes visi gamtos stebuklai, kad ir kokie 
neįprasti jie būtų, visuomet paaiškinami remiantis fizikos dės- 
niais. 

Taigi mes ėjome uolienomis, panašiomis į nuosėdines kurios, 
kaip ir visos šio periodo uolienos, gana plačiai paplitusios Žemės 
rutulio paviršiuje. Profesorius atidžiai apžiūrinėjo kad ir men- 
kiausią uolos plyšį. Jam rūpėjo ištirti kiekvienos užtiktos angos 
gylį. 

Nuo Lidenbroko jūros kranto mes jau nuėjome apie mylią; čia 
uoliena buvo kitokia, tarsi kita puse apversta į viršų, smarkiai 
kilnojantis apatiniams Žemės plutos sluoksniams. Kai kurios įgriu- 
vos ir apatinių sluoksnių iškilimas į paviršių bylojo apie stiprius 

Žemės plutos perslinkimus. 

Mes per vargą ropštėmės granito nuoskilomis, sumišusiomis 
su titnago, kvarco ir aliuvinėmis nuogulomis, kai staiga priešais 
atsivėrė kaulais nubertas laukas, arba, teisingiau sakant, lyguma. 
Galima teigti, tai buvo milžiniškos kapinės, kuriose per dvide- 
šimtį amžių kaupėsi daugelio kartų netrūnūs palaikai. Įvairių 
organinės kilmės liekanų krūvos tęsėsi iki pat horizonto ir ten 
nyko ūkanose. Čia, maždaug trijų kvadratinių mylių plote, buvo 
galbūt įamžinta viso organinio gyvenimo istorija, tik silpnai 
atsispindėjusi tolimesnėje raidoje. Tačiau nekantrumas ir smal- 
sumas viliojo mus eiti toliau. Po kojomis traškėdami byrėjo ikiis- 
torinių gyvūnų kaulai — dėl teisės juos turėti varžytųsi didžiausių 
miestų muziejai. Pats Kiuvjė per tūkstantį gyvenimų neįstengtų 
atkurti būtybių, besiilsinčių toje nuostabioje kaulų saugykloje, 
skeletų. 

Aš buvau priblokštas. Dėdulė iškėlė savo ilgas rankas į neap- 
rėpiamą skliautą, atstojantį mums dangų. Plačiai pražiota burna, 
už akinių stiklų žvilgančios akys, galvos linksėjimai ir sukioji- 
mai į visas puses — visa jo poza bylojo begalinę nuostabą. Jis 
aptiko neįkainuojamą leptoterijų, merikoterijų, lofodonų, anop- 
loterijų, megaterijų, mastodontų, protopitekų, pterodaktilių, įvai- 
riausių prieštvaninių baisenybių kolekciją, sukauptą tarsi specia- 
liai jam. Įsivaizduokite veido išraišką aistringo bibliomano, stai- 
ga atsidūrusio garsiojoje Aleksandrijos bibliotekoje, Omaro su- 
degintoje ir per stebuklą iškilusioje iš pelenų! Toks buvo mano 
dėdulė, kai, klajodamas po tuos organinius likučius, rado kau- 
kolę! 

Drebančiu balsu dėdulė suriko: 

— Akseli, Akseli, žmogaus kaukolė! 

— Žmogaus kaukolė, dėde! - atsakiau aš, apstulbęs ne mažiau 
už jį. 

— Taip, brolėne! O, Milnai Edvardsai! O, Kartfažai! Kodėl 
jūsų nėra čia, kur dabar esu aš, Otas Lidenbrokas! 

Trisdešimt aštuntasis skyrius 


Norint suprasti dėdulės šūksnį, skirtą tiems garsiesiems pran- 
cūzų mokslininkams, reikia žinoti, kad prieš pat mūsų kelionę 
įvyko atsitikimas, be galo svarbus paleontologijos mokslui. 

1863 metų kovo 28 dieną žemkasiams, dirbusiems vadovau- 
jant Bušė de Pertui Prancūzijos Somos departamento Muleno- 
Kiunjono akmens kirtykloje, keturiolikos pėdų gylyje po žeme 
buvo rastas žmogaus žandikaulis. Tai pirma Žemėje rasta tokios 
išvaizdos iškasena. Šalia nepaprastojo radinio buvo aptikti ak- 
meniniai kirtikliai ir aptašyto titnago gabalai, per laiką tolygiai 
pasidengę patina. 

Atradimas sukėlė didelį šurmulį ne tik Prancūzijoje, bet ir 
Anglijoje, Vokietijoje. Kai kurie Prancūzų instituto mokslinin- 
kai, taip pat ir Milnas Edvardsas bei Katrfažas, susidomėję tuo 
klausimu, neginčijamai įrodė rastojo kaulo autentiškumą ir, anot 
anglų, jie tapo pačiais karščiausiais kovotojais „ginče dėl žandi- 
kaulio". 

Prie Jungtinės Karalystės geologų, pripažinusių šį faktą neke- 
liančiu abejonių, - Fakonero, Biosku, Karpentero ir kitų, - prisi- 
jungė vokiečių mokslininkai, 0 iš jų pirmas ir pats entuziastiš- 
kiausias buvo mano dėdė Lidenbrokas. 

Kvartero periodo iškastinio žmogaus autentiškumas, atrodė, 
neginčijamai įrodytas ir pripažintas. 

Bet ši teorija turėjo ir aršų priešininką - Elį de Bomoną. Dide- 
lį autoritetą pelnęs mokslininkas teigė, kad Muleno-Kiunjono kal- 
nų uolienos nepriskirtinos diliuvio, o kur kas jaunesnei formaci- 

jai, ir šiuo požiūriu būdamas Kiuvjė vienmintis, nieku gyvu ne- 
pritarė nuomonei, kad žmogaus giminė atsiradusi kartu su kvar- 
tero epochos gyvūnais. (Diliuvis [lot. diluvium - tvanas], pasenęs 
terminas, vartotas geologijoje kaip pleistoceno ir jo uolienų 
sinonimas. Sukūrė 18623 metais Baklendas, siejęs kvartero 
ledyninių nuogulų kilmę su bibliniu pasaulio tvanu.) Dėdulė Li- 
denbrokas, pritardamas didžiai daugumai geologų, nenusileido, 
ginčijosi ir pateikė tiek įvairių įrodymų, kad Elis de Bomonas 
liko beveik vienintelis savo teorijos šalininkas. 

Mes žinojome visas to reikalo smulkmenas, tik neturėjome 
žinių, kad, mums iškeliavus, šiuo klausimu gerokai pasistūmėta 
pirmyn. Tos pačios rūšies žandikauliai buvo rasti kai kuriose Pran- 
cūzijos, Šveicarijos ir Belgijos purioje olų žemėje, lygiai kaip ir 
ginklai, rykai, įnagiai, vaikų, paauglių, suaugusių žmonių ir sene- 
lių skeletai. Žmogaus egzistavimas kvartero periode su kiekviena 
diena pasitvirtindavo vis labiau ir labiau. 

Maža to! Pasiremdami liekanomis, rastomis viršutiniuose ter- 
ciaro geologinės formacijos kloduose, drąsiausi mokslininkai teigė 
žmogų atsiradus dar anksčiau. Tiesa, rastosios liekanos —- ne Žmo- 
gaus kaulai, o tik žmogaus rankų dirbiniai: didelis iškastinio gy- 
vūno blauzdikaulis ir dubens kaulai, taisyklingai nuglūdinti, lyg 
skulptoriaus iškalti, išsaugoję Žmogaus triūso pėdsakus. 

Tokiu būdu, laiko laiptais Žmogus iš karto nusileido per dau- 
gelį amžių; jis aplenkė mastodontą, tapo „„e/ephas meridionalis " 
(pietų dramblys - Aut.) amžininku; jo egzistavimas jau skaičiuo- 
jamas šimtu tūkstančių metų, nes geologai tam laikui priskiria 
plioceno formaciją. 

Tokia buvo paleontologijos mokslo būklė. Todėl visiškai su- 
prantama dėdulės nuostaba ir džiaugsmas, jeigu dar pridursime, 
kad, nuėjęs dvidešimt žingsnių, jis užtiko kvartero periodo žmo- 
gaus egzempliorių. 

Iš karto buvo galima nustatyti, kad tai žmogaus kūnas. Nejau- 
gi per tūkstantmečius išliko dėl ypatingų dirvos savybių, kaip, 
sakysime, Bordo miesto Sen Mišelio kapinėse? Į šitą klausimą aš 


239 


negaliu atsakyti. Bet kūnas, aptemptas pergamento oda, dar elas- 
tingi organai — bent jau taip atrodė! — tvirti dantys, tankūs plau- 
kai, siaubingai ilgi rankų ir kojų nagai — prieš mūsų akis kūnas 
iškilo toks, koks egzistavo būdamas gyvas. 

Aš netekau žado, susidūręs su praėjusių laikų vaiduokliu. Dė- 
dulė, paprastai labai šnekus, irgi tylėjo. Mes pakėlėme mumiją, 
pastatėme ją stačią. Ji žiūrėjo į mus savo tuščiomis akiduobėmis. 
Apčiupinėjome jos torsą, kuris prisilietus skleidė duslų garsą. 

Po neilgos tylos dėdės lūpomis vėl prabilo profesorius Otas 
Lidenbrokas; būdamas karšto temperamento, jis pamiršo, kokio- 
se aplinkybėse esame mes, tos olos belaisviai. Profesorius, be 
abejo, įsivaizdavo save stovintį Johaneumo katedroje prieš klau- 
sytojus, nes nutaisė pamokomą toną, tarsi kreiptųsi į įsivaizduo- 
jamą auditoriją. 

— Gerbiamieji ponai, - pradėjo jis, — turiu garbės jums prista- 
tyti kvartero periodo žmogų. Kai kurie žymūs mokslininkai neigė, 
kiti ne mažiau žymūs, atvirkščiai, teigė jo egzistavimą. Dabar bet 
koks paleontologas Tomas Netikėlis, jeigu tik čia jis būtų, palie- 
tęs Jį pirštu, tikriausiai pripažintų savo klaidą. Aš gerai Žinau, 
kad mokslas privalo labai atsargiai vertinti panašius atradimus! 
Aš puikiai Žinau, kokią naudą išpešė įvairūs Barnumai ir kiti pa- 
našūs šarlatanai iš iškastinio žmogaus! Aš žinau istoriją su Ajak- 
so kelio girnele, tariamai spartiečių rastu vadinamuoju Oresto kū- 
nu, Asterijaus kūnu,dešimties uolekčių ūgio, kurį mini Pauzani- 
jus. (Uolektis — senovinis ilgio matas apie 530 cm.) Aš skaičiau 
pranešimus apie Tropanio skeletą, surastą šešioliktajame amžiu- 
je, kurį bandė pripažinti esant Polifemo skeletu, ir istoriją gigan- 
tų, iškastų šešioliktajame amžiuje Palermo apylinkėse. Jūs lygiai 
kaip ir aš puikiai Žinote tyrimo rezultatus milžiniško dydžio kau- 
lų, atrastų tūkstantis penki šimtai septyniasdešimt septintaisiais 
metais Liucernoje — anot žinomo gydytojo Felikso Platero; jie 
priklausė devyniolikos pėdų milžinui! Aš godžiai perskaičiau Ka- 
saniono traktatą ir visas paskelbtąsias kronikas, brošiūras, prane- 
šimus bei diskusijas apie Teutoboko, kimrų karaliaus, užgrobu- 
sio Galiją, skeletą, iškastą Dofinės provincijoje tūkstantis šeši 

šimtai tryliktais metais! Aštuonioliktajame amžiuje aš būčiau ko- 
vojęs Pjero Kompė pusėje prieš Šoichcerio preadomitus! Aš sa- 
vo rankose turėjau rankraštį, pavadintą Gigan... 

Čia davė apie save žinoti įgimtas dėdulės trūkumas: viešai 
kalbėdamas, jis užsikirsdavo, tardamas kiekvieną sunkiai ištaria- 
mą žodį. 

— Rankraštis, pavadintas: Gigan... 

Jis neįstengė ištarti to žodžio. 

— Giganteo... 

Bergždžios pastangos! Nelemtasis žodis kliuvo už liežuvio! 
Tai bent gardžiai pasijuoktų Johaneume! 

— Gigantosteolvgija! - pagaliau ištarė profesorius Lidenbro- 
kas ir du kartus nusikeikė. 

Toliau viskas vėl klojosi sklandžiai. 

— Taip, ponai! - entuziazmo pagautas, tęsė dėdulė. — Aš žinau 
visas tas istorijas! Aš taip pat žinau, kad Kiuvjė ir Bliumenba- 
chas minėtus kaulus be niekur nieko pripažino esant kvartero pe- 
riodo mamuto ir kitų gyvūnų kaulais. Bet šiuo atveju abejonės 
būtų buvusios mokslo įžeidimu! Kūnas priešais jus! Jūs juos ma- 
tote ir galite palytėti. Tai ne tik skeletas, o tikras kūnas, dūlėjimo 
nepaliestas išimtinai antropologijos naudai. 

Man visai nesinorėjo paneigti šio teiginio. 

— Jei galėčiau jį nuplauti sieros rūgšties tirpalu, - toliau kalbė- 
jo dėdulė, - nuvalyčiau žemes ir pašalinčiau visas šitas blizgančias, 
prilipusias prie jo odos kriauklytes. Bet aš neturiu sieros rūgšties! 
Ir vis dėlto net būdamas tokio pavidalo, šis žmogaus kūnas pats 
mums papasakos savo istoriją! 

Ūmai profesorius čiupo iškastinį žmogų ir ėmė jį sukioti į vi- 
sas puses, demonstruodamas fokusininko rankų miklumą. 

— Jūs matote, - tęsė jis, — iškastinis Žmogus vos šešių pėdų. Be 
abejo, jis priklauso kaukaziečių rasei. Baltųjų, kaip ir mes, rasei! 
Iškastinio kiaušas taisyklingos kiaušinio formos, skruostikauliai 
neišsišovę, žandikauliai normaliai išsivystę. Nematyti jokių prog- 
natizmo ženklų, kurių požymis — pakitęs veido kampas. Išmatuo- 
kite tą kampą. Jis beveik artimas stačiajam. Bet aš Žžengiu dar 

toliau logiško mąstymo keliu ir net išdrįstu teigti, kad šis žmo- 
gaus pavyzdys priskirtinas jafetų giminei, paplitusiai nuo Indijos 
iki pat Vakarų Europos. Nesijuokite, ponai! 

Niekas nesijuokė, bet profesorius, skaitydamas mokslinį pra- 
nešimą, buvo pratęs prie klausytojų veiduose švytinčių šypsenų. 

— Taip, — įkvėptai ir pakiliai tęsė jis, — priešais mus — iškasti- 
nis žmogus, mastodontų amžininkas, kurių kaulų pilnas šitas am- 
fiteatras. Bet kaip jis čia pateko, kokiuose Žemės plutos kloduo- 
se gulėjo jo kūnas, kol atsidūrė šitoje milžiniškoje Žemės rutulio 
lūžio ertmėje, į tai aš nesiryžtu atsakyti. Be abejo, iškastinis pri- 
skirtinas kvartero periodui; paslaptys, vertos didžiausio dėmesio, 
vis dar aptinkamos Žemės rutulio plutoje; vėstant mūsų planetai, 
atsirado raukšlėtumas, plyšiai, sprūdžiai, nugrimzdo viršutiniai 
Žemės plutos sluoksniai. Bet kad ir kaip būtų — iškastinis žmogus 
prieš mūsų akis, šalia - jo rankų kūriniai: kirvis, nugludinti titna- 
go gabalėliai. Tai akmens amžiaus įrankiai. Ir net jeigu jis, kaip ir 
aš pakliuvo čia kaip turistas, kaip mokslo pionierius, negaliu abe- 
joti senovine jo kilme. 

Profesorius baigė savo kalbą, ir aš susižavėjęs ėmiau ploti. 
Apskritai, profesorius kalbėjo teisingai; ir labiau išsimokslinę 
žmonės nei jo brolėnas vargu ar būtų įstengę nuginčyti profeso- 
riaus teiginius. 

Naujas įrodymas. Iškastinis kūnas nebuvo vienintelis toje di- 
džiulėje kaulų saugykloje. Su kiekvienu žingsniu mes kaktomuša 
susidurdavome su palaikais, ir dėdulė turėjo puikiausią progą iš- 
sirinkti iš jų pavyzdinį egzempliorių netikintiesiems įtikinti. 

Iš tiesų, nuostabus vaizdas buvo tos kapinės, kuriose ilsėjosi 
daugelio kartų Žmonių ir gyvūnų palaikai. Bet tuo pačiu iškilo 
svarbus klausimas, į kurį mes negalėjome atsakyti. Kaip čia atsi- 
dūrė tos būtybės? Ar į Lidenbroko jūros pakrantes nebuvo jos 
įmestos jau nebegyvos per žemės drebėjimą? O gal jos gyveno 
tame vidiniame pasaulyje, po tuo dirbtiniu dangumi, gimdamos 
ir mirdamos panašiai kaip Žemės gyventojai? Iki šiol gyvas su- 
tikdavome tik jūros baisenybes ir žuvis. Nejaugi ir žmogus klajo- 
ja šiomis dykomis pakrantėmis? Šia 


Trisdešimt devintasis skyrius 


Štai jau pusvalandį mes einame kaulų krūsnimis. Nepaprastas 
smalsumas vilioja vis toliau ir toliau. Kokius stebuklus, kokius 
mokslo lobius dar slepia šitoji ola? Aš laukiau visokių netikėtumų, 
buvau pasiruošęs stebėtis viskuo. 

Jūros krantą jau seniai paslėpė kapinių kalvelės. Profesorius 
visai neėmė galvon, kad galime pasiklysti, ir vedė mane dar to- 
liau. Ėjome tylėdami, maudydamiesi elektrinėse bangose. Toji 
išsklaidyta šviesa, kurios kilmės aš negaliu paaiškinti, lygiai ap- 
švietė visus daiktus; tik daiktai nemetė nė mažiausio šešėlio. 
Galima pagalvoti, kad mes esame kur nors ekvatoriuje, vasaros 
vidurdienyje nušviesti vertikalių saulės spindulių. Vandens garų 
visai nebebuvo. Tolygiai plūstanti šviesa uoloms, tolimiems kal- 
nams, padūmavusiems miškų masyvams suteikė keistą išvaizdą. 

Nuėję daugiau kaip mylią, atsidūrėme milžiniško miško pakraš- 
tyje; tai jau buvo ne „grybų“ miškas, kokį regėjome prie Grauben 
užutėkio. 

Terciaro periodo augmenija čia klestėjo visoje savo didybėje. 
Jau išnykusių rūšių puikiausios palmės, nuostabūs palmasitai, pu- 
šys, kukmedžiai, kiparisai, tujos, spygliuočių šeimos medžiai bu- 
vo apraizgyti šviesos nepraleidžiančiu lianų tinklu. Žemę klojo 
purus samanų ir kerpsamanių kilimas. Upokšniai čiurleno po jų 
pavėsinga lapija, nors šis epitetas netikslus, kadangi medžiai ne- 
metė šešėlių. Miško pakraštyje augo sumedėję paparčiai, prime- 
ną šiltnamiuose augančius paparčius. Kadangi trūko gyvybingo- 
sios saulės šilumos, medžių, krūmų lapai, kaip ir visi čionykščiai 

augalai, buvo bespalviai. Viską gaubė monotoniški, sakytum, iš- 
blukę rusvi tonai. Terciaro periodo vešlios augmenijos lapai, be- 
spalviai ir bekvapiai, atrodė, tarsi būtų išpjauti iš šviesoje 
išblukusio popieriaus. 

Dėdulė Lidenbrokas ryžosi žengti į tą gigantišką mišką. Neat- 
silikau, nors ir būgštavau. Jeigu jau gamta sukūrė tokią vešlią ir 
maistui tinkamą augmeniją, kodėl gi čia negalėtų veistis ir pavo- 
jingi žinduoliai? Plačiose laukymėse, kurios susidarė per laiką 
išgriuvus ir vėtroms išvertus medžius, aš mačiau augant ankšti- 
nius augalus ir daugybę pašarinių žolių, kurias labai mėgo atrajo- 
jantys visų periodų gyvūnai. Mačiau ir sumišai augančių įvai- 
riausių Žemės rutulio juostų medžių: ąžuolai klestėjo šalia pal- 
mių, australiškasis eukaliptas — norvegiškos eglės kaimynystėje, 
šiaurės beržas buvo susipynęs su zelandiškojo kaurizo šakomis. 

Staiga sustojau ir nutvėriau dėdulės ranką. 

Išsklaidytos šviesos dėka miško tankmėje įstengiau išskirti net 
mažiausius daiktus. Man pasirodė, kad pamačiau... Ne! Aš iš tik- 
rųjų savo akimis išvydau tarp medžių judančias kažkokias milži- 
niškas figūras. Tikrai, tai buvo milžiniški žvėrys, mastodontų ban- 
da - ne iškastinių, ne! — gyvų, panašių į tuos, kurių liekanos ras- 
tos tūkstantis aštuoni šimtai pirmais metais Ohajo pelkėse! Aš 
mačiau milžiniškus dramblius, kurių straubliai raitėsi tarp me- 
džių kaip gyvačių legionas. Aš girdėjau, kaip savo ilgomis iltimis 
drambliai daužė medžių kamienus. Šakos traškėjo, o nudraskyti 
lapai pradingdavo plačiose baisūnų žiotyse. 

Visas prisisapnavęs ikiistorinių laikų, terciaro ir kvartero pe- 
riodų pasaulis, dabar akivaizdžiai iškilo prieš mano akis! Ir mes 
su dėdule buvome vieni čia, Žemės gelmėse, jos kraupių gyven- 
tojų valioje! 

Dėdulė irgi juos matė. 

— Einam! — staiga tarė jis, spausdamas mano ranką, - pirmyn, 
pirmyn! 

— Ne! — sušukau. — Ne! Mes beginkliai! Mes bejėgiai gintis, 
jei pakliūsime į keturkojų milžinų bandą. Eime iš čia, dėdule, 

eime! Jokia žmogiška būtybė neliks nenubausta, suerzinusi šitas 
pabaisas! 

— Jokia žmogiška būtybė? - tyliai paklausė dėdulė. - Klysti, 
Akseli! Pažiūrėk, pažiūrėk tenai! Man atrodo, aš matau kaip tik 
tokią būtybę! Būtybę, panašią į mus. Žmogų! 

Pažvelgiau į tą pusę, kur rodė dėdulė, ir gūžtelėjau pečiais, o 
tai turėjo byloti, kad aš absoliučiai tuo netikiu. Tačiau buvau pri- 
verstas pasiduoti, nes tai, ką išvydau, buvo nenuginčijama. 

Iš tikrųjų, ne toliau, kaip už ketvirčio mylios nuo mūsų, pri- 
sišliejusi prie milžiniško kauriso kamieno, stovėjo žmogiška bū- 
tybė. Požemio šalies Protėjas, naujas Neptūno sūnus, ganąs ne- 
suskaičiuojamą mastodontų bandą! 


Immanis pecoris custos, immanior ipse! 
(Milžiniškos bandos sargas, ir pats į milžiną panašus. - /lot./) 


Taip, immanior ipse. Tai buvo jau ne iškastinis, kaip tas lavonas 
kaulų saugykloje, o gyvas milžinas, įstengęs valdyti tas baiseny- 
bes. Jo ūgis siekė daugiau kaip dvylika pėdų. Galva, dydžio sulig 
buivolo, slėpėsi tikrame susitaršiusių plaukų miške. Jis mosika- 
vo milžiniška šaka-lazda, verta ikiistorinio piemens! 

Stovėjome sustingę iš siaubo. Tačiau mus galėjo pastebėti. Rei- 
kėjo bėgti. 

— Eime, eime! - šūktelėjau aš, tempdamas dėdulę, ir šis pirmą 
kartą manęs paklausė! 

Po ketvirčio valandos mes jau dingome iš to baisiojo priešo 
akių. 

O dabar, kai ramiai prisimenu tą atsitikimą, kai šaltakraujiškai 
galiu svarstyti ir praėjo nemažai laiko nuo to nepaprasto susitiki- 
mo, kaip tai paaiškinti? Nejaugi turiu patikėti? Ne, patikėti ne- 
įmanoma! Paprasčiausiai tai buvo regėjimo haliucinacijos; tikro- 
vėje to nebuvo! Tame požemio pasaulyje neegzistuoja jokia žmo- 
giška būtybė! Manyti, kad žmogaus giminė galėjo apgyvendinti 
olą Žemės rutulio gelmėje, neturinčioje jokio ryšio su Žemės 

paviršiumi, — tikra kvailystė. Beprotybė, grynų gryniausia bepro- 
tybė! Aš esu labiau linkęs manyti egzistuojant kokį nors gyvūną, 
kurio sandara panaši į žmogaus. Kokios nors pirmos geologinės 
eros beždžionės, kokio nors protopiteko, mezoriteko, panašų į tą, 
kurį surado Lartė Sansano kloduose tarp iškastinių gyvūnų kau- 
lų! O mūsų matytasis ūgiu viršijo visus, žinomus šiuolaikinei pa- 
Ileontologijai! Na, ir kas? Beždžionė? Taip, beždžionė, kad ir kaip 
tai būtų neįtikėtina! Žmogus, gyvas žmogus, daugybės kartų pali- 
kuonis, palaidotas Žemės gelmėse?.. Ne, nė už ką nepatikėsiu! 

Mes palikome vaiduoklišką ir palaimingą mišką, iš nuostabos 
negalėdami ištarti nė žodžio, apimti baimės... Mes bėgome prieš 
savo valią. Tai iš tikrųjų buvo paniškas bėgimas, kaip būna tik 
košmaruose. Mes bėgome prie Lidenbroko jūros, ir aš nežinau, 
kas man būtų atsitikę, jeigu baimė nebūtų privertusi imtis kur kas 
praktiškesnių stebėjimų. 

Nors buvau įsitikinęs, kad toje, iki šiol žmogaus kojų nepa- 
liestoje žemėje nelieka mūsų pėdsakų, vis dėlto atkreipiau dėme- 
sį, jog aplinkui riogsinčios uolos labai panašios į tas, kurios buvo 
prie Grauben užutėkio. Tai tarsi patvirtino ir kompaso rodyklė, ir 
priverstinis mūsų grįžimas į šiaurinį Lidenbroko jūros krantą. Pa- 
našumas kartais buvo tiesiog įstabus. Skardžių šlaitais žemyn krito 
upokšniai ir vandens kaskados. Man atrodė, jog aš atpažįstu ir 
„surtarbranduro“ likučius, ir mūsų ištikimąjį Hanso upelį, ir ur- 
vą, kuriame sugrįžau į gyvenimą. Bet už keliolikos žingsnių iški- 
lęs kalnų kalvagūbris, upokšnis ar nuskilusi uola vėl sukeldavo 
abejonių. 

Savo dvejonėmis pasidalijau su dėdule. Jis abejojo lygiai kaip 
ir aš. Panorama visur buvo vienoda ir dėdulė neįstengė atpažinti 
vietovės. 

— Matyt, — tariau, —- mes atsidūrėme ne toje pačioje vietoje, iš 
kurios išplaukėme; audra plaustą nunešė truputį aukštėliau, ir jei- 
gu eisime pakrante, prieisime Grauben užutėkį. 

— Jeigu taip, — atsakė dėdulė, — nėra prasmės tęsti žvalgybą ir 
geriausia grįžti prie plausto. Bet ar tu neapsirinki, Akseli? 

— Sunku dievagotis, dėdule. Juk uolos be galo panašios. Ta- 
čiau man atrodo, jog atpažįstu iškyšulį, kurio papėdėje Hansas 
statė plaustą. Mes tikriausiai esame netoli kažkokio užutėkio, ir, 
ko gero, tai ir yra Grauben užutėkis! — pridūriau, apžvelgdamas 
įlankos krantą, kuris man atrodė pažįstamas. 

— Ne, Akseli, mes rastume kokį nors savo pėdsaką, o aš nieko 
nematau... 

— O aš matau! - sušukau, puldamas prie kažkokio smėlyje žvil- 
gančio daikto. 

— Ką radai? 

— Štai ką! — atsakiau. 

Ir, pakėlęs nuo žemės, parodžiau dėdulei surūdijusį durklą. 

— A! - tarė jis. —- Vadinasi, buvai pasiėmęs ir šį ginklą? 

— Aš? Ne! Tikriausiai jūs... 

— Ne, — paprieštaravo profesorius. — Aš niekada neturėjau 
durklo. 

— Keista! 

— Nieko keisto, Akseli. Islandai dažnai nešioja tokius ginklus. 
Tai Hanso durklas. Tikriausiai pametė... 

Aš papurčiau galvą. Durklas buvo ne Hanso. 

— Galimas daiktas, tai pirmykščio kario ginklas! —- sušukau. — 
Gyvo žmogaus, milžino piemens amžininko! Bet ne! Šis ginklas 
— ne akmens amžiaus! Ir ne bronzos amžiaus! Durklas plieninis... 

Dėdulė bemat nutraukė mano samprotavimus, nuvedusius toli 
į lankas, ir šaltai ėmė aiškinti: 

— Nusiramink, Akseli, ir atsikvošėk! Durklas — šešioliktojo 
amžiaus ginklas, tikras durklas su tribriaune geležte. Riteriai jį 
prisirišdavo prie diržo, o mūšyje smeigdavo paskutinį dūrį. 
Durklas ispaniškos kilmės. Jis nepriklauso nei tau, nei man, nei 
medžiotojui, net ne žmogiškoms būtybėms, gyvenančioms gal- 
būt Žemės rutulio gelmėse! 

— Jūs drįstate teigti?.. 

— Žiūrėk, durklo ašmenys ištrupėję, geležtė pasidengusi rūdi- 
mis, kurių amžius — ne viena diena, ne vieneri metai, o šimtmečiai! 

Profesorius kaip niekada užsidegęs mėgavosi savo spėlionėmis. 

— Akseli, — tęsė jis, — mes esame pakeliui į didį atradimą! Šis 
durklas čia, smėlyje, guli gal šimtą, gal du šimtus ar net tris šim- 
tus metų, ir ištrupintas raižant požemio jūros uolas! 

— Bet juk negalėjo savaime čia atsirasti! - sušukau. - Vadina- 
si, kažkas lankėsi prieš mus... 

— Taip! Žmogus... | 

— O kas tas žmogus? 

— Tas žmogus išraižė savo vardą šituo durklu! Tas žmogus 
norėjo dar kartą savo ranka parodyti kelią į Žemės centrą! Eime 
ieškoti! Eime! 

Ir mes patraukėme palei aukštą stačią uolą, nepaprastai ati- 
džiai tyrinėdami kiekvieną plyšį, stengdamiesi įsitikinti, ar tai ne 
galerijos pradžia. 

Taip mes nuėjome iki tos vietos, kur krantas visiškai susiaurė- 
jo. Jūra beveik siekė priekalnio papėdę, praėjimui palikdama ne 
daugiau kaip tuazą. Tarp uolų išsikišimų buvo matyti tamsaus 
tunelio anga. 

Čia, ant plokščio granitinio akmens, mes išvydome dvi pa- 
slaptingas, pusiau išnykusias raides — drąsaus fantastiško keliau- 


tojo inicialus: 

— A. S.! - sušuko dėdulė. — Arnė Saknusemas! Visur — Arnė 
Saknusemas! 

Keturiasdešimtasis skyrius 


Nuo kelionės pradžios aš patyriau tiek daug nepaprasto, kad, 
maniau, jog nebegali iškilti kokių nors naujų netikėtumų, o jeigu 
iškiltų, nebesugebėčiau stebėtis. O vis dėlto matydamas tas dvi 
raides, iškaltas uoloje prieš tris šimtus metų, nepaprastai apstu|- 
bau. Negana to, kad uoloje buvo iškirsti mokslininko alchemiko 
inicialai, savo rankoje dar turėjau durklą, kuriuo jis tas raides 
įrėžė. Argi po viso to dar galima abejoti, ar iš tikrųjų toks keliau- 
tojas gyveno ir atliko nepaprastą žygį? 

Kol šios mintys sukosi mano galvoje, profesorius Lidenbro- 
kas entuziastingai garbino Arnė Saknusemą. 

— Genijau, tu vertas didžiausios pagarbos! — kalbėjo jis. - Tu 
viską numatei, trokšdamas kitiems mirtingiesiems palengvinti ke- 
lią per Žemės rutulio plutą naujų atradimų vardan; ir į tave pana- 
šūs eis tavo pėdomis, kurias tu palikai prieš tris amžius štai šitų 
gilių požemių tamsoje! Tu davei galimybę ainiams pamatyti tuos 
stebuklus! Tavo vardas, iškaltas tai vienoje, tai kitoje vietoje tavo 
paties ranka, atkakliam keliautojui nurodo kelią į mūsų planetos 
centrą! Na, ką gi! Ir aš įrėšiu savo vardą šitame paskutiniame 
granito puslapyje! Ir tebus uola prie jūros, kurią tu atradai, pava- 
dinta Saknusemo iškyšuliu! 

Dėdulės džiūgavimas ir pakili dvasia užkrėtė ir mane. Jo kal- 
bos patosas pakėlė puolusią mano dvasią. 

Pamiršau visus kelionės pavojus ir atgalinio kelio rizikingu- 
mą. Norėjau atkartoti tai, ką padarė kitas Žmogus, ir niekas nebeat- 
rodė man neįveikiama! 

— Pirmyn, pirmyn! — sušukau. 

Aš jau buvau bepuoląs į tamsiąją galeriją, bet profesorius ma- 
ne sudraudė. Jis, šitas aistringas žmogus, patarė būti kantresniam 
ir šaltakraujiškesniam. 

— Pirmiausia grįžkime pas Hansą, — tarė jis, — ir atitempkime 
čia plaustą. 

Apmaudžiaudamas paklusau ir mikliai nužingsniavau palei pa- 
krantės uolas. 

— Žinote, ką pasakysiu, dėdule? — tariau, eidamas šalia jo. — 
Iki šiol mums nuostabiai sekasi! 

— Štai kaip! Taip manai, Akseli? 

— Žinoma! Net audra sėkmingai mus nukreipė į teisingą kelią. 
Tegu būna palaiminta audra! Juk ji atvedė mus prie kranto, o ge- 
ras oras mus būtų nuo jo nutolinęs! Akimirką įsivaizduokite, kad 
mes pakliuvome į pietinę Lidenbroko jūros pakrantę. Kas ten mūsų 
laukė? Saknusemo inicialų nebūtume užtikę ir dabar mes būtume 
atsidūrę padėtyje be išeities. 

— Taip, Akseli, tiesiog stebuklas, kad mes, plaukdami į pietus, 
buvome nunešti į šiaurę prie Saknusemo iškyšulio. Turiu tiesiai 
pasakyti — šitame fakte yra kažkas visiškai nepaaiškinama! 

— E! Tuščia jo! Nėra ko mums aiškinti faktus — reikia jais pa- 
sinaudoti! 

— Žinoma, mano berniuk, bet... 

— Mes vėl keliausime į šiaurę, prasigausime po šiaurinėmis 
Europos šalimis, po Švedija, Rusija, Sibiru. - kas žino, dar po 
kuo? — užuot keliavę po Afrikos dykumomis ar vandenynais! 

— Taip, Akseli, tiesą sakai. Iš tikrųjų, viskas į gerą, jeigu jau 
mes liovėmės plaukę horizontaliai, nes toks plaukimas nieko ge- 
ro nežadėjo. Dabar leisimės ir leisimės, visą laiką leisimės! Ar 
žinai, kad iki Žemės centro liko tik pusantro tūkstančio Ijė? 

— Niekai! — sušukau. — Apie tai neverta nė kalbėti. Pirmyn! 
Pirmyn! 

Šitaip beprotiškai mes svaičiojome, kol sugrįžome pas me- 
džiotoją. Viskas buvo paruošta ir tuoj pat galėjome plaukti. Islan- 

das pakrantėje nepamiršo nė vieno mūsų ryšulio. Mes užšokome 
ant plausto, Hansas suktelėjo vairą, ir visu greičiu nuplaukėme 
palei krantą, prie Saknusemo iškyšulio. 

Vėjas buvo nepalankus tokiam laivui, koks buvo mūsų plaus- 
tas. Todėl kartais tekdavo griebtis karčių ir stumtis. Uolos dažnai 
gana toli buvo įsiterpusios į jūrą; jas aplenkiant mums tekdavo 
sugaišti nemažai laiko ir išeikvoti jėgų. Pagaliau po trijų valan- 
dų, kitaip sakant, apie šeštą vakaro, radome vietą, patogią sustoti 
ir išlipti. 

Aš iššokau į krantą, dėdulė ir islandas irgi nedelsė. Plaukimas 
mano entuziazmo neatvėsino. Atvirkščiai, aš net pasiūliau „sude- 
ginti mūsų laivą", kad jau nebegalėtume trauktis. Bet dėdulė pa- 
prieštaravo. Pastebėjau, kad jis tapo tikras šaltakraujis. 

— Bet juk mes tuoj pat iškeliausime, - tariau. 

— Žinoma, mano berniuk, tačiau pirmiausia reikia ištyrinėti 
naująją galeriją. Gal vėl turėsime pasinaudoti kopėčiomis. 

Dėdulė paruošė darbui Rumkorfo aparatą; plaustą pririšome 
prie kranto. Iki uoloje žiojėjančios angos tebuvo apie dvidešimt 
žingsnių, ir mūsų mažasis būrys, mano vedamas, tuoj pat patrau- 
kė prie galerijos. 

Anga, beveik apskrita, buvo maždaug penkių pėdų skersmens. 
Tamsus tunelis, atsiradęs plikose uolose, iki glotnumo buvo nu- 
poliruotas vulkaninio išsiveržimo produktų, kažkada šiuo urvu 
lėkusių į Žemės paviršių. Apatinis angos kraštas buvo sulig že- 
mės paviršiumi, ir į tunelį galėjome be vargo įeiti. 

Iš pradžių mes slinkome plokščiu, beveik horizontaliu pavir- 
šiumi; tačiau nespėjome žengti nė šešių žingsnių, ir kelią užtvėrė 
milžiniškas akmens luitas. 

— Prakeikimas! — piktai sušukau, atsitrenkęs į neįveikiamą 
kliūtį. 

Kad ir kiek ieškojome dešinėje ir kairėje, viršuje ir apačioje, 
nei praėjimo, nei atsišakojimo neradome. Aš jaučiau begalinį ap- 
maudą ir nė už ką nenorėjau pripažinti, kad uolos nuodauža už- 
tvėrė mums kelią. Pasilenkęs vėl apžiūrėjau luistą iš visų pusių. 

Nė mažiausio plyšio! Tarsi vientisa granito siena! Hansas šmiri- 
nėjo su lempa, bet irgi niekur neaptiko nė mažiausio tarpo. Vadi- 
nasi, čia ir baigėsi mūsų kelionė. 

Sudribau ant žemės; dėdulė dideliais žingsniais vaikščiojo ko- 
ridoriumi pirmyn ir atgal. 

— O kaip praėjo Saknusemas? — šūktelėjau aš. 

— Taigi! — atsiliepė dėdulė. — Nejaugi ir jam kelią pastojo šis 
luistas? 

— Ne, ne! - guviai paprieštaravau. — Matyt, nuoskila užtvėrė 
praėjimą per žemės drebėjimą arba per kokį magnetinį reiškinį 
Žemės plutoje. Daug metų praėjo nuo to laiko, kai Saknusemas 
sugrįžo ir kai atsirado šis granitinis luitas. Tikriausiai šia galerija 
anksčiau verždavosi lava ir kiti vulkaniniai produktai. Tik pa- 
žvelkite, granito lubos išvagotos sprogių; man atrodo, jie ne taip 
seniai atsirado ir atsirado vulkaninio išsiveržimo metu, kai milži- 
niški akmenys su baisiausia jėga urbėsi sau kelią; tarsi čia būtų 
pasidarbavusi kokio giganto ranka! O vieną kartą, padidėjus slė- 
giui, angon įlėkęs įstrigo luistas ir užtvėrė kelią, tarsi užrakinda- 
mas duris į požemį. Saknusemas šios kliūties nesutiko, nes ji at- 
sirado vėliau. Mes turime uolą pašalinti, kitaip pasirodysime esą 
neverti ir svajoti apie Žemės centrą! 

Štai kaip aš prabilau! Profesoriaus ryžtas visiškai mane pa- 
vergė. Įkvėpė atradimo troškulys! Aš pamiršau praeitį ir nepai- 
siau ateities. Man jau niekas nebeegzistavo sferoido paviršiuje, 
iš kur aš nusileidau į šią prarają: nei miestai, nei kaimai, nei Ham- 
burgas, nei Karališkoji gatvė, nei mano vargšė Grauben, tikriau- 
siai maniusi, kad aš jau visiems laikams esu palaidotas Žemės 
gelmėse! 

— Ką gi, - prabilo dėdulė, — čiupkime laužtuvus, kirtiklius ir 
prasiskinkime kelią! Išgriaukime sieną! 

— Uola pernelyg stipri, kad ją įveiktume laužtuvu! - sušukau aš. 

— Na, tada kirtikliu! 

— Siena labai jau stora ir kirtikliu gali kapoti nekapojęs! 

— Bet mes turime parako! Padėsime miną! Išsprogdinsime 

luistą! 

— Išsprogdinsime? 

— Taip! Reikia tik uoloje iškalti įdubą! 

— Hansai, prie darbo! — sušuko dėdulė. 

Islandas nedelsdamas atnešė iš plausto kirtiklį, ir ėmėme sie- 
noje kalti skylę. Darbas buvo ne iš lengvųjų. Į kiaurymę ketino- 
me įdėti dvidešimt kilogramų piroksilino, kurio griaunamoji jėga 
keturis kartus didesnė už parako. 

Aš buvau nepaprastai susijaudinęs. Kol Hansas dirbo, padė- 
jau dėdulei paruošti ilgą dagtį. 

— Mes praeisime! - tariau. 

— Žinoma, praeisime, - patvirtino dėdulė. 

Vidurnaktį sprogdinimui buvome pasiruošę: piroksilino už- 
taisą padėjome įduboje, dagtį ištempėme per visą galeriją į išorę. 

Tereikėjo kibirkšties, ir baisusis įrenginys būtų ėmęs veikti. 

— Iki rytojaus, - tarė profesorius. 

Teko paklusti ir laukti dar ištisas šešias valandas. 


Keturiasdešimt pirmasis skyrius 


Kita diena, ketvirtadienis, rugpjūčio 27-oji, tapo reikšminga 
tarpžemio kelionės data. Negaliu jos prisiminti be siaubo ir šir- 
dies alpulio. Nuo tos dienos mūsų protas, mūsų svarstymai, mūsų 
išradingumas jau nebeturėjo jokios reikšmės — mes tapome gam- 
tos reiškinių žaisliukais. 

Šeštą valandą jau buvome pakilę. Artėjo momentas, kai su 
piroksilino pagalba turėjome prasiskinti sau kelią pro granito sieną. 

Aš susilaukiau garbės padegti dagtį. Tai padaręs, turėjau dumti 
pas savo bendrakeleivius, lauksiančius manęs ant plausto, kurio 
nebuvome iškrovę, nes, nedelsdami nė akimirkos, ketinome iš- 
plaukti į atvirą jūrą. Tokiu būdu manėme išvengsią sprogimo pa- 
sekmių, o sprogimo jėga galėjo būti jaučiama toli nuo granito 
masyvo. 

Pagal mūsų apskaičiavimą, dagtis turėjo degti apie dešimt mi- 
nučių, o tik tada įvykti sprogimas. Vadinasi, aš turėjau pakanka- 
mai laiko, kad grįžčiau ant plausto. 

Rengdamasis įvykdyti uždavinį, šiek tiek jaudinausi. 

Paskubom papusryčiavome; dėdulė ir medžiotojas patraukė 
prie plausto, o aš su uždegtu žibintu likau pakrantėje. 

— Eik, mano berniuk, - tarė dėdulė, - ir padegęs tuoj pat dumk 
pas mus. 

— Nesibaiminkite, dėdule, - atsakiau, — negaišiu! 
ka paėmiau dagties galą. 

Profesorius laikė chronometrą. 


17. 257 


— Ar pasiruošęs? — šūktelėjo. 

— Pasiruošęs! 

— Tai uždek! 

Vikriai prikišau dagtį prie ugnies ir galvotrūkčiais puoliau 
kranto link. 

— Lipk, — sušuko dėdulė, - ir plaukiam! 

Hansas iš visų jėgų atsistūmė, ir plaustas nuplaukė į jūrą. Ne- 
trukus jau buvome per dvidešimt tuazų nuo kranto. 

Artėjo jaudinanti akimirka. Profesorius atidžiai sekė chrono- 
metro rodyklę. 

— Dar penkios minutės... - skaičiavo jis. - Dar keturios! Trys! 

Mano pulsas pašėlusiai plakė. 

— Dar dvi! Viena!.. Griūkite, granito kalnai! 

Kas įvyko po to? Aš negirdėjau sprogimo. Bet pakrantės uolų 
forma mano akyse staiga pasikeitė; uolos prasiskyrė kaip uždan- 
galas. Prie pat kranto atsivėrė bedugnė praraja. Jūra, tarsi nepa- 
prasto siautulio pagauta, pašoko piestu viena didele banga, ir ant 
tos bangos keteros beveik vertikalioje padėtyje atsidūrė mūsų 
plaustas. 

Mus visus tris išvertė iš kojų. Šviesą pakeitė tamsiausia tam- 
sa. Aš pajutau - dingo patikima atrama, ir ne po mano kojomis, 0 
po plaustu. Pamaniau, kad plaustas prasmego bedugnėje. Bet taip 
neatsitiko. Norėjau persimesti bent žodeliu su dėdule, tačiau per 
vandens ūžesį jis nieko nebūtų išgirdęs. 

Nepaisant viešpatavusios tamsos, vandens ūžesio, išgąsčio, są- 
myšio, aš supratau, kas įvyko. 

Už uolos, išlėkusios į orą, atsivėrė bedugnė. Sprogimas sukė- 
lė tikrą žemės drebėjimą plyšių išvarpytoje žemėje; bedugnė at- 
sivėrė, ir jūra, virtusi vientisa pašėlusia srove, nusinešė mus su 
savimi. 

Aš laikiau save žuvusiu. 

Praėjo valanda, dvi valandos — net nežinau, kiek iš tikrųjų! 
Mes glaudėmės vienas prie kito, laikėmės už rankų, bijodami nu- 
dribti nuo plausto. Kartais plaustas atsitrenkdavo į sieną ir mus 

pašėlusiai sukrėsdavo. Tačiau stuktelėjimai buvo reti, ir iš to pa- 
dariau išvadą, kad galerija tapo gerokai platesnė. Be abejo, tai ir 
buvo Saknusemo kelias; tik mes leidomės ne vieni, o per savo 
neapdairumą, kartu su jūra! 

Suprantama, tos mintys švystelėdavo mano galvoje padrika, 
neaiškia forma. Aš sunkiai įstengiau blaiviai mąstyti nutrūktgal- 
viškai plaukiant — tai buvo panašu į kritimą bedugnėn. Spren- 
džiant iš vėjo, pūtusio man į veidą, pasipriešinimo, plausto lėki- 
mo greitis viršijo ekspreso traukinių greitį. Tokiomis sąlygomis 
nebuvo įmanoma uždegti deglą, o mūsų paskutinis elektrinis apa- 
ratas sudužo per sprogimą. 

Todėl labai nustebau išvydęs šalia sužybsint ugnelę. Ji apšvietė 
ramų Hanso veidą. Sumaniajam medžiotojui pasisekė uždegti Ži- 
bintą, ir nors liepsnelė vos spingsėjo, vis dėlto šiek tiek sklaidė 
begalinę tamsą. 

Galerija gerokai praplatėjo. Aš neapsirikau. Blankioje švieso- 
je sunku buvo vienu metu pamatyti abi jos sienas. Mes lėkėme 
pakriūtėn greičiu, viršijančiu pačių audringiausių Amerikos kriok- 
lių kritimo greitį. Srauto nešamas plaustas man priminė su di- 
džiausia jėga paleistų vandens strėlių lėkimą. Vaizdingesnio pa- 
lyginimo aš negaliu sugalvoti. 

Kartais plaustas, pagautas vandens sūkurio, imdavo suktis kaip 
vilkelis. Kai tik priartėdavome prie galerijos sienos, aš apšvies- 
davau ją Žžibintu, ir kadangi uolos išsikišimai susiliedavo į vieną 
nepertraukiamą liniją, galėjau spręsti apie greitį, kuriuo mes plau- 
kėme. Aš nustačiau vandens kritimo greitį — trisdešimt Ijė per 
valandą. 

Mudu su dėdule sukryžiavę kojas sėdėjome prie stiebo, su- 
traiškyto per katastrofą, nuolaužų ir sutrikę žvalgėmės į abi pu- 
ses. Stengėmės sėdėti atsukę nugaras vėtrai, kad galėtume kvė- 
puoti. 

Taip bėgo valandos. Padėtis nesikeitė, o viena aplinkybė dar 
labiau ją pablogino. 

Tvarkydamas krovinį pamačiau, kad didžioji mūsų turto dalis 

žuvo per sprogimą, kai įaudrinta jūra grasino paskandinti plaus- 
tą. Pasišviesdamas žibintu, aš ėmiau apžiūrinėti, kas liko. Iš prie- 
taisų tebuvo tik kompasas ir chronometras; iš kopėčių ir virvių 
kaugės — lyno galas, susuktas ant stiebo likučių! Nei laužtuvo, 
nei kirtiklio, nei plaktuko - visi instrumentai žuvo, o prie tų ne- 
laimių dar prisidėjo ir tai, kad maisto tebuvo likę tik vienai die- 
nai! 

Aš išnaršiau kiekvieną plausto kampelį, kiekvieną plyšį tarp 
rąstų ir lentų. Nieko! Tik gabalėlis džiovintos mėsos ir keli džiū- 
vėsiai! 

Tiesiog apmiriau! Negalėjau patikėti! Bet jeigu maisto būtų 
pakakę ir mėnesiams, metams, kaip išsigelbėtume iš bedugnės, į 
kurią mus nešė paklaikusi srovė? Ar vertėjo bijoti bado, kuomet 
mirtis mums grąsino visais savo pavidalais? O ar mums liks laiko, 
kad numirtume iš bado? 

Tačiau dėl nepaaiškinamų vaizduotės įnorių būsimų baiseny- 
bių akivaizdoje aš pamiršau apie čia pat esantį pavojų; kas galėjo 
pasakyti, ar mums pasiseks išsigelbėti, išsikapstyti iš įsismarka- 
vusios vandens stichijos ir grįžti į Žemės paviršių? Ir kokiu bū- 
du? Ir kur būtent išnirsime? Šito aš nė nenutuokiau. Bet ar ne vis 
tiek! Tačiau vienas šansas iš tūkstančio — vis dėlto šansas! O mir- 
tis iš bado — realybė, nepaliekanti jokių vilčių. 

Pirmoji mintis, kuri šovė į galvą, buvo tokia: pasakyti dėdulei 
į kokią apgailėtiną padėtį pakliuvome, apskaičiuoti, kiek laiko 
liko mums gyventi. Bet man užteko tvirtybės tylėti. Nenorėjau, 
kad dėdulė prarastų savitvardą. 

Tuo metu žibinto šviesa pamažu ėmė silpnėti ir galiausiai už- 
geso. Vėl apgaubė neįžvelgiama tamsa. Nebuvo ko ir viltis iš- 
sklaidyti tą neįžvelgiamą tamsybę. Nors mes dar turėjome deglą, 
bet kaip jį uždegti pučiant stipriausiam vėjui? Tada aš pasielgiau 
kaip kūdikis: bijodamas tamsos, užmerkiau akis! 

Praėjo gana daug laiko, vanduo krito dar greičiau. Tai nusta- 
čiau pagal vėjo, pūtusio man į veidą, jėgą. Mes lėkėme svaigi- 
nančiu greičiu. Atrodė, jau nebečiuožiame vandeniu, o kriste kren- 

tame į bedugnę! Hansas ir dėdulė mane apglėbė ir laikė iš visų 
jėgų, kad nenukrisčiau į vandenį. 

Staiga į kažką atsitrenkėme; tai nebuvo kietas daiktas, tačiau 
liovėmės lėkę žemyn. Kelią pastojo užtvara: plaustą užgriuvo mil- 
žiniškas vandens stulpas. Aš užspringau. Ėmiau skęsti... 

Netikėtas potvynis tęsėsi neilgai. Po keliolikos sekundžių pa- 
sijutau esąs gryname ore ir atsikvėpiau visa krūtine. Dėdulė ir 
Hansas stipriai mane laikė už rankų; mes vis dar buvome ant 
plausto. 

Keturiasdešimt antrasis skyrius 


Matyt, buvo apie dešimta valanda vakaro. Po potvynio pir- 
miausia pajutau visišką tylą. Vėl atgavau sugebėjimą girdėti: su- 
pratau, kad mane įbauginęs vandens ūžesys nutilo, galerijoje įsi- 
viešpatavo tyla. Pagaliau nugirdau tarsi pašnibždom ištartus dė- 
dulės žodžius: 

— Mes kylame! 

— Ką jūs sakote? — surikau. 

— Taip, mes kylame! Kylame! 

Aš ištiesiau ranką ir paliečiau sieną, nusidrėskiau odą. Mes 
kilome nepaprastai greitai. 

— Deglą! Deglą! - sušuko profesorius. 

Hansui teko gerokai pavargti, kol uždegė deglą, ir liepsna, ne- 
paisant kilimo, degė lygiai, skleidė pakankamai šviesos ir mes 
galėjome apsižvalgyti aplinkui. 

— Aš taip ir maniau, - tarė dėdulė. - Esame siaurame šulinyje, 
kurio skersmuo nesiekia keturių tuazų. Vanduo stengiasi pasiekti 
ankstesnįjį lygį ir kelia mus į viršų. 

— Kur? 

— Nežinau, bet turime būti viskam pasiruošę. Kilimo greitis 
maždaug du tuazai per sekundę, tai yra šimtas dvidešimt tuazų 
per minutę, arba daugiau kaip trys su puse Ijė per valandą. Šitaip 
galime atsidurti nežinia kur! 

— Taip, jeigu į ką nors neatsitrenksime, jeigu šita praraja nėra 
aklina! O kas bus, jeigu tunelis uždaras, jeigu oras, vandens sle- 
giamas, palaipsniui susitvenks jo gale, kas bus, jeigu mus suslėgs? 

— Akseli, - nepaprastai ramiai atsakė profesorius, - mūsų pa- 
dėtis beveik beviltiška, bet vis dėlto yra šiokia tokia viltis išsigel- 
bėti, ir aš ja kaip tik ir pasikliauju. Jeigu kiekvieną minutę mes 
galime žūti, tai kiekvieną minutę galime ir išsigelbėti. Todėl bū- 
kime pasiruošę, kad galėtume pasinaudoti net mažiausia palan- 
kia proga. 

— Bet ką jau čia begalima padaryti? 

— Reikia pasistiprinti, pavalgyti! 

Išgirdęs tuos žodžius, atidžiai pažvelgiau į dėdulę. Teko jam 
pasakyti tai, ką ketinau nuslėpti. 

— Pavalgyti? —- paklausiau. 

— Taip, tuoj pat! 

— Profesorius keletą žodžių pasakė daniškai. Hansas papurtė 
galvą. 

— Kaip? —- sušuko dėdulė. — Maistas žuvo? 

— Taip, štai viskas, kas liko! Džiovintos mėsos gabalėlis! 

Dėdulė spoksojo į mane, niekaip nesuprasdamas žodžių es- 
mės. 

— Taigi, - tariau. — Ar vis dar tikite, kad mes galime išsigel- 
bėti? 

Atsakymo į šį klausimą neišgirdau. 

Praėjo valanda. Pradėjau jausti stiprų alkį. Mano bendrakelei- 
viai taip pat norėjo valgyti, bet niekas nesiryžo paliesti apgailėti- 
nos maisto atsargos. 

Tuo tarpu po senovei greitai lėkėme į viršų. Kartais užtrauk- 
davo kvapą, kaip užtraukia kvapą oreiviams, atsidūrus dideliame 
aukštyje. Bet jeigu aeronautams, kylant į aukštesnius oro sluoks- 
nius, tenka patirti vis didesnį šaltį, tai mes, atvirkščiai, jutome 
stiprėjančią kaitrą. Karštis kilo bauginančiai sparčiai ir tuo mo- 
mentu tikriausiai jau siekė keturiasdešimt laipsnių. 

Ką turėjo reikšti ši permaina? Iki to laiko faktai patvirtino De- 
vio ir Lidenbroko teoriją; iki tol ugniai atsparios uolienos, elektri- 
nės srovės ir magnetizmas sukūrė ypatingas sąlygas, paneigė gam- 
tos dėsnius ir veikė temperatūrą, nes, mano manymu, centrinės 

ugnies teorija vis dėlto tebuvo vienintelė teisinga, vienintelė, vis- 
ką paaiškinanti. Gal dabar mes pakliuvome į tokią aplinką, kur 
šie reiškiniai pakluso gamtos dėsniams ir todėl karštis tapo toks 
baisus, kad tirpdė uolas? Aš to bijojau ir savo abejones išdėsčiau 
profesoriui. 

— Jeigu nenuskęsime ir neužsimušime, jeigu nenumirsime iš 
bado, mums dar liks viena galimybė - gyviems sudegti. 

Profesorius tik gūžtelėjo pečiais ir paskendo savo mintyse. 

Praėjo dar valanda ir, išskyrus nežymų temperatūros padidėji- 
mą, padėtis nepasikeitė. Pagaliau dėdulė vėl sutrikdė tylą. 

— Matai, — tarė jis, —- mes turime ryžtis. 

— Ryžtis? 

— Taip! Turime pastiprinti savo jėgas. Jeigu saugodami maisto 
likučius stengsimės savo egzistavimą pratęsti dar kelias valan- 
das, mirtinai nusikamuosime! 

— Taip, ir mirties ilgai laukti nereikės! 

— Bet iš kur mes imsime jėgų, jeigu išpuls galimybė išsigelbė- 
ti, jeigu prireiks ryžtingų veiksmų, o būsime nusilpę ir išsekę? 

— O kas mūsų laukia, dėdule, suvalgius paskutinį kąsnį? 

— Niekas, Akseli, niekas! Bet ar būsi sotus, tą gabalėlį prarijęs 
akimis? Tu svarstai kaip bevalis žmogus, kaip ištęžusi būtybė! 

— Nejaugi jūs neprarandate vilties? — sudirgęs šūktelėjau. 

— Ne! — tvirtai atsakė profesorius. 

— Nejaugi? Dar tikite, kad turime galimybių išsigelbėti? 

— Taip! Žinoma, turime! Aš manau, kad valinga būtybė, kol 
plaka širdis, kol pajėgi judėti, negali pulti į neviltį. 

Kokie žodžiai! Žmogus, ištaręs juos esant tokiom aplinkybėm, 
be abejo, turėjo būti labai tvirto charakterio. 

— Ką gi jūs manote galų gale daryti? — paklausiau. 

— Suvalgyti maisto likutį iki paskutinio trupinio ir tokiu būdu 
atstatyti jėgas. Tegu tai būna mūsų paskutiniai pietūs, bet mes 
bent jau vėl tapsime stiprūs ir nežūsime nuo išsekimo! 

— Ką gi, tai suvalgykime viską, ką dar turime! — sušukau. 

Dėdulė į tris lygias dalis padalijo po katastrofos likusį mėsos 

gabalą ir džiūvėsius. Kiekvienam teko apie svarą maisto. Profe- 
sorius rijo karštligiškai, godžiai; aš, nepaisydamas alkio, valgiau 
be jokio pasitenkinimo, beveik pasišlykštėdamas; Hansas mėgau- 
damasis lėtai kramsnojo mažais kąsneliais, pietavo labai ramiai 
kaip žmogus, kurio nekankina rūpestis dėl ateities. Jis dar surado 
gertuvę, puspilnę kadugių degtinės, davė iš jos mums atsigerti, ir 
tas išganingas gėrimas šiek tiek mane pažvalino. 

— Fortrafflig' - tarė Hansas, gurkštelėjęs iš gertuvės. 

— Nuostabu! - patvirtino dėdulė. 

Aš vėl atgavau šiokią tokią viltį. Bet mūsų paskutiniai pietūs 
baigėsi. Buvo penkta valanda ryto. 

Žmogus taip jau sutvertas: pasitenkinimo pojūtis kartais turi 
neigiamą pusę. Kai valgymo poreikis patenkintas, sunku įsivaiz- 
duoti alkio kančias. Tai reikia patirti, tik tada supranti! Kaip pa- 
prasta — menkas džiūvėsėlis ir jautienos gabaliukas priverčia pa- 
miršti iškęstas kančias. 

Po tų pietų mes panirome kiekvienas savo mintyse. Apie ką 
mąstė Hansas, kilęs iš tolimųjų vakarų, bet turintis fatališką Rytų 
šalių gyventojų romumą? O jeigu kalbėsime apie mane, tai aš 
visas pasinėriau į atsiminimus - jie mane nunešė į Žemės pavir- 
šių, kurio man nė už ką nevertėjo palikti. Namas Karališkojoje 
gatvėje, mano vargšė Grauben, geroji Marta — prieš mano akis 
iškilo kaip vaiduokliai, ir liūdesį keliančiame gaudesyje, atsklin- 
dančiame per granito masyvą, aš girdėjau Žemės miestų šurmulį. 

Dėdulė — „visuomet savo poste" — pasišviesdamas fakelu, ati- 
džiai tyrinėjo uolos pobūdį ir iš jos klodų sandaros stengėsi išsi- 
aiškinti mūsų buvimo vietą. Panašūs apskaičiavimai galėjo būti 
tik apytiksliai, bet mokslininkas visada lieka mokslininku, jeigu 
tik pasiseka išsaugoti šaltakraujiškumą, o profesorius Lidenbro- 
kas šia savybe buvo apdovanotas kaip niekas kitas. 

— Erupcinis granitas! — tarė jis. - Mes vis dar pirminiuose 
sluoksniuose, bet kylame! Ir kas žino... 

Kas žino? Jis vis dar vylėsi. Ranka braukė per vertikalią sieną 
ir po kelių minučių vėl prabilo: 

— Štai gneisas! Štai žėrutingas skalūnas! Puiku! Netrukus atsi- 
ras ir pereinamojo periodo sluoksniai, o tada... 

Ką norėjo pasakyti profesorius? Ar jis sugebėjo išmatuoti Že- 
mės plutos storį, esantį virš mūsų! Ar turėjo kokių nors priemo- 
nių apskaičiavimams atlikti? Ne! Manometro jis neturėjo, ir jo- 
kie skaičiavimai negalėjo jo atstoti. 

Tuo tarpu temperatūra vis kilo, mes tiesiog buvome šlapi nuo 
prakaito toje įkaitusioje atmosferoje, primenančioje karštį, sklin- 
dantį iš liejyklos krosnies metalo lydymo metu. Netrukus Han- 
sui, dėdulei ir man teko nusivilkti striukes ir liemenes! Sunkiai 
slėgė ir kėlė skausmą net patys lengviausi drabužiai. 

— Ar tik mes neartėjame prie židinio, įkaitusio iki baltumo? — 
sušukau, kai karštis dar labiau ėmė spiginti. 

— Ne, - atsakė dėdulė, - tai neįmanoma! Neįmanoma! 

— Tačiau siena karšta! — tariau, palietęs ją ranka. 

Tą akimirką mano ranka atsidūrė vandenyje, ir aš mikliai ją 
atitraukiau. 

— Verdantis vanduo! - sušukau. 

Profesorius atsakė piktu judesiu. 

Ūmai mane apėmė nenumaldomas siaubas, kurio jau nebe- 
įstengiau atsikratyti. Jaučiau — artėja katastrofa, kokios negali įsi- 
vaizduoti net pati lakiausia vaizduotė. Toji mintis, iš pradžių blan- 
ki, palaipsniui užvaldė mano sąmonę. Stengiausi jos atsikratyti — 
veltui! Aš neišdrįsau jos suformuluoti, bet keli atsitiktiniai paste- 
bėjimai tik patvirtino mano nuojautą. Neryškioje deglo šviesoje 
pastebėjau judant granito klodus; tikriausiai tai buvo ženklas, kad 
įvyks kažkoks reiškinys, kuriame svarbiausias vaidmuo teks elekt- 
rai. Ir tam neįtikėtinam karščiui, ir verdančiam vandeniui. Aš Žvilg- 
telėjau į kompasą... 

Kompasas tiesiog pakvaišo! 

Keturiasdešimt trečiasis skyrius 


Taip, pakvaišo! Rodyklė staigiais šuoliais šokinėjo nuo vieno 
poliaus prie kito, perbėgdavo visas apskritimo padalas ir vėl grįŽ- 
davo atgal, tarsi tikrai būtų išprotėjusi! 

Aš gerai žinojau, kad, pagal visuotinai pripažintas teorijas, 
Žemės rutulio pluta niekada nebūna visiškos ramybės būsenoje; 
pokyčiai, vykstą veikiant nerūdinių uolienų irimui, nuolatiniam 
vandens masių judėjimui, magnetizmas sukelia nuolatinius po- 
slinkius Žemės plutoje net tada, kai jos paviršiuje esančios būty- 
bės nė neįtaria apie tą veiklą Žemės viduje. Vadinasi, šis reiški- 
nys neturėjo manęs išgąsdinti, bent jau nesukelti bauginančių min- 
čių. 

Bet kiti faktai, kai kurios sui generis (Savotiškas. - /lot./. Aut.) 
charakteringos smulkmenos, negalėjo manęs suklaidinti. Dunde- 
sys visą laiką stiprėjo. Jį galėjau palyginti tik su triukšmu, kurį 
sukelia daugybė greitai grindiniu lekiančių vežimų. Tai buvo lyg 
vientisas griaustinio dundenimas. 

Magnetinė strėlė, krečiama elektrinių reiškinių, patvirtino ma- 
no spėjimą. Žemės plutos senieji sluoksniai grasė subyrėti, grani- 
to masyvai susiglausti, angos užsiverti, tuštumos užsipildyti ir 
mes, vargšai atomai, būsime pasmerkti žūti jų siaubingame 
glėbyje! 

— Dėdule, dėdule, mes žuvome! — sušukau. 

— Ko jau taip baisiai išsigandai? — stebėtinai ramiai paklausė 
profesorius. — Kas tau? 

— Kas man? Tik pažiūrėkite, kaip siūbuoja sienos ir skiriasi 

granito klodai! Koks baisus tropinis karštis! Verdantis vanduo, 
tirštėjantys garai, šokinėjanti magnetinė rodyklė - visa tai žemės 
drebėjimo požymiai! 

Dėdulė ramiai papurtė galvą. 

— Žemės drebėjimo? - paklausė. 

— Taip. 

— Man atrodo, mano berniuk, tu apsirinki! 

— Argi? Jūs nesuvokiate šitų simptomų prasmės? 

— Žemės drebėjimas? Ne! Aš laukiu šio to geresnio! 

— Apie ką kalbate? 

— Apie išsiveržimą, Akseli! 

— Išsiveržimą? — sušukau. — Argi mes esame veikiančio ugni- 
kalnio Žiotyse? 

— Aš taip manau, — šypsodamasis atsakė profesorius, — ir tai 
geriausia, kas gali mūsų laukti. 

Geriausia! Ar tik dėdulė neišsikraustė iš proto! Kodėl jis toks 
ramus, kodėl jis šypsosi? Ką tai reiškia? 

— Kaip?! — surikau. - Nejaugi mes esame veikiančiame ugni- 
kalnyje? Argi likimas mus sviedė į ištirpusios lavos, įkaitusių ak- 
menų, verdančio vandens vulkaninio išsiveržimo kelią? Mus iš- 
stums, išmes, išsvies, iškels į orą liepsnos verpetas kartu su uolos 
nuolaužomis, pelenų ir šlako lietumi! Ir sakote, kad tai geriausia, 
ko mes galime tikėtis? 

— Taip, - žvelgdamas į mane per akinių viršų, atsakė profeso- 
rius. — Juk tai vienintelė mūsų viltis grįžti į Žemės paviršių. 

Tūkstančiai minčių siautėjo mano galvoje. Dėdulė buvo tei- 
sus, be abejo, teisus, ir dar niekada jis man neatrodė toks drąsus 
ir tikįs savo spėliojimu, kaip tą akimirką, kai, laukdamas išsiver- 
žimo, taip stebėtinai ramiai svarstė visus šansus. 

Tuo tarpu visą laiką kilome. Naktis praėjo sparčiai kylant. Gau- 
desys, jau ir taip užgulęs ausis, nepaliaujamai stiprėjo. Aš dusau, 
man atrodė, kad jau atėjo paskutinioji. Ir nepaisant nieko, žmo- 
gaus vaizduotė tokia keista, kad aš, nė pats to nejausdamas, pasi- 
daviau vaikiškoms fantazijoms! Ne aš buvau savo minčių šeimi- 

ninkas, 0 jos pavergė mane. 

Mus tikriausiai pasigavo ir su savimi nešėsi išsiveržęs ugni- 
kalnis; po mumis kunkuliavo verdantis vanduo, o po vandeniu 
glūdėjo lavos sluoksnis, uolų nuolaužų sangrūda - visa tai krate- 
rio viršuje pasipils į visas puses. Mes buvome ugnikalnio Žiotyse 
— tuo jau nebeteko abejoti, - tik šį kartą - ne užgesusiame Snefelso 
ugnikalnyje, o virte verdančiame. Aš nerimaudamas svarsčiau: 
koks čia kalnas ir kokioje Žemės vietoje mus išmes? 

Be abejo, kažkokioje šiaurės šalyje! Dėl to nebuvo jokių abe- 
jonių! Nuo Saknusemo iškyšulio mus nunešė keletą šimtų Ijė į 
šiaurę. Nejaugi esame po Islandija? Gal mus išsvies pro Heklą ar 
vieną iš septynių ugnimi alsuojančių salos kalnų? Tame platu- 
mos laipsnyje penkis šimtus Ijė į vakarus aš suskaičiavau tik ke- 
letą mažai žinomų ugnikalnių šiaurės vakarinėje Amerikos pa- 
krantėje. Aštuoniasdešimties laipsnių platumoje rytų kryptimi eg- 
zistavo tik vienas ugnikalnis - Eskas, Majeno saloje, netoli Špic- 
bergeno! Žinoma, kraterių netrūko, jie buvo gana platūs ir galėjo 
išmesti visą armiją! Bet kuris iš jų pasitarnaus mums? Štai šitą aš 
ir stengiausi atspėti! 

Prieš rytą kylančio srauto greitis padidėjo. Temperatūra, užuot 
kritusi, artėjant prie Žemės paviršiaus, kilo, nes veikiantis ugni- 
kalnis buvo arti. Aš jau neabejojau dėl mūsų judėjimo būdo. Mil- 
žiniška, kelių šimtų atmosferų jėga, susidariusi garams susikau- 
pus Žemės gelmėse, nesuvaldomai mus stūmė į viršų. Tačiau į 
kokius sunkiai įsivaizduojamus pavojus mus nešė! 

Į palaipsniui platėjančią galeriją netrukus ėmė prasiskverbti 
gelsvi atspindžiai; ir dešinėje, ir kairėje aš pastebėjau gilius, ur- 
vus primenančius tunelius, iš kurių veržėsi tiršti garai; ugnies lie- 
žuviai spragsėdami laižė sienas. 

— Pažiūrėkite, pažiūrėkite, dėdule! —- sušukau. 

— Tai sieros liepsna! Visiškai natūralus, išsiveržimui būdingas 
reiškinys. 

— O jeigu liepsna išplis ir ims mus laižyti? 

— Neišplis! 

— O jeigu uždusime? 

— Neuždusime! Galerija platėja ir, jeigu reikės, mes šoksime 
nuo plausto ir pasislėpsime kokioje aižoje. 

— O vanduo? Juk vanduo kyla? 

— Vandens jau nebėra, Akseli, tik į tešlą panaši lavos masė. Ji 
ir neša mus į kraterio kiaurymę. 

Iš tikrųjų, vandens srautą pakeitė gana tiršta, nors ir verdanti, 
vulkaninė masė. Temperatūra tapo nebepakenčiama, ir termomet- 
ras būtų rodęs tikriausiai daugiau kaip septyniasdešimt laipsnių! 
Aš buvau šlapias nuo prakaito. Neuždusome tik todėl, kad labai 
greitai kilome. 

Tačiau profesorius nesigriebė savojo ketinimo, plausto nepa- 
liko, ir gerai padarė! Nors ir nelabai tvirtai surišti rąstai vis dėlto 
buvo patikimas atspirties taškas, kurio mums niekas nebūtų pa- 
keitęs. 

Apie aštuntą valandą ryto įvyko kai kas nauja. Mes liovėmės 
kilę, plaustas tarsi apmirė vietoje. 

— Kas čia dabar? - paklausiau, pajutęs stiprų stuktelėjimą. 

— Sustojome, — atsakė dėdulė. 

— Nejaugi ugnikalnis neišsiverš? 

— Tikiuosi, išsiverš! 

Aš atsistojau ir žvalgiausi. Gal ką pamatysiu ir suprasiu, kas 
atsitiko? Galbūt plaustas, užkliuvęs už uolos kyšulio, laikinai su- 
stabdė masės išsiveržimą? Jeigu taip, reikia kuo greičiau išlais- 
vinti kelią. 

Bet buvo visai kas kita. Pelenų, šlakų ir gargždo masė sustin- 
go vietoje. 

— Nejaugi išsiveržimas liovėsi? — sušukau aš. 

— A, tu šito bijai, mano berniuk? — paklausė dėdė. - Nesijau- 
dink, ši ramybė negali ilgai tęstis; jau praėjo penkios minutės, ir 
netrukus mes vėl pradėsime savo kelionę į kraterio angą. 

Profesorius, tai sakydamas, atidžiai stebėjo chronometrą ir dar 
kartą pasirodė esąs geras pranašas. Netrukus plaustą bloškė į vir- 
šų: vieną kartą, antrą —- smūgius jutome maždaug dvi minutes. 

— Gerai, — tarė dėdulė ir pažvelgė į laikrodį, - po dešimties 
minučių mes vėl leisimės į kelionę! 

— Po dešimties minučių? 

— Taip! Šis ugnikalnis veikia su pertraukomis. Jis leidžia mums 
atsikvėpti! 

Tai buvo tiesa. Po dešimties minučių mus vėl su nepaprasta 
jėga ėmė nešti į viršų; kad nenusiristume nuo plausto, laikėmės 
įsitvėrę rąstų. Po kurio laiko požeminiai smūgiai liovėsi. 

Vėliau mąstydamas apie tą keistą reiškinį, aš neradau tinka- 
mo paaiškinimo. Tačiau man atrodė, jog mes buvome atsidūrę ne 
pagrindinėse ugnikalnio žiotyse, o tikriausiai šalutiniame kelyje 
ir tejautėme tik nusilpusius smūgius. 

Negaliu pasakyti, kiek kartų šitokiu būdu mus pastūmėjo, tik 
galiu teigti, kad kiekvieną kartą, kai vulkaninė veikla atsinaujin- 
davo, mus, tarsi kokį sviedinį, blokšdavo į viršų su vis didesne 
jėga. Sustojus mes dusome,; lekiant į viršų, karštas oras gniaužė 
kvapą. 

Kartais kaip apie didžiausią palaimą mąstydavau - staiga atsi- 
duriu šiaurės kraštuose, kur spigina trisdešimties laipsnių šaltis! 
Įkaitusi vaizduotė perkeldavo mafie į snieguotas Arkties lygu- 
mas, ir kartais atrodydavo, jog po manimi — Šiaurės ašigalio Ie- 
dynai! Beje, iškankintas dažnų postūmių, aš netekau sąmonės. 
Jeigu ne Hanso ranka, būčiau prasiskėlęs kiaušą į granito sieną. 
Štai kodėl mano atmintyje neįstrigo joks aiškesnis vaizdas apie 
tai, kas dėjosi paskutinėmis valandomis. 

Lyg pro miglą prisimenu nepaliaujamą ūžesį, granito masių 
drebėjimą, besisukinėjantį plaustą. Jis lėkė lavos laukais lyjant 
pelenų lietui. Apie mus plaikstėsi ugnies liežuviai. Uraganinis 
vėjas tarytum milžiniško ventiliatoriaus sukurtas, įnirtingai pūtė 
į požeminę ugnį. Paskutinį kartą mano akyse tarsi per gaisro pa- 
švaistę švystelėjo Hanso veidas, paskui aš jau nieko nebejaučiau, 
išskyrus nežmonišką siaubą, kokį patiria nelaimingasis tuo mo- 
mentu, kai, pririštas prie patrankos žiočių, išgirsta šūvį, kuris turi 
ore ištaškyti jo kūną... 

Keturiasdešimt ketvirtasis skyrius 


Atsitokėjęs pajutau, kad mane už liemens laiko stipri mūsų 
vedlio ranka. Kita ranka jis prilaikė dėdulę. Aš nebuvau sunkiai 
sužeistas, tik jaučiausi esąs visiškai nusilpęs. Gulėjau kalno pa- 
šlaitėje, už dviejų Žingsnių nuo bedugnės, į kurią galėjau nugar- 
mėti vos pajudėjęs. Hansas išgelbėjo mane iš tikros žūties - ma- 
žai trūko, būčiau nuslydęs į kraterio žiotis. 

— Kur mes? - paklausė dėdulė, matyt, baisiausiai sudirgęs dėl 
to, kad vėl atsidūrė Žemės paviršiuje. 

Medžiotojas sutrikęs gūžtelėjo pečiais. 

— Islandijoje? — pasidomėjau aš. 

— Nej, - atsakė Hansas. 

— Kaip? Ne? - sušuko profesorius. 

— Hansas apsirinka, - tariau atsistodamas. 

Po daugybės netikėtumų, kuriuos patyrėme kelionėje, mūsų 
laukė naujas siurprizas. Aš tikėjausi pamatysiąs kalno viršūnę, 
padengtą amžinu sniegu, apšviestą blyškių poliarinio dangaus 
spindulių, stūksančią tarp negyvenamų poliarinių platumų; o mes 
gulėjome kalno šlaite, išdegintame svilinančių karštos saulės spin- 
dulių. 

Nenorėjau patikėti savo akimis, bet mano kūnas, saulės my- 
luojamas, išsklaidė bet kokias abejones. Mes išnirome iš kraterio 
pusnuogiai, ir spindulinga saulė, nelepinusi mūsų pastaruosius 
du mėnesius, dosniai liejo ant mūsų šviesos ir šilumos srautus. 

Kai mano akys apsiprato su akinančiu spindėjimu, pabandžiau 
ištaisyti savo vaizduotės klaidą. 

Profesorius prabilo pirmas: 

— Iš tikrųjų, tai visai nepanašu į Islandiją. 

— 0 į Majeno salą? — paklausiau. 

— Irgi ne, mano berniuk. Tai ne šiaurės ugnikalnis su granito 
uolomis ir snieguota viršūne. 

— Tačiau... 

— Žiūrėk, Akseli, žiūrėk! 

Virš mūsų galvų, ne toliau kaip už penkių šimtų pėdų, Žiojėjo 
ugnikalnio krateris, iš kurio kas ketvirtis valandos, lydimas bai- 
siausio gaudesio, iškildavo aukštas liepsnos stulpas su pemzos, 
pelenų ir lavos priemaišomis. Aš pajutau drebant kalną: tarsi mil- 
žiniškas banginis pukšėdamas ir švogždamas iš savo plačių žiau- 
nų jis metė ugnies ir garų sroves. Žemiau, gana stačiu šlaitu, maž- 
daug už septynių šimtų ar aštuonių šimtų pėdų, driekėsi išsiver- 
tusios masės, o iš to buvo galima spręsti, kad ugnikalnio aukštis — 
apie trys šimtai tuazų. Ugnikalnio papėdė skendo žalumoje: aš 
aiškiai mačiau alyvmedžius, figos medžius ir rausvomis kekėmis 
apkibusius vynuogienojus. 

Teko sutikti, kad peizažas nė iš tolo nepanašus į šiaurės šalių 
vaizdą. 

Už tos žalios juostos spinduliavo jūros ar ežero vanduo, iš 
visų pusių supęs sausumą ir tą nuostabią šalį pavertęs kelių Ijė 
pločio salele. Rytų pusėje už namų stogų matėsi nedidelis uostas 
— ant žydrų bangų suposi gražūs laivai. Toliau, vandens plynu- 
moje, mirgėjo salelės, ir jų buvo tiek daug, kad priminė skruzdė- 
lyną. Vakaruose akys įžiūrėjo tolimų krantų puslankį; vienur 
matėsi griežti mėlynų kalnų kontūrai; toliau, pietuose, į dangų 
rėžėsi vulkano kūgis, iš kurio viršūnės kilo dūmų stulpas. Šiaurė- 
je saulės spinduliuose spindėjo neaprėpiama vandenų platybė, pa- 
įvairinta vienur kitur šmėkščiojančių stiebų ar išsipūtusių burių. 
Toks netikėtas vaizdas šimteriopai sustiprino tą nuostabų grožį. 

— Kur mes? Kur mes? - tyliai paklausiau. 

Hansas buvo viskam abejingas, sėdėjo užsimerkęs, o dėdulė 
žvitriai bėgiojo akimis po apylinkę, nejausdamas peizažo grožio. 

— Kad ir kaip vadintųsi šitas kalnas, — pagaliau tarė jis, - bet 
ant jo vis dėlto karštoka; sprogimai nesiliauna, taigi nevertėjo 
gelbėtis nuo išsiveržimo, kad vėl lauktume, kol ant galvos nusiris 
uolos nuolauža. Leiskimės žemyn, ten ir nuspręsime, ką daryti. 
Be to, aš mirštu iš bado ir troškulio! 

Ką jau sakyti - profesorius nebuvo svajotojas. O jeigu kalbė- 
sime apie mane, tai, pamiršęs alkį ir nuovargį, aš būčiau ten pasi- 
likęs dar keletą valandų, bet teko sekti paskui savo bendrakelei- 
vius. 

Ugnikalnio šlaitas buvo labai status; mes šliaužėme pelenų 
pilnomis griovomis, aplenkdami lavos srautus, kurie raitėsi lyg, 
kokios ugninės gyvatės. Leisdamasis žemyn, aš tarškiau neužsi- 
čiaupdamas, nes mano fantazija nežinojo ribų. 

— Mes Azijoje! — šūkčiojau. — Indijos pakrantėje, Malaizijos 
salose, Okeanijoje! Mes praėjome po visu pusrutuliu ir išnirome 
prie Europos antipodų. 

— O ką rodo magnetinė rodyklė? — paprieštaravo dėdulė. 

— Taip, magnetinė rodyklė... — sutrikau. - Jeigu ja tikėtume, 
mes visą laiką ėjome į šiaurę. 

— Vadinasi, kompasas mus apgavo? 

— O, Žinoma, apgavo! 

— Jeigu tik čia ne Šiaurės polius! 

— Polius? Ne, bet... 

Rodyklės „elgesys“ buvo nepaaiškinamas. Aš nebežinojau, ką 
ir manyti! 

Tuo tarpu artėjome prie akį džiuginančios žaliuojančios lygu- 
mos. Mane kamavo alkis ir troškulys. Laimei, po dviejų valandų 
atsidūrėme nuostabiame slėnyje su alyvmedžių ir granatmedžių 
giraitėmis bei vynuogynais, regis, neturinčiais šeimininko. Beje, 
mes dėl to ilgai nesukome galvos, nes mūsų padėtis buvo varga- 
na. Iki soties valgėme sultingus vaisius ir rausvas vynuoges, ir 
atgavome jėgas. Netoliese, žolėje, pavėsingame medžių šešėlyje, 
užtikau šaltinį — šaltu putuotu vandeniu atgaivinome veidą ir 
rankas. 

Mums mėgaujantis poilsiu, iš alyvmedžių giraitės išlindo ber- 
niukas. 

— A. - sušukau aš, — štai ir šios laimingos šalies gyventojas! 

Berniūkštis buvo labai varganai apsirengęs. Mus išvydęs, jis, 
regis, labai išsigando. Ir iš tikrųjų, mes, pusnuogiai, susitaršiu- 
siomis barzdomis. negalėjome žadinti pasitikėjimo, ir jeigu tik 
toji šalis nebuvo apgyvendinta plėšikų, jos gyventojams turėjo- 
me kelti baimę. 

Persigandęs berniukas jau buvo bedumiąs kuo toliau nuo mū- 
sų, bet Hansas jį pasivijo ir, nepaisydamas šūkaliojimų ir prieši- 
nimosi, atsivedė. 

Dėdulė, norėdamas berniūkštį apraminti, ėmė jį šnekinti ir pir- 
miausia paklausė vokiškai: 

— Kaip vadinasi šis kalnas, mažyli? 

Berniukas neatsakė. 

— Gerai! - tarė dėdulė. - Vadinasi, mes ne Vokietijoje. — Ir jis 
pakartojo klausimą angliškai. 

Berniukas tylėjo. Aš suglumau. 

— Nejaugi jis nebylys? — sušuko profesorius ir, šiek tiek di- 
džiuodamasis kalbų mokėjimu, tą patį klausimą uždavė prancū- 
ziškai. 

Ir šį kartą atsakymo neišgirdome. 

— Tada pabandysime paklausti itališkai, — tarė dėdulė ir pa- 
klausė: —- Dove noi siamo? 

— Kur mes esame? - netekęs kantrybės, pakartojau aš. 

Berniukas tylėjo. 

— Ar prabilsi pagaliau? Kaip vadinasi ši sala? —- supykęs suri- 
ko dėdulė ir čiupo berniuką už ausies. - Come si noma guest isolu? 

— Stromboli, — atsakė piemenėlis, ištrūko iš Hanso rankų ir 
dingo alyvmedžių giraitėje. 

Daugiau jis mums nebebuvo reikalingas. Strombolis! Tas Ie- 
gendinis pavadinimas man padarė begalinį įspūdį! Mes buvome 
Viduržemio jūros viduryje, mitologinėje Eolijoje, senajame Strom- 
bolyje, saloje, kur kažkada Eolas laikė prie grandinių pririšęs vė- 
jus ir audras. Ir tie žydri kalnai rytuose buvo Kalabrijos kalnai! O 

tas ugnikalnis, pučiąs į dangų dūmus pietiniame horizonte, — Et- 
na, baisioji Etna! 

— Strombolis, Strombolis!- šūkčiojau aš. 

Dėdulė man antrino ir gestais, ir žodžiais. Mes tarsi vaidinome 
senovės graikų tragedijos chorą. 

O, kokia kelionė! Kokia nuostabi kelionė! Pro vieno ugnikal- 
nio žiotis nusileidę į Žemės gelmes, pro kito žiotis mes išnėrėme 
į paviršių, ir tas kitas ugnikalnis buvo daugiau kaip per tūkstantį 
du šimtus Ijė nuo Snefelso, nuo atsiskyrėlės Islandijos, esančios 
kažkur toli, pasaulio pakraštyje! 

Kelionės netikėtumai mus atvedė į vieną nuostabiausių Že- 
mės šalių. Mes palikome amžinų sniegynų kraštus ir pakliuvome 
į amžinosios žalumos šalį ir, išsiskyrę su ledinių laukų rūkais, 
atsidūrėme po mėlynu Sicilijos dangumi! 

Po nuostabių pietų — vaisių ir gaivaus vandens — patraukėme 
ieškoti kokio nors Strombolio uosto. Pasakoti, kokiu būdu pate- 
kome į salą, mums atrodė neprotinga: prietaringieji italai palai- 
kytų mus iš pragaro išvytais velniais. Todėl nutarėme apsimesti 
jūros keliautojais, patyrusiais laivo žūtį. Tai buvo ne taip didvy- 
riška, bet saugiau! 

Keliaujant girdėjau dėdulę sau po nosimi murmant: 

— Magnetinė rodyklė! Magnetinė rodyklė rodanti Šiaurę! Kaip 
tai paaiškinti? 

— Tiesą sakant, - atsainiai tariau, - nieko nė nereikia paaiškin- 
ti. Taip lengviau gyventi! 

— Ką čia šneki! Johaneumo profesorius nesugeba paaiškinti 
kokio nors kosminio reiškinio! Užsitraukčiau didžiausią gėdą! 

Tai sakydamas, dėdulė, pusnuogis, persijuosęs odiniu diržu ir 
nosį pasibalnojęs akiniais, vėl tapo baimę keliančiu mineralogi- 
jos profesoriumi. 

Iš alyvmedžių giraitės iki San Vincenco uosto buvo valanda 
kelio; ten Hansas paprašė atlyginimo už savo tarnybos tryliktąją 
savaitę. Pinigai jam buvo sumokėti, ir šią ceremoniją palydėjome 
nuoširdžiai paspausdami mūsų vedlio ranką. Hansas tarsi truputį 
susigraudeno, švelniai spustelėjo mums rankas ir nusišypsojo. 

Keturiasdešimt penktasis skyrius 


Man telieka baigti pasakojimą, kuriuo nepanorės patikėti net 
žmonės, pratę niekuo nesistebėti. Bet aš iš anksto pasiruošiau pa- 
tirti žmonių nepatiklumą. 

Strombolio Žvejai mumis labai rūpinosi, kaip rūpinamasi, lai- 
vo žūtį patyrusiais žmonėmis. Davė ir drabužių, ir maisto. Po dvie- 
jų dienų, rugpjūčio 31-ąją, krovininis laivas nuplukdė mus į Me- 
siną; ten praleidome keletą dienų, puikiai pailsėjome ir atgavome 
jėgas. : 

Penktadienį, rugsėjo 4 dieną, išplaukėme „Fortūna“ - Prancū- 
zijos imperatoriškosios laivininkystės pašto paketbotu, ir po trijų 
dienų išlipome Marselyje visai nerūpestingai nusiteikę, jeigu ne- 
imsime galvon ramybės neduodančios prakeiktosios magnetinės 
rodyklės. Tas nepaaiškinamas reiškinys ne juokais mane kanki- 
no. Rugsėjo devintos dienos vakare atvykome į Hamburgą. 

Neįmanoma aprašyti Martos nustebimo, Grauben džiūgavi- 
mo. | 

— Dabar, kai tapai didvyriu, — tarė mano mieloji nuotaka, - tai 
jau turėtų būti nepadoru mane palikti, Akseli! 

Aš pažvelgiau į ją. Grauben verkė ir šypsojosi pro ašaras. 

Savaime suprantama, profesoriaus Lidenbroko sugrįžimas 
hamburgiečiams padarė milžinišką įspūdį. Per plepiosios Martos 
malonę apie profesoriaus ekspediciją į Žemės centrą visi kuo pui- 
kiausiai žinojo. Žinoma, dauguma netikėjo, o kai profesorius grį- 
žo, tikinčiųjų liko dar mažiau! 

Tačiau Hanso dalyvavimas ekspedicijoje ir kai kurių Žinių, 

atėjusių iš Islandijos dėka, visuomenės nuomonė pamažu keitėsi. 

Dėdulė tapo garsiu žmogumi, o aš buvau didžiojo žmogaus 
brolėnas, o tai juk irgi šį tą reiškia! Hamburgas mūsų garbei su- 
rengė neregėtas iškilmes. Johaneume įvyko viešas posėdis, ku- 
riame profesorius padarė pranešimą apie savo kelionę, praleidęs 
tik kazusą su magnetine rodykle. Tą pačią dieną miesto archyvui 
jis perdavė Saknusemo dokumentą ir išreiškė begalinį apgailes- 
tavimą, kad aplinkybės neleidusios jam Islandijos keliautojo pė- 
domis nusekti iki pat Žemės centro. Nepaisydamas pelnytos šio- 
vės, profesorius laikėsi labai kukliai ir tuo tik sustiprino savo re- 
putaciją! 

Profesoriui parodyta pagarba, Žinoma, sužadino ir didelį pa- 
vydą. Kadangi dėdulės teorijos, paremtos neabejotinais faktais, 
prieštaravo visuotinai moksle pripažintai centrinės ugnies teori- 
jai, tai jam teko atkakliai polemizuoti su visų šalių mokslinin- 
kais. 

O jei kalbėsime apie mane... Aš taip pat negaliu pripažinti 
profesoriaus Lidenbroko atšalimo teorijos: nors mačiau ką kitą, 
bet tikiu ir visuomet tikėsiu, kad centrinė ugnis egzistuoja; tačiau 
neatmetu galimybės, kad, labiau ištyrus fizines Žemės savybes, 
ši teorija gali būti patikslinta. 

Tuo metu, kai dėl šių opių klausimų vyko karšti ginčai, dėdulė 
išgyveno didelį sielvartą. Nepaisant prašymų, Hansas paliko Ham- 
burgą; žmogus, kuriam mes turėjome būti už viską dėkingi, nesu- 
teikė progos jam atsidėkoti. Islandas pajuto gimtinės ilgesį. 

— Farval, - kartą tarė jis ir, šitaip atsisveikinęs, išvažiavo į 
Reikjaviką ir sėkmingai grįžo namo. 

Mes buvome labai susigyvenę su drąsiuoju gagų medžiotoju; 
žmonės, turį dėkoti jam už savo gyvybę, visuomet prisimins Hansą 
su meile; ir, žinoma, aš nemirsiu, dar kartą su juo nepasimatęs. 


Baigdamas turiu pridurti, kad mūsų „Kelionė į Žemės centrą" 
patraukė nepaprastą viso pasaulio dėmesį. Ji buvo išspausdinta ir 
išversta į visas kalbas; patys populiariausi Žurnalai perspausdin- 

davo svarbiausius „Kelionės“ skyrius, kuriuos, papildydami ko- 
mentarais, vienodai karštai nagrinėjo, neigė ir gynė ir tikinčiųjų, 
ir netikinčiųjų stovyklos. Retas atvejis! Dėdulė dar gyvas būda- 
mas pelnė šlovę, tokią garsią, jog net Barnumas pasiūlė jam 
didelius pinigus, kad prašmatniai „pristatytų“ jį Jungtinėse Vals- 
tijose. 

Tačiau nemalonus jausmas, suteikęs begalinę kančią, temdė 
profesoriaus šlovę. Jis niekaip neįstengė paaiškinti, kas buvo at- 
sitikę magnetinei rodyklei! Mokslininkui panašus nepaaiškinamas 
reiškinys tampa tikra proto kankyne. Tačiau likimas panoro 
padovanoti dėdei visą laimės pilnatvę. 

Kartą jo kabinete betvarkant mineralų kolekciją, į akis man 
pakliuvo ramybę drumstęs kompasas ir aš ėmiau jį apžiūrinėti. 

Kompasas ramiausiai jau gulėjo neliečiamas šešis mėnesius, 
nė nenujausdamas, kiek daug suteikė nerimo. 

Staiga - o, stebuklas! Aš garsiai sušukau. Bemat atidūmė pro- 
fesorius. 

— Kas atsitiko? — paklausė. 

— Kompasas!.. 

— Na, ir kas? 

— Rodyklė rodo pietus, o ne šiaurę! 

— Ką sakai?! 

— Pažiūrėkite! Ašigaliai pasikeitė vietomis. 

— Pasikeitė! 

Dėdulė pažiūrėjo, palygino ir staiga taip šoktelėjo, kad net 
namas sudrebėjo. 

Tarsi saulės spindulys apšvietė mūsų protą! 

— Vadinasi, — sušuko jis, vėl atgavęs žadą, - mums atvykus į 
Saknusemo iškyšulį, prakeiktoji rodyklė rodė pietus vietoj šiau- 
rės? 

— Tikriausiai. 

— Tai štai kuo paaiškinama mūsų klaida. Tačiau koks reiškinys 
galėjo sukelti ašigalių susikeitimą? 

— Labai paprastas. 

— Paaiškink, mano berniuk. 

— Tas pats kamuolinis žaibas, kuris per audrą Lidenbroko jū- 
roje įmagpnetino viską, kas plauste buvo iš geležies, neigiama elekt- 
ra įkrovė ir magnetinę rodyklę! 

— Štai kaip! - sušuko profesorius ir garsiai nusijuokė. — Vadi- 
nasi, šitą šunybę mums iškrėtė elektra! 

Nuo tos dienos dėdulė tapo laimingiausias iš visų mokslinin- 
kų, o aš - laimingiausias iš mirtingųjų, kadangi mano nuostabioji 
firlandietė, išaugusi iš globojamosios amžiaus, Karališkosios gat- 
vės name užėmė brolėčios ir žmonos vietą. Būtinai reikia pridur- 
ti, kad jos dėde tapo žymusis profesorius Otas Lidenbrokas, visų 
penkių pasaulio dalių mokslo, geografų ir mineralogų draugijų 
narys korespondentas. 

